Datasets:

NorHsangPha

/

shan-news-shannews_org

like 0

2018-01-10T06:54:35

https://shannews.org/archives/1828

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/01/09၊ BNI/SHAN TV Program

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/01/09၊ BNI/SHAN TV Program

['Uncategorized']

2018-01-09T13:13:55

https://shannews.org/archives/1822

ပျီႇတူႉၸိတ်ႉမၢၼ်ႈပၢင်ႇ ႁၢမ်ႈၵူၼ်းမိူင်းၵႅတ်ႈ လိူၵ်ႈတင်ႈၽူႈၵွၼ်းဢိူင်ႇၵေႃႉမႂ်ႇ

ၵူၼ်းမိူင်း ၼႂ်းဢိူင်ႇမိူင်းၵႅတ်ႈ ၸႄႈဝဵင်းလႃႈသဵဝ်ႈၸိုင်ႈတႆး ပွတ်းႁွင်ႇ ၸတ်းပၢင် လိူၵ်ႈၽူႈၵွၼ်းဢိူင်ႇၵေႃႉမႂ်ႇ၊ ပျီႇတူႉၸိတ်ႉမၢၼ်ႈပၢင်ႇ ႁၢမ်ႈတပ်ႉဢမ်ႇပၼ်ၵူၼ်းမိူင်း လိူၵ်ႈၽူႈၵွၼ်းဢိူင်ႇၵေႃႉမႂ်ႇ ႁႂ်ႈဢဝ်ၽူႈၵွၼ်းဢိူင်ႇၵေႃႉ ၵဝ်ႇသိုပ်ႇပဵၼ် ၽူႈၵွၼ်း ဢိူင်ႇၵႂႃႇထႅင်ႈ ဝႃႈၼႆ။ ဝၼ်းတီႈ 06/01/2018 ၵူၼ်းမိူင်း ၼႂ်းဢိူင်ႇမိူင်းၵႅတ်ႈ ၸတ်းပၢင်လိူၵ်ႈၽူႈၵွၼ်းဢိူင်ႇၵေႃႉမႂ်ႇ။ တႃႇလႅၵ်ႈၽူႈၵွၼ်း ဢိူင်ႇၵေႃႉၵဝ်ႇ ၸွမ်းၼင်ႇလူင်ပွင်ၸိုင်ႈပိုၼ်ၽၢဝ်ႇ။ ယူႇတီႈပျီႇတူႉၸိတ်ႉမၢၼ်ႈပၢင်ႇ ဢမ်ႇပၼ်လိူၵ်ႈၵေႃႉမႂ်ႇ ၶိုၼ်ႈ ပုတ်ႈသေ ၸၢႆးထုၼ်ႈယီႈ ႁႂ်ႈပဵၼ်ၽူႈၵွၼ်းဢိူင်ႇၵႂႃႇထႅင်ႈ။ ပျီႇတူႉၸိတ်ႉမၢၼ်ႈပၢင်ႇဢၼ်မႃးႁၢမ်ႈႁႄႉၵူၼ်းဝၢၼ်ႈၼႆႉ ပဵၼ်ပၢႆးမိူင်းၸၢႆးထုၼ်းလႄႈ ၵႅမ်ပၢႆးမိူင်း လုင်းၶမ်းလူင် ၼွင်ဢေႃႈ။ သင်ဝႃႈ ၵူၼ်းမိူင်းပွင်ႇၶၢဝ်ႇဢမ်ႇၼၼ် ၶၢဝ်ႇႁူဝ်ႈဢွၵ်ႇၼွၵ်ႈၸိုင် တေတီႉၺွပ်းပေႃႉထုပ်ႉ ပၼ်တၢမ်ႇ ၼႆလူးၵွၼ်ႇ ဝႃႈၼႆ။ ၵူၼ်းမိူင်းၵႅတ်ႈ ဢၼ်ဢမ်ႇၶႂ်ႈဢွၵ်ႇၸိုဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃ” ႁဝ်းဢမ်ႇလႆႈၸႂ် ၵူၼ်းလူင်ၵေႃႉၼႆႉ ယွၼ်ႉပိူဝ်ႈ မၼ်းဢမ်ႇၸွႆႈၵၢၼ်ဝၢၼ်ႈၵၢၼ်သူၼ် ဢမ်ႇႁဵတ်းပၼ်လွင်ႈၽဵင်ႇပဵင်းပၼ်ၵူၼ်းဝၢၼ်ႈ။ ဢမ်ႇယူႇၾၢႆႇၵူၼ်း ဝၢၼ်ႈသေပွၵ်ႈ။ ယၢမ်းလဵဝ် လူင်ပွင်ၸိုင်ႈၵေႃႈ ပိုၼ်ၽၢဝ်ႇႁႂ်ႈၵူၼ်းဝၢၼ်ႈလိူၵ်ႈၵၢင်ႉၵႄႇဝၢၼ်ႈၼႆလႄႈ ႁဝ်းၶႃႈၵေႃႈ လိူၵ်ႈတင်ႈမႂ်ႇ။ ပျီႇတူႉၸိတ်ႉသမ်ႉမႃးႁၢမ်ႈႁဝ်းၶႃႈ။ ဢၼ်ပျီႇတူႉၸိတ်ႉမၢၼ်ႈပၢင်ႇ ႁဵတ်းဢမ်ႇတြႃးၼိူဝ်ၵူၼ်းဝၢၼ်ႈၼႆႉ ၶႂ်ႈႁႂ်ႈလူင်ပွင်ၸိုင်ႈလႄႈ ပီႈၼွင်ႉၵူၼ်းမိူင်းတႆး ႁူႉၸွမ်း” ဝႃႈၼႆ။ ၸၢႆးထုၼ်းယီႈၼႆႉ ပဵၼ်ၵူၼ်းၸႃတိပၢင်လူင် ၵႂႃႇၶိုၼ်ႈၶူၺ် တီႈဢိူင်ႇမိူင်းၵႅတ်ႈသေ ၶိုၼ်ႈပဵၼ်ၽူႈၵွၼ်းဢိူင်ႇမိူင်းၵႅတ်ႈ မီးမႃး ၶၢဝ်းတၢင်း 3 ပီ ယဝ်ႉ ဝႃႈၼႆ။ လူင်ပွင်ၸိုင်ႈ NLD ပိုၼ်ၽၢဝ်ႇႁႂ်ႈၵူၼ်းမိူင်း လိူၵ်ႈတင်ႈၵၢင်ႉၵႄႇဝၢၼ်ႈဢိူင်ႇမႂ်ႇၸဵမ်မိူဝ်ႈ ႁၢင်လိူၼ် ဢွၵ်ႊထူဝ်ႊၿိူဝ်ႊ ပီၵၢႆ။ ၼႂ်းပၵ်းပိူင်မႂ်ႇတွၼ်ႈတႃႇၽူႈၵွၼ်းဝၢၼ်ႈဢိူင်ႇမႂ်ႇၼၼ်ႉ မီးဝႆႉ 11 ၶေႃႈ ၶေႃႈလိုၼ်းသုတ်းပႃးဝႆႉဝႃႈ “ ၵၢင်ႉၵႄႇၽူႈၵွၼ်းဢိူင်ႇၸိူဝ်းၼၼ်ႉ တေဢမ်ႇလႆႈပဵၼ်ၽူႈၶဝ်ႈၸုမ်း(ႁိုဝ်) ၽူႈၵဵဝ်ႇၶွင်ႈၸုမ်းယိပ်းၵွင်ႈၵၢင်ႇၸုမ်းလႂ်” ။

['ၵူႈလွင်ႈလွင်ႈ']

2018-01-09T08:52:11

https://shannews.org/archives/1819

ၽူႈတႅၼ်းသၽႃးၵူၼ်းမိူင်း တၢင်ႉယၢၼ်း တႅမ်ႈလိၵ်ႈၸူး လုမ်းၽွင်းငမ်းၵူႈလွင်ႈလွင်ႈ ႁႂ်ႈႁၢမ်ႈႁႄႉပၼ် လွင်ႈပၢင်တေႃႇလွင်း

ပီႈၼွင်ႉၵူၼ်းမိူင်းတၢင်ႉယၢၼ်း ဢမ်ႇလႆႈၸႂ် ပၢင်လွင်းဢၼ်ၸတ်းႁဵတ်းတီႈထမ်ႈၵျွၵ်ႉၵူႇ ဝဵင်းတၢင်ႉယၢၼ်း ၸိုင်ႈတႆး ပွတ်းႁွင်ႇ။ ၽူႈတႅၼ်းသၽႃးၵူၼ်းမိူင်း ၸႄႈဝဵင်းတၢင်ႉယၢၼ်းသေ တႅမ်ႈလိၵ်ႈသူင်ႇၸူးၽူႈၵွၼ်းၸႄႈဝဵင်းလႄႈ ၵူႈႁွင်ႈၵၢၼ် ႁႂ်ႈၸွႆႈၵႄႈလိတ်ႈပၼ် ၵၢၼ်တေႃႇလွင်း ဢၼ်ၸတ်းႁဵတ်းၼႂ်းပၢင်ပွႆး တီႈထမ်ႈၵျွၵ်ႉၵူႇ ႁိမ်းတၢင်ႉယၢၼ်း ၼၼ်ႉ ဝႃႈၼႆ။ ဝၼ်းတီႈ 08/01/2018 ၽူႈတႅၼ်းသၽႃးၵူၼ်းမိူင်း ၸၢႆးဢွင်ႇပုၼ်ႉ ၸႄႈဝဵင်းတၢင်ႉယၢၼ်း လႆႈတႅမ်ႈလိၵ်ႈၸူး လုမ်း ၽွင်းငမ်းၵူႈလွင်ႈလွင်ႈ၊ ၽူႈၵွၼ်းၸႄႈဝဵင်း၊ ပလိၵ်ႈၸႄႈဝဵင်းလႄႈ ႁူင်းပလိၵ်ႈမၢၼ်ႈ ႁႂ်ႈႁၢမ်ႈႁႄႉပၢင်တေႃႇလွင်း တီႈထမ်ႈၵျွၵ်ႉၵူႇ ဢၼ်မီးတၢင်းၾၢႆႇတူၵ်းဝဵင်းတၢင်ႉယၢၼ်း ယၢၼ်ၵႆ 3 လၵ်း။ ၸၢႆးဢွင်ႇပုၼ်ႉ ၽူႈတႅၼ်းသၽႃးၵူၼ်းမိူင်း ၸႄႈဝဵင်းတၢင်ႉယၢၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းၼႂ်း ပိုၼ်ႉတီႈ ပွင်ႇၶၢဝ်ႇၸူးႁဝ်းၶႃႈသေ မိူဝ်ႈဝၼ်းတီႈ 6 ၼၼ်ႉႁဝ်းၶႃႈ လႆႈၵပ်းၾူၼ်းၸူး ၽူႈမီးပုၼ်ႈၽွၼ်းၶဝ် ႁႂ်ႈလူင်း ၵူတ်ႇထတ်းႁၢမ်ႈႁႄႉပၼ် ပၢင်လွင်းၼႆႉ မၼ်းဢမ်ႇလႆႈၶႂၢင်ႉ/ဢၼုၺၢတ်ႈပဵၼ်တၢင်းၵၢၼ်။ ထိုင်မႃး ဝၼ်းတီႈ 7 ပၢင်တေႃႇလွင်းတီႈၼၼ်ႈၼၼ်ႉ သမ်ႉတိုၵ်ႉ မီးယူႇ လႄႈ ထိုင်မႃး ဝၼ်းတီႈ 8 ႁဝ်းၸင်ႇဢွၵ်ႇလိၵ်ႈ ၸူးထိုင် တီႈၽူႈမီးပုၼ်ႈၽွၼ်း ႁႂ်ႈၵူတ်ႇထတ်း ဢဝ်လိူင်ႈပၼ်” ဝႃႈၼႆ။ တီႈထမ်ႈၵျွၵ်ႉၵူႇၼၼ်ႉ လႆႈၾႆးၾႃႉလူင်ပွင်ၸိုင်ႈပၼ်ၼႆသေ ၸင်ႇလႆႈၸတ်းႁဵတ်းပၢင်ပွႆး ႁူမ်ၸူမ်း။ ၵူၺ်းၵႃႈ ၼႂ်းပၢင်ပွႆးၼၼ်ႉ သမ်ႉမီးပႃး ပၢင်တေႃႇလွင်း မိူၼ်ၼင်ႇ မၢၵ်ႇတူၵ်းၶိုၼ်ႈလႆ (မၢၵ်ႇၵိင်ႈလွႆ)၊ လေးၵွင်ႇၵျိၼ်ႇ ၸိူဝ်းၼႆႉ။ ၵူၼ်းၼႂ်းပိုၼ်ႉတီႈၸႄႈဝဵင်းတၢင်ႉယၢၼ်း လၢတ်ႈဝႃႈ “ပၢင်ပွႆးၼႆႉ တႄႇႁဵတ်းမႃး ဝၼ်းတီႈ 06/01/2018 မီးၵူၼ်းမႃး တေႃႇလွင်း ၵိုၼ်းၵူႈၶမ်ႈ။ ၵူၺ်းၵႃႈ ၵူၼ်းမႃးလဵၼ်ႈၵၢၼ်တေႃႇလွင်းသမ်ႉ ၵမ်ႈၼမ် ပဵၼ်ၵူၼ်း ႁဵတ်းႁႆႈႁဵတ်းသူၼ် ႁႃ ၸဝ်ႉၵိၼ်ၶမ်ႈ ႁဵတ်းႁႂ်ႈၶီႈလၵ်ႉၵူၼ်းၸူၼ်ၼမ်။ လွင်ႈတိုဝ်းၵမ်လူႉ။ ယွၼ်ႉပိူဝ်ႈပၢင်တေႃႇလွင်းၼႆႉသေ တုမ်ႉတိူဝ်ႉ ထိုင်ပႃး ၼႃႈႁိူၼ်းတႃယေးလႄႈ တုမ်ႉတိူဝ်ႉၵၢၼ်ပၢႆးမၢၵ်ႈမီး ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-01-09T08:46:48

https://shannews.org/archives/1814

တပ်ႉသိုၵ်းယၢင်းၽိူၵ်ႇပၢင်ၵုမ်ၶိုၵ်ႉၶၵ်ႉ ထတ်းသၢင်ၵၢၼ်ၵိုတ်းယိုဝ်းတူဝ်ႈမိူင်း NCA ၸီႉၸမ်ႈလူင်ပွင်ၸိုင်ႈ ဢမ်ႇပႆၸွမ်းႁွႆး

ၽွင်းႁူဝ်လိူၼ်ၵျႅၼ်ႊၼိဝ်ႊရီႊၼႆႉ တပ်ႉသိုၵ်းယၢင်း ပႃႈတႂ်ႈႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ႁွင်ႉပၢင်ၵုမ်ၶိုၵ်ႉၶၵ်ႉ၊ ထတ်းသၢင်လၢႆးႁဵတ်းလၢႆးသၢင်ႈ လူင်ပွင်ၸိုင်ႈ ၸွင်ႇၵႂႃႇၸွမ်းၶၵ်ႉၵၢၼ် NCA ။ ၾၢႆႇၼိုင်ႈၵေႃႈ တေမီးပၢင်ၵုမ် PPST ဢုပ်ႇဢူဝ်းထတ်းသၢင်လွင်ႈၼႆႉ။ ဝၢႆးသေၽူႈၼမ်းၾၢႆႇသိုၵ်း တပ်ႉသိုၵ်းယၢင်းၽိူၵ်ႇ KNLA ပႃႈတႂ်ႈႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ႁဵတ်းပၢင်ၵုမ်ၶိုၵ်ႉၶၵ်ႉ ပူၼ်ႉမႃးမိူဝ်ႈဝၼ်းတီႈ 05/01/2018 ယဝ်ႉ ဝၢႆးမႃးမီးၶၢဝ်ႇလိုဝ်း၊ မီးၶၢဝ်ႇၼႂ်း Social Media ဢွၵ်ႇမႃးဝႃႈ ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ဢၼ်မီးတပ်ႉသိုၵ်း KNLA ႁဵတ်းပၢင်ၵုမ်ၵၼ်သေ လႆႈၶေႃႈတႅပ်းတတ်းဢွၵ်ႇမႃးဝႃႈ KNU ထွၼ်တူဝ်ဢွၵ်ႇၼႂ်း ၵၢၼ်ၵိုတ်းယိုဝ်းတူဝ်ႈမိူင်း NCA ဢၼ်လူင်းလၢႆးမိုဝ်းဝႆႉ၊ ၵွပ်ႈႁၼ်ဝႃႈ လၢႆးၵႂႃႇ NCA ဢမ်ႇထုၵ်ႇမႅၼ်ႈ- ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၽူႈၶၢၼ်ပၢၵ်ႇၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸဝ်ႈသိုၵ်းလူင် ၸၢႆးငိုၼ်း လၢတ်ႈဝႃႈ- “မၼ်းပဵၼ်ၶၢဝ်ႇလိုဝ်းၵူၺ်း၊ မၼ်းပႆႇၸႂ်ႈတၢင်းၵၼ်။ ပေႃးဝႃႈတေထွၼ်တူဝ်ဢွၵ်ႇ တႄႉတႄႉ မၼ်းတေမီးလိၵ်ႈၶေႃႈပိုၼ်ၽၢဝ်ႇ (Statement) ဢွၵ်ႇမႃး။ ၽွင်းယၢမ်းမိူဝ်ႈလဵဝ် ဢၼ်ဝႃႈထွၼ်ဢွၵ်ႇဢၼ်ဝႃႈၼၼ်ႉ ယင်းပႆႇပဵၼ်လႆႈ။ ၵွပ်ႈပိူဝ်ႈဝႃႈ ပႃႈတႂ်ႈ KNU မီးထႅင်ႈ KNLA, KNDO ။ လႆႈႁူႉဝႃႈ ငဝ်းလၢႆး NCA မိူဝ်ႈလဵဝ်ၼႆႉ လၢႆးလူင်ပွင်ၸိုင်ႈၶဝ်ႁဵတ်းၼႆႉ မၼ်းပႆႇပေႃးမႅၼ်ႈတၢင်းမၼ်း၊ မၼ်းဢမ်ႇၵႂႃႇၸွမ်းႁွႆး NCA ယဝ်ႉၼႆသေ ၾၢႆႇတပ်ႉသိုၵ်းယၢင်းၶဝ် ႁဵတ်းပၢင်ၵုမ်ၶိုၼ်းမႄးထတ်းသၢင် NCA ၵူၺ်း”-ဝႃႈၼႆ။ သိုပ်ႇလၢတ်ႈဝႃႈ- “ၾၢႆႇယၢင်းၶဝ်ဝႃႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်း 3 ၵေႃႈလီလိူၼ်ႈၶၢႆႉယူႇ၊ ၵွပ်ႈပိူဝ်ႈဝႃႈၼႂ်းၵႄႈၼႆႉ တပ်ႉမတေႃႇသိုၵ်းမၢၼ်ႈ တင်းတပ်ႉသိုၵ်းယၢင်းၵေႃႈ လူဝ်ႇၶိုၼ်းဢုပ်ႇဢူဝ်းငူပ်ႉငီႉၵၼ်၊ ၵွပ်ႈပိူဝ်ႈဝႃႈတၢင်းႁၼ်ထိုင် သွင်ၾၢႆႇမၼ်းပိူင်ႈၵၼ်ႁႅင်း။ ပေႃးတူၺ်းငဝ်းလၢႆးမိူဝ်ႈလဵဝ် ႁႂ်ႈပေႃးၵိုင်ႉၵၢင်ႉ ပုတ်းၶၢတ်ႇသေ တေထွၼ်တူဝ်ဢွၵ်ႇၼၼ်ႉ မၼ်းပႆႇပဵၼ်လႆႈ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၾၢႆႇၼိုင်ႈတၢင်းၼိုင်ႈ ထႅင်ႈ 2-3 ဝၼ်းၼႆႉ တေမီးပၢင်ၵုမ်ၶိုၵ်ႉၶၵ်ႉ ၸုမ်းၽူႈၼမ်းၼႂ်း ၸုမ်းႁူမ်ႈသၢင်ႈၶၵ်ႉၵၢၼ် ငမ်းယဵၼ် (PPST) ၶွင်ၸုမ်းၸၢဝ်းၶိူဝ်း EAOs 8 ၸုမ်း ၸိူဝ်းလူင်းလၢႆးမိုဝ်း NCA ဝႆႉ၊ လိူင်ႈၸိူဝ်းၼႆႉ တေၶိုၼ်းမႄးဢုပ်ႇဢူဝ်းၵၼ်ယူႇ၊ ၵဵဝ်ႇၵပ်းၵၢၼ်ငမ်းယဵၼ်ၼႆႉ မၼ်းၽိတ်းပိူင်ႈၵႂႃႇတီႈလႂ်၊ ၸွင်ႇမၼ်းၵႂႃႇ ၸွမ်းၶၵ်ႉၵၢၼ် NCA ယူႇႁိုဝ်ၸိူဝ်းၼႆႉ တေၶိုၼ်းမႄးဢုပ်ႇဢူဝ်းထတ်းသၢင်ၵၼ်ယူႇ- ၼႆယဝ်ႉ။ ပၢင်ၵုမ်ၾၢႆႇတပ်ႉသိုၵ်းယၢင်း ဢၼ်ၸတ်းမိူဝ်ႈဝၼ်းတီႈ 5 လိူၼ်ၵျႅၼ်ႊၼိဝ်ႊရီႊ 2018 ၼၼ်ႉ မီးၵၢၼ်ထတ်းသၢင်လွင်ႈႁူမ်ႇလူမ်ႈ လွင်ႈ DDR/SSR လႂ်ၸိူဝ်းၼႆႉပႃး-ၼႆယဝ်ႉ။ DDR 1. Disarmament ပူတ်းၶိူင်ႈၵွင်ႈၵၢင်ႇ။ 2.Demobilization ပူတ်းတပ်ႉသိုၵ်း။ 3. Reintegration ပူတ်းၵူၼ်းႁၢပ်ႇၵိုတ်ႉၵၢၼ်ၼႂ်းတပ်ႉသိုၵ်းသေ ၶဝ်ႈႁူမ်ႈႁွမ်းၼႂ်းတပ်ႉမႂ်ႇ ဢၼ်ၵေႃႇတင်ႈမႂ်ႇၶိုၼ်း။ DDR ၼႆႉ ပဵၼ်ဢၼ်ၾၢႆႇတပ်ႉမတေႃႇသိုၵ်းမၢၼ်ႈႁႂ်ႈႁဵတ်းၶႂ်ႈပဵၼ်။ SSR- Security Sector Reform ပဵၼ်ၵၢၼ်လုၵ်ႉတီႈ ၸုမ်းယိပ်းၵွင်ႈၵၢင်ႇသေ လႅၵ်ႈလၢႆႈပဵၼ်မႃး သိုၵ်းပႂ်ႉၸႄႈမိူင်း၊ ဢမ်ႇၼၼ် လႅၵ်ႈလၢႆႈပဵၼ်ပလိၵ်ႈ ၵႅတ်ႇၶႄႁႄႉၵင်ႈဝၢၼ်ႈမိူင်း။ SSR ၼႆႉ ပဵၼ်ဢၼ်ၾၢႆႇၸုမ်းၸၢဝ်းၶိူဝ်းၶႂ်ႈႁဵတ်းၶႂ်ႈပဵၼ်။ ၸုမ်းၸၢဝ်းၶိူဝ်း EAOs ၸိူဝ်းလူင်းလၢႆးမိုဝ်း NCA ဝႆႉ 8 ၸုမ်းမီး ပဵၼ်ၶွင်ႊသီႊဢဝ်ၶိုၼ်းၸိုင်ႈတႆး/တပ်ႉသိုၵ်း ၸိုင်ႈတႆး (RCSS/SSA) ၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF) ၊ ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ၊ တပ်ႉသိုၵ်းယၢင်းၵမ်ႉထႅမ်ၻီႊမူဝ်ႊၶရေႊၸီႊ (DKBA) ၊ တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း-ၶွင်ႊသီႊငမ်းယဵၼ် (KNLA-PC) ၊ ပႃႊတီႊပူတ်းပွႆႇၸိူဝ်ႉၸၢတ်ႈရၶႅင်ႇ (ALP) ၸိူဝ်းၼႆႉ။

['ၵၢၼ်မိူင်း']

2018-01-09T08:44:10

https://shannews.org/archives/1812

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 09/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.67 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 206.40 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 09/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 08/01/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355 ပျႃး၊ ငိုၼ်းၶႄႇ 1 ယႅၼ်ႉ = 208.82 ပျႃး။

['ၵၢၼ်မၢၵ်ႈမီး']

2018-01-09T08:34:43

https://shannews.org/archives/1809

ပလိၵ်ႈထႆးတီႉၺွပ်းလႆႈႁႅင်းၵၢၼ်ယၢၼ်မိူင်း ၽိတ်းမေႃး ၶႃႈႁႅမ်ၵၼ်တၢႆ

ႁႅင်းၵၢၼ်ယၢၼ်မိူင်း ႁွတ်ႈမိူင်းထႆး ၵိၼ်လဝ်ႈၸွမ်းၵၼ်မဝ်းယဝ်ႉ ၽိတ်းမေႃးၵၼ် ထိုင်တီႈပေႃး ႁႅမ်ၵၼ်တၢႆၼၼ်ႉ ၺႃးၸဝ်ႈၼႃႈတီႈထႆး တီႉၺွပ်း။ သိုဝ်ႇၶၢဝ်ႇ Bangkokbiznews ပိုၼ်ၽၢဝ်ႇ မိူဝ်ႈဝၼ်းတီႈ 08/01/2018 ၼၼ်ႉဝႃႈ ၸဝ်ႈၼႃႈတီႈ ပလိၵ်ႈထႆးႁူင်းပလိၵ်ႈပွၵ်ႉၶွင်းလူင် ပထုမ်းထႃးၼီး တီႉၺွပ်းလႆႈၸၢႆးမေႃး ယႃယု 20 ပီ ယွၼ်ႉပိူဝ်ႈၶႃႈႁႅမ်ဢူၺ်းၵေႃႉမၼ်းတၢႆ ။ မိူဝ်ႈဝၼ်းတီႈ 03/01/2018 ၼၼ်ႉၸၢႆးမေႃးလႄႈၸၢႆးမႂ်ႇ ႁႅင်းၵၢၼ်ယၢၼ်မိူင်း ၵိၼ်လဝ်ႈၸွမ်းၵၼ် သေ ၽိတ်းမေႃးၵၼ် ၸၢႆးမႂ်ႇ ဢႃယု 36 ပီ ၺႃးပေႃႉထုပ်ႉ တီႈဢိူင်ႇၶွင်းသီႇ ၸႄႈဝဵင်းၶွင်းလူင်ၸႄႈ တွၼ်ႈပထုမ်းထႃးၼီး သိုပ်ႇၼၼ်ႉသူင်ႇ တူဝ်ၵႂႃႇယူတ်းယႃ ၽိူဝ်ႇထိုင်မႃးမိူဝ်ႈဝၼ်းတီႈ 07/01/ 2018 လႆႈလူႉတၢႆၵႂႃႇ။ ၸၢႆးမေႃး လၢတ်ႈတီႈပလိၵ်ႈဝႃႈ – “ မိူဝ်ႈၽွင်းၵိၼ်လဝ်ႈၸွမ်းၵၼ်ၼၼ်ႉ လႆႈၽိတ်းမေႃၵၼ် ၸႂ်လမ် လႄႈလႆႈဢဝ်မၢၵ်ႇႁူဝ်ရူတ်ႉၶိူင်ႈ(မၢၵ်ႇႁူဝ်ႁႄႉၽေး) ၽတ်ႉသႂ်ႇႁူဝ်ၸၢႆးမႂ်ႇ ” ဝႃႈၼႆ ။ ယၢမ်းလဵဝ်ၸဝ်ႈၼႃႈတီႈပလိၵ်ႈ တီႉၺွပ်းတူဝ်ၸၢႆးမေႃး သူင်ႇႁူင်းပလိၵ်ႈ ပၼ်တူတ်ႈတၢမ်ႇ ၸွမ်းၼင်ႇ ပၵ်းပိူင်မၢႆမီႈၸိုင်ႈမိူင်းမီးၼၼ်ႉဝႃႈၼႆ။ ႁႅင်းၵၢၼ်သွင်ၵေႃႉၼႆႉ ပဵၼ်ၵူၼ်းမိူင်းလႂ်တႄႉတႄႉၼႆတႄႉယင်းပႆႇႁူႉ ။

['ႁႅင်းငၢၼ်းၶၢမ်ႈမိူင်း']

2018-01-09T08:19:03

https://shannews.org/archives/1804

ၾႆးမႆႈႁိူၼ်း ၼႂ်းၵၢတ်ႇတႃႈလေႃႉ ဝဵင်းတႃႈၶီႈလဵၵ်း လူႉသုမ်းမွၵ်ႈ 3 လၢၼ်ႉပျႃး

ၾႆးမႆႈႁိူၼ်း ၼႂ်းၵၢတ်ႇတႃႈလေႃႉ ယွၼ်ႉတႆႈၾႆးတဵၼ်းၽြႃးဝႆႉသေ တႄႇလုၵ်ႉမႆႈၼႂ်းႁွင်ႈၶဵင်ႇၽြႃးမႃး လွင်ႈၵူၼ်း မၢတ်ႇၸဵပ်းလူႉတၢႆတႄႉ ဢမ်ႇမီး လူႉသုမ်းၼပ်ႉႁူဝ်လၢၼ်ႉ။ ဝၼ်းတီႈ 06/01/2018 ယၢမ်းၵၢင်ၼႂ် 10 မူင်း ၾႆးမႆႈႁိူၼ်း ၼၢင်းသူၺ်ႇၵျႃႇ ယူႇၼႂ်းၵၢတ်ႇတႃႈလေႃႉ ပွၵ်ႉတႃႈလေႃႉ ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ယွၼ်ႉတႆႈၾႆးတဵၼ်းၽြႃးဝႆႉသေ တႄႇလုၵ်ႉမႆႈၼႂ်းႁွင်ႈၽြႃးမႃး ၵူၺ်းၵႃႈ ၵူၼ်းယူႇၸမ်ႁိမ်းႁွမ်းလႄႈ ၸဝ်ႈၼႃႈတီႈၾၢႆႇၶႄၾႆးတၼ်းၸွႆႈၶိုတ်းၶၢဝ်းယၢမ်းလႄႈ ဢမ်ႇတၼ်းမႆႈတင်းမူတ်း တၼ်း မႆႈၸၼ်ႉတင်းၼိူဝ်ၵူၺ်း ဝႃႈၼႆ။ ၵူၼ်းယူႇၸမ်ႁိမ်းႁွမ်းၼၼ်ႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁိူၼ်းလင်ၼၼ်ႉ ပဵၼ်ႁိူၼ်း 4 ၸၼ်ႉ ၸၼ်ႉတႂ်ႈ သုတ်း ၶၢႆသိူဝ်ႈၶူဝ်း၊ ဢၼ်ၾႆးမႆႈသမ်ႉ ပဵၼ်ၸၼ်ႉ 4 လုၵ်ႉတၢင်းႁွင်ႈဢၼ်မီးၶဵင်ႇၽြႃးၼၼ်ႉမႃး လွင်ႈမၢတ်ႇၸဵပ်း လူႉတၢႆတႄႉ ဢမ်ႇမီးၶႃႈ ၵူၺ်းၵႃႈ ၾႆးတၼ်းလႆႈမႆႈပႃး ၶူဝ်းၶွင် ဢၼ်ၵဵပ်းဝႆႉၼႂ်း ၼၼ်ႉၽွင်ႈယူႇ။ လွင်ႈလူႉသုမ်ႉတႄႉ လႆႈငိၼ်းဝႃႈ မီးမွၵ်ႈ 30 သႅၼ်ပျႃး” ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၵူၼ်းႁိမ်းႁွမ်းတင်း ၸဝ်ႈၼႃႈတီႈၾၢႆႇၶႄၾႆး ႁူတ်းၾႆးမွတ်ႇ ယၢမ်း10:30 မူင်းပၢႆ (ၵၢင်ၼႂ်) ဝႃႈၼႆ။ ႁိူၼ်းလင်ၼၼ်ႉ ၸၼ်ႉတႂ်ႈသုတ်းၶၢႆသိူဝ်ႈၶူဝ်းလဵၼ်ႈႁႅင်း၊ သိူဝ်ႈၽႃႈလႄႈ ၽႃႈႁူမ်ႇၶူဝ်းၼွၼ်း။ တေႃႈလဵဝ် ယူႇတီႈၸဝ်ႈၼႃႈတီႈပလိၵ်ႈၸႄႈဝဵင်းတႃႈၶီႈလဵၵ်း လႆႈပိုတ်ႇဢမူႉ/ၶၻီး ဢဝ်လိူင်ႈ ၸဝ်ႈႁိူၼ်းဝႆႉ ၸွမ်းၼင်ႇ ပၵ်းပိူင်မၢႆမီႈ ဝၢၼ်ႈမိူင်းမီး ဝႃႈၼႆ။

['ၵူႈလွင်ႈလွင်ႈ']

2018-01-08T11:01:17

https://shannews.org/archives/1800

သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်း RCSS/SSA – လူႉသဵင်ႈၵေႃႉၼိုင်ႈ မၢတ်ႇၵေႃႉၼိုင်ႈ

ႁူဝ်လိူၼ်ၵျႅၼ်ႊၼိဝ်ႊရီႊၼႆႉမႃး သိုၵ်းလူင်ပွင်ၸိုင်ႈမၢၼ်ႈႁႅၼ်းသိုၵ်းၵႂၢတ်ႇလၢင်ႉၼႂ်းပိုၼ်ႉတီႈလႄႈ လေႃႇၺႃး တင်းသိုၵ်း RCSS/SSA ၼႂ်းၸႄႈဝဵင်းမိူင်းပဵင်းတင်း ၼႂ်းၸႄႈဝဵင်းလွႆလႅမ် သွင်ၾၢႆႇလႆႈပဵၼ်ပၢင်တိုၵ်းၵၼ် မီးၵူၼ်းတၢႆ ၵေႃႉၼိုင်ႈ မၢတ်ႇၵေႃႉၼိုင်ႈ ဝႃႈၼႆ။ ဝၼ်းတီႈ 06/01/2018 ယၢမ်းၵၢင်ၼႂ် 5:30 မူင်း သိုၵ်းမၢၼ်ႈ တပ်ႉၵွင် ၶလရ 43 တင်း ၶမရ 528 ႁူမ်ႈၵၼ် ၶဝ်ႈ ယိုဝ်း တပ်ႉသိုၵ်းၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၸႄႈဝဵင်းမိူင်းပဵင်း သွင်ၾၢႆႇလႆႈပဵၼ်ပၢင်တိုၵ်း ႁိမ်းဝၢၼ်ႈၼႃးယၢင်း ဢိူင်ႇမိူင်းၶႅင် ၵမ်းၼိုင်ႈ။ ထိုင်မႃး ယၢမ်း 11 မူင်းၵၢင်ဝၼ်း သမ်ႉ သိုၵ်းမၢၼ်ႈၶဝ်ႈယိုဝ်း RCSS/SSA ထႅင်ႈ ၼႂ်းၵႄႈၵၢင် ဝၢၼ်ႈပဵင်းသၢင်းတင်း ဝၢၼ်ႈလွၼ်းၵႅဝ်ႈ ဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ႁွင်ႈၵၢၼ်ပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ဝႅပ်ႊသၢႆႊ Tai Freedom ဢွၵ်ႇဝႆႉဝႃႈ “ ၼႂ်း ပၢင်တိုၵ်းတင်းသွင်တီႈၼႆႉ သိုၵ်းတႆးဢမ်ႇလႆႈမၢတ်ႇၸဵပ်းလူႉတၢႆ။ ၾၢႆႇသိုၵ်းလူင်ပွင်ၸိုင်ႈမၢၼ်ႈတႄႉ မၢတ်ႇၸဵပ်း 1 ၵေႃႉ သူင်ႇယူတ်းယႃတူဝ်ဝႆႉတီႈ ႁူင်းယႃဝဵင်းမိူင်းပဵင်းဝႆႉ” ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 03/01/2018 တီႈဝၢၼ်ႈလူင်ၶိင် ဢိူင်ႇၼွင်လႅင် ၸႄႈဝဵင်းလွႆလႅမ် ၸိုင်ႈတႆးပွတ်းၸၢၼ်း သိုၵ်းမၢၼ်ႈသွင်တပ်ႉၵွင် ႁူမ်ႈၵၼ် ဢဵၼ်ႁႅင်း 80 ပၢႆ ၶဝ်ႈဝႅတ်ႉလွမ်ႉ ယိုဝ်းသိုၵ်းတႆး RCSS 4 ၵေႃႉ ၽွင်းတိုၵ်ႉ ၼင်ႈၵိၼ်ၶဝ်ႈၵၢင်ဝၼ်းယူႇၼၼ်ႉ လႆႈလူႉတၢႆၵႂႃႇၵေႃႉၼိုင်ႈ ဝႃႈၼႆ။ ဝၢႆးသေ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လႆႈလူင်းလၢႆးမိုဝ်းၵိုတ်းတိုၵ်း ပတ်းပိုၼ်ႉတူဝ်ႈ မိူင်း NCA မႃးထိုင်ယၢမ်းလဵဝ် သိုၵ်းမၢၼ်ႈပိုတ်ႇပၢင်တိုၵ်းတေႃႇ RCSS/SSA ဢမ်ႇယွမ်း 25 ပွၵ်ႈယဝ်ႉ ဝႃႈၼႆ။

['ၵၢၼ်သိုၵ်း']

2018-01-08T10:29:34

https://shannews.org/archives/1798

ထႆး – လၢဝ်း – မၢၼ်ႈႁူမ်ႈၵၼ်ၾိုၵ်းသွၼ်တႃႇႁူမ်ႈၵၼ်ၵႄႈပၼ်ႁႃၾႆးမႆႈပႃႇ

ၸဝ်ႈၼႃႈတီႈ ၼႂ်းပိုၼ်ႉတီႈလႅၼ်လိၼ် သၢမ်ၸိုင်ႈမိူင်း ထႆး- လၢဝ်း – မၢၼ်ႈ ႁူပ်ႉဢုပ်ႇၵုမ်ၵၼ် တီႈဝဵင်းၵဵင်းသႅၼ် ထုင်ႉသၢမ်ၸဵင်ႇၶမ်း ႁႃးတၢင်း ႁူမ်ႈမိုဝ်းၵၼ်တႃႇၵႄႈလိတ်ႈပၼ်ႁႃၾႆးမႆႈပႃႇ။ ဝၼ်းတီႈ 07/01/2018 တပ်ႉသိုၵ်းၸိုင်ႈထႆး၊ မၢၼ်ႈလႄႈ လၢဝ်းႁူမ်ႈၵၼ်ၸတ်းပၢင်ၾိုၵ်း သွၼ်တႃႇ ႁူမ်ႈၵၼ်ႁႄႉၵင်ႈၽေးၾႆးမႆႈပႃႇ 3 ၽႅၼ်ႇလိၼ် Golden Triangle Fire Volunteer Laos – Myanmar – Thai 2018 မီးၽူႈယႂ်ႇၵူၼ်းလူင်သိုၵ်းလႄႈၵူၼ်းမိူင်းၶဝ်ႈႁူမ်ႈ မွၵ်ႈ 1,000 ၵေႃႉ။ ႁူပ်ႉၵၼ်တီႈလုမ်းၾၢႆႇၽွင်းငမ်း ဝဵင်းၵဵင်းသႅၼ် ၸႄႈတွၼ်ႈၵဵင်းႁၢႆး ၸိုင်ႈထႆး ပွတ်းႁွင်ႇ။ သိုဝ်ႇၶၢဝ်ႇထႆး MaeSaiNews ပိုၼ်ၽၢဝ်ႇဝႃႈ ၼႂ်းပၢင်ၼႆႉမီးၵၢၼ်ယိုၼ်ႈမွပ်ႈ ၶိူင်ႈမႆႉၶူဝ်းတိုဝ်းတႃႇ မွတ်ႇၾႆးပႃႇ၊ တၢင်းၵိၼ်တၢင်းယမ်ႉၸိူဝ်းၼႆႉ လႄႈႁူမ်ႈၵၼ်ပၼ်ႇလႅင်( ပၼ်ႇရူတ်ႉထိပ်ႇ) ၸိူဝ်းၼႆႉ။ ၸွမ်သိုၵ်းလူင် သူႊရသၵ်ႊ ၵၢၼ်ႊၸၼရတ်ႊ ၽွင်းလူင်ၾၢႆႇသၽႃႇဝ သိင်ႇဝႅတ်ႉလွမ်ႉ လၢတ်ႈဝႃႈ “ ၾႆးပႃႇၼႆႉပဵၼ်တူၼ်ႈတေႃႁဵတ်းႁႂ်ႈပႃႇလူတ်းယွမ်း လိူဝ်ၼၼ်ႉယင်းႁဵတ်းႁႂ်ႈ မီးဢၢႆၵွင်ႉဢၢႆၵႂၼ်း ဢၼ်ႁဵတ်းႁႂ်ႈလူမ်းဢမ်ႇၸိုၼ်ႈသႂ် တုမ်ႉတိူဝ်ႉတေႃႇပၢႆးယူႇလီ ၵွပ်ႈၼၼ်လႄႈ ၼင်ႇႁိုဝ်တေၵႄႈ လိတ်ႈပၼ်ႁႃလႆႈတဵမ်ထူၼ်ႈၼၼ်ႉ ၸင်ႇမႃးႁူမ်ႈၵၼ်ၵႄႈပွၵ်ႈၵမ်းၼႆႉ ” ဝႃႈၼႆ။ ဝၼ်းတီႈ 13/06/2017ၼၼ်ႉၵေႃႈ – ၶွမ်ႊမတီႊလႅၼ်လိၼ် TBC မၢၼ်ႈ-ထႆး ၸဝ်ႈသိုၵ်းလူင် ထူင်ႊၶျႆႊ မိုဝ်ႊၼၼ်ႊလႄႈ ၵႅမ်ၸွမ်ႁၢၼ်တၢၼ်းဢူး (သိုၵ်းမၢၼ်ႈ) ဢိၵ်ႇၽူႈမီးပုၼ်ႈၽွၼ်းထႅင်ႈ လၢႆၵေႃႉလႄႈ ၵူၼ်းဝၢၼ်ႈ ၵူၼ်းမိူင်းတင်းသွင်ၾင်ႇ ႁူမ်ႈၵၼ်ၽုၵ်ႇ တူၼ်ႈမႆႉ 2,000 တူၼ်ႈ တီႈဝၢၼ်ႈဝင်ႊလၢဝ်ႊ ၸႄႈဝဵင်းၵဵင်းသႅၼ် ၸႄႈတွၼ်ႈ ၵဵင်းႁၢႆး တင်းတီႈ ဝၢၼ်ႈပုင်းထုၼ် ဝဵင်း တႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ။

['ၵူႈလွင်ႈလွင်ႈ']

2018-01-08T10:26:59

https://shannews.org/archives/1794

ၶွမ်ႊမတီႊလႅၼ်လိၼ် ထႆး – မၢၼ်ႈ ႁူပ်ႉဢုပ်ႇၵၼ် တီႈမႄႈသၢႆ လႆႈၸႂ်တေၵေႃႇတႅၼ်ႈ ႁဵတ်းၾၢႆ ၼိူဝ်မႄႈၼမ်ႉသၢႆ

ၶွမ်ႊမတီႊလႅၼ်လိၼ်ထႆး – မၢၼ်ႈႁူပ်ႉထူပ်းဢုပ်ႇဢူဝ်းၵၼ် တႃႇႁူမ်ႈၵၼ်ၵႄႈလိတ်ႈပၼ်ႁႃ ၼမ်ႉၽွင်းၶၢဝ်းမႆႈ။ ဝၼ်းတီႈ 06/01/2018 ၶွမ်ႊမတီႊလႅၼ်လိၼ်ထႆး – မၢၼ်ႈ ႁူပ်ႉဢုပ်ႇၵၼ်ၵဵဝ်ႇလူၺ်ႈလွင်ႈလႅၼ် လိၼ်လႄႈ တႃႇႁူမ်ႈမိုဝ်းၵၼ်ၵႄႈလိတ်ႈပၼ်ႁႃ မီးၽူႈယႂ်ႇၵူၼ်းလူင်တင်းသွင်ၾၢႆႇလႄႈ ၸဝ်ႈၼႃႈ တီႈၾၢႆႇၵဵဝ်ႇၶွင်ႈၶဝ်ႈႁူမ်ႈမွၵ်ႈ 30 ၵေႃႉ ။ ၸတ်းႁဵတ်း တီႈႁူင်းႁႅမ်းမႄႈၶူင်ၻဵတ်ႉတႃႉ ၿူႊတိၵ်ႊ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်းထႆး။ သိုဝ်ႇၶၢဝ်ႇမႄႈသၢႆ ပိုၼ်ၽၢဝ်ႇဝႃႈ – ၼႂ်းပၢင်ၵုမ်ၼႆႉ ဢုပ်ႇဢူဝ်းၵၼ် လွင်ႈတႃႇၵေႃႇသၢင်ႈၾၢႆ မႆႉသၢင်း တႃႇ ဢဝ်ၼမ်ႉလဵင်ႉၼႃး ၵူၼ်းဝၢၼ်ႈ ၽွင်းၶၢဝ်းႁႅင်ႈ။ ပၢင်ၵုမ်မိူဝ်ႈဝၼ်းတီႈ 06/12/2017 ၼၼ်ႉၵေႃႈ ဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇလွင်ႈႁႅတ်ႉ ၼမ်ႉႁဵတ်းၾၢႆႁူဝ်ၼမ်ႉသၢႆ၊ လွင်ႈႁူမ်ႈၵၼ်ၵႄႈၶႆပၼ်ႁႃ ၵၢၼ်ၵႃႉၶၢႆၵူၼ်း၊ လွင်ႈႁူမ်ႈၵၼ်ၵႄႈလိတ်ႈ ၽဵဝ်ႈမူၺ်ႉယႃႈမဝ်းၵမ်၊ လွင်ႈလၵ်ႉတတ်းမႆႉယႃႉပႃႇထိူၼ်ႇ။ လွင်ႈႁႂ်ႈသိုၵ်းတင်းသွင်ၾၢႆႇ ႁူမ်ႈၵၼ် ၵူတ်ႇထတ်းၸွမ်းသၢပ်ႇၼမ်ႉဢၼ်ၸပ်းလႅၼ်လိၼ် 4 လိူၼ်လႂ်ၼိုင်ႈပွၵ်ႈ၊ လွင်ႈတူင်ႉၼိုင်ၾိင်ႈႁိတ်ႈ ႁွႆး ႁႂ်ႈမီးလွင်ႈၸမ်ၸႂ်ၵၼ်ၼႂ်းၵႄႈၵၢင်သွင်ၸိုင်ႈမိူင်း ပႃးၸဵမ်လွင်ႈၸွမ်းႁႃတူဝ် ၵူၼ်းႁဵတ်းၽိတ်း ဢၼ်ပၢႆႈၶဝ်ႈမိူင်းႁူမ်ႈတုမ် ၸိူဝ်းၼႆႉ။ Photo – Mae Sai News

['ၵူႈလွင်ႈလွင်ႈ']

2018-01-08T10:11:59

https://shannews.org/archives/1787

ၶွင်ႇသီႇဢဝ်ၶိုၼ်းၸိုင်ႈတႆး ဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉပၢင်ဢုပ်ႇဢူဝ်း ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း

ၶွင်ႇသီႇဢဝ်ၶိုၼ်းၸိုင်ႈတႆး RCSS ဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉဝၼ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေၸတ်းႁဵတ်းတီႈလၢင်းၶိူဝ်း။ ၸဝ်ႈသိုၵ်းၸၢႆးဢူး ၽူႈၶၢၼ်ပၢၵ်ႇ RCSS/SSA လၢတ်ႈဝႃႈ-“ဢၼ်ႁဝ်းၶႃႈ လႆႈၶၢႆႉဝၼ်းၼႆႉ မိူဝ်ႈႁဝ်းၶႃႈႁဵတ်းပၢင်ႁူပ်ႉထူပ်းၵူၼ်းမိူင်း လၢႆလၢႆတီႈၼၼ်ႉ သိုၵ်းမၢၼ်ႈဢဝ်သိုၵ်း မႃးႁႄႉႁၢမ်ႈ တေဢမ်ႇလႆႈႁဵတ်းပၢင်ႁူပ်ႉထူပ်း ပၢင်ဢုပ်ႇဢူဝ်းတွၼ်ႈၼိုင်ႈ။ ႁဝ်းၶႃႈၽႅၼ်ဝႆႉ တေဢၢၼ်းႁဵတ်းပၢင်ႁူပ်ႉထူပ်းလူင်ႈၼႃႈ ၸၼ်ႉၸိူဝ်ႉၸၢတ်ႈ တီႈတူၼ်ႈတီး ဝၼ်းတီႈ 7-8-9 ၼၼ်ႉၵေႃႈ ဢွၵ်ႇလိၵ်ႈႁႄႉႁၢမ်ႈမႃးဝႃႈ တေဢမ်ႇလႆႈႁဵတ်းတီႈတူၼ်ႈတီး”။ သိုပ်ႇလၢတ်ႈဝႃႈ- “ၸုမ်းၽူႈၼမ်းၼႂ်းႁဝ်းၶႃႈ ၵႂႃႇဢုပ်ႇဢူဝ်းၾၢႆႇလူင်ပွင်ၸိုင်ႈ ၾၢႆႇတပ်ႉသိုၵ်းယူႇၵေႃႈ ၶဝ်ဢမ်ႇပၼ်ၶေႃႈတွပ်ႇသင်မႃး။ ၵွပ်ႈပိူဝ်ႈၸိူင်ႉၼၼ်လႄႈ ႁဝ်းၶႃႈၸင်ႇလႆႈဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉဝၼ်း ဢၼ်ႁဝ်းၶႃႈတေႁဵတ်းတီႈလၢင်းၶိူဝ်း”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ လွင်ႈတၢင်းဢၼ်တေ ၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး တီႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်းၼႆႉ ၵွပ်ႈပိူဝ်ႈၶႂ်ႈလႆႈၶေႃႈၵၢင်ၸႂ်ၵူၼ်းမိူင်းတႆး ၸွမ်းၼင်ႇမီး 4-5 ႁူဝ်ၶေႃႈ ဢၼ်လႆႈဢုပ်ႇၵၼ်ဝႆႉ။ ၼႂ်းႁူဝ်ၶေႃႈဢုပ်ႇဢူဝ်းၸိူဝ်းၼၼ်ႉ တေဢဝ်တၢင်ႇလၢတ်ႈဢုပ်ႇဢူဝ်းႁပ်ႉႁွင်း မၵ်းမၼ်ႈၵၼ် တီႈလၢင်းၶိူဝ်း ပိူဝ်ႈတႃႇဢဝ်ၵႂႃႇတၢင်ႇလၢတ်ႈ တီႈပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ဢၼ်တေၸတ်းႁဵတ်းထႅင်ႈတၢင်းၼႃႈ-ၼႆယဝ်ႉ။ “ပိူၼ်ႈႁႄႉႁၢမ်ႈလႄႈပၢင်ၵုမ်ႁဝ်းဢမ်ႇပဵၼ်ၵူၺ်း၊ ၵၢၼ်မိူင်းလႄႈလွင်ႈႁဵတ်းလွင်ႈသၢင်ႈတႄႉ ၽႂ်တေဢမ်ႇႁႄႉႁၢမ်ႈလႆႈ၊ ၵၢၼ်မိူင်းၵေႃႈတေသိုပ်ႇၵႂႃႇထႅင်ႈယူႇ၊ ၵူၼ်းမိူင်း ၵူၼ်းၼုမ်ႇ လီတူင်ႉတိုၼ်ႇသႂ်ႇႁႅင်းၼိူဝ်လွင်ႈၼႆႉထႅင်ႈယူႇ”- ၸဝ်ႈသိုၵ်းၸၢႆးဢူး လၢတ်ႈၼႄထႅင်ႈၼင်ႇၼႆ။ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းၼိုင်ႈၼႂ်း 8 ၸုမ်း ဢၼ်လူင်းလၢႆးမိုဝ်းလိၵ်ႈႁူမ်ႈမၢႆ ၵိုတ်းတိုၵ်းတူဝ်ႈမိူင်း (NCA) ဝႆႉတင်း လူင်ပွင်ၸိုင်ႈမၢၼ်ႈ တပ်ႉမတေႃႇမၢၼ်ႈ။ ပဵၼ်ၸုမ်းဢၼ် လူင်ပွင်ၸိုင်ႈသိုၵ်းမၢၼ်ႈ ပိုၼ်ၽၢဝ်ႇပူတ်းဢွၵ်ႇပႅတ်ႈသဵၼ်ႈၸိုဝ်ႈ ၸုမ်းၼွၵ်ႈမၢႆမီႈ မိူဝ်ႈၵၢင်လိူၼ်ဢွၵ်ႊထူဝ်ႊၿိူဝ်ႊ ပီ 2015 ၼႃႈတေလူင်းလၢႆးမိုဝ်း NCA ။ ၽွင်းၵေႃႇသၢင်ႈလွင်ႈငမ်းယဵၼ်ယူႇၼႆႉ ပၢင်ၵုမ်လူင်လွင်ႈငမ်းယဵၼ်ၸၼ်ႉ ၸိုင်ႈမိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်ႁူဝ်ပၢၵ်ႇပီ 21 ပၢင်လူင်ၵေႃႈ ၶိုၼ်ႈႁွတ်ႈၶဝ်ႈႁူမ်ႈ ဢုပ်ႇဢူဝ်းၵၢၼ်မိူင်းမႃး။ ပဵၼ်ၸုမ်းမီးသုၼ်ႇလႆႈၸတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းၽႂ်မၼ်း ၸွမ်းၼင်ႇၶၵ်ႉတွၼ်ႈၼႂ်းလိၵ်ႈၵိၼ်ၵႅၼ်ႇ ၵၢၼ်ၵိုတ်းတိုၵ်းတူဝ်ႈမိူင်း NCA မီးဝႆႉ။

['ၵၢၼ်မိူင်း']

2018-01-08T09:40:51

https://shannews.org/archives/1783

ၵူၼ်းမိူင်း ၸႄႈဝဵင်းၼမ်ႉသၼ်ႇ ပၢႆႈၽေးသိုၵ်းႁွတ်ႈၵျွၵ်ႉမႄး မီးႁိမ်း 1,500 ၵေႃႉ

သိုၵ်းမၢၼ်ႈတင်း သိုၵ်းလွႆ TNLA ၶဵင်ႈၶႅင်ၵၢၼ်သိုၵ်းတေႃႇၵၼ် ၵူၼ်းမိူင်းၸိူဝ်းယူႇသဝ်းႁိမ်းႁွမ်းၼၼ်ႉ ဢွၼ်ၵၼ် ပၢႆႈၸူးၵျွၵ်ႉမႄး ဢမ်ႇယွမ်း 1,500 ၵေႃႉယဝ်ႉ ဝႃႈၼႆ။ တႄႇဢဝ် ဝၼ်းတီႈ 27/12/2017 တေႃႇထိုင် ဝၼ်းတီႈ 4-5/01/2018 ၼႆႉမႃး ၵူၼ်းဝၢၼ်ႈ ႁိၼ်ၽိူၵ်ႇ၊ ဝၢၼ်ႈ ႁိၼ်တႅၵ်ႇ၊ ဝၢၼ်ႈၼႃးလုၺ်း၊ ဝၢၼ်ႈၵႆႇတၢႆလႄႈ ဝၢၼ်ႈဢၢႆႈပူင် ဢွၼ်ၵၼ်ပၢႆႈၸူးၵျွၵ်ႉမႄး သွၼ်ႈယူႇသဝ်းဝႆႉတီႈ ဝတ်ႉတီႈၸလွပ်ႈ/သလႃး 4 တီႈသေဢမ်ႇၵႃး တင်းမိူင်းငေႃႉၵေႃႈ မီးၵႂႃႇ 300 ပၢႆ ဝႃႈၼႆ။ ၸၢႆးဢွင်ႇထုၼ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တေႃႈလဵဝ် ၵူၼ်းပၢႆႈၽေး ဢၼ်ပၢႆႈလူင်းမႃးၼႆႉ တီႈဝတ်ႉ 4 ဝတ်ႉ ၼႂ်းၵျွၵ်ႉမႄး မီး 1100 ၵေႃႉပၢႆ။ တီႈမိူင်းငေႃႉသမ်ႉ ၽႄၵၼ် ယူႇ 2 တီႈ ၼႂ်း 2 တီႈၼၼ်ႉ ႁူမ်ႈၵၼ် မီး 300 ပၢႆ။ လိူဝ်ၼၼ်ႉ ၸိူဝ်းမႃးယူႇသဝ်းၸွမ်း ႁိူၼ်းပီႈၼွင်ႉ ၼႂ်းဝဵင်း ၵေႃႈမီးတင်းၼမ် ၼႆႉၵေႃႈတေဢမ်ႇယွမ်း 200 ၵေႃႉ ပေႃးသွၼ်ႇၼပ်ႉႁူမ်ႈၵၼ်တင်းမူတ်း ၵူၼ်းပၢႆႈ တေဢမ်ႇ ယွမ်း 1500 ၵေႃႉယဝ်ႉ” ဝႃႈၼႆ။ တေႃႈလဵဝ် သိုၵ်းမၢၼ်ႈတင်း သိုၵ်းလွႆ ၶဵင်ႈၶႅင်ငႃၵၼ်ဝႆႉပႆႇပဵၼ်ပၢင်တိုၵ်းသေတႃႉ ၵူၼ်းမိူင်းၵူဝ် လႄႈဢွၼ်ၵၼ်ပၢႆႈ လူင်းမႃး ၶိူဝ်းၶိူဝ်းယႂ်းယႂ်း တေႃႇထိုင်ယၢမ်းလဵဝ် ဝႃႈၼႆ။ ၸၢႆးဢွင်ႇထုၼ်း လၢတ်ႈဝႃႈ ၵူၼ်းပၢႆႈၽေးႁဝ်း တေလႆႈမိူဝ်းၶိုၼ်းမိူဝ်ႈလႂ်ဢၼ်ဝႃႈၼၼ်ႉ ပႆႇႁူႉ တေႃႈလဵဝ် သိုၵ်း တင်းသွင်ၾၢႆႇ ဢမ်ႇတိုၵ်းၵၼ်ၼႆသေတႃႉၵေႃႈ တိုၵ်ႉၶဵင်ႈၶႅင်ၵၼ်ယူႇ ၽႂ်ၵေႃႈ ဢမ်ႇယွမ်းထွၼ်ဢွၵ်ႇ။ ၵူၺ်းၵႃႈ လွင်ႈၶဝ်ငႃၵၼ်ၼႆႉ မၼ်းယူႇလွႆတေႃႇလွႆသေ ငႃၵၼ်ဝႆႉ။ ၼႂ်းဝၢၼ်ႈၵူၼ်းတႄႉၶဝ်ဢမ်ႇၶဝ်ႈ ၼင်ႇၵဝ်ႇ” ဝႃႈၼႆ။ တေႃႈလဵဝ် ယူႇတီႈၸုမ်းၸွႆႈထႅမ်တူင်ႇဝူင်းၵူၼ်း လၢႆလၢႆၸႄႈဝဵင်းႁူမ်ႈၵၼ်သေ ၵဵပ်းၶူဝ်းၶွင်ၵမ်ႉထႅမ်ၸူး တင်းမိူင်း ငေႃႉလႄႈ ၵျွၵ်ႉမႄး။ ၼိုင်ႈဝၼ်းလႂ် ၵူၼ်းပၢႆႈၽေး ဢၼ်ယူႇသဝ်းဝႆႉတီႈၸလွပ်ႈ/သႃလႃး ၼႂ်းဝဵင်းၵျွၵ်ႉ မႄးၼၼ်ႉ တူမ်ႈႁုင်လဵင်ႉၵၼ် ၼိုင်ႈဢွင်ႈတီႈ ၶဝ်ႈသၢၼ် ဢမ်ႇယွမ်း 4-5 ထူင် ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 ၼၼ်ႉ သိုၵ်းမၢၼ်ႈတင်း သိုၵ်းလွႆ လႆႈပဵၼ်ပၢင်တိုၵ်းၵၼ်ဝူင်ႈၵၢင် ၼမ်ႉသၼ်ႇ တင်း ၵျွၵ်ႉမႄး။ ၵွင်ႈလူင်တူၵ်းသႂ်ႇၼႂ်းဝၢၼ်ႈ ႁိၼ်တႅၵ်ႇ၊ ႁိၼ်ၽိူၵ်ႇ၊ ၵၢႆႇတၢႆ၊ ၼႃးလုၺ်းလႄႈ ဝၢၼ်ႈဢၢႆႈပူင် ယွၼ်ႉဝႃႈ ဝၢၼ်ႈၸိူဝ်းၼႆႉ တိတ်းၸပ်း ၵၼ်ဝႆႉ။ တေႃႈလဵဝ် သဵင်ၵွင်ႈပႆႇတႅၵ်ႇသေတႃႉ တင်းသွင်ငႃၵၼ်ဝႆႉလႄႈ ၵူၼ်း ဝၢၼ်ႈ ၵူဝ်ပဵၼ်ပၢင်တိုၵ်းလႄႈဢွၼ်ၵၼ်ပၢႆႈလူင်းမႃးၸူးၵျွၵ်ႉမႄး ဝႃႈၼႆ။ Photo by Kan Thar

['ၵၢၼ်သိုၵ်း']

2018-01-08T09:36:59

https://shannews.org/archives/1780

ၵူၼ်းမိူင်း ၸႄႈဝဵင်းမိူင်းၽျၢၵ်ႈ ဢမ်ႇယွမ်းႁပ်ႉ ၶွမ်ႊပၼီႊ တေလူင်းၶုတ်းၶမ်း

ၵူၼ်းမိူင်း ၼႂ်းၸႄႈဝဵင်းမိူင်းၽျၢၵ်ႈ ဢမ်ႇႁၼ်လီၵမ်ႉထႅမ် ဢမ်ႇယွမ်းႁပ်ႉ လွင်ႈၶွမ်ႊပၼီႊ Access resources Asia co.Ltd တေၶဝ်ႈၶုတ်းၶမ်း တေႁူမ်ႈၵၼ် ဢွၵ်ႇၼႄၵၢင်ၸႂ် သၢၼ်ၶတ်းၵႂႃႇ ဝႃႈၼႆ။ ဝၼ်းတီႈ 07/01/2018 ယၢမ်းၵၢင်ၼႂ် 10 မူင်း ၾၢႆႇၶွမ်ႊပၼီႊ Access resources Asia (ARA)၊ ၽူႈမီးပိုၼ်ႉ ႁူႉၾၢႆႇလိၼ်၊ လုမ်းၽွင်းငမ်းၾၢႆႇၵူႈလွင်ႈလွင်ႈ မိူင်းၽျၢၵ်ႈ၊ ႁွင်ႈၵၢၼ်ၾၢႆႇပႃႇမႆႉတင်း ႁွင်ႈၵၢၼ်ၾၢႆႇတႅၵ်ႈၼႃႈလိၼ် ႁူမ်ႈ ၵၼ်သေ လူင်းထၢမ်သဵင်ၵၢင်ၸႂ် ၵူၼ်းမိူင်း၊ ပႃႇတီႇသိူဝ်ၽိူၵ်ႇ၊ ပႃႇတီႇလႃးႁူႇ၊ ပႃႇတီႇသၢင်ႇသီႈတင်း ၽူႈၵွၼ်း ပွၵ်ႉ/ ဢိူင်ႇ ၵေႃႈၶဝ်ႈႁူမ်ႈၸွမ်း။ ႁူပ်ႉၵၼ်တီႈလုမ်းၽူႈၵွၼ်းပွၵ်ႉ ဝၢၼ်ႈႁူဝ်ၼႃး ၸႄႈဝဵင်းမိူင်းၽျၢၵ်ႈ ၸႄႈတွၼ်ႈတႃႈၶီႈ လဵၵ်း ၸိုင်ႈတႆး ပွတ်းဢွၵ်ႇၶူင်း ဝႃႈၼႆ။ ၸၢႆးၶမ်းၸၼ် ႁူဝ်ပဝ်ႈပႃႇတီႇသိူဝ်ၽိူၵ်ႇ (SNDP) ၸႄႈဝဵင်းမိူင်းၽျၢၵ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈ ၶဝ်မႃးႁူပ်ႉထူပ်းႁဝ်းၶႃႈၼႆႉ မိူဝ်ႈဢွၼ်တၢင်း ႁဝ်းၶတ်းသၢၼ်ၶတ်းဝႆႉ လွင်ႈတေၶုတ်းၶမ်း ၼႂ်းၸႄႈဝဵင်း မိူင်းၽျၢၵ်ႈ ႁဝ်း။ ၵႅမ်ၽူႈၸီႉသင်ႇ ၸုမ်းလူင်ပွင်ၸိုင်ႈမိူင်းတႆး ဢူးမွင်ႇဢေး မႃးၼႄ မိူင်းတႆးႁဝ်းၼႆႉ လႆႈပိုင်ႈဢိင် တီႈ ပႃႇမႆႉတင်း ၶုတ်းၶမ်း/ၶုတ်းႁႄႈ တႃႇတေလႆႈငိုၼ်းၶဝ်ႈမႃး ႁဵတ်းၼၼ်ႁဵတ်းၼႆ။ ၵမ်းၼႆႉ ယူႇတီႈႁဝ်းၶႃႈ ဢမ်ႇယွမ်း ႁပ်ႉ ႁဝ်းၶႃႈသၢၼ်ၶတ်း ပေႃးပဵၼ်မႃးၼႆႉ ႁဝ်းၶႃႈၵူၺ်း တေတုၵ်ႉၶ။ လွင်ႈၶွမ်ႊပၼီႊ တေၶုတ်း ၼႂ်းပိုၼ်ႉတီႈ သႅၼ်ဢဵတ်းဢေႊၶိူဝ်ႊပၢႆၼႆႉ ဢမ်ႇၸႂ်ႈဝႃႈဢေႇဢေႇ သင်ၶုတ်းၵႂႃႇၸိုင် ၼႂ်းၸႄႈဝဵင်းမိူင်းၽျၢၵ်ႈႁဝ်း ၼမ်ႉတေထူမ်ႈ/ လုပ်ႇ၊ တေႁူပ်ႉထူပ်းၽေးႁုၵ်းႁၢႆႉသၽႃႇဝ၊ လွင်ႈတီႈယူႇတၼ်းသဝ်းၵူၼ်းမိူင်းႁဝ်းၶႃႈၵေႃႈ တေလူႉလႅဝ်၊ သင်ဝႃႈ ၶဝ်ၶတ်းၸႂ် တိုၵ်ႉတေႁဵတ်းယူႇတိၵ်းတိၵ်းၸိုင် ႁဝ်းၶႃႈ ၵူၼ်းမိူင်း တေသၢၼ်ၶတ်းတေၼႄၵၢင်ၸႂ်ၵမ်းလဵဝ်” ဝႃႈၼႆ။ ၵဵဝ်ႇၵပ်းလွင်ႈႁူပ်ႉထူပ်း ၵူၼ်းမိူင်း ၼႂ်းၸႄႈဝဵင်းမိူင်းၽျၢၵ်ႈၼႆႉ မိူဝ်ႈပွၵ်ႈဢွၼ်တၢင်း ၶွမ်ႊပၼီႊ Access resources Asia လူင်းႁူပ်ႉထူပ်းတွင်ႈထၢမ်ၵူၼ်းမိူင်းယဝ်ႉၵမ်းၼိုင်ႈ မိူဝ်ႈဝၼ်းတီႈ 7/8/2017 ။ ထိုင်မႃး ဝၼ်းတီႈ 9/12/2017 သမ်ႉ ၽူႈၵွၼ်းၸႄႈတွၼ်ႈ လူင်းႁူပ်ႉထူပ်းၵူၼ်းမိူင်းထႅင်ႈၵမ်းၼိုင်ႈ၊ ထိုင်မႃး ဝၼ်းတီႈ 7 လိူၼ်ၼႆႉသမ်ႉ မႃးႁူပ်ႉထူပ်းထႅင်ႈ ဝႃႈၼႆ။ ၸၢႆးၶမ်းၸၼ် လၢတ်ႈဝႃႈ မိူဝ်ႈၶဝ်ပႆႇလႆႈၶုတ်းတႄႉ လၢတ်ႈဝႃႈတေႁဵတ်းၼႆႁဵတ်းၼၼ်ပၼ် သင်ဝႃႈ ၶဝ်လႆႈၶုတ်း မႃးယဝ်ႉ ၽႂ်ၵေႃႈၶဝ်ဢမ်ႇတူၺ်းယဝ်ႉ။ ပိူင်တႅၵ်ႈမၼ်း တူၺ်းဢဝ်တီႈၼႃးႁႆးလူင် ဢၼ်မီးႁိမ်းႁဝ်းၼႆႉၵေႃႈ တေႁူႉၵၼ်ယူႇ” ဝႃႈၼႆ။ ပူၼ်ႉမႃး ဝၼ်းတီႈ 18/09/2017 ၼၼ်ႉ ပႃႇတီႇသိူဝ်ၽိူၵ်ႇ SNDP ၸႄႈဝဵင်းမိူင်းၽျၢၵ်ႈ ႁူမ်ႈၵၼ်တင်း ၵူၼ်းဝၢၼ်ႈ ၵူၼ်းသူၼ် ၼႂ်းၸႄႈဝဵင်းမိူင်းၽျၢၵ်ႈ 13 ဢိူင်ႇ ဢွၼ်ၵၼ်လူင်းလၢႆးမိုဝ်းသေ တႅမ်ႈလိၵ်ႈတၢင်ႇထိုင် လူင်ပွင်ၸိုင်ႈ သၢၼ်ၶတ်း ၶွမ်ႊပၼီႊ Access resources Asia co.Itd (မိူင်းဢေႃႊသတြေႊလီႊယိူဝ်ႊ) ဢၼ်လႆႈၶႂၢင်ႉသေ တေလူင်းၶုတ်း ၶမ်း ၼႂ်းၸႄႈဝဵင်းမိူင်းၽျၢၵ်ႈ။ ယွၼ်ႉဝႃႈ တေတုမ်ႉတိူဝ်ႉလွင်ႈယူႇသဝ်းၵိၼ်သၢင်ႈ ၵူၼ်းဝၢၼ်ႈၵူၼ်း မိူင်း၊ သူၼ်ႁႆႈ ၼႃးလႄႈ သၽႃႇဝသိင်ႇဝႅတ်ႉလွမ်ႉ ၸဵမ်ၸိူဝ်းၼၼ်ႉ။ လိၵ်ႈၼၼ်ႉသူင်ႇ ထိုင်ၸွမ်ၽွင်းလူင်ၸိုင်ႈတႆး၊ ၽွင်းလူင်ၾၢႆႇပႃႇမႆႉတင်း ၶူဝ်းတိုၼ်းသၽႃႇဝ မိူင်းတႆး၊ ၽိုၼ်မိူၼ် လႆႈသူင်ႇယိုၼ်ႈထိုင် တီႈၸွမ်ၸိုင်ႈမိူင်းႁူမ်ႈတုမ်၊ တီႈၵိူဝ်းၵုမ် မိူင်းႁူမ်ႈတုမ်၊ ၽူႈတႅၼ်းသၽႃးၵူၼ်းမိူင်း ၸႄႈဝဵင်း မိူင်းၽျၢၵ်ႈ၊ ၽူႈၵွၼ်းၸႄႈတွၼ်ႈတႃႈၶီႈလဵၵ်း၊ ၽူႈ ၵွၼ်းၸႄႈဝဵင်းမိူင်းၽျၢၵ်ႈ၊ ၾၢႆႇပႃႇမႆႉလႄႈ ၾၢႆႇ တႅၵ်ႈ ၼႃႈလိၼ် ၸဵမ်ၸိူဝ်းၼႆႉ ဝႃႈၼႆ။

['သိင်ႇဝႅတ်ႉလွမ်ႉ']

2018-01-08T08:01:01

https://shannews.org/archives/1778

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 08/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.74 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1343 ပျႃး၊ ငိုၼ်းၶႄႇ 1 ယႅၼ်ႉ = 207.02 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 08/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 07/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1359 ပျႃး၊ ငိုၼ်းၶႄႇ 1 ယႅၼ်ႉ = 209.2 ပျႃး။

['ၵၢၼ်မၢၵ်ႈမီး']

2018-01-08T07:54:54

https://shannews.org/archives/1775

ၵူၼ်းၸေႊလၢၼ်ႉၵေႃႉၼိုင်ႈ ထုၵ်ႇၸုမ်းယိပ်းၵွင်ႈၵၢင်ႇတီႉၵႂႃႇ ႁၢႆတူဝ်ဝႆႉ

ၵူၼ်းယူႇၼႂ်းၸေႊလၢၼ်ႉၵေႃႉၼိုင်ႈ ထုၵ်ႇၸုမ်းယိပ်းၵွင်ႈၵၢင်ႇၸုမ်းၼိုင်ႈ မႃးတီႉဢဝ်တီႈႁိူၼ်းၵႂႃႇ၊ တေႃႇထိုင်ယၢမ်းလဵဝ် ပႆႇပွႆႇပၼ်ၶိုၼ်း။ လုၵ်ႈလၢင်းမေးၼၢင်းတၢင်းႁိူၼ်း တိုၵ်ႉထၢမ်ႁႃၶၢဝ်ႇ လႄႈ မုင်ႈမွင်းပႂ်ႉပွၵ်ႈၶိုၼ်းႁိူၼ်း။ ပူၼ်ႉမႃးမိူဝ်ႈၽွင်းႁူဝ်လိူၼ်ၵျႅၼ်ႊၼိဝ်ႊရီႊ 2018 ၶၢဝ်းယၢမ်းၵၢင်ၶမ်ႈ၊ တီႈဝဵင်းၸေႈလၢၼ်ႉ ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇၼၼ်ႉ မီးၸုမ်းယိပ်းၵွင်ႈၵၢင်ႇၸုမ်းၼိုင်ႈ မႃးတီႉၺွပ်းၵႂႃႇၵူၼ်းၸၢႆးၵေႃႉၼိုင်ႈ ဢႃယုမွၵ်ႈ 45 ပီ၊ တီႈႁိူၼ်းမၼ်းၸၢႆး ဝဵင်းၸေႈလၢၼ်ႉ၊ ႁၢၼ်ႉတေႃႇထိုင်မိူဝ်ႈလဵဝ် ယင်းပႆႇပွႆႇပၼ်ပွၵ်ႈၶိုၼ်းႁိူၼ်း-ၼႆယဝ်ႉ။ မေးၼၢင်းမၼ်းၸၢႆး ၵေႃႉထုၵ်ႇတီႉၺွပ်းၵႂႃႇၼႆႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “မိူဝ်ႈလဵဝ် မၼ်းၵႂႃႇမီးတီႈလႂ်၊ ၸုမ်းလႂ်မႃးတီႉၺွပ်းၵႂႃႇၼၼ်ႉ ပႆႇလႆႈႁူႉ၊ တိုၵ်ႉထၢမ်ၶၢဝ်ႇထၢမ်ငၢဝ်းဝႆႉလၢႆတီႈလၢႆတၢင်းယူႇ။ ႁဝ်းၶႃႈတႄႉ ဢမ်ႇၶႂ်ႈၸီႉၼႄးဝႃႈပဵၼ်ၸုမ်းလႂ်၊ သၢႆၸႂ်ၵူၼ်းၼိုင်ႈၵေႃႉဢၼ်ဝႃႈၼႆႉ မၼ်းလမ်ႇလွင်ႈတႄႉတႄႉ၊ ၵူၺ်းၵႃႈ ပိူဝ်ႈတႃႇမၼ်းတေပူၼ်ႉလွတ်ႈမႃးလႄႈ ႁဝ်းၶႃႈပႆႇၶႂ်ႈဢွၵ်ႇၸိုဝ်ႈဢွၵ်ႇသဵင်”- ဝႃႈၼႆ။ ၵူၼ်းၸၢႆးၵေႃႉဢၼ် ထုၵ်ႇတီႉၺွပ်းၵႂႃႇသေ တၢင်းႁိူၼ်းတၢင်းယေးမေးၼၢင်း ဢမ်ႇၶႂ်ႈဢွၵ်ႇၸိုဝ်ႈၼႆႉ ဢွၼ်တၢင်းၼႆႉ ယၢမ်ႈႁၢပ်ႇၵိုတ်ႉၼႃႈၵၢၼ်ၼႂ်းၸုမ်းသိုၵ်းၵူၼ်းမိူင်း (ပျီႇတုၸိတ်ႉ)သႅင်ၵႅဝ်ႉ ဢိူင်ႇသႅင်ၵႅဝ်ႉ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ မႃးယူႇသဝ်းတီႈၸေႊလၢၼ်ႉသေ ႁေႃႈလူတ်ႉၵႃး 12 လေႃႉတိုၵ်ႉလႆႈၶၢဝ်းတၢင်းမွၵ်ႈ 1 ပီ-ၼႆယဝ်ႉ။ ၼႂ်းပိုၼ်ႉတီႈၸေႊလၢၼ်ႉ ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ ပွတ်းလႅၼ်လိၼ်မိူင်းတႆး-မိူင်းၶႄႇၼႆႉ မီးၸုမ်းယိပ်းၵွင်ႈၵၢင်ႇလၢႆလၢႆၸုမ်းတူင်ႉၼိုင်ယူႇသဝ်းဝႆႉ။ ၼွၵ်ႈၼိူဝ်သေ တပ်ႉသိုၵ်းလူင်ပွင်ၸိုင်ႈမၢၼ်ႈယဝ်ႉ မီးတပ်ႉသိုၵ်းၸိုင်ႈတႆး RCSS/SSA ၊ SSPP/SSA ၊ သိုၵ်းၶၢင် KIA ၊ သိုၵ်းတဢၢင်း TNLA ၸိူဝ်းၼႆႉ။ ၸုမ်းယိပ်းၵွင်ႈၵၢင်ႇ ဢၼ်မႃးတီႉၵႂႃႇၼႆႉ လႆႈႁူႉဝႃႈ မိူဝ်ႈၽွင်းမိူဝ်းတီႈႁိူၼ်းၼၼ်ႉ မိူဝ်ႈတႄႇမၼ်းၶဝ်လၢတ်ႈ ၵႂၢမ်းမၢၼ်ႈတေႃႇၵၼ်။ ၽိူဝ်ႇမႄႈၸဝ်ႈ ၵူၼ်းၵေႃႉၺႃးတီႉၼၼ်ႉ ႁွင်ႉႁႆႈၵေႃႈ ၶဝ်လၢတ်ႈတွပ်ႇၵႂၢမ်းတႆးဝႃႈ- ပေႃးဢဝ်ၵႂႃႇၸွပ်ႇထတ်းထဵတ်ႈထၢမ်ယဝ်ႉ တေပွႆႇမႃးၶိုၼ်းယူႇ-ၼႆယဝ်ႉ။

['ၵူႈလွင်ႈလွင်ႈ']

2018-01-07T13:51:05

https://shannews.org/archives/1772

ၵွင်တိုၼ်းၵၢင်ၸွႆႈၸၢတ်ႈ ၸတ်းပၢင်ၵႅဝ်ႈႁပ်ႉၶူဝ်းၶွင်ၵမ်ႉၸွႆႈ ၼႂ်းဝၼ်းၶွပ်ႈ 2 ပီတဵမ်

ၵွင်တိုၼ်းၵၢင်ၸွႆႈၸၢတ်ႈ ၸတ်းပၢင်ၵႅဝ်ႈႁပ်ႉၶူဝ်းၶွင်ၵမ်ႉၸွႆႈ ၼႂ်းဝၼ်းၶွပ်ႈ 2 ပီတဵမ်

['Uncategorized']

2018-01-05T09:50:25

https://shannews.org/archives/1768

တႃႇတေၸတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း ပႆႇတႅတ်ႈတေႃး

ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ဢၼ်ဝႃႈတေၸတ်းႁဵတ်း တီႈဝဵင်းလၢင်းၶိူဝ်း ၼႂ်းလိူၼ် ၵျႅၼ်ႊၼိဝ်ႊရီႊၼႆႉ တေၸတ်းႁဵတ်းတႄႉႁိုဝ် ဢမ်ႇႁဵတ်း ယင်းပႆႇတႅတ်ႈတေႃး။ ဝၼ်းတီႈ 12-14/01/2018 ၽႅၼ်ၵၢၼ်တေၸတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈႁူင်းႁေႃၼွႆႇဝႃႇတီႇ ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်းၼၼ်ႉ ယွၼ်ႉဝႃႈ ဢမ်ႇလႆႈၶႂၢင်ႉ တႃႇတေၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးလူင်ႈၼႃႈ တီႈဝဵင်းတူၼ်းတီႈလႄႈ လွင်ႈတေ ၸတ်းႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉ ၸၢတ်ႈတႆး တီႈလၢင်းၶိူဝ်းၼၼ်ႉ ယင်းပႆႇမီးၽႂ်ယိုၼ်ယၼ်တႅတ်ႈတေႃးလႆႈ။ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လၢတ်ႈတီႈ ၸုမ်း ၶၢဝ်ႇၽူႈတွႆႇႁွၵ်ႈ ဝႃႈ “ ႁဝ်းၶႃႈ တေၸတ်းႁဵတ်းပၢင်ၵုမ်လူင်ႈၼႃႈ ၸၼ်ႉၸိူဝ်ႉၸၢတ်ႈတႆး တီႈတူၼ်ႈတီး ၼႂ်းဝၼ်း တီႈ 7-9/1/2018 ၵွၼ်ႇ။ သင်ဝႃႈ ဢမ်ႇလႆႈၸတ်း ပၢင်ၵုမ်လူင်ႈၼႃႈၸၼ်ႉၸိူဝ်ႉၸၢတ်ႈတႆး တီႈတူၼ်ႈတီးၸိုင် လွင်ႈတေ ၵႂႃႇၸတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်းၼၼ်ႉ တေဢမ်ႇပဵၼ်ႁဵတ်း သင်ဝႃႈ တီႈလၢင်းၶိူဝ်း ဢမ်ႇပဵၼ်ႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၵေႃႈ တီႈပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 တီႈၼေႇပျီႇ တေႃႇ ဢၼ်တေထိုင်မႃးၼႆႉ တေဢမ်ႇၵႂႃႇၶိုၼ်ႈၸွမ်း သင်ဝႃႈ ၵႂႃႇၶိုၼ်ႈၼႆၵေႃႈ လွင်ႈတေတၢင်ႇ လၢတ်ႈဢမ်ႇမီး သင်” ဝႃႈၼႆ။ ၵဵဝ်ႇၵပ်းလွင်ႈၼႆႉ ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ဢၼ်တေၸတ်းႁဵတ်းတီႈဝဵင်းလၢင်းၶိူဝ်းၼၼ်ႉ ယူႇတီႈ ၵူၼ်းမိူင်း ၸႄႈဝဵင်းလၢင်းၶိူဝ်း ဢွၼ်ၵၼ်ႁၢင်ႈႁႅၼ်း တီႈယူႇတၼ်းသဝ်း ၶႂၢၵ်ႈတီႈယူႇတီႈၼွၼ်း၊ တီႈဢုပ်ႇၵုမ် တႃႇၵူၼ်းတေမႃးၶဝ်ႈႁူမ်ႈ ပၢင်ၵုမ် ၸဵမ်ၸိူဝ်းၼႆႉယဝ်ႉ။ ၵူၼ်းၼႂ်းပိုၼ်ႉတီႈ ၼ်ႂ်းဝဵင်းလၢင်းၶိူဝ်း လၢတ်ႈဝႃႈ “ ၸတ်းႁဵတ်း ပၢင်ၵုမ်ၵၢၼ်မိူင်းတႆးၼႆသေ တိုၵ်ႉဢွၼ်ၵၼ် ႁၢင်ႈ ႁႅၼ်းယူႇတိၵ်းတိၵ်း။ ပၢင်ၵုမ်ၵၢၼ်မိူင်း ၸၼ်ႉၸိူဝ်ႉ ၸၢတ်ႈတႆးၼႆႉ တေၸတ်းႁဵတ်းတီႈႁူင်းႁေႃၼွႆႇဝႃႇတီႇ တေႃႈလဵဝ် ႁူင်းႁေႃ ဢၼ်တေၸတ်းႁဵတ်းၼၼ်ႉ ပိူၼ်ႈ ဢွၼ်ၵၼ်ၶႂၢၵ်ႈႁွင်ႈဢွၵ်ႇမႃးထႅင်ႈ ႁဵတ်းႁွင်ႈၼမ်ႉမႂ်ႇထႅင်ႈ။ ထႅင်ႈလွင်ႈ ၼိုင်ႈၵေႃႈ ၼႂ်းဝဵင်းလၢင်းၶိူဝ်းႁဝ်း ၶႃႈသမ်ႉ ႁူင်းသဝ်းၵေႃႈဢမ်ႇမီး ႁဝ်းၶႃႈ လႆႈႁၢင်ႈႁႅၼ်းဝႆႉၸွမ်းႁိူၼ်းယေး ၽႂ်မၼ်း ဝႃႈႁိူၼ်းၽႂ်တေႁပ်ႉတွၼ်ႈ ၶႅၵ်ႇၼွၼ်းလၢႆၵေႃႉ။ လိူဝ်ၼၼ်ႉ တီႈႁူင်း 4 ၸၼ်ႉ ၼႂ်းဝတ်ႉၵမ်ႇမထၢၼ်း ၵေႃႈလႆႈ ႁၢင်ႈႁႅၼ်းဝႆႉပႃး” ဝႃႈၼႆ။ ၼင်ႇႁိုဝ် တေပဵၼ်မႃး ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်းၼႆႉ ယူႇတီႈၵေႃပွင်ၵၢၼ်ၽွမ်ႉႁူမ်ႈ ၸိုင်ႈတႆး CSSU ၸႅၵ်ႇႁဵတ်းပဵၼ်လၢႆမုၵ်ႉၸုမ်းသေ လူင်းၵဵပ်းသဵင်ၵၢင်ၸႂ်ၵူၼ်းမိူင်း ၼႂ်းၸိုင်ႈတႆး မိူဝ်ႈဝၼ်းတီႈ 17-24/12/2017 ။ သမ်ႉၺႃး တပ်ႉသိုၵ်းမၢၼ်ႈ ၸႂ်ႉဢဵၼ်ႁႅင်းတင်းၼမ်သေ ၸွမ်းႁႄႉ ႁၢမ်ႈ ဢမ်ႇပၼ် ၸတ်းႁဵတ်း လႄႈလႆႈၸိူင်ႉၵၢတ်ႈၵႂႃႇလၢႆပၢင်၊ ပၢင်ၵုမ်လူင်ႈၼႃႈ တီႈတူၼ်ႈတီးၵေႃႈ ဝႃႈဢမ်ႇပၼ်ၸတ်းႁဵတ်းၼႆလႄႈ သင်ၸတ်းပၢင်ၵုမ်တီႈလၢင်းၶိူဝ်းၵေႃႈ တေဢမ်ႇမီးၶေႃႈဢုပ်ႇၵၼ်လႄႈ ၸင်ႇဢွၵ်ႇၾၢင်ႁၢင်ႈၸိူင်ႉၵၢတ်ႈမႃးယဝ်ႉ။

['ၵၢၼ်မိူင်း']

2018-01-05T09:44:45

https://shannews.org/archives/1766

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 05/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.12 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1356 ပျႃး၊ ငိုၼ်းၶႄႇ 1 ယႅၼ်ႉ = 209.00 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 05/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 04/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1359 ပျႃး၊ ငိုၼ်းၶႄႇ 1 ယႅၼ်ႉ = 209.2 ပျႃး။

['ၵၢၼ်မၢၵ်ႈမီး']

2018-01-05T09:41:03

https://shannews.org/archives/1763

ႁၢမ်ႈတႆးႁဵတ်းပၢင်ၵုမ်တီႈဝဵင်းလူင်တူၼ်ႈတီးလႄႈ တုမ်ႉယွၼ်ႈတႃႇႁဵတ်း ပၢင်ၵုမ်ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း

ပီ 2018 လိူၼ်ၵျႅၼ်ႊၼိဝ်ႊရီႊ 4 ဝၼ်းၼႆႉ ပဵၼ်ဝၼ်းလွတ်ႈလႅဝ်းသဝ်းၶေႃ မိူင်းႁူမ်ႈတုမ်ႁဝ်းၶႃႈၶွပ်ႈတဵမ် 70 ပီမိူင်းတဵမ်တဵမ်၊ ၼႂ်းဝၼ်းၼင်ႇၼႆ ဢၼ်ႁဝ်းၶႃႈမုင်ႈမွင်းဝႃႈ မိူင်းလူင်ႁဝ်းၼႆႉ တေၸၢင်ႈၵတ်းယဵၼ်ႁိၼ်ႉၼွၼ်း ၶိုၼ်ႈယႂ်ႇယဝ်ႉႁိုဝ်ၼႆ မုင်ႈမွင်းထိုင်တၢင်းလူင်ပွင်ၸိုင်ႈ ဢိၵ်ႇလူၺ်ႈပႃးတင်းၸုမ်းၸၢဝ်းၶိူဝ်း ၸိူဝ်းဢၼ်ႁူမ်ႈၵေႃႇတင်ႈၸိုင်ႈမိူင်းႁူမ်ႈတုမ်မႃးၼႆႉ ႁၢၼ်ႉတေႃႇဝၼ်းမိူဝ်ႈၼႆႉ ၵၢင်ၸႂ်ႁဝ်းၶႃႈ ၸွင်ႇပႃႈပဵၼ်မႃး ၸွင်ႇပႃႈပဵင်းၸႂ်မႃးၼႆ ႁဝ်းၶႃႈယွၼ်းထတ်းသၢင်တူၺ်း ငဝ်းလၢႆးဝၼ်းမိူဝ်ႈၼႆႉဢိတ်းၼိုင်ႈ။ ၼႂ်းမိူင်းႁူမ်ႈတုမ်လူင်ၼႆႉ ၸုမ်းၸၢဝ်းၶိူဝ်းမီးပဵၼ် 135 ၶိူဝ်းၼႆႉ ၸၢဝ်းၶိူဝ်းဢွၼ်ႇဢမ်ႇဝႃႈ ၸၢဝ်းၶိူဝ်းလူင် ဢမ်ႇဝႃႈ ၸိူဝ်းဢၼ်ဢမ်ႇယိပ်းၵွင်ႈၵၢင်ႇလၢၵ်ႈၼၢၵ်ႈသေယဝ်ႉ လုၵ်ႉၽိုၼ်ႉတေႃႇလူင်ပွင်ၸိုင်ႈဢၼ်ဝႃႈၼၼ်ႉ ပေႃးဢမ်ႇၶႂ်ႈမီး။ ၵူၺ်းၵႃႈ ပေႃးမႃးႁုပ်ႈတူၺ်းၸုမ်းၸၢဝ်းၶိူဝ်းဢၼ်ယႂ်ႇမၼ်းၼႆၸိုင် ၸုမ်းဢၼ်ယိပ်းၵွင်ႈၵၢင်ႇ လုၵ်ႉၽိုၼ်ႉယူႇၼႆႉ တေမီး 21 ၸုမ်း၊ ၼႂ်းၼင်ႇၼၼ် တႃႇ 8 ၸုမ်းတႄႉ လူင်းလၢႆးမိုဝ်းၵိုတ်းတိုၵ်းသေ ႁႃလၢႆးၵေႃႇသၢင်ႈလွင်ႈငမ်းယဵၼ် တင်းလူင်ပွင်ၸိုင်ႈဝႆႉယူႇ။ ၼႂ်းၼၼ်ႉ ပႃးၸဵမ်တင်းၶွင်ႇသီႇဢဝ်ၶိုၼ်းၸိုင်ႈတႆး RCSS တပ်ႉသိုၵ်းလွႆတႆးလႅင်းၵေႃႈ ပႃးၸုမ်းၼိုင်ႈ။ တပ်ႉသိုၵ်းလွႆတႆးလႅင်းၼႆႉ ၸွမ်းၼင်ႇလႆႈလူင်းလၢႆးမိုဝ်းၵိုတ်းတိုၵ်းဝႆႉ တင်းလူင်ပွင်ၸိုင်ႈလႄႈ ၸွမ်းၼင်ႇ လၢႆးၵၢၼ်မၼ်းမီးၼၼ်ႉ တေလႆႈသိုပ်ႇသၢင်ႈပၢင်ၵုမ်ၵၢၼ်မိူင်း ဢၼ်ႁွင်ႉဝႃႈ ND National Dialogue ၼၼ်ႉယဝ်ႉၼႆလႄႈ လႆႈႁၼ်ႁၢင်ႈႁႅၼ်းသိုဝ်ႈၽႂ်သိုဝ်ႈမၼ်းဝႆႉယူႇ။ ၼႂ်းၼင်ႇၼၼ် ႁူမ်ႈၵၼ်တင်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU သေယဝ်ႉၵေႃႈ လႆႈႁၼ်ႁၢင်ႈႁႅၼ်းဝႆႉၵႃႈၼင်ႇပွင်ပဵၼ်လႆႈ။ ၵူၺ်းၵႃႈ ၽွင်းတိုၵ်ႉႁၢင်ႈႁႅၼ်းယူႇၸိူင်ႉၼင်ႇၼၼ် လႆႈႁၼ်မီးလွင်ႈႁၢမ်ႈလွင်ႈသီးမႃးၼႆလႄႈ ႁဝ်းၶႃႈ ဢွၼ်သူၼ်ၸႂ်ဝႆႉဝႃႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေၸတ်းႁဵတ်းတီႈ ဝဵင်းလၢင်းၶိူဝ်းၼၼ်ႉ ၸွင်ႇတေပဵၼ်မႃးယူႇႁႃႉၼႆ တိုၵ်ႉမႆႈၸႂ်ၸွမ်းဝႆႉ။ တီႈၼႆႈပေႃးႁဝ်းၶႃႈမႃးတူၺ်းၼႆၸိုင် လၢႆးၵၢၼ်မၼ်းတႄႉ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးၼႆႉ တေၸတ်းႁဵတ်းတီႈ ဝဵင်းလၢင်းၶိူဝ်းၼၼ်ႉ ဢမ်ႇၸႂ်ႈဝႃႈၸွမ်းလူၺ်ႈၵၢင်ၸႂ်ၸၢဝ်းၶိူဝ်းတႆးၶႂ်ႈႁဵတ်း၊ ၸွမ်းၼင်ႇတပ်ႉမတေႃႇၸီႉသင်ႇဝႃႈ ႁႂ်ႈႁဵတ်းတီႈဝဵင်းလၢင်းၶိူဝ်းၵူၺ်းၼႆလႄႈ ယူႇတီႈ RCSS ၵေႃႈမုင်ႈႁၼ်လၢႆးၵၢၼ်လၢႆလွၵ်းလၢႆတၢင်းသေယဝ်ႉ ယွမ်းႁပ်ႉႁဵတ်းမႃးယဝ်ႉ။ ၵူၺ်းၵႃႈ ၵွၼ်ႇၵႂႃႇႁဵတ်းပၢင်ၵုမ် ND ဢၼ်ႁွင်ႉဝႃႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးၼၼ်ႉ ဢွၼ်တၢင်းသုတ်း တေလႆႈမီးပၢင်ၵုမ်လူင်ႈၼႃႈတီႈဝဵင်းတူၼ်ႈတီး၊ ၵွၼ်ႇပႆႇလႆႈႁဵတ်းပၢင်ၵုမ်လူင်ႈၼႃႈ ၼၼ်ႉသမ်ႉ တေလႆႈလူင်းထူပ်းပေႃႈမႄႈၵူၼ်းမိူင်း ဢၼ်ပီႈၼွင်ႉတႆးႁဝ်းယူႇသဝ်း ၼႂ်းမိူင်းႁူမ်ႈတုမ်တင်းမူတ်း တင်းသဵင်ႈ။ ၵဵဝ်ႇလူၺ်ႈၵၢၼ်မိူင်း ၵဵဝ်ႇလူၺ်ႈၵၢၼ်မၢၵ်ႈမီး ၵဵဝ်ႇလူၺ်ႈၵၢၼ်လွင်ႈၵူၼ်းဢိၵ်ႇလူၺ်ႈ သိင်ႇဝႅတ်ႉလွမ်ႉၾိင်ႈတိုၼ်းပဵၼ်လႄႈ ၵဵဝ်ႇလူၺ်ႈၵၢၼ်ႁူမ်ႇလူမ်ႈၸိူဝ်းၼႆႉ ပေႃႈမႄႈၵူၼ်းမိူင်းၶႂ်ႈပဵၼ် ၸိူင်ႉႁိုဝ်မီးၸိူင်ႉႁိုဝ်ဢၼ်ဝႃႈၼၼ်ႉ တေလႆႈလူင်းယင်ႇဢဝ်ၵၢင်ၸႂ်ၵူၼ်းမိူင်း။ ၵူၺ်းၵႃႈ ပၢင်ႁူပ်ႉထူပ်းၵူၼ်းမိူင်း ဢၼ်ဢၢင်ႈႁဵတ်းယူႇ 20 တီႈၸိူဝ်းၼၼ်ႉၼႆႉ တႃႇ 5 တီႈမီးတၢင်းယၢပ်ႇၽိုတ်ႇ ၵွပ်ႈပိူဝ်ႈတပ်ႉသိုၵ်းမၢၼ်ႈဢိၵ်ႇလူၺ်ႈပႃးတင်းလူင်ပွင်ၸိုင်ႈ ႁၢမ်ႈတပ်ႉသေ ဢမ်ႇပဵၼ်ပၢင်မႃး။ ထိုင်မႃးဝၼ်းမိူဝ်ႈၼႆႉ သမ်ႉလႆႈႁၢင်ႈႁႅၼ်းပိူဝ်ႈတႃႇပဵၼ်မႃးပၢင်ၵုမ်လူင်ႈၼႃႈ တီႈဝဵင်းတူၼ်ႈတီးၼႆၵေႃႈ ငူပ်ႉငီႉတင်းၾၢႆႇတပ်ႉမတေႃႇတပ်ႉသိုၵ်းမၢၼ်ႈ ဢမ်ႇသၢင်ႇထုၵ်ႇလႄႈ မိူဝ်ႈၼႆႉလႆႈႁၼ် ၸုမ်းၽူႈၼမ်းၼႂ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးၶဝ် ဢွၵ်ႇၶေႃႈၸီႉသင်ႇၸူးၵၼ်ဝႃႈ ပၢင်ၵုမ်လူင်ႈၼႃႈ ဢၼ်တေႁဵတ်း တီႈဝဵင်းတူၼ်ႈတီးၼႆႉ ဢမ်ႇပဵၼ်ယဝ်ႉ၊ ႁဝ်းၶႃႈလႆႈငိၼ်းၸိူင်ႉၼၼ်။ ပေႃးဝႃႈပၢင်ၵုမ်လူင်ႈၼႃႈၼႆႉ ဢမ်ႇပဵၼ်ယဝ်ႉၼႆၸိုင် မိူၼ်တင်းဝႃႈၵၢင်ၸႂ်ပေႃႈမႄႈၵူၼ်းမိူင်းတႆးႁဝ်း ၵၢင်ၸႂ်ၵူၼ်းၶိူဝ်းတႆးႁဝ်း ဢၼ်မီးယူႇၼႂ်းမိူင်းႁူမ်ႈတုမ်ပတ်းပိုၼ်ႉၼႆႉ ပဵၼ်ႁိုဝ်မီးႁိုဝ် ႁဝ်းၶႃႈဢမ်ႇလႆႈလူင်ႉလႅင်းၵၼ်၊ ဢမ်ႇလႆႈတႅၵ်ႇလႅင်းၵၼ်၊ ဢမ်ႇလႆႈဢုပ်ႇဢူဝ်းပိၼ်ႇပႆႇၶႆႈၼႄၵၼ်၊ ဢမ်ႇလႆႈၼပ်ႉသၢင်ႈထတ်းသၢင်လႅၵ်ႈလၢႆႈ တၢင်းႁူႉၵၼ်လႄႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေႁဵတ်းတီႈဝဵင်းလၢင်းၶိူဝ်းၼၼ်ႉ ပေႃးၼၼ်ၸွင်ႇတေၸၢင်ႈပဵၼ်မႃးယဝ်ႉၼႄႇ ႁဝ်းၶႃႈမႃးၼပ်ႉသၢင်ႈတူၺ်းဢၼ်ၼႆႉဢိတ်းၼိုင်ႈ။ ယူႇတီႈႁဝ်းၶႃႈႁၼ်ထိုင်တႄႉ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးဢၼ်ဝႃႈၼႆႉ မၼ်းတေလႆႈယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး RCSS သေလူင်းႁဵတ်း၊ ထုၵ်ႇလီမွၵ်ႇႁွင်ႉၸိူဝ်းလႂ်ၽူႈလႂ် ထုၵ်ႇလီဢုပ်ႇၸွမ်းႁူဝ်ၶေႃႈ ဢၼ်လႂ်၊ လၢႆးဢုပ်ႇမၼ်းတေႁဵတ်းၸိူင်ႉႁိုဝ်၊ လၢႆးဢဝ်ၶေႃႈတူၵ်းလူင်းမၼ်း တေဢဝ်ၸိူင်ႉႁိုဝ် တႄႇဢဝ်ၸိူဝ်းၼႆႉ တေလႆႈယူႇတီႈၶွင်ႇသီႇဢဝ်ၶိုၼ်းၸိုင်ႈတႆး တမ်းၽႅၼ်ၵႂႃႇ တမ်းဝၢင်းႁဵတ်းသၢင်ႈၵႂႃႇ ၼႆသေတႃႉၵေႃႈ တေႃႇထိုင်ဝၼ်းမိူဝ်ႈၼႆႉ ၾၢႆႇ ၶွင်ႇသီႇဢဝ်ၶိုၼ်းၸိုင်ႈတႆးၼႆႉ တိုၵ်ႉႁႃလၢႆးတၢင်း ပိူဝ်ႈတႃႇဢုပ်ႇၸွမ်းတပ်ႉသိုၵ်းတပ်ႉမတေႃႇမၢၼ်ႈယူႇသေတႃႉ ၾၢႆႇလူင်ပွင်ၸိုင်ႈမိူင်းတႆးသမ်ႉ ႁၢင်ႈႁႅၼ်းပေႃးၶႂ်ႈတူဝ်ႈတၼ်းဝႆႉယဝ်ႉ တီႈဝဵင်းလူင်လၢင်းၶိူဝ်းၼၼ်ႉ။ ၵူၺ်းၵႃႈ ၵူၼ်းတေမႃးယူႇမႃး သဝ်းလႄႈသင်၊ ပိူဝ်ႈတႃႇလဵင်ႉလူလႄႈသင်၊ ၵဵဝ်ႇလူၺ်ႈလွင်ႈၵၢၼ်မွၵ်ႇႁွင်ႉၽႂ်လႂ်ၸိူဝ်းၼႆႉ လႆႈႁၼ်လူင်ပွင်ၸိုင်ႈမိူင်းတႆးယူႇၾၢႆႇလဵဝ်သေ ႁၢင်ႈႁႅၼ်းဝႆႉႁင်းမၼ်း၊ ၼိုင်ႈဝဵင်းလႂ် 6 ၵေႃႉ၊ ၼႂ်း 55 ဝဵင်းၼႂ်းမိူင်းတႆးၼႆႉ တေမွၵ်ႇမႃးၵူၼ်း 330 ၊ လိူဝ်သေၼၼ်ႉ ၸင်ႇတေမွၵ်ႇႁွင်ႉပႃးတင်း ၶွင်ႇသီႇဢဝ်ၶိုၼ်းၸိုင်ႈတႆး RCSS လႄႈပႃးတင်း ၵူၼ်းၸိူဝ်းဢၼ်ထုၵ်ႇမွၵ်ႇႁွင်ႉလႄႈ ၸုမ်းသိုဝ်ႇ Media ၶဝ်၊ လႆႈႁၼ်ၶဝ်ႁၢင်ႈႁႅၼ်းဝႆႉပိူဝ်ႈတႃႇၵူၼ်း 500 ၵေႃႉပၢႆပၢႆတေမႃးၶိုၼ်ႈ။ ပေႃးၸိူင်ႉၼႆ လၢႆးၵၢၼ်ဢၼ်ႁဵတ်းၸွမ်းယူႇၼႆႉ ၸွင်ႇမၼ်းမႅၼ်ႈၸွမ်းလၢႆးတၢင်း NCA ၊ ၸွင်ႇမၼ်းမႅၼ်ႈ ၸွမ်းယူင်ႉၶၢပ်ႈၵၢၼ်မိူင်း ဢၼ်ႁွင်ႉဝႃႈ Political Framework ၼၼ်ႉယူႇႁိုဝ်ၼႆ ႁဝ်းၶႃႈဢမ်ႇၼပ်ႉသၢင်ႈ ၼမ်လိူဝ် ဢမ်ႇၼပ်ႉသၢင်ႈလိုၵ်ႉလမ်ႇၵေႃႈ တိုၼ်းပွင်ႇၸႅင်ႈလႅင်းၸႂ်ၵၼ်ဝႆႉဝႃႈလၢႆးတၢင်းဢၼ်ၼႆႉ မၼ်းၽိတ်းပိူင်ႈဝႆႉယဝ်ႉ ႁဝ်းၶႃႈႁူႉႁၼ်ၸႅင်ႈယူႇ။ ၵွပ်ႈပိူဝ်ႈၸိူင်ႉၼၼ် ပေႃးဝႃႈပၢင်ၵုမ်လူင်ႈၼႃႈ ဢၼ်တေႁဵတ်းတီႈဝဵင်းလူင်တူၼ်ႈတီး ဝၼ်းတီႈ 7-8-9 ၸိူဝ်းၼၼ်ႉ ဢမ်ႇပဵၼ်မႃးယဝ်ႉၼႆၸိုင် ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေၸတ်းႁဵတ်းတီႈဝဵင်းလၢင်းၶိူဝ်းၼၼ်ႉၵေႃႈ သမ်ႉၵူၺ်းယူႇတီႈၾၢႆႇၼိုင်ႈတၢင်းၼိုင်ႈ ၾၢႆႇလူင်ပွင်ၸိုင်ႈမိူင်းတႆးဢၼ်လဵဝ် ႁဵတ်းၵႂႃႇတၢမ်ၼင်ႇၵၢင်ၸႂ်လႄႈ ၶၵ်ႉၵၢၼ်မၼ်းမီးဝႆႉၼၼ်ႉၸိုင် ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး RCSS ၵေႃႈတႃႇတေၶဝ်ႈပႃးၼၼ်ႉ တေၸၢင်ႈမီးတၢင်းယၢပ်ႇၽိုတ်ႇ တင်းၼမ်တင်းလၢႆယူႇ ႁဝ်းၶႃႈထတ်းႁၼ်ၼင်ႇၼႆ။ သင်ၸိူဝ်ႉဝႃႈ ပၢင်ၵုမ်ၸၼ်ႉၸိူဝ်ႉၸၢတ်ႈတႆး တီႈဝဵင်းလၢင်းၶိူဝ်းၼၼ်ႉ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး ဢမ်ႇၶဝ်ႈႁူမ်ႈၸွမ်းယဝ်ႉၼႆၸိုင် ၸွင်ႇသမ်ႉတေပဵၼ်မႃးလႆႈ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တၢင်တူဝ်ၵူၼ်းတႆး ၵႂႃႇပၼ်ၶေႃႈၵၢင်ၸႂ်ၼၼ်ႉတႄႉယူႇႁိုဝ်။ သိုပ်ႇၼၼ်ႉၵေႃႈ ပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ် ဢၼ်ႁွင်ႉဝႃႈ UPC ဢၼ်တေဢၢၼ်းႁဵတ်းၼႂ်းႁၢင်လိူၼ်ၵျႅၼ်ႊၼိဝ်ႊရီႊၼႆႉ ၸွင်ႇတေၸၢင်ႈသိုပ်ႇ ပဵၼ်မႃးတႄႉယူႇႁိုဝ်။ တီႈပၢင်ၵုမ်လူင်ၼၼ်ႉ တူၺ်းဢဝ်တူဝ်ယၢင်ႇ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး မီးတၢင်းယၢပ်ႇၽိုတ်ႇ ဢၼ်ၶွင်ႇသီႇဢဝ်ၶိုၼ်းၸိုင်ႈတႆး လႆႈတေႃႇသူႈၶတ်းၶၢၼ်ႉၼၼ်ႉသေယဝ်ႉ ယူႇတီႈၸုမ်း ၸၢဝ်းၶိူဝ်းမႅၵ်ႇၵွင်ႈ ၸိူဝ်းပႆႇလူင်းလၢႆးမိုဝ်းၼၼ်ႉသမ်ႉ တေမီးတၢင်းဝူၼ်ႉမႃးၸိူင်ႉၼင်ႇႁိုဝ်။ ၸိူဝ်းဢၼ်လူင်း လၢႆးမိုဝ်းၵိုတ်းတိုၵ်းယဝ်ႉသေ ပႆႇလႆႈႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၽႂ်မၼ်းၼၼ်ႉလူး ၸွင်ႇသမ်ႉတေၼပ်ႉသၢင်ႈတေႃႇ Political Framework ဢၼ်ႁွင်ႉဝႃႈ ယူင်ႉၶၢပ်ႈၵၢၼ်မိူင်း လၢႆးဢုပ်ႇၵုမ်ၵၢၼ်မိူင်းၼၼ်ႉဝႃႈ ဢမ်ႇမႄးဢမ်ႇပဵၼ်ယဝ်ႉ၊ ယူဝ်ၸၢင်ႈဢွၵ်ႇမႃးပၢႆးဝူၼ်ႉၸိူင်ႉၼင်ႇႁိုဝ် ႁဝ်းၶႃႈတႄႉယိၼ်းမႆႈၸႂ်ၸွမ်း ပိူဝ်ႈတႃႇတေယၢင်ႈၸူးၶၵ်ႉၵၢၼ်ငမ်းယဵၼ် ၶွင်မိူင်းႁူမ်ႈတုမ်ဝႆႉယူႇ။ ပဵၼ်ႁိုဝ်ပဵၼ် သင်ၸိူဝ်ႉမီးမႃးပၢင်ၵုမ် UPC ဢၼ်ႁွင်ႉဝႃႈပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ်ၼၼ်ႉ ပဵၼ်မႃးထႅင်ႈၵမ်းၼိုင်ႈ ၵမ်းထူၼ်ႈ 3 ၼႂ်းလိူၼ်ၵျႅၼ်ႊၼိဝ်ႊရီႊၼႆႉၼႆၸိုင် ယူႇတီႈၸၢဝ်းၶိူဝ်းတႆး တင်းမူတ်းတင်းသဵင်ႈၼႆႉ ပဵၵ်ႉသမ်ႉဝႃႈ လႆႈႁဵတ်း ပၢင်ၵုမ်ၸၼ်ႉၸိူဝ်ႉၸၢတ်ႈတႆး တီႈဝဵင်းလၢင်းၶိူဝ်းၵေႃႈလီ၊ ဢမ်ႇလႆႈႁဵတ်းၵေႃႈယဝ်ႉ တၵ်းထုၵ်ႇလီလႆႈမိူဝ်းႁူမ်ႈၵၼ်ၵႂႃႇၶိုၼ်ႈသေယဝ်ႉ တၢင်ႇလၢတ်ႈပၢၵ်ႈၼႄလွင်ႈၽိတ်း လွင်ႈပိူင်ႈ၊ လွင်ႈတပ်ႉသိုၵ်းလႄႈတင်းလူင်ပွင်ၸိုင်ႈ ပႆတၢင်းႁိူင်ႈၸိူဝ်းၼၼ်ႉတင်းမူတ်းတင်းသဵင်ႈသေယဝ်ႉ ၵၢင်ၸႂ်ပေႃႈမႄႈၵူၼ်းမိူင်းတႆးပဵၼ်ၸိူင်ႉႁိုဝ် မီးၸိူင်ႉၼင်ႇႁိုဝ်၊ ပႃႇတီႇပၢႆးမိူင်းတႆးလႄႈ တပ်ႉသိုၵ်းၸိုင်ႈတႆး ဢိၵ်ႇလူၺ်ႈပႃးတင်း ၸိူဝ်းလူင်းလၢႆးမိုဝ်းလႄႈပႆႇလူင်းလၢႆးမိုဝ်း ၸုၵ်းမၼ်ႈၼိူဝ်လွၵ်းၸုၵ်းၵၢၼ်မိူင်း ၸိူင်ႉၼင်ႇႁိုဝ် ဢၼ်ဝႃႈၼၼ်ႉ ထုၵ်ႇလီၵႂႃႇမိူဝ်းတၢင်ႇလၢတ်ႈၶႆႈၸၢင်ႈၼႄၵၼ် ၵႂၢင်ႈၵႂၢင်ႈၶႂၢင်ၶႂၢင် လူင်ႉလူင်ႉလႅင်းလႅင်း ၸင်ႇႁဝ်းၶႃႈတေၸၢင်ႈမုင်ႈမွင်းလႆႈ ပိူဝ်ႈတႃႇတေဝႆႉႁူဝ်မႃႇၽဵင်ႇပဵင်းၵၼ်သေ ဢုပ်ႇဢူဝ်းၵၼ်ၵႂႃႇၼၼ်ႉယဝ်ႉ ယွၼ်းထတ်းသၢင်ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။ ႁိုၼ်း ၵႃယၢင်း 04/01/2018

['ၶေႃႈထတ်းသၢင်', 'Uncategorized']

2018-01-05T09:36:44

https://shannews.org/archives/1760

ႁႅင်းၵၢၼ်တႆး ႁွတ်ႈမိူင်းထႆး ႁူမ်ႈၵၼ်လဵၼ်ႈမၢၵ်ႇၼင် မၢႆတွင်း ပီမႂ်ႇလုမ်ႈၾႃႉ

ႁႅင်းၵၢၼ်တႆး ရယွင်း ၵုင်းထဵပ်ႈ ႁူမ်ႈၵၼ်သေ လဵၼ်ႈမၢၵ်ႇၼင် ပဵၼ်ပွၵ်ႈၵမ်းႁႅၵ်ႈ ၼင်ႇႁိုဝ် ၵူၼ်းၼုမ်ႇတႆး ပေႃးတေမီးလွင်ႈၸမ်ၸႂ်ၵၼ်လႄႈ ယၢၼ်ၵႆယႃႈမဝ်းၵမ် ဝႃႈၼႆ။ ဝၼ်းတီႈ 31/12/2017 မုၵ်ႉၸုမ်းၸၢဝ်းၶိူဝ်းတႆး ရယွင်း ဢွၼ်ႁူဝ်သေ ၸတ်းႁဵတ်းပၢင်ၶႅင်ႇမၢၵ်ႇၼင် တီႈၸႄႈ ဝဵင်းရယွင်း ၸိုင်ႈထႆး။ ၸုမ်းလဵၼ်ႈမၢၵ်ႇၼင် တင်းမူတ်းၶဝ်ႈၶႅင်ႇ 6 ၸုမ်း ၼႂ်းၼၼ်ႉ ဢၼ်လႆႈသူးရၢင်းဝလ်း တီႈၼိုင်ႈၵႂႃႇ ပဵၼ် ၸုမ်းသၢႆၵႄးပွၼ်၊ တီႈသွင်သမ်ႉ ပဵၼ် ၸုမ်းသၢႆလႅင်းမႂ်ႇ ဝႃႈၼႆ။ ၸၢႆးလႅင်းပၢင်ႇ ႁူဝ်ပဝ်ႈမုၵ်ႉၸုမ်းၸၢဝ်းၶိူဝ်းတႆး ရယွင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈၸတ်းႁဵတ်းပၢင် လဵၼ်ႈမၢၵ်ႇၼင်ၼႆႉ ယိူင်းဢၢၼ်းတႃႇ ႁႂ်ႈၵူၼ်းၼုမ်ႇႁဝ်း ပေႃးတေႁၢင်ႇၵႆယႃႈမဝ်းၵမ်၊ လွင်ႈမိုတ်ႈၵိုဝ်းၸမ်ၸႂ် ၵၼ်လႄႈ လွင်ႈၽွမ်ႉႁူမ်ႈၵူၼ်းၼုမ်ႇႁဝ်း မိူဝ်းၼႃႈ တႃႇႁဵတ်းသၢင်ႈၵၢၼ်ငၢၼ်းၼႂ်းမုၵ်ႉၸုမ်း ၸဵမ်ၸိူဝ်းၼႆႉ။ ယဝ်ႉၵေႃႈ ၼင်ႇႁိုဝ် လွင်ႈၾိင်ႈငႄႈၾိင်ႈထုင်း ၵၢၼ်သႃသၼႃ ၵၢၼ်ၸိူဝ်ႉၸၢတ်ႈ ပေႃးတေၶိုၼ်ႈယႂ်ႇမုၼ်းလႅင်းၵႂႃႇတၢင်း ၼႃႈ” ဝႃႈၼႆ။ ၼႂ်းပၢင်ၶႅင်ႇမၢၵ်ႇၼင်ၼၼ်ႉ မီးပီႈၼွင်ႉႁႅင်းၵၢၼ်တႆး ၶဝ်ႈႁူမ်ႈပၼ်ႁႅင်း 300 ပၢႆ ။ လိူဝ်ၼၼ်ႉ ၸုမ်းၸၢဝ်းၶိူဝ်းတႆး ရယွင်း ႁူမ်ႈၵၼ်တင်းပီႈၼွင်ႉႁႅင်းၵၢၼ်တႆး ၸိူဝ်းမႃးၶဝ်ႈႁူမ်ႈပၢင်ၶႅင်ႇမၢၵ်ႇၼင်ၼၼ်ႉ ဢဝ်ၼမ်ႉၸႂ်ၸေႇတၼႃႇၵၼ် ၵဵပ်းငိုၼ်းၵၼ် လႆႈ 1 မိုၼ်ႇပၢႆသေ တႃႇတေယိုၼ်ႈၸွႆႈထိုင် တီႈႁူင်းယႃ လွႆတႆးလႅင်း။ မိူဝ်ႈပီပူၼ်ႉၵေႃႈ ပီႈၼွင်ႉ ႁႅင်းၵၢၼ်တႆး ၼႂ်းရယွင်းၵူၺ်းၼင်ႇၵဝ်ႇ လႆႈႁွမ်းငိုၼ်းၵၼ်သေ ၸွႆႈထႅမ်ၵႂႃႇတီႈ ႁူင်းႁဵၼ်းၸိူဝ်ႉၸၢတ်ႈတႆး တီႈလွႆ တႆးလႅင်း ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-01-05T07:26:18

https://shannews.org/archives/1757

ၵူၼ်းမိူင်းပွတ်းၼမ်ႉသၼ်ႇ ပၢႆႈလူင်းၸူးၵျွၵ်ႉမႄးထႅင်ႈ

သိုၵ်းမၢၼ်ႈတင်း သိုၵ်းလွႆ TNLA တိုၵ်ႉၶႅင်ႈၶႅင်ၵၢၼ်သိုၵ်းၵၼ်လႄႈ ၵူၼ်းဝၢၼ်ႈ ၼႂ်းၸႄႈဝဵင်းၼမ်ႉသၼ်ႇ ႁူဝ်ၵူၼ်း ၼပ်ႉပၢၵ်ႇ ပၢႆႈၸူးၵျွၵ်ႉမႄးထႅင်ႈ။ ဝၼ်းတီႈ 03/01/2018 ၵူၼ်းမိူင်းၼႂ်းၸႄႈဝဵင်းၼမ်ႉသၼ်ႇဝၢၼ်ႈႁိၼ်တႅၵ်ႇ၊ ဝၢၼ်ႈၵႆႇတၢႆ၊ ဝၢၼ်ႈႁိၼ်ၽိူၵ်ႇ၊ ဝၢၼ်ႈ ၼႃးလုၺ်းလႄႈ ဝၢၼ်ႈဢၢႆႈပူင် မႃးယူႇသွၼ်ႈသဝ်းဝႆႉတီႈဝတ်ႉၸလွပ်ႈ/သႃလႃး ၼႂ်းဝဵင်း ၵျွၵ်ႉမႄး 4 တီႈၼၼ်ႉ တေႃႈ လဵဝ် ႁူဝ်ၵူၼ်းမီး 900 ပၢႆ။ ၼႂ်းမိူင်းငေႃႉ 200 ပၢႆလႄႈ ၸိူဝ်းပၢႆႈၵႂႃႇသွၼ်ႈ သဝ်းယူႇၸွမ်းႁိူၼ်းပီႈၼွင်ႉသမ်ႉ 200 ပၢႆ ႁူမ်ႈၵၼ်တင်းမူတ်း တေမီး 1,300 ပၢႆ။ ၵမ်ႈၼမ် ဢၼ် ပၢႆႈဢွၵ်ႇမႃးတၢင်းၵျွၵ်ႉမႄးတႄႉ ပဵၼ်ၵူၼ်းထဝ်ႈ၊ ၼၢင်းယိင်း လႄႈ လုၵ်ႈဢွၼ်ႇ ပဵၼ်ပီႈၼွင်ႉလွႆ(တဢၢင်း) ဝႃႈၼႆ။ ၸၢႆးထုၼ်းဢွင်ႇ ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး တင်း မိူဝ်ႈၼႆႉ ၵူၼ်းမိူင်း ပၢႆႈၽေးသိုၵ်း တိုၵ်ႉဢွၼ်ၵၼ်ပၢႆႈလူင်းမႃး တၢင်းၵျွၵ်ႉမႄးယူႇၶိူဝ်းၶိူဝ်းယႂ်းယႂ်း၊ ၵမ်ႈၼမ် တေဢွၼ် ၵၼ်ၶီႈလူတ်ႉၶိူင်ႈသေမႃး။ ပၢင်တိုၵ်းၼႆႉ လႅပ်ႈတေၵႂႃႇယၢဝ်းယူႇ သိုၵ်းမၢၼ်ႈတင်း သိုၵ်းလွႆ သွင်ၸုမ်းၼႆႉၽႂ် ၵေႃႈ ဢမ်ႇယွမ်းထွၼ်ဢွၵ်ႇပၼ်ၵၼ် တေႃႈလဵဝ် တိုၵ်ႉငႃၵၼ်ဝႆႉယူ” ဝႃႈၼႆ။ သိုပ်ႇလၢတ်ႈဝႃႈ ၵူၼ်းပၢႆႈၽေး ဢၼ်ပၢႆႈမႃးမီးတီႈ ဝတ်ႉ 4 တီႈၼၼ်ႉ ၼိုင်ႈဝၼ်းလႂ် ၶဝ်ႈသၢၼ် လႆႈႁုင်လဵင်ႉၵၼ် မွၵ်ႈ 14-15 ထူင်(ထူင်ၸၢၼ်ႈ) ၵႃႈၼၼ်ႉယဝ်ႉ။ တီႈမိူင်းငေႃႉၵေႃႈ လႆႈသူင်ႇၸူး မိူၼ်ၵၼ်ယူႇ။ သင်ဝႃႈ ပၢင်တိုၵ်း သိုပ်ႇ ပဵၼ်ၶၢဝ်းယၢဝ်းယူႇၸိုင် လွင်ႈၶဝ်ႈၼမ်ႉတၢင်းၵိၼ်တႄႉ တိုၼ်းဝႃႈဢမ်ႇၵုမ်ႇၶႃႈယဝ်ႉ” ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 ၼၼ်ႉ သိုၵ်းမၢၼ်ႈတင်း သိုၵ်းလွႆ လႆႈပဵၼ်ပၢင်တိုၵ်းၵၼ်ဝူင်ႈၵၢင် ၼမ်ႉသၼ်ႇ တင်း ၵျွၵ်ႉမႄး။ ၵွင်ႈလူင်တူၵ်းသႂ်ႇၼႂ်းဝၢၼ်ႈ ႁိၼ်တႅၵ်ႇ၊ ႁိၼ်ၽိူၵ်ႇ၊ ၵၢႆႇတၢႆ၊ ၼႃးလုၺ်းလႄႈ ဝၢၼ်ႈဢၢႆႈပူင် ယွၼ်ႉဝႃႈ ဝၢၼ်ႈၸိူဝ်းၼႆႉ တိတ်းၸပ်း ၵၼ်ဝႆႉ။ တေႃႈလဵဝ် တင်းသွင်ၾၢႆႇတိုၵ်ႉငႃၵၼ်ဝႆႉယူႇ ယွၼ်ႉၼၼ် ၵူၼ်းၼႂ်းဝၢၼ်ႈ ၼၼ်ႉ ဢွၼ်ၵၼ်မႆႈၸႂ် ၵူဝ်ပဵၼ်ပၢင်တိုၵ်းဢွၼ်ၵၼ်ပၢႆႈလူင်းမႃးၸူးၵျွၵ်ႉမႄး ယူႇၶိူဝ်းၶိူဝ်းယႂ်းယႂ်း ဝႃႈၼႆ။ Photo by KAN THAR

['သုၼ်ႇလႆႈၵူၼ်း']

2018-01-05T06:24:23

https://shannews.org/archives/1750

ၵေႃၵပ်းသၢၼ်ၵူၼ်းၼုမ်ႇတႆး တေပိုတ်ႇပၢင်သွၼ်လၢတ်ႈၵႂၢမ်းဢင်းၵိတ်ႉ ၸုပ်ႈထီႉ 8 တီႈဝဵင်းသီႇပေႃႉ

ၵေႃၵပ်းသၢၼ်ၵူၼ်းၼုမ်ႇတႆးသၼ်လွႆမိူင်းတႆး တေၸတ်းပိုတ်ႇပၢင်သွၼ် ပိုၼ်ႉထၢၼ်လၢတ်ႈၵႂၢမ်းဢိင်းၵလဵတ်ႈ ပွၵ်ႈၵမ်း 8 ဝၼ်းတီႈ 11 လိူၼ်ၵျႅၼ်ႊၼိဝ်ႊရီႊ 2018 ပိုၼ်ၽၢဝ်ႇႁပ်ႉလုၵ်ႈႁဵၼ်းတႃႇ 200 ၵေႃႉ။ ပၢင်သွၼ်ပိုၼ်ႉထၢၼ် (ငဝ်ႈၶၢမ်ႇပိုၼ်ႉ)လၢတ်ႈၵႂၢမ်းဢိင်းၵလဵတ်ႈၼႆႉ တႄႇပိုတ်ႇႁပ်ႉလုၵ်ႈႁဵၼ်းဝၼ်းတီႈ 8 ၊ တေပိုတ်ႇပၢင်ဝၼ်းတီႈ 11 လိူၼ်ၼႆႉ။ ၶၢဝ်းတၢင်းပၢင်သွၼ်တေႁိုင် 45 ဝၼ်း၊ လုၵ်ႈႁဵၼ်းၼိုင်ႈၵေႃႉ တေလႆႈသႂ်ႇငိုၼ်းၵွင်ၵၢင်ပၢင်သွၼ် 5 မိုၼ်ႇ၊ တေလႆႈပႃးမႃးၽႃႈႁူမ်ႇၶူဝ်းၼွၼ်းလႄႈ ၶူဝ်းၼုင်ႈၾိင်ႈထုင်းတႆး- ၼႆယဝ်ႉ။ မေႃသွၼ်ၸၢႆးၸွမ်လူင် လၢတ်ႈဝႃႈ-“တေသွၼ်ပၼ်ပိူင်လူင် ပဵၼ်လၢႆးလၢတ်ႈၵႂၢမ်းဢိင်းၵလဵတ်ႈ (English speaking) သေဢမ်ႇၵႃး သွၼ်ပၼ်ပႃးၼႂ်း 4 skills ၼၼ်ႉတင်းမူတ်း။ တေမီးပႃးပိုၼ်ႉႁူႉတၢင်းၼွၵ်ႈ မိူၼ်ၼင်ႇပိုၼ်းတႆး (မႄႈၶူးၶိူဝ်းသႅၼ်)လႄႈ ပၵ်းပိူင်ၶပ်းႁေႃႈလူတ်ႉၵႃးလႂ်ၸိူဝ်းၼႆႉ။ ၶႂ်ႈႁႂ်ႈၵူၼ်းၼုမ်ႇတႆးႁဝ်းသႂ်ႇၸႂ်ၼိူဝ်ၵႂၢမ်းဢိင်းၵလဵတ်ႈၼမ်ၼမ်၊ ယွၼ်ႉပဵၼ်ၵႂၢမ်းၸႂ်ႉလုမ်ႈၾႃႉလႄႈဝၢၼ်ႈမိူင်းႁဝ်းၵေႃႈ ပိုတ်ႇပၢင်ႇမႃးယဝ်ႉ။ လိူဝ်သေၼၼ်ႉ ပုၼ်ႈတႃႇၸိူဝ်းပႆႇမေႃလိၵ်ႈတႆးၵေႃႈ သွၼ်ပၼ်ပႃးလိၵ်ႈတႆး”-ဝႃႈၼႆ။ ၸၢႆးၶိူဝ်းလႅင်း ဝဵင်းပၢင်ႇဢူး လုၵ်ႈႁဵၼ်းၵဝ်ႇၸုပ်ႈ 3 လႄႈ 4 လၢတ်ႈဝႃႈ- “တီႈၼႆႈ ၶႃႈယၢမ်ႈမႃးလဵပ်ႈႁဵၼ်း English speaking 4 skills ဢိၵ်ႇတင်းပိုၼ်းတႆးႁဝ်းလႄႈ ပၵ်းပိူင်ၶပ်းလူတ်ႉၵႃး လႂ်ၸိူဝ်းၼႆႉဢေႃႈ။ တၢင်းႁူႉၸိူဝ်းၼႆႉၶဝ်ႈတၢင်းတိုဝ်းတႃႇၶႃႈႁဝ်းတႄႉဢေႃႈ၊ ပေႃးၵႂႃႇတၢင်ႇမိူင်းလႆႈၸႂ်ႉတိုဝ်းၵႂၢမ်းဢင်းၵိတ်ႉသေ ၵပ်းသိုပ်ႇပိူၼ်ႈလႄႈ ပေႃးမီးၶႅၵ်ႇၼွၵ်ႈမိူင်းမႃးဢႅဝ်ႇဝဵင်းႁဝ်းၵေႃႈ တူင်ႉတၵ်ႉလၢတ်ႈတေႃႇၶဝ်လႆႈလီလီ၊ ငိုၼ်းၸွႆႈထႅမ်ၼိုင်ႈၵေႃႉ 5 မိုၼ်ႇ တႃႇယူႇၵိၼ်တီႈႁူင်းႁဵၼ်းၼႆႉ 45 ဝၼ်းတႄႉ ၵိုင်ႇတႄႉဢေႃႈ။ ဢမ်ႇၸၢင်ႈႁႃၶိုၼ်ႈတီႈလႂ်ယဝ်ႉ ႁႂ်ႈပေႃးၵိုင်ႇတၢၼ်ႇပၢင်သွၼ်ၼႆႉ”- ဝႃႈၼႆ။ ၵေႃၵပ်းသၢၼ်ၵူၼ်းၼုမ်ႇတႆး (Shan Youth Network) ၼႆႉ တႄႇပိုတ်ႇပၢင်သွၼ်မႃးမိူဝ်ႈပီ 2014 ၊ မိူဝ်ႈလဵဝ်တေသိုပ်ႇပိုတ်ႇၵႂႃႇၸုပ်ႈတီႈ 8 ။ ၼႂ်းၶၢဝ်းတၢင်းၼိုင်ႈပီ ၸတ်းႁဵတ်းပၢင်သွၼ် 2 ၸုပ်ႈ၊ မိူဝ်ႈလဵဝ်လုၵ်ႈႁဵၼ်းဢၼ်ယဝ်ႉၵႂႃႇမီး 1,500 ပၢႆ၊ ပဵၼ်လုၵ်ႈႁဵၼ်းၼႂ်းပိုၼ်ႉတီႈမိူင်းတႆးပွတ်းႁွင်ႇ ဢိၵ်ႇမိူင်းတႆးပွတ်းၸၢၼ်း။ ၼွၵ်ႈမိူင်းတႆးသမ်ႉ ပႃးၸဵမ်လုၵ်ႈႁဵၼ်းပူႇတႃႇဢူဝ်ႇ မိူင်းၶၢင်၊ မိူင်းယၢင်းလႅင် ၸိူဝ်းၼႆႉ။

['ပၢႆးပိင်ႇၺႃႇ']

2018-01-04T11:00:28

https://shannews.org/archives/1746

လွင်ႈလွတ်ႈလႅဝ်း မိူင်းႁဝ်းၶႃႈၼႆႉ ဢမ်ပႆႇမီး .. ၶႂ်ႈလႆႈလွင်ႈလွတ်ႈလႅဝ်း ဢၼ်ၸိုဝ်ႈၸႂ်ႈထုၵ်ႇမႅၼ်ႈ၊ ဢၼ်တႄႉ၊ ဢၼ်မီးလွင်ႈသုၼ်ႇလႆႈထၢင်ႇႁၢင်ႈတွၼ်ႈတႃႇၵူၼ်းမိူင်း တဵမ်တဵမ်ထူၼ်ႈထူၼ်ႈ

ၵူၼ်းမိူင်းႁဝ်းလႆႈလွင်ႈလွတ်ႈလႅဝ်းတီႈ ဢိင်းၵလဵၵ်ႈမႃး​​ၵေႃႈမီး 70 ပီယဝ့်။ ၵူၺ်းၵႃႈ လွင်ႈလွတ်ႈလႅဝ်း ၼႆႉဢမ်ႇ ပႆႇလႆႈႁပ်ႉ​​သေဢိတ်း။ ပေႃးဝႃႈ ဢဝ်သုၼ်ႇလႆႈ ၵူႈမိူင်းမိူင်းဝႃႈၼႆၸိုင် 1. တၢင်းႁၼ်ထိုင်၊တၢင်းဝူၼ်ႉ၊ တၢင်းလၢတ်ႈ၊ တၢင်းတႅမ်ႈ ႁဝ်းၶႃႈ ဢမ်ႇမီး လွင်ႈထၢင်ႈႁၢင်ႈလွတ်ႈလႅဝ်း 2. ဢၼ်ပဵၼ်ၵႂၢမ်းလၢတ်ႈ လိၵ်ႈလၢႆး ၾိင်ႈငႄႈၽႂ်မၼ်းၼၼ်ႉ​​ၵေႃႈ ဢမ်ႇမီးလွင်ႈလွတ်ႈလႅဝ်း 3. ဢမ်ႇမီးလွင်ႈထၢင်ႇႁၢင်ႈယူႇသဝ်း မီးဝၢၼ်ႈမီးၼႃးယူႇ​​ၵေႃႈ ဢမ်ႇလႆႈယူႇလီလီ လႆႈပၢႆႈလႆႈၼီ 4. ဢမ်ႇမီးလွင်ႈႁူမ်ႇလူမ်ႈ ၊ ဢမ်ႇမီးလွင်ႈထၢင်ႇႁၢင်ႈတႃႇၵႅတ်ႇ​​ၶေ ဢသၢၵ်ႈ သၢႆၸႂ်ၸဝ်ႈၵဝ်ႇ ၵူၼ်းမိူင်းႁဝ်းမီးယူႇၼႂ်းဝၢၼ်ႈၼႂ်းၼႃး​​ၵေႃႈ သိုၵ်းလူင်ပွင်ၸိုင်ႈ တေမႃးတိၺွပ်း ယဵတ်ႈၶွၵ်ႈ ​ပေႃႉထုပ်ႉၶႃႈႁႅမ်မိူဝ်ႈလႂ် ၽႂ်ႁိုဝ်ၸၢင်ႈႁူႉလႆႈ။ တၵ်းလႆႈၾၢင်ႉၵႅမ်းတူဝ်ဝႆႉယူႇတႃႇသေႇ။ 5. ၵူၼ်းမိူင်းႁဝ်းၶႃႈ​​ ၺႃးလွင်ႈၶီႇၼဵၵ်း တဵၵ်းတဵင်မႃး ​​တေႃႇဝၼ်းမိူဝ်ႈၼႆႉ 6. ၵူၼ်းမိူင်းဢမ်ႇမီးတၢင်းၽိတ်း​​ၵေႃႈ လႆႈၶၢမ်ႇတၢင်းတီႉမတ်ႉ မၢပ်ႇမႂ်ၸိၼေးဝႃႈ မီးတၢင်းၽိတ်းၼႆ​​သေ ၺႃးယဵတ်ႈၶွၵ်ႈ 7. ဢမ်ႇမီးလွင်ႈထၢင်ႇႁၢင်ႈ ပၼ်သဵင် လိူၵ်ႈတင်ႈၵူၼ်းလူင်ၸဝ်ႈၵဝ်ႇ။ မိူၼ်ၼင် ၼႃႈတီႈဢၼ်ဝႃႈ ပဵၼ်လိၼ်ၵမ်ႇ လိၼ်လမ်ၼၼ်ႉ ဢမ်ႇပၼ်လိူၵ်ႈတၢင်ႈ၊ ပူႇၵၢင်ႉ​​ၵေႃႉလဵဝ်​​ၵေႃႈ လူင်းလၢႆးမိူဝ်း တႃႇတၢင်းဝၢၼ်ႈ​​သေ ပၼ်သဵင် တၢင်ၵူၼ်းတင်းဝၢၼ်ႈ​​ၵေႃႈယၢမ်ႈမီးမး။ ၵူၼ်းတၢင်ႇ​​ၵေႃႉ ဢမ်ႇမီးသုၼ်ႇလႆႈပၼ်သဵင်သင်။ ၵွပ်ႈၼႆလႄႈ လွင်ႈလွတ်ႈလဵဝ်း မိူင်းႁဝ်းၶႃႈၼႆႉ ၶႃႈႁၼ်ထိုင်ဝႃႈ ဢမ်ပႆႇမီး ။ ၶဝ်ဝႃႈမီးမႃး 70 ပီမိူင်းယဝ်ႉၼႆႉၵေႃႈ ၸိုဝ်ႈမၼ်းၵူၺ်း။ မိူၼ်တၢင်းဢမ်ႇလွတ်ႈလဵဝ်းသေဢိတ်း ။ ၶႃႈ​​ၶဝ်တႄႉ ၶႂ်ႈလႆႈလွင်ႈလွတ်ႈလႅဝ်း ဢၼ်ၸိုဝ်ႈသႂ်မၢၼ်ႇမႅၼ်ႈ၊ လွင်ႈလွတ်ႈလႅဝ်းဢၼ်​​တေႉ၊ ဢၼ်မီးလွင်ႈသုၼ်ႇလႆႈထၢင်ႇႁၢင်ႈတွၼ်ႈတႃႇၵူၼ်းမိူင်း တဵမ်တဵမ်ထူၼ်ႈထူၼ်ႈၼၼ်ႉ​​ၶႃႈဢေႃႈ။

['Uncategorized']

2018-01-04T10:56:16

https://shannews.org/archives/1743

သင်ဝႃႈၵိုတ်းပၢင်တိုၵ်းလႆႈဝႆးဝႆး ၸင်ႇတေလႆႈလွင်ႈလွတ်ႈလႅဝ်းဢၼ်မၢၼ်ႇမႅၼ်ႈ

ဝၼ်းထိ 2 လိူၼ်ၵျၼ်ႊၼိဝ်ႊရီ ၵၢင်ၶမ်ႈ 9 မူင်းပၢႆ ဢူၺ်းၵေႃႉၶႃႈႁဝ်း ၵိုင်ႉၵၢင်ႉထၢမ်မႃးဝႃႈ “ၼၢႆးၼူၼ်း – လၢတ်ႈပၼ်ၵႂၢမ်းၼႂ်းဢူၵ်းၼႂ်းၸႂ် ဢၼ်ႁၼ်ထိုင်ၼိူဝ်ဝၼ်းလွတ်ႈလႅဝ်းၵွၼ်းၶေႃၶွပ်ႈထူၼ်ႈ 70 ပီလူး ”- ၼႆလႄႈ ၶႃႈဝူၼ်ႉ ဢွၵ်းဢေႃၶႃႈပေႃးယုင်ႈယၢင်ႈၵႂႃႇမူတ်း။ ဝူၼ်ႉသင်လႃႇ ၼႆ- ၽူႈၼမ်းႁဝ်းၶႃႈ ၽူႈႁၵ်ႉၸၢတ်ႈႁဝ်းၶႃႈၶဝ် ၸိူဝ်းပိုၼ်ႉပွႆႇပုၼ်ႈလီသုၼ်ႇတူဝ်သေ ၶဝ်ႈပၢင်တိုၵ်း ယိူင်းဢၢၼ်း ယိူင်းမၢႆတႃႇၸိူဝ်ႉၸၢတ်ႈႁဝ်းၶႃႈတင်းသဵင်ႈတေလႆႈလွတ်ႈလႅဝ်းၵွၼ်းၶေႃ။ ၸွင်ႇယိူင်းမၢႆၶဝ်ၸဝ်ႈ တဵမ်ထူၼ်ယူႇႁႃႉ။ ၶႃႈႁဝ်းၶဝ်သမ်ႉ ၸွင်ႇလႆႈလွင်ႈလွတ်ႈလႅဝ်းဢၼ်တႄႉ မၼ်းႁႃႉ – ၼႆ။ ၶႃႈဝူၼ်ႉလႆႈဝႃႈ လွင်ႈလွတ်ႈလႅဝ်းဢၼ်တႄႉမၼ်း ဢမ်ႇပႆႇမီးလူး.ၼႆ။ ၶႃႈႁဝ်းၼႆႉ -မိူဝ်ႈပၢၼ် ၽူႈၶႂၢၵ်ႈမိူင်းၼႃႈၽိူၵ်ႇၶဝ် ယိုတ်းမိူင်းမၢၼ်ႈ ၽွင်းငမ်းမိူင်းမၢၼ်ႈၼၼ်ႉတႄႉ ၶႃႈႁဝ်းပႆႇၵိူတ်ႇလႄႈ ငဝ်းလၢႆးမိူဝ်ႈပၢၼ်ၼၼ်ႉပဵၼ်ႁိုဝ်တႄႉတႄႉၼႆၶႃႈၵေႃႈဢမ်ႇႁူႉ။ ၶႃႈၵိူတ်ႇဝၢႆးလင်မိူင်းႁူမ်ႈတုမ်မၢၼ်ႈလႆႈလွတ်ႈလႅဝ်းၵွၼ်းၶေႃတီႈ ၵလႃးၼႃႈၽိူၵ်ႇဝႃႈၼၼ်သေတႃႉၵေႃႈ ၸွမ်းၼင်ႇ ၶၢဝ်းယၢမ်းဢၼ်ၶႃႈႁဝ်းလႆႈယႂ်ႇမႃႈၵႃႈသုင်မႃးႁၼ်ႉတေႃႇထိုင်ယၢမ်းလဵဝ်တႄႉ ၶႃႈယင်းပႆႇႁၼ် လွင်ႈၵတ်းယဵၼ် လွင်ႈ လွတ်ႈလႅဝ်းသင်ၶႃႈ။ ဢၼ်ၶႃႈႁၼ်တႄႉ ၸဵမ်မိူဝ်ႈၶႃႈတႄႇႁူႉလွင်ႈၵူၼ်းသေ ယႂ်ႇမႃႈၵႃႈသုင်မႃးၼႆႉ လႆႈႁၼ်လွင်ႈ ႁၢမ်ႈႁႄႉ၊ လွင်ႈၶီႇၼဵၵ်းတဵၵ်းတဵင် တိၺွပ်းၵၼ်ယူႇတႃႇသေႇ။ ၵႆႉၵႆႉလႆႈယိၼ်းသဵင်တွႆႇတႅင်ႈလဵၵ်း (ပၼ်ဢၶျၢၵ်ႈ) လႄႈလႆႈၵူဝ်ႁႄယူႇတႃႇသေႇ။ ပေႃးလႆႈယိၼ်းသဵင်တွႆႇၼၼ်ႉ ႁဝ်းၶႃႈၸိူဝ်းပဵၼ်လုၵ်ႈဢွၼ်ႇလႆႈႁွပ်ႇဢဝ်ၶူဝ်းၶွင်ဢွၼ်ႇႁဝ်းၶႃႈ သေ ပၢႆႈပႅပ်ႉပၢႆႈပဵမ်ႇၸွမ်းပူႇၸွမ်းၼၢႆးႁဝ်းၶႃႈ ႁဵတ်းၼႆမႃးၸဵမ်လဵၵ်ႉတေႃႇယႂ်ႇၶႃႈဢေႃႈ။ ဢၼ်ၶႃႈတွင်းလႆႈၵိုမ်းၵိုမ်း ဢမ်ႇလိုမ်းလႆႈသေပွၵ်ႈ ႁၼ်ၼႂ်းတႃယူႇတႃႇသေႇၼႆႉတႄႉ – ၶၢဝ်းၵတ်းယၢမ်းၵၢင်ၼႂ် မူၺ်သုမ်ႇဝႆႉယူႇၼၼ်ႉ သဵင်ဢူၼ်ဢၢၼ်မေႃးမႄး သဵင်ႁွင်ႉသဵင်ႁႆႈ၊ သဵင်ပေႃႉႁႅမ် သဵင်လႅၼ်ႈပၢႆႈ ။ ၶႃႈၵူဝ်သမ်ႉပေႃးသၼ်ႇယူႇၵေႃႈ လႆႈယိၼ်းသဵင် မႄႈထဝ်ႈၶႃႈတိူင်ႇၵၢဝ်ႇ ယွၼ်းသူးၽြႃးပဵၼ်ၸဝ်ႈလႄႈ ပဵၼ်ဢၼ်ၶႅၼ်းၸႂ်ဢိတ်းၼိုင်ႈ။ ပေႃးထိုင်သဵင်ၸိူဝ်းၼၼ်ႉယဵၼ်ၵႂႃႇၵေႃႈ လႆႈငိၼ်းၶၢဝ်ႇဝႃႈ ၵေႃႉလႂ်ၺႃးပေႃႉ ၵေႃႉလႂ်ၺႃးတိၶျေႃး ၼႆယူႇတႃႇသေႇ။ ယူႇတီႈတူဝ်ၶႃႈသေ ၸင်းသိုၵ်းမၢၼ်ႈမႃးၸဵမ်မိူဝ်ႈၵေႃႉလဵၵ်ႉ ၸဵမ်မိူဝ်ႈယင်းဢမ်ႇပႆႇႁူႉလွင်ႈၵၢၼ်ဝၢၼ်ႈၵၢၼ်မိူင်းသင်ပုၼ်ႉ။ ႁဝ်းၶႃႈၵႂႃႇၶိုၼ်ႈႁူင်းႁဵၼ်းၼႂ်းဝဵင်း ။ ပေႃးၶၢဝ်းမႆႈ ၶၢဝ်းပိၵ်ႉႁဵၼ်းသေ ႁဝ်းၶႃႈမိူဝ်းႁိူၼ်းၶိုၼ်းၵေႃႈ ၵမ်းၵမ်းၺႃးၸူၼ်ၸွမ်းတၢင်း။ ယွၼ်ႉပိူဝ်ႈသိုၵ်းသိူဝ်လႄႈ ႁိူၼ်းႁဝ်းၶႃႈၾႆးမႆႈၵႂႃႇ ၺႃးသွင်သၢမ်ပွၵ်ႈ။ ယွၼ်ႉပိူဝ်ႈသိုၵ်းသိူဝ်သေ ႁူင်းႁဵၼ်းႁဝ်းၶႃႈ ၵမ်းၵမ်းၺႃးပိၵ်ႉ။ ႁဵတ်းႁႂ်ႈပၢႆးပၺႃႇလႆႈတူၵ်းလႃႈတူၵ်းလိုၼ်း။ လူင်ပွင်ၸိုင်ႈလႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢုပ်ႇၵုမ်လွင်ႈၵိုတ်းယိုဝ်း ၊ လွင်ႈငမ်းယဵၼ်ယဝ်ႉၵေႃႈ ဝၢၼ်ႈႁဝ်းၶႃႈဢမ်ႇၵတ်းယဵၼ် ။ ၸုမ်းသိုၵ်းမၢၼ်ႈၵေႃႈ ထႅမ်ႁႅင်းသိုၵ်းၶဝ်ႈမႃးၼႂ်းဝၢၼ်ႈလိူဝ်ၵဝ်ႇသေ ၸႂ်ႉၵူၼ်းဝၢၼ်ႈပၢႆႈဢွၵ်ႇဝၢၼ်ႈ။ ၸႂ်ႉႁဵတ်းၵၢၼ်၊ ယိုတ်းသူၼ်ႁႆႈၼႃး၊ တိၺွပ်းဢဝ်ၵိၼ်ဝူဝ်းၵႂၢႆးမူမႃၵူၼ်းဝၢၼ်ႈ၊ၸႂ်ႉၵူၼ်းဝၢၼ်ႈသူင်ႇၶဝ်ႈၼမ်ႉတၢင်းၵိၼ် ၸူးၶဝ်သေဢမ်ႇၵႃး ၵၼ်ႉၸၼ်လူလၢႆၼၢင်းယိင်းၼႂ်းဝၢၼ်ႈၸိူဝ်းၼႆႉ ၶိူဝ်းၶိူဝ်းယႂ်းယႂ်း။ ထိုင်တီႈဝၢႆးမႃးဢဝ်ယဵၼ်းပဵၼ်ၾိင်ႈသိုၵ်းမၢၼ်ႈၵႂႃႇ။ ပၢႆးပၺႃႇ ပၢႆးယူႇလီ လွင်ႈယူႇလွင်ႈၵိၼ်ၵူၼ်းမိူင်းဢမ်ႇလီမႃးသေဢမ်ႇၵႃး သူၼ်ယႃႈ၊ ပၢင်တေႃႇလွင်း၊ႁူင်းႁုင်ယႃႈၼမ်မႃးလိူဝ်ၵဝ်ႇ။ ၵူၼ်းၵိၼ်လဝ်ႈၵိၼ်ယႃႈၼမ်မႃးလႄႈ ၼႃႈႁိူၼ်းလုလႅဝ်ၵႂႃႇတင်းၼမ်တင်းလၢႆ လႆႈႁၼ်မႃးတႂ်ႈၼႃႈတႂ်ႈတႃ ၸႂ်ပေႃးဢမ်ႇလီ။ ၵူၺ်းၵႃႈဢမ်ႇမီးပၵ်းပိူင်မၢႆမီႈဢၼ်ဢဝ်တၢင်းၽိတ်းၶဝ်လႆႈလႃးလႃး။ လွင်ၵိၼ်သူးၵိၼ်လၢပ်ႈၼမ်၊ ၸႂ်ႉဢမ်းၼၢတ်ႈၽိတ်းပၵ်းပိူင်၊ ၽဵဝ်ႈမူၺ်ႉပႃႇထိူၼ်ႇလႄႈၶူဝ်းၶွင်သၽႃႇဝႃႉ ၵႃႉၶၢႆလႆႈငိုၼ်းသႂ်ႇထွင်းၶဝ်။ ယဵၼ်းပဵၼ်မိူင်းဢမ်ႇမီးၸဝ်ႈမီးၶုၼ်။ လုၵ်ႈဢွၼ်ႇၵေႃႈဢမ်ႇမီးသုၼ်ႇလႆႈႁဵၼ်းလိၵ်ႈလၢႆးၼင်ႇၵၢင်ၸႂ်ၶႂ်ႈႁဵၼ်း၊ ဢမ်ႇမီးသုၼ်ႇလႆႈပၼ်တၢင်းႁၼ်ထိုင်ၸဝ်ႈၵဝ်ႇလွတ်ႈလႅဝ်း၊ ဢမ်ႇမီးသုၼ်ႇၸႂ်ႉတိုဝ်းတၢင်းမေႃပၺႃႇဢၼ်ၸဝ်ႈၵဝ်ႇႁဵၼ်းမႃးသေဢမ်ႇမီးတိုဝ်ႉတၢင်းတႃႇပိုၼ်ၽႄႈလိၵ်ႈလၢႆးၾိင်ႈငႄႈၸဝ်ႈၵဝ်ႇလွတ်ႈလႅဝ်း။ထိုင်တီႈမိူဝ်းၼႃႈၵူၼ်းၼုမ်ႇပေႃးလႆႈသုတ်းႁၢႆ။ ယွၼ်ႉပိူဝ်ႈၽႅၼ်ၵၢၼ်သိုၵ်းမၢၼ်ႈၶႂ်ႈၽဵဝ်ႈမူၺ်ႉၸၢဝ်းၶိူဝ်းလႄႈ ၵူၼ်းပၢႆႈၽေးသိုၵ်းၵေႃႈ ပီၼိုင်ႈယဝ်ႉပီၼိုင်ႈ ၼမ်မႃးလိူဝ်ၵဝ်ႇ ။ ဢၼ်ပၢႆႈဢွၵ်ႇယၢၼ်ႁိူၼ်းယေးဝၢၼ်ႈမိူင်းသေ လႆႈၵႂႃႇႁဵတ်းၵၢၼ် ပဵၼ်ၶီႈၶႃႈ ဝၢၼ်ႈပိူၼ်ႈမိူင်းပိူၼ်ႈ ၼမ်မႃးတိၵ်းတိၵ်း။ လုၵ်ႈဢွၼ်ႇၽၢၼ်ပေႃႈမႄႈ၊ မႄႈႁၢင်ႉ ပေႃႈမၢႆႈ၊ၵူၼ်းထဝ်ႈ ၼမ်တိူဝ်းမႃးလိူဝ်ၵဝ်ႇၵူႈဝၼ်းၵူႈဝၼ်း ၸိူဝ်းၼႆႉပဵၼ်ၽွၼ်းပၢင်ႈလွင်ႈလွတ်ႈလႅဝ်းၵွၼ်းၶေႃလွၼ်ႉလွၼ်ႉ ၶႃႈၼၢင်းႁၼ်ထိုင်ၼင်ႇၼႆ။ ဝၢၼ်ႈမိူင်းဝၼ်းမိူဝ်ႈၼႆႉ လုမ်ႈၾႃႉႁၼ်ထိုင်ဝႃႈ ပူၼ်ႉလွတ်ႈဢွၵ်ႇတႂ်ႈမိုဝ်း ၸဝ်ႈဢႃႇၼႃႇသိုၵ်းၵုမ်းၵမ်သေ လႆႈၽူႈၼမ်းဝၢၼ်ႈမိူင်းဢၼ်ၵူၼ်းမိူင်းလိူၵ်ႈတင်ႈၶိုၼ်ႈမႃး သွင်ၸုပ်ႈယဝ်ႉဝႃႈၼႆသေတႃႉ ဝၢၼ်ႈမိူင်းတီႊမူဝ်ႊၶရေႊသီႊ ဢၼ်ၶႃႈႁဝ်းၶဝ် မုင်ႈမွင်ၶႂ်ႈလႆႈ ၶႂ်ႈပဵၼ်ၼၼ်ႉတႄႉ ယင်းပႆႇႁၼ်သဵၼ်တၢင်းသေဢိတ်း၊ ယင်းတိုၵ်ႉတေလႆႈၵႂႃႇထႅင်ႈၶၢဝ်းၵႆယူႇ။ ဢၼ်ဢမ်ႇပႆႇလႆႈလွင်ႈငမ်းယဵၼ်၊ ဢၼ်ဢမ်ႇပႆႇပဵၼ်မိူင်းတီႊမူဝ်ႊၶရေႊသီႊ ၸိုၼ်ႈၸၢင်ႇၼႆႉၵေႃႈ ပဵၼ်ယွၼ်ႉ သိုၵ်းမၢၼ်ႈလႄႈသိုၵ်းၸၢဝ်းၶိူဝ်း တိုၵ်ႉယိုဝ်းၵၼ်ယူႇတိၵ်းတိၵ်း ၶႃႈႁၼ်ထိုင်ၼင်ႇၼႆ။ ၶႃႈၶႂ်ႈထၢမ်ဝႃႈ တႃႇတေၵႄႈလိတ်ႈပၼ်ႁႃဢၼ်ၼႆႉ သမ်ႉတေလႆႈဢဝ်ၶၢဝ်းယၢမ်းႁိုင်ၼၢၼ်းထႅင်ႈၵႃႈႁိုဝ်။ ၵူၼ်းၼုမ်ႇတေလႆႈပၼ်ဢၼႃႇၵၢတ်ႈမိူဝ်းၼႃႈၶဝ်ထႅင်ႈၵႃႈႁိုဝ်၊ ၵူၼ်းမိူင်းတေလႆႈပၼ် ၼမ်ႉႁိူဝ်ႇၼမ်ႉၶႆး၊ ဢသၢၵ်ႈသၢႆၸႂ်ထႅင်ႈၵႃႈႁိုဝ် ၊တေလႆႈပၼ် ၶူဝ်းၶွင်သၽႃႇဝ ထႅင်ႈၵႃႈႁိုဝ် ပၢင်တိုၵ်းၸင်ႇတေယဵၼ်။ ယွၼ်ႉပိူဝ်ႈလႆႈယူႇၼႂ်းဝၢၼ်ႈမိူင်းဢၼ်ဢမ်ႇမီးလွင်ႈႁူမ်ႇလူမ်ႈလႄႈ ၵူၼ်းဝၢၼ်ႈၵူၼ်မိူင်းတင်းသဵင်ႈ လႆႈတုမ်ႉတိူဝ်ႉပၢႆးၸႂ် ပၢႆးတူဝ်မႃးၵေႃႈ ယူတ်းယႃဢမ်ႇၶႂ်ႈလႆႈယဝ်ႉၶႃႈ။ ယွၼ်ႉပိူဝ်ႈၼႆႉသေ ၵေႃႉၼိုင်ႈလႄႈၵေႃႉၼိုင်ႈ ၵူၼ်းၶိူဝ်းၼိုင်ႈလႄႈ ၶိူဝ်းၼိုင်ႈၵေႃႈ လွင်ႈပႅင်းၸင်းၵၼ် လွင်ႈၶႂ်ႈၽဵဝ်ႈမူၺ်ႉၵၼ်ၼမ်မႃးတိၵ်းတိၵ်း ။ ၶႃႈၼၢင်းႁၼ်ထိုင်ဝႃႈ သင်ၸိူဝ်ႉဝႃႈ ၾၢႆႇတၢင်းသိုၵ်းလူင်ပွင်ၸိုင်ႈမၢၼ်ႈ ပၼ်တီႈယူႇ ၸၢဝ်းၶိူဝ်း၊ ႁူမ်ႈမိုဝ်းၵၼ်သေ ႁၵ်ႉသႃဝၢၼ်ႈမိူင်း၊ ဢဝ်လွင်ႈႁူမ်ႇလူမ်ႈပၼ်ၵူၼ်းမိူင်းၵႂႃႇၸိုင် တေၸၢင်ႈၵႄႈလိတ်ႈလႆႈပၼ်ႁႃတၢင်းၼမ်တၢင်းလၢႆ ဢမ်ႇႁၢင်ႉ။ ယွၼ်ႉပိူဝ်ႈ ၾၢႆႇတၢင်းသိုၵ်းလူင်ပွင်ၸိုင်ႈ ဢမ်ႇယွမ်းတေႃႇၸၢဝ်းၶိူဝ်း ဢမ်ႇပၼ်တီႈယူႇၸၢဝ်းၶိူဝ်းလႄႈ ပၢင်တိုၵ်းတႃႇလွတ်ႈလႅဝ်းၵွၼ်းၶေႃတႂ်ႈမိုဝ်းဢိင်းၵလဵတ်ႈၼၼ်ႉ ယဵၼ်းပဵၼ်ပၢင်တိုၵ်းဢၼ်ၽဵဝ်ႈ မူၺ်ႉၵူၼ်းၼႂ်းမိူင်းလဵဝ်ၵၼ်ၶိုၼ်း။ ပဵၼ်ပၢင်တိုၵ်းဢၼ်ဢမ်ႇလီဢဝ်ၵုင်ႇဢဝ်မုၼ် ဢမ်ႇလီယွင်ႈ ယေႃးၸဝ်ႈဢႃႇၼႃႇဢဵၼ်ႁႅင်းယႂ်ႇၼၼ်ႉသေဢိတ်း။ ၸိူဝ်းပဵၼ်ၽူႈၼမ်းႁဝ်းၶႃႈ ၽူႈႁၵ်ႉၸၢတ်ႈႁဝ်းၶႃႈ ၽူႈပိုၼ်ႉပွႆႇသၢႆၸႂ်တႃႇဝၢၼ်ႈမိူင်းႁဝ်းၶႃႈၶဝ် ဢိၵ်ႇပႃးတင်း ၵူၼ်းၼုမ်ႇဝၼ်းမိူဝ်ႈၼႆႉ ၵေႃႈတေဢမ်ႇမုင်ႈ မွင်း ဢမ်ႇၶႂ်ႈပဵၼ်လွင်ႈ ၸိူဝ်းၼႆႉသေဢိတ်း- ယုမ်ႇယမ်ၼင်ႇၼႆ။ယွၼ်ႉပိူဝ်ႈ ၸိူဝ်းၶဝ်ၵေႃႈပဵၼ်ၵူၼ်းမိူင်း လဵဝ်ၵၼ်၊ ၵိူတ်ႇၼႂ်းၽႅၼ်ႇလိၼ်ဢၼ်လဵဝ်ၵၼ်လႄႈ ၵၢင်ၸႂ်ၶဝ်တိုၼ်းတေဢမ်ႇမီးလွင်ႈၶႂ်ႈၽၢတ်ႇ ဢွၵ်ႇပူၵ်းတင်ႈႁင်းၶေႃလႃးလႃး -ၶႃႈႁဝ်းယုမ်ႇယမ်ၼင်ႇၼႆ။ ဢၼ်လႆႈယိပ်းၵွင်ႈၵၢင်ႇၶိုၼ်ႈမႃးၼႆႉၵေႃႈယွၼ်ႉပိူဝ်ႈဢမ်ႇမီးလွင်ႈၽဵင်ႇပဵင်းလႄႈၼင်ႇႁိုဝ်တေလႆႈလွင်ႈၽဵင်ႇပဵင်းပဵၼ်ထမ်း ၊ ၼင်ႇႁိုဝ်တေလႆႈပူၼ်ႉလွတ်ႈလွင်ႈပေႉၵိၼ်တဵၵ်းတဵင်၊ ၼင်ႇႁိုဝ်တေၵႅတ်ႇၶႄလႆႈ ၽႃသႃ ၊ သႃသၼႃ၊ ၶိူဝ်းၵူၼ်း၊ ၾိင်ႈငႄႈ လိၵ်ႈလၢႆးၸဝ်ႈၵဝ်ႇ၊ ၶူဝ်းၶွင်သၽႃႇဝ ၼႂ်းမိူင်းၸဝ်ႈၵဝ်ႇ သေ ၼင်ႇႁိုဝ်တေလႆႈ သုၼ်ႇသွၼ်ႁဵၼ်းလိၵ်ႈ၊ လွင်ႈႁႃတၢင်းၶိုၼ်ႈယႂ်ႇမႂ်ႇသုင်၊ လွင်ႈတၢင်းႁူႉၵၢၼ်ဝၢၼ်ႈ ၵၢၼ်မိူင်းၸဵမ်ၸိူဝ်းၼႆႉလႄႈၸင်ႇလႆႈၶဝ်ႈပၢင်တိုၵ်းမႃး။ ယွၼ်ႉပိူဝ်ႈၼၼ် သင်ဝႃႈၵိုတ်းလႆႈပၢင်တိုၵ်းဝႆးဝႆးသေ ပိုတ်ႇတၢင်းပၼ်ဢၼ်လၢတ်ႈမႃးၸိူဝ်း ၼၼ်ႉၼႆၸိုင် တေၸၢင်ႈယူတ်းယႃပၼ်ပၢႆးၸႂ်ၵူၼ်းမိူင်းႁဝ်းၶႃႈသေဢမ်ႇၵႃး တေၸၢင်ႈလႆႈ လွင်ႈလွတ်ႈလႅဝ်းဢၼ်ၸိုၼ်ႈသႂ်မၢၼ်ႇမႅၼ်ႈ ဢၼ်ပၼ်လွင်ႈႁူမ်ႇလူမ်ႈ ၵူၼ်းမိူင်းလႆႈဢမ်ႇႁၢင်ႉၼႆ ၶႃႈၼၢင်းလႆႈႁၼ်ထိုင်ၼင်ႇၼႆၶႃႈဢေႃႈ။ မႂ်ႇသုင်ၶႃႈ။

['Uncategorized']

2018-01-04T10:51:18

https://shannews.org/archives/1740

ဝၼ်းလုတ်ႉလၢတ်ႉယေးၼေ့ ယဵၼ်းပဵၼ်ဝၼ်းတႆးလုတ်ႈလၢပ်ႈ

ဢိင်ၼိူဝ်လွင်ႈတၢင်းဢၼ်ၸွမ်သိုၵ်းလူင်ဢွင်ႇသၢၼ်း လႄႈၸဝ်ႈၾႃ့တႆးႁဝ်းၶဝ် လႆႈတူၵ်းလူင်း ၶေႃႈလႆႈ ၸႂ်ၵၼ်သေ ထိုင်ၵႂႃႇၸၼ်ႉဢၼ်လူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်ၸွမ်းၵၼ်ၵႂႃႇလႆႈ မိူဝ်ႈ1947 လိူၼ်ၾႅပ်ႉပိဝ်ႊရီႇ ဝၼ်းတီႈ 12 ယဝ်ႉ ဢမ်ႇႁိုင်လၢႆလိူၼ်ၸဝ်ႈၾႃ့တႆးလႄႈ ၽူႈဢွၼ်ႁူဝ်ၸၢဝ်းၶိူဝ်း မၢၼ်ႈ ၸွမ်သိုၵ်းဢွင်ႇသၢၼ်း လႆႈထုၵ်ႇတင်းၽူႈမိူၵ်ႈမႂ်ႈၶဝ် ပိုတ်းယိုဝ်းၶႃႈႁႅမ် ထိုင်တီႈပေႃးလႆႈ လူႇၼိူဝ်ႉ လိူတ်ႈသၢႆၸႂ်ၵႂႃႇ။ 1948 လိူၼ် January ဝၼ်းတီႈ 4 ၸင်ႇလႆႈ လွတ်ႈလႅဝ်းၵွၼ်းၶေႃမႃး တွၼ်ႈတႃႇမိူင်းႁူမ်ႈတုမ် ပတ်းပိုၼ်ႉမိူင်းမၢၼ်ႈ။ ဝၼ်းလွတ်ႈလႅဝ်းၵွၼ်းၶေႃ တွၼ်ႈတႃႇမိူင်းႁူမ်ႈတုမ် ၼႆ့ ယၢမ်းလဵဝ် ၶွပ်ႈၶူပ်ႇထိုင်မႃး 70 ပီ မိူဝ်ႈၼႆ့ ဝၼ်းတီႈ 4 လိူၼ် January ပီ 2018 ယဝ်ႉ ဝႃႈၼၼ်သေတႃ့ၵေႃႈ ပေႃးမႃးတူၺ်းၶိုၼ်း ၼႂ်းမိူင်းတႆးႁဝ်း ၼႆၸိုင် ၵူႈၵေႃ့တေလႆႈႁၼ် ယင်းတိုၵ်ႉမီးလွင်ႈဢမ်ႇၽဵင်ႇပဵင်း ၊ လွင်ႈဢမ်ႇၸွမ်းတြႃး လႄႈပၢင်တိုၵ်း သိုၵ်းသိူဝ်ၸိူဝ်းၼႆ့ၵေႃႈ ယင်းတိုၵ်ႉၵိူတ်ႇၶိုၼ်ႈ ၶိူဝ်းၶိူဝ်းယႂ်းယႂ်း ၸွမ်းၼႂ်းပိုၼ်ႉတီႈ ၼႃႈတီႈၵုမ်းၵမ် ၸိူဝ်းပဵၼ်ၸၢဝ်းၶိူဝ်းယူႇ။ ပေႃးမႃးထတ်းတူၺ်းလွင်ႈတၢင်းလၢႆးႁူဝ်ယွႆႈမၼ်းဢိတ်းဢီႈၼႆၸိုင် ၼႂ်းမိူင်းတႆးႁဝ်းၼႆ့ မိူၼ်ၼင်ႇ 1- ပၢင်ဢုပ်ႇၵုမ်ၵၢၼ်မိူင်း ဢၼ်တေပဵၼ်ပၢင်ဢၼ်ဢွၵ်ႇသဵင်ပၼ် တွၼ်ႈတႃႇၵူၼ်းမိူင်းတႆးႁဝ်း ၼၼ်ႉယင်းပႆႇမီး သုၼ်ႇ ၸတ်းႁဵတ်းလႆႈလွတ်ႈလႅဝ်း။ယင်းတိုၵ်ႉမီးဢၼ်ယႃႉဢၼ်ၵဝ်းယူႇ။ 2- လွင်ႈငမ်းယဵၼ်ၼႂ်းမိူင်း ယင်းတိုၵ်ႉယုင်ႈယၢင်ႈသူၼ်ႈသဵၼ်းသၢၼ် တွၼ်ႈတႃႇၵူၼ်းမိူင်းႁဝ်းသေ တေႁဵတ်းႁိုဝ် ၵႄႈလိတ်ႈပၼ်ႁႃ ႁႂ်ႈၼႂ်းမိူင်းပေႃးတေမီးလွင်ႈငမ်းယဵၼ် ဢၼ်ၸႅတ်ႈၸၢင်ႇလႄႈ ၼင်ႇႁိုဝ်ၵူႈၸၢဝ်းၶိူဝ်းပေႃး တေယူႇၸွမ်းၵၼ်ၵႂႃႇငၢႆႈလူမ်ၸႂ် ၼၼ်ႉၵေႃႈ ယင်းဢမ်ႇလႆႈႁၼ် ၾၢႆႇလူင်ပွင်ၸိုင်ႈဝူၼ်ႉၶပ်ႉၼပ်ႉသွၼ်ႇပၼ်သေဢိတ်း။ 3- မိူၼ်ၼင်ႇၾၢႆႇသုၼ်ႇလႆႈသုၼ်ႇပဵၼ်ၵူၼ်းမိူင်းၸၢဝ်းၶိူဝ်း ဢၼ်လူဝ်ႇလႆႈၸွမ်းၼင်ႇ ၾိင်ႈမိူင်း ဢၼ်လွတ်ႈ လႅဝ်းၵွၼ်းၶေႃ မီးၼၼ်ႉၵေႃႈ ယင်းပႆႇႁၼ်ၸၢဝ်းၶိူဝ်းတင်းလၢႆ မီးသုၼ်ႇ တႅပ်းတတ်း လႄႈႁဵတ်းသၢင်ႈလႆႈ လွတ်ႈလႅဝ်း ထၢင်ႇႁၢင်ႈ။ 4- ၵူၼ်းဢၼ်ယူႇသဝ်းၼႂ်းၸိုင်ႈမိူင်း ၸိူဝ်းပဵၼ်ၸၢဝ်းၶိူဝ်းတၢင်ႇဢၼ် ဢၼ်ဢမ်ႇၸႂ်ႈ ၸၢဝ်းၶိူဝ်းမၢၼ်ႈၼၼ်ႉ ယင်းပႆႇမီးသုၼ်ႇလႆႈထၢင်ႇႁၢင်ႈသွၼ်ႁဵၼ်းလိၵ်ႈႁင်းၽႂ်မၼ်းလွတ်ႈလႅဝ်းလႄႈ ၶူင်သၢင်ႈလႆႈ ထၢင်ႇႁၢင်ႈလႅတ်ႈလႅဝ်း။ 5- ၵူၼ်းၼႂ်းမိူင်းတႆး တင်းသဵင်ႈ ဢမ်ႇဝႃႈ ပွတ်းႁွင်ႇ ၊ ပွတ်းၸၢၼ်း ၊ ပွတ်းဢွၵ်ႇ ၸိူဝ်းၼႆ့ ယင်းတိုၵ်ႉၺႃး ၶီႇၼဵၵ်းတဵၵ်းတဵင် ပေ့ၵိၼ်လူလၢႆယူႇ ။ ယင်းဢမ်ႇမီးသုၼ်ႇလႆႈ လွတ်ႈလႅဝ်း ။ ၸိူဝ်းၼႆ့တင်းသဵင်ႈ ပဵၼ်ၶေႃႈဢၼ် ပီႈၼွင်ႉၵူၼ်းမိူင်းတႆးႁဝ်းၶႃႈ သုမ်းသုၼ်ႇလႆႈတိုဝ်ႉတၢင်း လွင်ႈဢၼ်ထုၵ်ႇလီလႆႈလီမီးၼၼ်ႉယူႇ။ ဢမ်ႇၼၼ်ၵေႃႈ ဝၼ်းလွတ်ႈလႅဝ်းၵွၼ်းၶေႃ ဢၼ်ပီႈၼွင်ႉၸၢဝ်းၶိူဝ်းမၢၼ်ႈၶဝ် ဢွၼ်ၵၼ်ႁွင်ႉပၢဝ်ႇ ၶၢၼ်လၢတ်ႈဝႃႈ လုတ်ႉလၢတ်ႉယေးၼေ့ ၼႆၼၼ်ႉ မၢင်ၽၢဝ်ႇ ပဵၼ်ၵႂႃႇ ဝၼ်းလုတ်ႈလၢပ်ႈ ၸိူဝ်းပဵၼ်ပီႈၼွင်ႉၸၢဝ်းၶိူဝ်းၸိူဝ်းဢမ်ႇၸႂ်ႈမၢၼ်ႈတင်းသဵင်ႈယဝ်ႉႁိုဝ် ။

['Uncategorized']

2018-01-04T08:29:14

https://shannews.org/archives/1737

ဝၢႆးဢဝ်ၵွၼ်းၶေႃ တီႈဢိင်းၵလဵတ်ႈယဝ်ႉ ဝၢၼ်ႈမိူင်းတႅမ်ႇယေႃႈ ၵွတ်းၽၢၼ်မႃးၵူႈမိုဝ်ႉၵူႈဝၼ်း

မိူင်းႁူမ်ႈတုမ်မၢၼ်ႈ မိူဝ်ႈပၢၼ်ဢိင်းၵလဵတ်ႈဢုပ်ႉပိူင်ႇၽွင်းငမ်းၼၼ်ႉ ၶိုၼ်ႈယႂ်ႇမႂ်ႇသုင်တႄႉ ပဵၼ်မိူင်း ဢၼ်မီးၶူဝ်းႁႄႈၶူဝ်းတိုၼ်းလိူင်ႇၼမ် ဝၢႆးသေလႆႈလွတ်ႈလႅဝ်းၵွၼ်းၶေႃတီႈဢိင်းၵလဵတ်ႈယဝ်ႉ ယွၼ်ႉလွင်ႈၸတ်းပွင်ဢမ်ႇၶႅၼ်ႇလႄႈ ပၢႆးမၢၵ်ႈမီးၵေႃႈယွမ်းမႃး။ ၽိူဝ်ႇထိုင်မႃး ပီ1962 ၼေႇဝိၼ်း ယိုတ်းဢႃႇၼႃႇ တႄႇမိူဝ်ႈၼၼ်ႉမႃး မီးလွင်ႈၶီႇၼဵၵ်းတဵၵ်းတဵင်ပေႉၵိၼ်ၵၼ်မႃးလႄႈ ၸုမ်းယိပ်းၵွင်ႈ လုၵ်ႉၽိုၼ်ႉၵေႃႈမီးမႃး ႁဵတ်းႁႂ်ႈမိူင်းႁူမ်ႈတုမ်မၢၼ်ႈ သုၵ်ႉသၵ်ႉယုင်ႈယၢင်ႈ ၵွတ်းၽၢၼ် ပၢႆးမၢၵ်ႈမီး၊ ပၢႆးပၺ်ၺႃ မႃးႁၢၼ်ႉတေႃႇယၢမ်းလဵဝ် ။ ၼင်ႇႁိုဝ်ဝၢၼ်ႈမိူင်းတေၶိုၼ်ႈယႂ်ႇၵတ်းယဵၼ်ၼၼ်ႉ ၵူၼ်းမိူင်းၵူႈၵေႃႉထုၵ်ႇလီးမီးပၺ်ၺႃ တႃႇၵူၼ်း မိူင်းတေမီးပၺ်ၺႃၼၼ်ႉၵေႃႈ လူင်ပွင်ၸိုင်ႈထုၵ်ႇလီၵမ်ႉထႅမ်ပၼ်ႁႅင်း ၶပ်းၶိုင်ပၼ် ယူႇယဝ်ႉ။ ၸၢႆးၼုမ်ႇႁၢၼ် ၵူၼ်းၼုမ်ႇတႆး ၸူဝ်ႈၶၢဝ်းUSA ။

['Uncategorized']

2018-01-04T08:25:54

https://shannews.org/archives/1731

သိုၵ်းလူင်ပွင်ၸိုင်ႈမၢၼ်ႈတင်း သိုၵ်းလွႆ TNLA ပဵၼ်ပၢင်တိုၵ်းၵၼ် ၵူၼ်းဝၢၼ်ႈ 1000 ပၢႆ လႆႈပၢႆႈ

သိုၵ်းမၢၼ်ႈတင်း သိုၵ်း TNLA သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်းသေ ႁဵတ်းႁႂ်ႈၵူၼ်းမိူင်း ၼႂ်းၸႄႈဝဵင်းၼမ်ႉသၼ်ႇ/ ၵျွၵ်ႉမႄး ႁူဝ်ၵူၼ်းႁဵင်ပၢႆ ဢွၼ်ၵၼ်ပၢႆႈၶဝ်ႈဝဵင်းၵျွၵ်ႉမႄး။ ႁူဝ်လိူၼ်ၵျႅၼ်ႊၼိဝ်ႊရီႊ ပီ 2018 ၼႆႉမႃး ၵူၼ်းဝၢၼ်ႈ ၼႂ်းၸႄႈဝဵင်းၼမ်ႉသၼ်ႇ ၵျွၵ်ႉမႄး ၼပ်ႉႁူဝ် 10 ဝၢၼ်ႈ ဢွၼ်ၵၼ်ပၢႆႈမႃး ၼႂ်းဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ႁူဝ်ၵူၼ်း ထႅင်ႈ ႁိမ်း 2 ပၢၵ်ႇ ဝႃႈၼႆ။ ၸၢႆးထုၼ်းၺၢၼ်ႇ ၽူႈတႅၼ်းသၽႃးၶဵတ်ႇလိူၵ်ႈတင်ႈ မၢႆ 2 ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼႂ်းဝၼ်း သွင်ဝၼ်းၼႆႉ ၵူၼ်းပၢႆႈၽေးသိုၵ်း ႁွတ်ႈထိုင်မႃးထႅင်ႈ။ တေႃႈလဵဝ် ၵူၼ်းပၢႆႈၽေး ဢၼ်ပၢႆႈမႃး သွၼ်ႈယူႇ ဝႆႉတီႈ ၼႂ်းဝဵင်းၵျွၵ်ႉမႄးၼႆႉ မီးၵူၼ်းႁဵင်ပၢႆယဝ်ႉ။ ၵဵဝ်ႇၵပ်းလွင်ႈၵိၼ်ယမ်ႉတႃႇၵူၼ်းပၢႆႈၽေးၼႆႉ ၶႃႈႁဝ်းလႆႈသူင်ႇၶၢဝ်ႇ ထိုင်ဝႆႉတီႈ လူင်ပွင်ၸိုင်ႈမိူင်းတႆး တီႈတူၼ်ႈတီးဝႆႉယဝ်ႉ” ဝႃႈၼႆ။ သိုပ်ႇလၢတ်ႈဝႃႈ ၵူၼ်းပၢႆႈၽေး ဢၼ်ႁွတ်ႈၽႅဝ်တီႈ ၵျွၵ်ႉမႄး ၵမ်ႈၼမ် ပဵၼ်ၵူၼ်းတၢင်းၼမ်ႉသၼ်ႇလႄႈ မိူင်းငေႃႉ ၸဵမ်ၸိူဝ်းၼႆႉ။ ၵဵဝ်ႇၵပ်းလွင်ႈၼႆႉ ယူႇတီႈၶွမ်ႊမတီႊၾၢႆႇၸွႆႈထႅမ်ၵူၼ်းပၢႆႈၽေးသိုၵ်း ၼႂ်းၸႄႈဝဵင်းၵျွၵ်ႉမႄး လႆႈႁၢင်ႈႁႅၼ်းတမ်းဝၢင်း တီႈယူႇတၼ်းသဝ်းပၼ် တီႈပွၵ်ႉ (8)၊ တီႈဝတ်ႉဝႃႇသူဝ်ႇ တီႈၸလွပ်ႈ/သႃလႃး ၸိူဝ်းၼႆႉ။ တႄႇဢဝ်ႁၢင်လိူၼ် ၻီႊသႅမ်ႊၿိူဝ်ႊ 2017 တေႃႇထိုင် ႁူဝ်လိူၼ်ၵျႅၼ်ႊၼိဝ်ႊရီႊ 2018 ၼႆႉ မီးၵူၼ်းပၢႆႈၽေးသိုၵ်း/ ပၢင်တိုၵ်းမီးၵႂႃႇ ႁဵင်ပၢႆ ဝႃႈၼႆ။ တေႃႈလဵဝ် သိုၵ်းမၢၼ်ႈတင်း သိုၵ်းတဢၢင်း တိုၵ်ႉၶဵင်ႈၶႅင်ၵၢၼ်သိုၵ်းၵၼ်ဝႆႉယူႇလႄႈ တႃႇပွၵ်ႈၶိုၼ်းဝၢၼ်ႈၵေႃႈ ယၢပ်ႇ ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 ၼၼ်ႉ သိုၵ်းမၢၼ်ႈ တင်း တဢၢင်း TNLA လႆႈပဵၼ်ပၢင်တိုၵ်းၵၼ် ႁၢဝ်ႈႁႅင်း ၸွမ်းလႅၼ်ၶႅၼ်ႈ ၸႄႈဝဵင်းၼမ်ႉသၼ်ႇ ၸႄႈဝဵင်းၵျွၵ်ႉမႄး၊ ၼမ်ႉတူႈ ၸိူဝ်းၼႆႉ။ Photo by KAN THAR

['ၵၢၼ်သိုၵ်း']

2018-01-04T08:21:14

https://shannews.org/archives/1724

ပွႆးဝၼ်းၵိူတ်ႇ ၸဝ်ႈၶူးဝႃးဝုၼ်းၸုမ်ႉ ၶွပ်ႈတဵမ် 55 ပီ သတ်ႉထႃးတီႈၸမ်/ၵႆ ၶဝ်ႈႁူမ်ႈၵိုၼ်းၶွၼ်ႈ

ၸဝ်ႈၶူးဝႃးဝုၼ်းၸုမ်ႉ ဢႃယု ၶွပ်ႈတဵမ် 55 ပီ ၸတ်းႁဵတ်းဝၼ်းၵိူတ်ႇ တီႈဝတ်ႉၽရႃႉထၢတ်ႈသီႊတွၼ်ႊရိူင်း (သီရိတွၼ်းႁိူင်း) ၸႄႈဝဵင်းတႃႈၶီႈ လဵၵ်း မီးသင်ၶၸဝ်ႈလႄႈ တၵ်ႉၵႃႇသတ်ႉထႃး ၼွၵ်ႈမိူင်း/ၼႂ်းမိူင်း ၶဝ်ႈႁူမ်ႈ ယေႃးမုၼ်တင်းၼမ်လၢႆ။ ဝၼ်းတီႈ 01-05/01/2018 သင်ၶၸဝ်ႈလုၵ်ႈၼွင်ႉပွင်ႈပၢႆလႄႈ ပီႈၼွင်ႉတၵ်ႉၵႃႇသတ်ႉထႃး တီႈၸမ်တီႈၵႆ ႁူမ်ႈၵၼ်ၸတ်းႁဵတ်း ပွႆးဝၼ်းၵိူတ်ႇ ၸဝ်ႈၶူးဝႃးဝုၼ်းၸုမ်ႉ ၶွပ်ႈတဵမ် 55 ပီ တီႈဝတ်ႉၸဝ်ႈၶူးဝႃးဝုၼ်းၸုမ်ႉ ဢိူင်ႇမိူင်းၽူင်း ၸႄႈဝဵင်းတႃႈၶီႈလဵၵ်း ၸိုင်ႈတႆး ပွတ်းဢွၵ်ႇၶူင်း။ ၸဝ်ႈတူၼ်ၶူး ၺႃႇၼသီရိ(ၸဝ်ႈမၢၼ်ႇတႃဢွၼ်ႇ) ၽူႈပွင်ၵၢၼ်သႃသၼႃ ၼႂ်းမိူင်းတႆး လၢတ်ႈတီႈၸုမ်း ၶၢဝ်ႇၽူႈတွႆႇႁွၵ်ႈဝႃႈ “ ပီၼႆႉ ဢၼ်လၢၵ်ႇလၢႆးတႄႉ ၶူးဝႃးပေႃႈသိၼ်ထမ်းဝုၼ်းၸုမ်ႉ တေၸွႆႈပူၵ်းတင်ႈၵမ်ႉ ထႅမ် ၸၼ်ႉၸွမ်ၼႂ်းမိူင်းတႆး ႁႂ်ႈမၼ်းၵိူတ်ႇဢွၵ်ႇမႃး 45 တီႈ။ လွင်ႈၼႆႉ လႆႈၽိတ်ႈပၢင်းသင်ၶၸဝ်ႈ 45 ၸႄႈဝဵင်း မႃးၶဝ်ႈ ႁူမ်ႈႁဵတ်းပၢင်ဢုပ်ႇဢူဝ်းၵုမ်ၵၼ် တီႈၼႆႈမိူဝ်ႈဝႃး။ ၼႂ်းပၢင်ၵုမ်ၼႆႉ မိူၼ်ၼင်ႇ ႁူဝ်ပဝ်ႈလူင်ငဝ်ႈငုၼ်းမုၵ်ႉ ၸုမ်းလူင်သင်ၶၸိုင်ႈတႆး ၸဝ်ႈတူၼ်ၶူးလူင် ၵျွင်းထၢတ်ႈတေႃႇဝဵင်းလွႆလႅမ် မႃးၶဝ်ႈႁူမ်ႈ၊ ၸဝ်ႈတူၼ်ၶူးလူင် ၻွၵ်ႊတိူဝ်ႊၶမ်းမၢႆ ထမ်မသႃမိ၊ ၸဝ်ႈတူၼ်းၶူလူင်ၸဝ်ႈသုၶမ်း လိူဝ်သေၼၼ်ႉ သင်ၶၸဝ်ႈၵူႈဝၢၼ်ႈၵူႈမိူင်း ၵေႃႈမႃးတင်းၼမ်” ဝႃႈၼႆ။ လိူဝ်သေၼၼ်ႉ သိုပ်ႇလၢတ်ႈဝႃႈ ပီၼႆႉ ၼႂ်းပၢင်ပွႆးဝၼ်းၵိူတ်ႇၸဝ်ႈပေႃႈသိၼ်ထမ်းဝုၼ်းၸုမ်ႉႁဝ်းၶႃႈၼႆႉ ၼ်ႂ်းဝၢင်း ဝတ်ႉၼႆႉ ၵူႈပီပၼ်ပိူၼ်ႈၶၢႆၶူဝ်း ပီၼႆႉသမ်ႉ ဢမ်ႇပၼ်ၶၢႆယဝ်ႉ ႁႂ်ႈၶၢႆႉၵႂႃႇၶၢႆတၢင်းၼွၵ်ႈ။ ယွၼ်ႉဝႃႈ ၼႂ်းဝၢင်းဝတ်ႉၼၼ်ႉ တေဝႆႉပၼ် ၽူႈတေမႃးၸႃႇၵႃႉ လဵင်ႉလူ ပီႈၼွင်ႉမႃးပၢင်ပွႆး။ လိူဝ်ၼၼ်ႉ ၸဝ်ႈပေႃႈသိၼ်ထမ်းဝုၼ်းၸုမ်ႉ လၢတ်ႈဝႃႈ တေဢမ်ႇႁႂ်ႈၵဵပ်းၵႃႈဝႆႉလူတ်ႉၵိုတ်းလူတ်ႉ ၼႆထႅင်ႈလူးၵွၼ်ႇ ဝႃႈၼႆ။ ၼႂ်းဝၼ်းတီႈ 05/01/2018 ၼႆႉ ပဵၼ်ဝၼ်းၵိူတ်ႇၸဝ်ႈၶူးဝႃးဝုၼ်းၸုမ်ႉၼႆလႄႈ ယူႇတီႈၸဝ်ႈတႄႉ တေၶဝ်ႈၵမ်ဢ တိတ်ႉထၢၼ်ႇ တေဢမ်ႇလၢတ်ႈၵႂၢမ်း၊ တေဢမ်ႇသုင်းသွမ်း တၢင်းၵိၼ် သင်သေပိူင်၊ ၼမ်ႉၵေႃႈ တေဢမ်ႇသုင်း။ ယဝ်ႉၵေႃႈ တေဢမ်ႇႁူပ်ႉထူပ်းၽႂ် တႃႇၶၢဝ်းတၢင်းၼိုင်ႈဝၼ်း။ လွင်ႈၼႆႉ ယူႇတီႈၸဝ်ႈၶူးဝႃးဝုၼ်းၸုမ်ႉ တိုဝ်းၵမ်မႃးၵူႈပီ ပေႃးထိုင်မႃးၼႂ်းဝၼ်းၵိူတ်ႇ ဝႃႈၼႆ။ ပၢင်ပွႆးဝၼ်းၵိူတ်ႇၸဝ်ႈၶူးဝႃးဝုၼ်းၸုမ်ႉ ပီၼႆႉ မီးသင်ၶၸဝ်ႈလႄႈ ပီႈၼွင်ႉတၵ်ႉၵႃႇသတ်ႉထႃး ၼွၵ်ႈမိူင်း/ၼႂ်းမိူင်း မိူၼ်ၼင်ႇ ၵူၼ်းမိူင်းတႆး ပွတ်းႁွင်ႇ၊ ပွတ်းၸၢၼ်းလႄႈ ပွတ်းဢွၵ်ႇၶူင်း။ ၼွၵ်ႈမိူင်းသမ်ႉ မိူၼ် မိူင်းထႆး၊ မိူင်းလၢဝ်း၊ မိူင်းၶႄႇလႄႈ မိူင်းပူႇထၢၼ်ႇ ႁူမ်ႈထႅင်ႈလၢႆမိူင်း မႃးၶဝ်ႈႁူမ်ႈတင်းၼမ် ဝႃႈၼႆ။ ၸဝ်ႈၶူးဝႃးဝုၼ်းၸုမ်ႉၼႆႉ ပဵၼ်လုၵ်ႈ ပေႃႈသႅင်လႃႈ လႄႈ မႄႈၶမ်းလႃႈ။ ၸႃတိတီႈၵိူတ်ႇ ဝဵင်းၵဵင်းသႅၼ် ၸိုင်ႈထႆး။ ၽွင်းဢႃယုၸဝ်ႈ 4 ပီ ထိုင် 10 ပီၼၼ်ႉ လႆႈၶဝ်ႈႁဵၼ်းတၢင်းႁူႉၼႂ်းႁူင်းႁဵၼ်းထႆး။ ထိုင်မႃး ဢႃယု ၸဝ်ႈလႆႈ 11 ပီၼၼ်ႉ ၶိုၼ်ႈပဵၼ်ၸဝ်ႈသၢင်ႇ၊ ဢႃယု 12 ပီ တၵ်ႉၵႃႇသတ်ႉထႃး ဢိူင်ႇမိူင်းၽူင်း ၸႄႈဝဵင်းတႃႈၶီႈလဵၵ်း ၸင်ႇၵႂႃႇ ၽိတ်ႈပၢင်းၸဝ်ႈၶူးဝႃးဝုၼ်းၸုမ်ႉသေမႃး ပူၵ်းပွင်သႃသၼႃတီႈ ဢိူင်ႇမိူင်းၽူင်း တေႃႇထိုင် ဝၼ်းမိူဝ်ႈၼႆႉ ဝႃႈၼႆ။

['ၵူႈလွင်ႈလွင်ႈ']

2018-01-04T08:17:01

https://shannews.org/archives/1722

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 04/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.08 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1356 ပျႃး၊ ငိုၼ်းၶႄႇ 1 ယႅၼ်ႉ = 208.47 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 04/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 03/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1359 ပျႃး၊ ငိုၼ်းၶႄႇ 1 ယႅၼ်ႉ = 209.2 ပျႃး။

['ၵၢၼ်မၢၵ်ႈမီး']

2018-01-04T08:13:34

https://shannews.org/archives/1719

ဢၼ်ၶႂ်ႈႁဵတ်းၶႂ်ႈသၢင်ႈလွတ်ႈလွတ်ႈလႅဝ်းလႅဝ်း ယင်းပႆႇၸၢင်ႈႁဵတ်း

ပေႃးမႃးတူၺ်းၼႂ်းၵၢၼ်လႅၵ်ႈလၢႆႈဝၢၼ်ႈမိူင်းမႃး ၼႂ်းၶၢဝ်းတၢင်းလွတ်ႈလႅဝ်း 60 ပီမႃးၼႆႉ ၶႃႈႁဝ်းယင်းႁၼ်ဝႃႈ- သုၼ်ႇလႆႈသုၼ်ႇပဵၼ် ဢၼ်ၵိုင်ႇလီလႆႈ ၸွမ်းၼင်ႇၵၢၼ်လွတ်ႈလႅဝ်း သုၼ်ႇထၢင်ႇႁၢင်ႈတႄႉ ႁၼ်ဝႃႈပီႈၼွင်ႉတႆးႁဝ်းပႆႇလႆႈ။ ႁၼ်ဝႃႈပီႈၼွင်ႉတႆးႁဝ်း ပဵၼ်လွင်ႈတူၵ်းလႃႈတူၵ်းလိုၼ်းမႃးယူႇတႄႉတႄႉဝႃႈဝႃႈ။ လိၵ်ႈလၢႆးတႆး ႁူမ်ႈဝႃႈၶဝ်ပၼ်သွၼ်မႃးၼႂ်းႁူင်းႁဵၼ်း ၼႆသေတႃႉၵေႃႈ တေႃႇထိုင်ဝၼ်းမိူဝ်ႈၼႆႉ ႁႂ်ႈပေႃးၸၢင်ႈသွၼ်ၸွမ်းၼင်ႇၵၢင်ၸႂ်ပီႈၼွင်ႉတႆး ၸွတ်ႇတူဝ်ႈတင်းဝဵင်းတင်းမိူင်းၼၼ်ႉ မၼ်းၵေႃႈပႆႇပဵၼ်။ ႁူမ်ႈဝႃႈပၼ်တိုဝ်ႉတၢင်းမႃးဢိတ်းဢိတ်းၼႆသေတႃႉၵေႃႈ ဢၼ်ၶႂ်ႈလႆႈၶႂ်ႈပဵၼ် ၶႂ်ႈႁဵတ်းၼၼ်ႉ မၼ်းပႆႇမီးတိုဝ်ႉတၢင်း။ ႁူင်းႁဵၼ်း ဢၼ်ပီႈၼွင်ႉတႆးႁဝ်းၶႃႈႁဵတ်းဝႆႉၸိူဝ်းၼၼ်ႉၵေႃႈ တေႃႇထိုင်မိူဝ်ႈလဵဝ် ယင်းႁၼ်ၽူႈၵွၼ်းတိူင်းသိုၵ်းၶူဝ်လမ်ၶဝ် ဢွၵ်ႇလိၵ်ႈဝႃႈ တေလူင်းထတ်းႁူင်းႁဵၼ်းၸိူဝ်းၼွၵ်ႈပိူင် လူင်ပွင်ၸိုင်ႈ ၼႆၵေႃႈမီး။ ပေႃးႁဝ်းၶႃႈတူၺ်းၸိူင်ႉၼႆ မၼ်းၸၢင်ႈၼပ်ႉသၢင်ႈလႆႈဝႃႈ သုၼ်ႇလႆႈသုၼ်ႇပဵၼ်ၸၢဝ်းၶိူဝ်း ဢၼ်ၶႂ်ႈႁဵတ်းသၢင်ႈလႆႈႁင်းၵူၺ်းၶေႃၶေႃၼႆႉ မၼ်းပႆႇမီးလႆႈတဵမ်ထူၼ်ႈ။ ဢိင်ၼိူဝ်ဝၢၼ်ႈမိူင်းလွတ်ႈလႅဝ်းသဝ်းၶေႃမႃးယဝ်ႉလႄႈ ပၢႆးပၺ်ၺႃၼႆႉ ၵိုင်ႇလီႁႂ်ႈၵူႈၸၢဝ်းၶိူဝ်း မီးသုၼ်ႇလႆႈပူၵ်းပွင်ႁင်းၵူၺ်းၶေႃၶေႃ။ လူင်ပွင်ၸိုင်ႈ လူဝ်ႇလႆႈၵမ်ႉထႅမ်ၼိူဝ်သဵၼ်ႈတၢင်းပၢႆးပၺ်ၺႃ ဢၼ်ၸၢဝ်းၶိူဝ်းၶႂ်ႈပူၵ်းပွင်ၵူၺ်း။ ၵွပ်ႈပိူဝ်ႈဝႃႈ လွင်ႈတၢင်းလူဝ်ႇၸၢဝ်းၶိူဝ်းၼိုင်ႈလႄႈ ၸၢဝ်းၶိူဝ်းၼိုင်ႈၼၼ်ႉ မၼ်းဢမ်ႇၸၢင်ႈမႃးမိူၼ်ၵၼ်။ ထႅင်ႈလွင်ႈၼိုင်ႈၵေႃႈ လွင်ႈတၢင်းလူဝ်ႇၶွင်တႆးၼႆႉ လူင်ပွင်ၸိုင်ႈၵေႃႈ ယင်းတေဢမ်ႇပွင်ႇၸႂ်လႆႈတဵမ်တဵမ်လႄႈ ၵိုင်ႇလီပၼ်ၸၢဝ်းၶိူဝ်း ၵူႈၸၢဝ်းၶိူဝ်း ပူၵ်းပွင်ပၢႆးပၺ်ၺႃၶဝ်ႁင်းၶေႃယူႇ-ၼႆႉပဵၼ်ၶေႃႈတုၵ်းယွၼ်း ထိုင်လူင်ပွင်ၸိုင်ႈ ႁႂ်ႈပၼ်သုၼ်ႇလႆႈပၢႆးပၺ်ၺႃတဵမ်တဵမ်ထူၼ်ႈထူၼ်ႈ ၶႂ်ႈတုၵ်းယွၼ်းၸိူင်ႉၼႆ။ ၸၢႆးမိၼ်ႉဢွင်ႇ မေႃသွၼ်၊ ၸၼ်ႉၸွမ်တူင်ႇဝူင်းတႆး၊ ၵႃလီႉ။

['Uncategorized']

2018-01-04T08:08:58

https://shannews.org/archives/1716

“ပၢၼ်ယူႇတႂ်ႈဢိင်းၵလဵတ်ႈ ၶႅၼ်းၸႂ်လိူဝ်ပၢၼ်မိူဝ်ႈလဵဝ်”

ယူႇတီႈၶႃႈႁဝ်းႁၼ်ထိုင်တႄႉ လႆႈဝႃႈၾၢႆႇၽူႈၼမ်းမၢၼ်ႈၶဝ်မီးၽႅၼ်ၵၢၼ်၊ ဝၵ်ႉဢဝ်တိုဝ်ႉတၢင်းလီ ဢၼ်ဢိင်းၵလဵတ်ႈၶဝ်မိူဝ်းၵႂႃႇ။ ဢဝ်ၼႃႈတိူဝ်ႈဝႃႈ ပေႃးႁဝ်းဢမ်ႇမီးတပ်ႉသိုၵ်း ပေႃးႁဝ်းဢမ်ႇမီးဢဵၼ်ႁႅင်းၶိူင်ႈၵွင်ႈၵၢင်ႇ ၵႅတ်ႇၶႄ ၸၢင်ႈပဵၼ်ၼၼ်ပဵၼ်ၼႆၼႆသေ ဝၵ်ႉဢဝ်တိုဝ်ႉတၢင်းၼႆႉသေ ၶွတ်ႇၽွတ်ႈမႃးတပ်ႉသိုၵ်း။ ယူႇတီႈၸၢဝ်းၶိူဝ်းႁဝ်းၶႃႈတႄႉ တေလႆႈဝႃႈပႆႇလွတ်ႈလႅဝ်း၊ ယွၼ်ႉဝႃႈပေႃးတေတူၺ်းၶိုၼ်းပိုၼ်းမၼ်း ယူႇပႃႈတႂ်ႈဢိင်းၵလဵတ်ႈ ၶႅၼ်းၸႂ်လိူဝ်သေ ပၢၼ်မိူဝ်ႈလဵဝ်။ မၢၼ်ႈၶဝ်တႄႉဢဝ်ၵုင်ႇမုၼ် ဝၼ်းလွတ်ႈလႅဝ်း ဝၼ်းလွတ်ႈလႅဝ်းၼႆယူႇ၊ ၵွပ်ႈဝႃႈဝၢႆးဢင်းၵိတ်းမိူဝ်းၵႂႃႇၼႆႉ မၢၼ်ႈၶဝ်လႆႈပဵၼ်ယႂ်ႇ လႆႈၽွင်းငမ်းၼိူဝ်ပိူၼ်ႈ၊ ယူႇတီႈၶဝ်တေဝၢင်းၽႅၼ်ၵၢၼ်ၸိူဝ်ႉၸၢတ်ႈၶဝ်ၵႂႃႇတိၵ်းတိၵ်း။ ၶဝ်ၼႆႉႁႂ်ႈၸၢဝ်းၶိူဝ်းႁၼ်ထိုင်ဝႃႈ ယွၼ်ႉၶဝ်လႄႈႁဝ်းၵေႃႈလႆႈလွတ်ႈလႅဝ်းၵႂႃႇ။ ဝၼ်းမိူဝ်ႈၼႆႉ ပၼ်ႁႃၵၢၼ်မိူင်းႁဝ်းၶႃႈၵေႃႈသုၵ်ႉမႃးၵူႈမိုဝ်ႉၵူႈဝၼ်း၊ ဢၼ်ပဵၼ်ယူႇမိူဝ်ႈလဵဝ်ၼႆႉ ႁဝ်းၶႃႈမႃးဝႃႈမၼ်းပဵၼ်ၽႅၼ်ၵၢၼ်မၢၼ်ႈ မၢၼ်ႈႁဵတ်းၼႆသေ ႁဝ်းၵုမ်ႇပွင်ႉယူႇၵေႃႈမၼ်းဢမ်ႇယဝ်ႉ၊ ၼင်ႇႁိုဝ်တေပူၼ်ႉလႆႈလၢႆးၽႅၼ်ပိူၼ်ႈၼႆႉ ႁဝ်းသမ်ႉတေၽႅၼ်ၸိူင်ႉႁိုဝ် ဢၼ်ၼႆႉဢၼ်ၼိုင်ႈ။ သင်ဝႃႈၶႂ်ႈလႆႈလွင်ႈငမ်းယဵၼ်တႄႉတႄႉ လူင်ပွင်ၸိုင်ႈၶဝ် လီလႆႈပိုတ်ႇၸႂ်ၵႂၢင်ႈ၊ ယွမ်းႁပ်ႉဝႃႈ ဢၼ်ၶဝ်ႁဵတ်းၼႆႉ မၼ်းဢမ်ႇၸွမ်းထမ်းတြႃး။ ယူႇတီႈၸၢဝ်းၶိူဝ်းၵေႃႈ ႁၼ်ဝႃႈဢၼ်ၶဝ်ႁဵတ်းၼႆႉ မၼ်းဢမ်ႇၸွမ်းတြႃး ဢမ်ႇၸွမ်းပိူင် ဢမ်ႇၸွမ်းၶေႃႈတူၵ်းလူင်း။ ၶဝ်သမ်ႉႁပ်ႉဝႃႈ ပဵၼ်ပုၼ်ႈၽွၼ်းတႃႇၵႅတ်ႇၶႄ၊ ၶေႃႈၸီႉသင်ႇတၢင်းၼိူဝ်လူင်းမႃး ႁဵတ်းၼႆႉမႃးတိၵ်းတိၵ်းတႄႉ မၼ်းဢမ်ႇသိုဝ်ႈယူဝ်း၊ ပေႃးဢမ်ႇမီးလွင်ႈသိုဝ်ႈယူဝ်း တႃႇတေမီးလွင်ႈငမ်းယဵၼ်မႃးၼႆႉ မၼ်းဢမ်ႇပဵၼ်မႃးလႆႈ။ ဢွၼ်တၢင်းသုတ်း ႁႂ်ႈၶဝ်မီးလွင်ႈသိုဝ်ႈယူဝ်း၊ ယွမ်းႁပ်ႉ၊ မေႃဝူၼ်ႉသွၼ်ႇသုၼ်ႇပိူၼ်ႈသုၼ်ႇႁဝ်း။ ပေႃးၵုမ်ႇဝႆႉဢတ်ႉတယႂ်ႇသေ ဢၼ်ႁဝ်းႁဵတ်းၼႆႉထုၵ်ႇဢိူဝ်ႈမႅၼ်ႈဢိူဝ်ႈ မၼ်းပႆႇမီးလွင်ႈငမ်းယဵၼ်။ ဢၼ်ႁဝ်းၶႃႈဢုပ်ႇဢူဝ်းၵၢၼ်မိူင်းမိူဝ်ႈလဵဝ်ၼႆႉ ဢမ်ႇၸႂ်ႈႁဝ်းၶႃႈယွၼ်းသုၼ်ႇလိူဝ်၊ ယွၼ်ႉပိူဝ်ႈဢၼ်ႁဝ်းၶႃႈထုၵ်ႇလႆႈထုၵ်ႇပဵၼ် ထုၵ်ႇမီးၼၼ်ႉ ထုၵ်ႇပိူၼ်ႈဢမ်ႇတြႃးသေႁုပ်ႈယိုတ်းဢဝ်ၵႂႃႇလႄႈ ယွၼ်းၶိုၼ်းၵူၺ်း။ မၼ်းဢမ်ႇၸႂ်ႈႁဝ်းၵႂႃႇယွၼ်းၶူဝ်းၶွင်ၶဝ်၊ မၼ်းပဵၼ်ၶူဝ်းၶွင်ပူႇမွၼ်ႇႁဝ်းၶႃႈလၢင်းလၢင်း၊ ပဵၼ်ၶူဝ်းပူၺ်ႈလႄႈႁဝ်းယွၼ်းၶိုၼ်းၵူၺ်း။ ဢၼ်ၼႆႉၶဝ်သမ်ႉဝႃႈ ၶဝ်မီးသုၼ်ႇပႂ်ႉပႃး (ထိင်းသိမ်း) ဢဝ်လွင်ႈႁူမ်ႇလူမ်ႈဢိူဝ်ႈ ဝႃႈၼႆတိၵ်းတိၵ်းတႄႉ ႁဝ်းဝႃႈလွင်ႈငမ်းယဵၼ်ၼႆႉ မၼ်းတိုၼ်းဢမ်ႇပဵၼ်မႃးလႆႈ။ ၸၢႆးပိုၼ်းႁၢၼ် ႁူဝ်ပဝ်ႈၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ မိူင်းတႆးပွတ်းၸၢၼ်း

['Uncategorized']

2018-01-04T08:04:28

https://shannews.org/archives/1713

ဝၼ်းဢိုတ်းလုမ်း ၼမ်လၢႆၵူၺ်း လူႉၵျႃႉ

“ ဝၼ်းလွတ်ႈလႅဝ်းမိူင်းႁူမ်ႈတုမ်ၼႆႉ ဢမ်ႇလၢၵ်ႇလၢႆးသင် ဢၼ်ၶႂ်ႈလၢတ်ႈတႄႉ ဝၼ်းဢိုတ်းလုမ်း တိူဝ်းၼမ်ၵႂႃႇ ဝၼ်းၼိုင်ႈလႄႈ ၵၢၼ်ငၢၼ်းလူႉ၊ ဢမ်ႇပဵၼ်ၵၢၼ် ၼၼ်ႉၵူၺ်း”။ ၸၢႆးၸိုၼ်ႈ ၽူႈထတ်းလိၵ်ႈၸုမ်းၶၢဝ်ႇသႅၼ်ပၢႆး

['Uncategorized']

2018-01-04T05:01:24

https://shannews.org/archives/1710

SSPP လႄႈ တင်းတပ်ႉသိုၵ်းလူင်ပွင်ၸိုင်ႈ ပဵၼ်ပၢင်တိုၵ်းၵၼ် တီႈႁိမ်းလွႆသွင်ထဝ်ႈ ဝဵင်းမိူင်းသူႈ

SSPP လႄႈ တင်းတပ်ႉသိုၵ်းလူင်ပွင်ၸိုင်ႈ ပဵၼ်ပၢင်တိုၵ်းၵၼ် တီႈႁိမ်းလွႆသွင်ထဝ်ႈ ဝဵင်းမိူင်းသူႈ

['Uncategorized']

2018-01-03T16:20:56

https://shannews.org/archives/1703

မိူင်းႁူမ်ႈတုမ် ဢဝ်ၸႂ်ၵူဝ်ႁႄသွင်ပိူင်သေ ၵေႃႇတင်ႈမႃး ပေႃးႁဵတ်းၸွမ်းလိၵ်ႈႁူမ်ႈမၢႆပၢင်လူင် ၸင်ႇဝၢၼ်ႈမိူင်းတေငမ်းယဵၼ်

ၵဵဝ်ႇၵပ်းလူၺ်ႈလွင်ႈဝၼ်းလွတ်ႈလႅဝ်းၵွၼ်းၶေႃ မိူင်းႁူမ်ႈတုမ်ႁဝ်း ဢၼ်တေထိုင်မႃးမိူဝ်ႈဝၼ်းတီႈ 4 လိူၼ်ၵျႅၼ်ႊၼိဝ်ႊရီႊၼႆႉ။ တႃႇဝၼ်းၵွၼ်းၶေႃလႄႈၸိုင်ႈမိူင်းႁူမ်ႈတုမ် တေယိုၼ်းယၢဝ်းၵႂႃႇၶၢဝ်းၼႃႈၼႆႉ ယူႇတီႈတၢင်းႁၼ်ႁဝ်းမီးၼင်ႇၼႆ။ မိူင်းႁူမ်ႈတုမ်ႁဝ်းၼႆႉ ဢဝ်ၸႂ်သွင်ပိူင်သေ တႄႇတင်ႈပူၵ်းပွင်မႃး။ 1.ၸႂ်ၵူဝ်သေတႄႇတင်ႈပူၵ်းပွင်မႃး။ 2.ၸႂ်လူမဝ်ထၢင်ႇလဵၵ်ႉၼိူဝ် ၸၢဝ်းၶိူဝ်းဢွၼ်ႇၸိူဝ်းၼႆႉသေ တႄႇတင်ႈပူၵ်းပွင်မႃး။ ၸႂ်ၵူဝ်ဢၼ်ဝႃႈၼႆႉ မၼ်းၼႄတီႈလၵ်းၵၢၼ် 3 ပိူင် (ဢယေးတူင်းပႃး)ၵမ်းလဵဝ်။ ဢမ်ႇၶႂ်ႈႁႂ်ႈမိူင်းႁူမ်ႈတုမ်ႁဝ်းတႅၵ်ႇယၢႆႈ၊ ဢမ်ႇၶႂ်ႈႁႂ်ႈလွင်ႈၽွမ်ႉႁူမ်ႈၸၢဝ်းၶိူဝ်းႁဝ်းတႅၵ်ႇယၢႆႈ၊ ၶႂ်ႈႁႂ်ႈဢႃႇၼႃႇၸိၵ်းၸွမ်ၸိုင်ႈမိူင်းႁဝ်းမၼ်ႈၵိုမ်းၵႂႃႇ ၸိူဝ်းၼႆႉမၼ်းပဵၼ်ၸႂ်ၵူဝ်တင်းမူတ်း။ ႁဝ်းၵေႃႈဝႃႈ ၶဝ်ၵေႃႈၵိုင်ႇလီလႆႈၵူဝ်ယူႇ၊ ၵွပ်ႈဝႃႈ ဢမ်ႇဢၢၼ်းႁဵတ်းၸွမ်း သမ်ႉမႃးလူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်။ လိၵ်ႈႁူမ်ႈမၢႆပၢင်လူင်ၼႆႉ ပၼ်ၵတိဝႆႉတႄႉတႄႉဝႃႈဝႃႈ သုၼ်ႇလႆႈဢုပ်ႉပိူင်ႇၽွင်းငမ်းႁင်းၶေႃ တဵမ်ထူၼ်ႈ၊ သုၼ်ႇလႆႈၵူၼ်း၊ သုၼ်ႇလႆႈၻီႊမူဝ်ႊၶရေႊသီႊ၊ သုၼ်ႇလႆႈၸတ်းၵၢၼ်လွင်ႈငိုၼ်းတွင်းၸိူဝ်းၼႆႉ ပၼ်ဝႆႉၵတိတဵမ်ထူၼ်ႈသေ ၶဝ်သမ်ႉလူင်းလၢႆးမိုဝ်း၊ သမ်ႉဢမ်ႇဢၢၼ်းႁဵတ်းၸွမ်း။ ၾၢႆႇၼိုင်ႈၵေႃႈသမ်ႉ ၶႂ်ႈႁႂ်ႈၸၢဝ်းၶိူဝ်းၸိူဝ်းၼႆႉ သိုပ်ႇယူႇတႂ်ႈၽႃႇတိၼ်ၶဝ်ၵႂႃႇထႅင်ႈတိၵ်းတိၵ်းၼႆ ႁူႉတၵ်းလႆႈၵူဝ်ယဝ်ႉ။ ထႅင်ႈဢၼ်ၼိုင်ႈသမ်ႉ ပဵၼ်ၸႂ်ဢၼ်တူၺ်းႁၼ်ၼိူဝ်ၸၢဝ်းၶိူဝ်းၶဝ်ၼႆႉ လူမဝ်ၼိူဝ်ၶဝ်၊ လူမဝ်ဢၼ်ဝႃႈၼႆႉ မၼ်းပွင်ႇဝႃႈထၢင်ႇလဵၵ်ႉ၊ ၶဝ်ၸိူဝ်းၼႆႉ ႁဝ်းပေႉၵိၼ်ၸိူင်ႉႁိုဝ်ၵေႃႈလႆႈယဝ်ႉ။ ႁဝ်းလႅၼ်ၵိၼ်ၸိူင်ႉႁိုဝ်ၵေႃႈလႆႈယဝ်ႉ ၼႆသေႁဵတ်းမႃး။ ပေႃးႁဵတ်းမႃးၸိူင်ႉၼၼ်ၵေႃႈ မိူၼ်ၼင်ႇမိူဝ်ႈလဵဝ် ပၢင်လူင်ၼႆၵေႃႈၵႂၢမ်းမၼ်ႈ ၵတိပၢင်လူင်ၼႆ တိုၼ်းဢမ်ႇႁတ်းလၢတ်ႈ၊ လိၵ်ႈႁူမ်ႈမၢႆပၢင်လူင်ၼႆ တိုၼ်းဢမ်ႇႁတ်းလၢတ်ႈ၊ ႁဝ်းဢဝ်ၼမ်ႉၸႂ်ပၢင်လူင်ၵူၺ်းယဝ်ႉၼႆ မၢၼ်ႈၶဝ်သမ်ႉလၢတ်ႈယူႇတိၵ်းတိၵ်း၊ ပေႃးၸိူင်ႉၼၼ် ၼမ်ႉၸႂ်ပၢင်လူင် မၼ်းပဵၼ်ဢီႈသင်။ ႁဝ်းပၼ်ၵတိၵႂၢမ်းမၼ်ႈတီႈပိူၼ်ႈသေ တိုၼ်းဢမ်ႇဢၢၼ်းႁဵတ်းၸွမ်းၼႆႉ ပဵၼ်ၼမ်ႉၸႂ်ႁႃႉ၊ ႁဝ်းလူင်းလၢႆးမိုဝ်းဝႆႉဝႃႈ ႁဝ်းတေပၼ်သူၸိူင်ႉၼၼ်ၸိူင်ႉၼႆဢိူဝ်ႈ ၼႆသေဢမ်ႇႁဵတ်းၸွမ်းၼႆႉ ပဵၼ်ၼမ်ႉၸႂ်ႁႃႉ၊ ၼမ်ႉၸႂ်ပၢင်လူင်ၼႆႉ မၼ်းပဵၼ်ဢီႈသင် လီလႆႈထၢမ်ၶိုၼ်း။ ပေႃးဢဝ်လၢႆးၼႆႉသေ ႁဵတ်းမိူင်းႁူမ်ႈတုမ်ၵူၺ်း မၼ်းဢမ်ႇၸၢင်ႈႁဵတ်း၊ ၼႆႉပဵၼ်လၢႆးယႃႉမိူင်းႁူမ်ႈတုမ် မၼ်းဢမ်ႇၸႂ်ႈလၢႆးၵေႃႇတင်ႈၸိုင်ႈမိူင်းႁူမ်ႈတုမ်။ ၶဝ်သမ်ႉၵႆႉၶႂ်ႈၼႄးဢိင်းၵလဵတ်ႈ။ ဢိင်းၵလဵတ်ႈၼႆႉ မၼ်းတိုၼ်းၵိၼ်ၸိၵ်းႁဝ်းမႃးဢိူဝ်ႈ ၼႆႉထဵင်ဢမ်ႇလႆႈ၊ ၼႂ်းမိူင်းတႆးႁဝ်းမီးဝႆႉၶူဝ်းၶွင်သၽႃႇဝၸိူဝ်းၼႆႉ ၶဝ်ဢဝ်ၵႂႃႇ၊ ၶဝ်လႆႈၵိၼ်ၼမ်လိူဝ်ႁဝ်း၊ ၶဝ်လႆႈၵိၼ်ဢမ်ႇယွမ်းသေ 60% ႁဝ်းလႆႈၵိၼ်ဢမ်ႇပူၼ်ႉ 40% ၼၼ်ႉၵူၺ်း၊ ၶေးဢမ်ႇၵႃးၵႃႈၼၼ်ႉ။ ၵူၺ်းၵႃႈ ဢၼ်ဢိင်းၵလဵတ်ႈလီၼႆႉ ၶဝ်ဝႃႈၶဝ်တေပၼ်ႁဝ်းၸိူင်ႉၼႆၼႆၵေႃႈ ၶဝ်ပၼ်တႄႉ၊ ဢၼ်ၼႆႉပိူၼ်ႈႁွင်ႉဝႃႈ Liability ၊ တိုၼ်းလူဝ်ႇပၼ်၊ ဢမ်ႇၶႂ်ႈပၼ်ၵေႃႈတၵ်းတေလႆႈပၼ်၊ ၶဝ်ၵေႃႈပၼ်တႄႉ။ ထုၵ်ႇလႆႈထုၵ်ႇပၼ်ၼႆႉ မီးဝႆႉသၢႆမၢႆတႅတ်ႈတေႃး။ ဢၼ်မၢၼ်ႈပၼ်ႁဝ်းၼႆႉသမ်ႉ ၶူဝ်းၶွင်ႁဝ်းတႄႉၶဝ်ဢဝ်ၵႂႃႇၵႃႈႁိုဝ်ဢမ်ႇႁူႉ၊ ဢၼ်မႃးပၼ်ႁဝ်းၼႆႉသမ်ႉ ၶဝ်ဝႃႈ Union subsidy ၊ ပွင်ႇဝႃႈငိုၼ်းၸွႆႈထႅမ်မိူင်းႁူမ်ႈတုမ်။ ဢဝ်ၶူဝ်းႁဝ်းၵႂႃႇသေမႃးပၼ်ႁဝ်း သမ်ႉဝႃႈငိုၼ်းၸွႆႈထႅမ် ၼႆၸွင်ႇမၼ်းၸႂ်ႈပိူင်မၼ်းႁိုဝ်၊ မၼ်းယင်းဢဝ်ၶေႃႈၵႂၢမ်းမႃးႁႃပေႉပုၼ်ႈၸိူင်ႉၼၼ်ထႅင်ႈၵွၼ်ႇ။ ၵွပ်ႈၼၼ် လွင်ႈၸိူဝ်းၼႆႉၵေႃႈ မၼ်းဢမ်ႇၸႂ်ႈလၢႆးသၢင်ႈလွင်ႈငမ်းယဵၼ်။ ဢိင်းၵလဵတ်ႈၼႆႉ မၼ်းလၢတ်ႈၸိူင်ႉႁိုဝ်ၵေႃႈ မၼ်းႁဵတ်းၸွမ်းၸိူင်ႉၼၼ်သေ ႁဝ်းၵေႃႈမီးလွင်ႈပေႃးၸႂ်သေ မီးလွင်ႈငမ်းယဵၼ်။ မၢၼ်ႈသမ်ႉလၢတ်ႈပိူင်ၼိုင်ႈ ႁဵတ်းပိူင်ၼိုင်ႈ မၼ်းဢမ်ႇၸႂ်ႈၵၢၼ်သၢင်ႈလွင်ႈငမ်းယဵၼ်။ ၵွပ်ႈမၼ်းဢမ်ႇပဵၼ်ထမ်း/တြႃးၼၼ်ႉယဝ်ႉ၊ တြႃးဢၼ်ဝႃႈၼႆႉ ပဵၼ်တူၺ်းၽိူဝ်ႇပိူၼ်ႈၽိူဝ်ႇႁဝ်း၊ ပုၼ်ႈပိူၼ်ႈပုၼ်ႈႁဝ်း၊ မၢၼ်ႈၶဝ်ၼႆႉဢမ်ႇတူၺ်းလႃးလႃး၊ မၼ်းပဵၼ်ၸိူင်ႉၼၼ်။ ၵမ်းၼႆႉ ၽူႈဢွၼ်ႁူဝ်မၢၼ်ႈၶဝ်ၼႆႉ ၶဝ်သမ်ႉၵႆႉၼႄးတီႈဢိင်းၵလဵတ်ႈဝႃႈ ဢိင်းၵလဵတ်ႈၼႆႉမႃးၸႅၵ်ႇလိူတ်ႈသေ မႃးဢုပ်ႉပိူင်ႇၽွင်းငမ်းႁဝ်း၊ တင်းၸၢဝ်းၶိူဝ်းတႆး တင်းမၢၼ်ႈႁဝ်း ယႃႇပေႁႂ်ႈလႆႈၸမ်ၸႂ်ၵၼ်၊ တင်းၶၢင်ၶဝ်ၶျၢင်းၶဝ် ယႃႇႁႂ်ႈလႆႈၸမ်ၸႂ်ၵၼ်ၼႆ ၶဝ်ဢွၼ်ၵၼ်ဝႃႈၸပ်းသူပ်းၸပ်းပၢၵ်ႇ။ လွင်ႈၼႆႉ ၶွင်မၼ်းတိုၼ်းဢမ်ႇၸႂ်ႈမိူင်းလဵဝ်ၵၼ်ၸဵမ်ပိုင်းၼႆ ဢမ်ႇဝူၼ်ႉ။ သင်ၸိူဝ်ႉဝႃႈမိူင်းတႆးလႄႈမိူင်းမၢၼ်ႈ ပဵၼ်မိူင်းလဵဝ်ၵၼ်ၼႆ မၼ်းပဵၼ်ပိူင်ၼိုင်ႈ။ မိူင်းတႆးလႄႈမိူင်းမၢၼ်ႈ မၼ်းဢမ်ႇၸႂ်ႈမိူင်းလဵဝ်ၵၼ်၊ မၢၼ်ႈတေလႃႈလီႈၶိုၼ်ႈမႃးမိူင်းတႆးၼႆႉ မိူဝ်ႈၽွင်းၼၼ်ႉၼႆႉဢမ်ႇလႆႈ။ ဢၼ်ၼႆႉ ၶဝ်ၵႂႃႇဝႃႈၸႅၵ်ႇလိူတ်ႈၼႆႉ ၼႂ်းဢွၵ်းဢေႃၶဝ်ၼႆႉ မၼ်းမီးဝႆႉဝႃႈ ၸိူဝ်းၼႆႉပဵၼ်မိူင်းၵဝ်မူတ်းမူတ်း၊ မိူင်းၶျၢင်း မိူင်းၶၢင် မိူင်းတႆး၊ မိူင်းယၢင်းလႅင်ၸိူဝ်းၼႆႉ မိူင်းၵဝ်မူတ်းမူတ်း။ ပၢၼ်ပူႇပၢၼ်မွၼ်ႇ ၸဵမ်မိူဝ်ႈပၢၼ်ဢၼေႃႇရထႃႇၼႆႉ ပဵၼ်ၶွင်ႁဝ်းဝႆႉ၊ ဢၼ်ၼႆႉဢိင်းၵလဵတ်ႈမႃးၸႅၵ်ႇဢဝ်။ ၼႆႉပဵၼ်ပၢႆးဝူၼ်ႉၽူႈဢွၼ်ႁူဝ်မၢၼ်ႈ။ ပေႃးၶဝ်ဢမ်ႇႁၼ်ထိုင်ၸိူင်ႉၼၼ် ၶဝ်ၵေႃႈဢမ်ႇမႃးလၢတ်ႈဝႃႈ Divide and Rule ၊ ၶဝ်လီလႆႈပွင်ႇၸႂ်ဝႃႈ မၼ်းဢမ်ႇၸႂ်ႈ Divide and Rule ၵူၺ်း၊ ၵွပ်ႈပိူဝ်ႈပဵၼ်မိူင်းၽႂ်မိူင်းမၼ်းလႄႈ မၼ်းပဵၼ်မႃးဢိူဝ်ႈ။ တီႈတႄႉမၼ်း ၽူႈဢွၼ်ႁူဝ်မၢၼ်ႈယင်းလီလႆႈဝႆႈသႃ တီႈဢိင်းၵလဵတ်ႈၵူႈမိုဝ်ႉၵူႈဝၼ်း၊ ၵွပ်ႈပိူဝ်ႈဝႃႈ ဢိင်းၵလဵတ်ႈၵႂႃႇပႅတ်ႈယဝ်ႉၵေႃႈ မိူင်းၶျၢင်း ၶၢင် တႆး တင်းမူတ်းၼႆႉ ဢဝ်မႅင်ႇပၼ်ဝႆႉတီႈမၢၼ်ႈမႃး ဢုပ်ႉပိူင်ႇၽွင်းငမ်း၊ လွင်ႈၼႆႉ မၢၼ်ႈလီၶွပ်ႈၸႂ်ၼိူဝ်ဢိင်းၵလဵတ်ႈယႂ်ႇၼမ်လူင်လၢင်၊ ၵေႃႉဢၼ်လႆႈႁပ်ႉၶူဝ်းပူၺ်ႈတီႈဢိင်းၵလဵတ်ႈၼႆႉ ပဵၼ်မၢၼ်ႈၵမ်းလဵဝ်ဢိူဝ်ႈ။ ၵွပ်ႈပိူဝ်ႈၸိူင်ႉၼႆလႄႈ ၶႂ်ႈႁႂ်ႈမိူင်းၼႆႉၵတ်းယဵၼ်ၼႆၵေႃႈ မၢၼ်ႈၼႆႉလူဝ်ႇႁဵတ်းၸွမ်းလိၵ်ႈႁူမ်ႈမၢႆပၢင်လူင်ၵူၺ်း။ လိၵ်ႈႁူမ်ႈမၢႆပၢင်လူင်သမ်ႉ ဢမ်ႇၶႂ်ႈႁဵတ်းၸွမ်း၊ ၵူၺ်းသမ်ႉမႃးၵမ်ၵိၼ်းတီႈၸၢဝ်းၶိူဝ်းၸိူဝ်းၼႆႉ ပၼ်ၵတိဝႃႈ သူတၵ်းတေဢမ်ႇလႆႈၽၢတ်ႇဢွၵ်ႇ။ သူတေလႆႈပၼ်ၵတိႁဝ်းဝႃႈ သူတေဢမ်ႇၽၢတ်ႇဢွၵ်ႇလႃးလႃးၼႆ ၸွင်ႇၸႂ်ႈပိူင်မၼ်းႁိုဝ်။ သင်ၸိူဝ်ႉဝႃႈမၼ်း ႁဵတ်းၸွမ်းလိၵ်ႈႁူမ်ႈမၢႆပၢင်လူင်ယူႇၼႆ လွင်ႈၽၢတ်ႇဢွၵ်ႇၼႆႉ ၸၢဝ်းၶိူဝ်းၸိူဝ်းၼႆႉဢမ်ႇလၢတ်ႈ၊ ၸႂ်ႉလၢတ်ႈၵေႃႈတေဢမ်ႇငိူဝ်ႈလၢတ်ႈ။ ဢမ်ႇႁဵတ်းၸွမ်းလိၵ်ႈႁူမ်ႈမၢႆပၢင်လူင်သေ ၶႂ်ႈတဵၵ်းၸၢဝ်းၶိူဝ်းၶဝ်ပၼ်ၵတိဝႃႈ တေဢမ်ႇၽၢတ်ႇဢွၵ်ႇၼႆ ဢၼ်ၼႆႉမၼ်းတိုၼ်းဝႃႈဢမ်ႇၸႂ်ႈပိူင်မၼ်း၊ လွင်ႈၼႆႉ ယူႇတီႈတၢင်းၽူႈဢွၼ်ႁူဝ်မၢၼ်ႈၼႆႉ လီလႆႈလႅၵ်ႈလၢႆႈယဝ်ႉ ႁဝ်းၶႂ်ႈဝႃႈၸိူင်ႉၼႆ။ ၵူၺ်းၵႃႈ တၢင်းၾၢႆႇၸၢဝ်းၶိူဝ်းႁဝ်းၵေႃႈမိူၼ်ၵၼ်၊ ႁဝ်းမီးသင်မႃးၵေႃႈ ၵုမ်ႇၼႄးၽူႈဢွၼ်ႁူဝ်မၢၼ်ႈတိၵ်းတိၵ်းၵူၺ်း၊ တၢင်းၾၢႆႇႁဝ်းၵေႃႈ ႁဝ်းလူဝ်ႇထတ်းသၢင်တူၺ်း။ တၢင်းၾၢႆႇၽူႈဢွၼ်ႁူဝ်မၢၼ်ႈႁဵတ်းဢမ်ႇထုၵ်ႇၼႆႉ ၸႂ်ႈယဝ်ႉ၊ ၾၢႆႇႁဝ်းၼႆႉသမ်ႉႁဵတ်းထုၵ်ႇယဝ်ႉႁႃႉ ႁဝ်းလူဝ်ႇလႆႈထတ်းသၢင်တူၺ်းဢိူဝ်ႈ။ ယူႇတီႈပုတ်ႉထၸဝ်ႈတႄႉ လၢတ်ႈဝႆႉဝႃႈ- ယႃႇပေၵႂႃႇပၵ်းၸႂ်ဝႃႈ ပိူၼ်ႈတေႁဵတ်းဢမ်ႇထုၵ်ႇၸိူင်ႉႁိုဝ်၊ လူဝ်ႇလႆႈမႃးပၵ်းၸႂ်တူၺ်းဝႃႈ တၢင်းၾၢႆႇႁဝ်းႁဵတ်းၼႆႉ မီးလွင်ႈဢမ်ႇထုၵ်ႇၸိူင်ႉႁိုဝ်။ ၼႆႉဢမ်ႇၸႂ်ႈၵႂၢမ်းသႃသၼႃဢၼ်လဵဝ်။ ပဵၼ်ၵႂၢမ်းဢၼ်ၵဵဝ်ႇလူၺ်ႈပၢႆးတိုၵ်း (Strategy) ၵူႈပိူင်ပိူင်ယဝ်ႉ။ ပေႃးဝႃႈႁဝ်းတူၺ်းဢၼ်ၼႆႉ ႁဝ်းၵေႃႈၸၢင်ႈမူၼ်ႉမႄးလႆႈ တီႈဢမ်ႇထုၵ်ႇ၊ ပေႃးမူၼ်ႉမႄးလႆႈၼႆ ပိူၼ်ႈၶႂ်ႈပႅတ်ႉလႅၼ်ႁဝ်း ပေႉၵိၼ်ႁဝ်းၵေႃႈ ဢမ်ႇပႅတ်ႉလႅၼ် ဢမ်ႇပေႉၵိၼ်လႆႈ။ ၵွပ်ႈပိူဝ်ႈၸိူင်ႉၼႆလႄႈ ၵဵဝ်ႇၵပ်းလွင်ႈတႃႇတေၵေႃႇတင်ႈ ၸိုင်ႈမိူင်းႁူမ်ႈတုမ်ၼႆႉ မၼ်းၵေႃႈမီးတင်းသွင်ၾၢႆႇ။ လူဝ်ႇလႆႈမီးၸႂ်ၵႂၢင်ႈ ၸႂ်သိုဝ်ႈယူဝ်းၼင်ႇၵၼ်၊ လူဝ်ႇလႆႈမေႃတူၺ်းပုၼ်ႈပိူၼ်ႈပုၼ်ႈႁဝ်းၼင်ႇၵၼ်၊ ပေႃးၸိူင်ႉၼၼ် ၸင်ႇတေပဵၼ်မိူင်းႁူမ်ႈတုမ်ဢိူဝ်ႈ။ လွတ်ႈလႅဝ်းၵွၼ်းၶေႃ ဢၼ်တေမႃးထႅင်ႈၵေႃႈ မၼ်းတေပဵၼ်လွတ်ႈလႅဝ်းၵွၼ်းၶေႃ ပုၼ်ႈတႃႇၸၢဝ်းၶိူဝ်းမၢၼ်ႈၵူၺ်းဢမ်ႇၵႃး တေပဵၼ်လွတ်ႈလႅဝ်းၵွၼ်းၶေႃ တႃႇတင်းဝၢၼ်ႈတင်းမိူင်း၊ ႁဝ်းၶႂ်ႈၾၢၵ်ႇလၢတ်ႈဝႆႉတီႈၵူၼ်းမိူင်း ၵူႈၸၢဝ်းၶိူဝ်းမီးၼင်ႇၼႆ။ ၶိုၼ်းသႂ် ၸႂ်ယဵၼ် 02/01/2018

['Uncategorized']

2018-01-03T10:27:22

https://shannews.org/archives/1701

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 03/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.99 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1356 ပျႃး၊ ငိုၼ်းၶႄႇ 1 ယႅၼ်ႉ = 208.76 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 03/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 02/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1364 ပျႃး၊ ငိုၼ်းၶႄႇ 1 ယႅၼ်ႉ = 206.07 ပျႃး။

['ၵၢၼ်မၢၵ်ႈမီး']

2018-01-03T10:25:01

https://shannews.org/archives/1690

ႁူင်းႁဵၼ်းၸိူဝ်ႉၸၢတ်ႈတႆး ၵဵင်းတုင် ၸတ်းႁဵတ်းပၢင်ႁပ်ႉတွၼ်ႈ လုၵ်ႈႁဵၼ်း

ၽူႈပွင်ၵၢၼ်လႄႈၶူးသွၼ် ၼႂ်းႁူင်းႁဵၼ်း ၸိူဝ်ႉၸၢတ်ႈတႆး ၵဵင်းတုင် ၸတ်းႁဵတ်းပၢင်ႁပ်ႉတွၼ်ႈလုၵ်ႈႁဵၼ်း 11 ၵေႃႉ ဢၼ်ၵႂႃႇၶိုၼ်ႈပၢင်သွၼ်ပူၵ်းပွင်ၼမ်ႉၵတ်ႉၵူၼ်းၼုမ်ႇ တီႈဝဵင်းၼမ်ႉလၼ်ႈ တႃႇၶၢဝ်းတၢင်း 2 လိူၼ်ပၢႆၼၼ်ႉ ဝႃႈၼႆ။ ဝၼ်းတီႈ 02/01/2018 ယၢမ်းၵၢင်ၼႂ် 9 မူင်း ထိုင် 11 မူင်းၵၢင်ဝၼ်း ၽူႈပွင်ၵၢၼ်တင်း ၶူးသွၼ် ႁူင်းႁဵၼ်းၸိူဝ်ႉ ၸၢတ်ႈတႆး တီႈၸႄႈဝဵင်းၵဵင်းတုင် ၸတ်းႁဵတ်းပၢင်ႁူမ်ၸူမ်းႁပ်ႉတွၼ်ႈလႄႈ ယုၵ်ႉယွင်ႈပၼ်ႁႅင်းလုၵ်ႈႁဵၼ်း 11 ၵေႃႉ ဢၼ်ၵႂႃႇၶိုၼ်ႈပၢင်သွၼ်ပူၵ်းပွင်ၼမ်ႉၵတ်ႉၵူၼ်းၼုမ်ႇ တီႈၸႄႈဝဵင်းၼမ်ႉလၼ်ႈ ဢၼ်ၶူးၸၢႆးၼေႃႇၶမ်း ပိုတ်ႇသွၼ် ၼၼ်ႉ။ ပၢင်ႁူမ်ၸူမ်းႁပ်ႉတွၼ်ႈလႄႈ ယုၵ်ႉယွင်ႈပၼ်ႁႅင်းလုၵ်ႈႁဵၼ်းသမ်ႉ ၸတ်းႁဵတ်းတီႈ ႁူင်းႁဵၼ်းၸိူဝ်ႉၸၢတ်ႈတႆး ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ၸၢႆးသၢမ်တိပ်ႉသိူဝ် ၽူႈၸတ်းၵၢၼ်ၵူႈလွင်ႈလွင်ႈ ႁူင်းႁဵၼ်းၸိူဝ်ႉၸၢတ်ႈတႆး ၵဵင်းတုင် လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ “ တေလႆႈဝႃႈ ပဵၼ်လွင်ႈႁၢၼ်ႉၸႂ်ၸွမ်းၶဝ်တႄႉတႄႉယဝ်ႉ။ လႆႈႁၼ်ၶဝ် ၵတ်ႉၶႅၼ်ႇၶိုၼ်ႈမႃးတင်းၼမ် မေႃလၢတ်ႈမေႃၸႃ ၼမ်ႉၸႂ်ၶဝ်ၵေႃႈ ၵႅၼ်ႇၶႅင်ၶိုၼ်ႈမႃး၊ လွင်ႈလိၵ်ႈဢင်းၵိတ်း၊ ၵႂၢမ်းဢင်းၵိတ်းၵေႃႈ ၶဝ်ႁူႉမေႃၶိုၼ်ႈ မႃး တင်းၼမ်၊ ဢၼ်သူင်ႇၵႂႃႇပွၵ်ႈၼႆႉ တိုၵ်ႉပဵၼ်ပွၵ်ႈၵမ်းႁႅၵ်ႈ။ ယဝ်ႉၵေႃႈ မီးၽႅၼ်ၵၢၼ်ဝႆႉ တေသိုပ်ႇသူင်ႇ ၵႂႃႇထႅင်ႈ ယူႇ တေႃႈလဵဝ် တိုၵ်ႉၶတ်းလိူၵ်ႈလုၵ်ႈႁဵၼ်းယူႇ” ဝႃႈၼႆ။ ၼႂ်းပၢင်ႁူမ်ၸူမ်းႁပ်ႉတွၼ်ႈလႄႈ ယုၵ်ႉယွင်ႈလုၵ်ႈႁဵၼ်းၼႆႉ မီးၽူႈယႂ်ႇၵူၼ်းလူင်ပေႃႈဝၢၼ်ႈမႄႈမိူင်း ၵေႃၵမ်မ ၵၢၼ်ႁူင်း ႁဵၼ်းၸိူဝ်ႉၸၢတ်ႈ၊ ၽူႈတၢင်တူဝ် RCSS/SSA ပႃႇတီႇသိူဝ်ၽိူၵ်ႇ၊ ပႃႇတီႇၵွင်ၸႆး ၸုမ်းၵူၼ်းၼုမ်ႇတႆး TYO ၸုမ်းပၢႆး မွၼ်း၊ ပေႃႈမႄႈလုၵ်ႈႁဵၼ်းလႄႈ လုၵ်ႈႁဵၼ်း 200 ပၢႆ မႃးၶဝ်ႈႁူမ်ႈပၼ်ႁႅင်း ဝႃႈၼႆ။ ၼႂ်းပၢင်ႁူမ်ၸူမ်းႁပ်ႉတွၼ်ႈလုၵ်ႈႁဵၼ်းၼႆႉ မီးၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်းပၼ်ႁႅင်း ၽူႈၼမ်းၼႃႈ လုင်းၸၢႆးႁွင်ၶမ်း၊ ႁူဝ်ပဝ်ႈႁူင်းႁဵၼ်း လုင်းသႅင်ၶမ်း၊ လုင်းၸၢႆးသၢမ်တိပ်ႉသိူဝ်။ လိူဝ်ၼၼ်ႉ လုၵ်ႈႁဵၼ်း ၸၢႆးလူင်းတိပ်ႉ၊ ၶူးသွၼ် ၼၢင်းသီၼူၼ်း၊ ၼၢင်းဢိူၺ်ႈတိပ်ႉ၊ ၼၢင်းႁွမ်ၶမ်း ၸဵမ်ၸိူဝ်းၼႆႉ ဝႃႈၼႆ။ ႁူင်းႁဵၼ်းၸိူဝ်ႉၸၢတ်ႈ ဝဵင်းၵဵင်းတုင်ၼႆႉ မီးလုၵ်ႈႁဵၼ်းမႃးၶဝ်ႈႁဵၼ်း ၼိုင်ႈပီလႂ် 100 ပၢႆ၊ ၶူးပူင် သွၼ်ပၼ်မီး 7-8 ၵေႃႉ။ လိၵ်ႈၽႃသႃဢၼ်သွၼ်ၼႂ်းႁူင်းႁဵၼ်းသမ်ႉ မိူၼ်ၼင်ႇ လိၵ်ႈတႆး၊ လိၵ်ႈတႆးၶိုၼ်၊ လိၵ်ႈမၢၼ်ႈ၊ ပၢႆးၼပ်ႉ၊ ဢိင်းၵလဵတ်း၊ ပိုၼ်း ၸဵမ်ၸိူဝ်းၼႆႉ။ ၸၼ်ႉလိၵ်ႈသမ်ႉ မီး (4) ၸၼ်ႉ မိူၼ်ၼင်ႇ ၸၼ်ႉငဝ်ႈ၊ ၸၼ်ႉဢွၼ်ႇ၊ ၸၼ်ႉၵၢင်လႄႈ ၸၼ်ႉသုင်။ ၼွၵ်ႈလိူဝ်ၼၼ်ႉ ပေႃးထိုင် မႃး ၶၢဝ်းမႆႈၸိုင် ပိုတ်ႇပၢင်သွၼ်လိၵ်ႈတႆး ၶၢဝ်းမႆႈ တႃႇ 2 လိူၼ်၊ ၽွင်းဢိုတ်းႁဵၼ်း လူင်ပွင်ၸိုင်ႈမၢၼ်ႈ ဝႃႈၼႆ။

['ပၢႆးပိင်ႇၺႃႇ']

2018-01-03T09:57:10

https://shannews.org/archives/1684

သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း ဢွၵ်ႇဝၢတ်ႈတိုဝ်းၵမ် ယဝ်ႉတူဝ်ႈလီငၢမ်း

ပၢင်ၶဝ်ႈဝၢတ်ႈတိုဝ်းၵမ် သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း တႃႇၶၢဝ်းတၢင်း 10 တီႈဝတ်ႉထမ်မသဝၼ (ၵျွင်း ဝၢၼ်ႈပၢင်ႇ) ၸႄႈဝဵင်းၵဵင်းတုင်ၼၼ်ႉ ၸတ်းႁဵတ်းယဝ်ႉတူဝ်ႈလီငၢမ်း။ ဝၼ်းတီႈ 01/01/2018 ပဵၼ်ဝၼ်းလိုၼ်းသုတ်း သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း ႁိမ်း 200 တူၼ် ဢွၼ်ၵၼ် ဢွၵ်ႇဝၢတ်ႈ တီႈဝတ်ႉထမ်မသဝၼ ဢိူင်ႇယၢင်းၵဵင် ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ။ ပွၵ်ႈၵမ်း 6 ၵမ်းထူၼ်ႈ 68 ယဝ်ႉတူဝ်ႈလီငၢမ်းၵႂႃႇ ဝႃႈၼႆ။ ၸဝ်ႈၶူးၵုလိသ ၽူႈၵႅဝ်ပၢင်ပွႆးၶဝ်ႈဝၢတ်ႈတိုဝ်းၵမ် တီႈဝတ်ႉထမ်မသဝၼ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ သင်ၶႁဝ်းၶႃႈ ဢွၵ်ႇဝၢတ်ႈတိုဝ်းၵမ် မိူဝ်ႈဝၼ်းတီႈ 1 ထိုင်မႃး ဝၼ်းတီႈ 2 သမ်ႉ တၵ်ႉၵႃႇသတ်ႉထႃး ဢွၼ်ၵၼ် လူႇတၢၼ်းယၢတ်ႇၼမ်ႉ ယဝ်ႉတူဝ်ႈလီငၢမ်း၊ ပီႈၼႆႉ တေလႆႈဝႃႈ ၾူၼ်တူၵ်းႁႅင်းတႄႉ။ ၵူၺ်းၵႃႈ တၵ်ႉၵႃႇသတ်ႉထႃး တီႈၸမ်/ၵႆ ဢွၼ်ၵၼ်မႃး ႁူမ်ႈလူႇႁူမ်ႈတၢၼ်း ၵူၼ်းၵိုၼ်းၶွၼ်ႈၵူႈဝၼ်း ဝႃႈၼႆ။ ပၢင်ၶဝ်ႈဝၢတ်ႈတိုဝ်းၵမ် တီႈဝတ်ႉထမ်မသဝၼ (ဝၢၼ်ႈပၢင်ႇ)ၼႆႉ တႄႇဝၼ်းတီႈ 22/12/2017 ထိုင် 01/01/2018 သင်ၶၸဝ်ႈဢၼ်မႃးၶဝ်ႈဝၢတ်ႈတိုဝ်းၵမ်သမ်ႉ ၵဵင်းတုင်၊ မိူင်းယၢင်း၊ မိူင်းၶၢၵ်ႇ၊ ဝဵင်းတႃႈၶီႈ လဵၵ်းလႄႈ မိူင်းပဵင်း မႃးၶဝ်ႈႁူမ်ႈတိုဝ်းၵမ်။ လိူဝ်ၼၼ်ႉ ပေႃးထိုင်မႃး ဝၼ်းတီႈ 21-31/01/2018 သမ်ႉ တၵ်ႉၵႃႇ သတ်ႉထႃးလႄႈ သင်ၶၸဝ်ႈ ၼႂ်းၸႄႈဝဵင်းမိူင်းယၢင်း ႁူမ်ႈၵၼ်သေ တေၸတ်းႁဵတ်းပၢင်ၶဝ်ႈဝၢတ်ႈတိုဝ်းၵမ် တီႈဝတ်ႉသၢႆလႅင်းမိူင်း ၸႄႈဝဵင်းမိူင်းယၢင်း ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ၸဝ်ႈၶူးၵုလိသ သိုပ်ႇလၢတ်ႈဝႃႈ ပၢင်ၶဝ်ႈဝၢတ်ႈတိုဝ်းၵမ် သင်ၶၸဝ်ႈၸိုင်ႈတႆးပွတ်းဢွၵ်ႇၼႆႉ တေပၼ်ႇပုတ်ႈ ႁူဝ်ၵျွင်း သေ ၸတ်းႁဵတ်း။ ပီၼႆႉ ၸတ်းႁဵတ်းတီႈဝတ်ႉထမ်မသဝၼ (ဝၢၼ်ႈပၢင်ႇ)၊ ပေႃးပီၼႃႈသမ်ႉ တေၸတ်းႁဵတ်း ထၢတ်ႈ ၸွမ်သဝမ် ဢိူင်ႇယၢင်းၵဵင် ၸႄႈဝဵင်းၵဵင်းတုင် ဝႃႈၼႆ။ လိူဝ်ၼၼ်ႉ ယင်းမီးထႅင်ႈ လၢႆလၢႆတီႈဢၼ်ၸတ်းႁဵတ်းပၢင်ၶဝ်ႈဝၢတ်ႈ/တိုဝ်းၵမ် တႃႇသင်ၶ ၸိုင်ႈတႆးပွတ်းဢွၵ်ႇ ၶူင်းသမ်ႉ မိူၼ် ဝတ်ႉယၢင်းလေႃး ဢိူင်ႇယၢင်းလေႃးတီႈၼိုင်ႈ၊ ဝတ်ႉပႃႇၸၢမ် ဢိူင်ႇၵၢတ်ႇတဝ်ႇလႄႈ ဝတ်ႉၸွမ်မႂ်ႇ ၸဵမ်ၸိူဝ်းၼႆႉ တႄႇၸတ်းႁဵတ်း ၼႂ်းဝၼ်းတီႈ 21/12/2017 ထိုင် 01/01/2018 ၼင်ႇၵဝ်ႇ။ လႅတ်ႇၼုမ်ႇ မင်းရၢႆး (ၵဵင်းတုင်)

['ၵူႈလွင်ႈလွင်ႈ']

2018-01-03T09:50:49

https://shannews.org/archives/1679

ၼၢင်းႁၢင်ႈလီ ၼမ်ႉၶမ်း တၢင်တူဝ်မိူင်းမၢၼ်ႈ ၶဝ်ႈၶႅင်ႇတၢင်းႁၢင်ႈလီ တီႈမိူင်းၶႄႇ

ၼၢင်းမူၺ်ၶမ်း ၼၢင်းငၢမ်းၼမ်ႉၶမ်း ဢၼ်ၶႅင်ႇလႆႈသူးရၢင်းဝလ်း (Miss All Nation Myanmar) မိူင်း ႁူမ်ႈတုမ်မၢၼ်ႈၼၼ်ႉ လႆႈၵႂႃႇၶဝ်ႈၶႅင်ႇၼၢင်းႁၢင်ႈလီ တီႈၼႂ်းၸိုင်ႈမိူင်းၶႄႇ လႆႈသူးရၢင်းဝလ်း Miaoya Title ဝႃႈၼႆ။ ဝၼ်းတီႈ 29/12/2017 ပဵၼ်ဝၼ်းပိုတ်ႇပၢင်ၶႅင်ႇ Miss All Nation 2017-2018 တီႈမိူင်းယၢၼ်ႇၵျိၼ်း ၸိုင်ႈမိူင်းၶႄႇ ၼၢင်းမူၺ်ၶမ်း ၼၢင်းငၢမ်းၼမ်ႉၶမ်း လႆႈသူးရၢင်းဝလ်း Miaoya Title ဝႃႈၼႆ။ ၼၢင်းမူၺ်ၶမ်း Miss All Nation Myanmar 2017 လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼႂ်းဝၼ်းတီႈ 29 ၼၼ်ႉ ပဵၼ်ဝၼ်းပိုတ်ႇပၢင်ပွႆး ပိူၼ်ႈသမ်ႉ ၸႂ်ႉသႂ်ႇၶူဝ်းၼုင်ႈဝႆၾိင်ႈႁိတ်ႈႁွႆးၶိူဝ်းၽႂ်မၼ်း၊ ၼွင်ႉသမ်ႉသႂ်ႇၶူဝ်းတႆးၶိုၼ်ၶဝ်ႈၶႅင်ႇ။ ၸၢႆးလူင် ၶေႇမရၢတ်ႉ (ၵဵင်းတုင်) ၵေႃႉႁၢင်ႈၶိူင်ႈဢွၵ်ႇၻီႊသၢႆႊပၼ်၊ ၵုပ်းလူင်သမ်ႉ သင်ႇတီႈပီႈၶိူဝ်းလဵဝ် တူၼ်ႈတီး။ ၼႂ်းဝၼ်းပိုတ်ႇပၢင်ၼၼ် ပိူၼ်ႈသမ်ႉလိူၵ်ႈၼၢင်းႁၢင်ႈလီသုတ်း 12 ၵေႃႉ ၼႂ်းၼၼ်ႉ ပႃးၼွင်ႉ ၵႂႃႇၵေႃႉ ၼိုင်ႈ” ဝႃႈၼႆ။ ၼၢင်းမူၺ်ၶမ်း လၢတ်ႈဝႃႈ- ၼႂ်းပၢင်ၶႅင်ႇတၢင်းႁၢင်ႈလီၼၼ်ႉ ၽူႈပၼ်ႁႅင်း လႆႈၸႂ်သူၼ်ၸႂ် ၵုပ်းဝႂ်ယႂ်ႇယႂ်ႇ ဢၼ်ပဵၼ်ၾၢင်ႁၢင်ႈတႆးၼၼ်ႉ ဝႃႈၼႆ။ ၼႂ်းပၢင်ပွႆးၶႅင်ႇၼၢင်းႁၢင်ႈလီ Miss All Nation 2017-2018 တီႈမိူင်းၶႄႇၼႆႉ ၼၢင်းငၢမ်းတင်းမူတ်း ဢၼ်မႃး ၶဝ်ႈၶႅင်ႇၵၼ် မီး 32 မိူင်း။ ဝၼ်းတီႈ 18/01/2018 ၼႆႉတေ ပဵၼ်ဝၼ်းလိုၼ်းသုတ်း ဢၼ်လိူၵ်ႈၼၢင်းငၢမ်း တႃႇမွပ်ႈယိုၼ်ႈ သူးရၢင်းဝလ်းထီႉ 1,2,3 ၵႂႃႇ ဝႃႈၼႆ။ ၼၢင်းမူၺ်ၶမ်း ၼၢင်းငၢမ်းၼမ်ႉၶမ်းၼႆႉ မိူဝ်ႈဝၼ်းတီႈ 09/07/2017 လႆႈၶႅင်ႇပေႉမိူင်းတႆးပွတ်းႁွင်ႇတင်းသဵင်ႈသေ လႆႈႁပ်ႉသူး Miss Golden Land Myanmar သိုပ်ႇၼၼ်ႉ လႆႈတၢင်တူဝ်မိူင်းတႆးပွတ်းႁွင်ႇသေ လႆႈၵႂႃႇၶႅင်ႇ တီႈဝဵင်း လူင်တႃႈၵုင်ႈ။ ပၢင်ၶႅင်ႇဝၼ်းတီႈ 13/10/2017 ၼၼ်ႉ မၼ်းၼၢင်းလႆႈႁပ်ႉလိူၵ်ႈပဵၼ် Miss All Nation Myanmar 2017။ ၼၢင်းမူၺ်ၶမ်းၼႆႉ ပဵၼ်လုၵ်ႈယိင်းလူင်ၸၢႆးလႃႉၵျေႃႇ ၼၢင်းသႅင်သႃႇ ပွၵ်ႉႁူဝ်ၵၢတ်ႇ၊ ဝဵင်းၼမ်ႉၶမ်း။ ယဝ်ႉႁူင်းႁဵၼ်း လႆႈႁပ်ႉၸုမ်ႈၶူး BA History ပၢႆးပိုၼ်း မိူဝ်ႈပီ 2013 ယၢမ်းလဵဝ်ပိုတ်ႇႁၢၼ်ႉၶူဝ်းတႆးယဵပ်ႉၶူဝ်းတႆး၊ ဝႆႉတီႈႁိူၼ်း ဝဵင်းၼမ်ႉၶမ်းယူႇ ဝႃႈၼႆ။

['ၵူႈလွင်ႈလွင်ႈ']

2018-01-03T09:40:45

https://shannews.org/archives/1676

လူင်ပွင်ၸိုင်ႈထႆးဢွၵ်ႇလိၵ်ႈယွၼ်းတၢင်းႁူမ်ႈမိုဝ်း ၾၢႆႇၵဵဝ်ႇၶွင်ႈ ယွၼ်ႇယၢၼ်းလွင်ႈၵူတ်ႇ ထတ်းတီႉၺွပ်းႁႅင်းၵၢၼ်

ႁွင်ႈၵၢၼ်ၾၢႆႇႁႅင်းၵၢၼ်လူင်ပွင်ၸိုင်ႈမိူင်းထႆး ဢွၵ်ႇလိၵ်ႈယိုၼ်ႈယွၼ်းတၢင်းႁူမ်ႈမိုဝ်း ၸဝ်ႈၼႃႈတီႈ ၾၢႆႇၵဵဝ်ႇၶွင်ႈႁႅင်းၵၢၼ် ႁႂ်ႈယွၼ်ႇယၢၼ်းလွင်ႈၵူတ်ႇထတ်းတီႉၺွပ်းႁႅင်းၵၢၼ်ယၢၼ်မိူင်းၼႂ်းမိူင်းထႆး။ ဝၼ်းတီႈ 27 /12/2017 ႁွင်ႈၵၢၼ်ၾၢႆႇႁႅင်းၵၢၼ်လူင်ပွင်ၸိုင်ႈမိူင်းထႆး ဢွၵ်ႇလိၵ်ႈယိုၼ်ႈယွၼ်း တၢင်းႁူမ်ႈမိုဝ်း ၸဝ်ႈၼႃႈတီႈၾၢႆႇၵဵဝ်ႇၶွင်ႈႁႅင်းၵၢၼ် မိူၼ်ၼင်ႇ ပလိၵ်ႈ၊ ၾၢႆႇၵူတ်ႇထတ်းၵူၼ်းၶဝ်ႈမိူင်း ၸိူဝ်းၼႆႉ ႁႂ်ႈယွၼ်ႇယၢၼ်း လွင်ႈၵူတ်ႇထတ်း၊တီႉၺွပ်း ႁႅင်းၵၢၼ်ယၢၼ်မိူင်း မၢၼ်ႈ၊ လၢဝ်း ၊ ၶႅမ်ႊၿေႃႊၻီႊယိူဝ်ႊဢၼ်မီးၼႂ်းမိူင်းထႆး။ ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ – “ ၶၢဝ်ႇဢၼ်ၼႆႉ တေလႆႈဝႃႈပဵၼ်ၶၢဝ်ႇငၢဝ်းလီတွၼ်ႈတႃႇႁႅင်းၵၢၼ်ဢၼ်ၼိုင်ႈ ၵူၺ်းၵႃႈၽွင်းပိူၼ်ႈယွၼ်ႇယၢၼ်းပၼ် ႁဝ်းၼႆႉ ႁဝ်းၵေႃႈဢမ်ႇလီဝႆႉမဝ်မၢင် ႁႂ်ႈဢွၼ်ၵၼ်ၶတ်းၸႂ်ႁဵတ်းၸွမ်းၼင်ႇ ပၵ်းပိူင်မၢႆမီႈၵူႈၵေႃႉ သေၵမ်း” ဝႃႈၼႆ။ ပၵ်းပိူင်မၢႆမီႈ พรก ဢၼ်ပၼ်တူတ်ႈတၢမ်ႇႁႅင်းၵၢၼ်ႁၢဝ်ႈႁႅင်းမႂ်ငိုၼ်းဢၢၼ်ႇႁူဝ်သႅၼ်ၼၼ်ႉ ပိုၼ်ၽၢဝ်ႇ ၸႂ်ႉမိူဝ်ႈဝၼ်းတီႈ 23/06/ 2017 သေၸဝ်ႈၼႃႈတီႈၵူတ်ႇထတ်းတီႉၺွပ်း ႁႅင်းၵၢၼ်ႁၢဝ်ႈႁႅင်းလႄႈ ႁဵတ်းႁႂ်ႈႁႅင်းၵၢၼ်မိူင်းႁူမ်ႈတုမ်မၢၼ်ႈ ပွၵ်ႈၶိုၼ်းႁိူၼ်းတင်းၼမ်၊ လူင်ပွင်ၸိုင်ႈထႆးၶိုၼ်းပိုၼ်ၽၢဝ်ႇ ယွၼ်ႇယၢၼ်းလွင်ႈၵူတ်ႇထတ်းတီႉၺွပ်းထိုင် 31/12/2017 ၵူၺ်းၵႃႈၵၢၼ်ၶပ်းၶိုင်ႁဵတ်းဝတ်း ဝႂ်ပႆႇယဝ်ႉတူဝ်ႈလႄႈ ၸင်ႇၶိုၼ်းဢွၵ်ႇလိၵ်ႈယွၼ်းတၢင်းႁူမ်ႈမိုဝ်း ၾၢႆႇၵဵဝ်ႇၶွင်ႈယွၼ်ႇယၢၼ်း လွင်ႈၵူတ်ႇထတ်းတီႉၺွပ်းထိုင် 30/06/2018 ၼႆႉ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-01-03T08:54:05

https://shannews.org/archives/1672

ၸုမ်းတႆး 9 ၸုမ်း ႁူမ်ႈၵၼ်ၸွႆႈထႅမ်ၵူၼ်းပၢႆႈၽေးသိုၵ်း ပွတ်းထုင်ႉမၢဝ်း

ၸုမ်းတႆး 9 ၸုမ်းႁူမ်ႈၵၼ်ၸွႆႈထႅမ်ၵူၼ်းပၢႆႈၽေးပၢၵ်ႇပၢႆ ယွၼ်ႉပၢင်တိုၵ်းတပ်ႉသိုၵ်းလူင်ပွင်ၸိုင်ႈ မၢၼ်ႈလႄႈ တပ်ႉသိုၵ်းၶၢင် KIA။ ဝၼ်းတီႈ29/12/2017 ၸုမ်းတႆး 9 ၸုမ်းၼႂ်းၸႄႈဝဵင်းၼမ်ႉၶမ်း ႁူမ်ႈၵၼ်ၸွႆႈထႅမ် ၵူၼ်းထူပ်းၽေး သိုၵ်း ဢၼ်မီးဝႆႉယူႇတီႈမၢၼ်ႈဝဵင်းလူင် ဢိူင်ႇထုင်ႉလွႆႁူဝ်သိူဝ် ၸႄႈဝဵင်းမၢၼ်ႈၸေႊ ၸိုင်ႈတႆးပွတ်း ႁွင်ႇ တႃႇငိုၼ်း 750,000 ပျႃး ။ ၸၢႆးဢူး လၢတ်ႈဝႃႈ- “ ဢိင်ၼိူဝ်သိုၵ်းလူင်ပွင်ၸိုင်ႈမၢၼ်ႈတင်းၸုမ်းသိုၵ်းၶၢင် KIA ပဵၼ်ပၢင်တိုၵ်း ၵၼ်ႁိမ်းဝၢၼ်ႈသေ ၵူၼ်းဝၢၼ်ႈဢွၼ်ၵၼ်ပၢႆႈယၢၼ်ႁိူၼ်းယေးတီႈယူႇတင်းၼမ် ၼင်ႇႁိုဝ်ၵူၼ်း ဝၢၼ်ႈပေႃးတေမီးလွင်ႈငၢႆႈလူမ်ၸႂ်ၼၼ်ႉ ႁဝ်းၶႃႈၸင်ႇလႆႈဢွၼ်ၵၼ်မႃးၸွႆႈ” ဝႃႈၼႆ။ ဝၼ်းတီႈ 29/12/2017 ၼၼ်ႉတပ်ႉသိုၵ်းလူင်ပွင်ၸိုင်ႈမၢၼ်ႈ တပ်ႉမ 88 လႄႈတပ်ႉသိုၵ်းၶၢင် KIA ပဵၼ်ပၢင်တိုၵ်းၵၼ် ႁိမ်းဝၢၼ်ႈ မၢၵ်ႇလူင်တူၵ်းသႂ်ႇလႄႈ ႁဵတ်းႁႂ်ႈၵူၼ်းဝၢၼ်ႈမွၼ်း၊ ဝၢၼ်ႈႁူၺ်ႈ၊ ဝၢၼ်ႈ မႂ်ႇၸိူဝ်းဢွၼ်ၵၼ်ပၢႆႈ မႃးယူႇတီႈဝတ်ႉ(ၵျွင်း) ႁူဝ်ဝဵင်းၶမ်း မၢၼ်ႈဝဵင်းလူင် ၸႄႈဝဵင်းမၢၼ်ႈၸေႊ ၸိုင်ႈတႆးပွတ်းႁွင်ႇ။ သိုၵ်းတင်းသွင်ၾၢႆႇတိုၵ်ႉၶဵင်ႈၶႅင်ၵၢၼ်သိုၵ်းၵၼ်၊ ယူႇယူႇၵႆႉပိုတ်းယိုဝ်းၵၼ်ယူႇလႄႈ ၵူၼ်းပၢႆႈၽေးပႆႇ ႁတ်းပွၵ်ႈႁိူၼ်းၶိုၼ်း တေႃႇထိုင်ဝၼ်းမိူဝ်ႈၼႆႉ။ ၸုမ်းတႆး 9 ၸုမ်းၼႆႉ ပဵၼ်ၸွမ်းၶွတ်ႇလိူတ်ႈ UP လႄႈၸုမ်းတူင်ႉၼိုင်တူင်ႇဝူင်းၵူၼ်းၼႂ်းပိုၼ်ႉ တီႈဝႃႈၼႆ။

['ၵူႈလွင်ႈလွင်ႈ']

2018-01-03T08:48:13

https://shannews.org/archives/1667

ၵၢၼ်မိူင်းတႆးတေၵႂႃႇၸိူင်ႉႁိုဝ်

တင်ႈတႄႇပီ 2015 ပၢင်လိူၵ်ႈတင်ႈယဝ်ႉသေ ၾၢႆႇတေႃႇဢွင်ႇသၢၼ်းၸူႉၵျီႇ ဢွင်ႇပေႉသေပဵၼ်လူင်ပွင်ၸိုင်ႈ မႃးၼႂ်းၶၢဝ်းတၢင်းသၢမ်ပီ ၵေႃႈတဵမ်မႃးယဝ်ႉ တီႈဢၼ်ပႃႇတီႇၼူၵ်ႉယုင်းၶိုၼ်ႈမႃးၼႆႉ လွင်ႈလႅၵ်ႈလၢႆႈသမ်ႉမီး ၸိူင်ႉႁိုဝ် ဢၼ်ဝႃႈၼၼ်ႉ ႁဝ်းၶႃႈမႃးထတ်းသၢင်တူၺ်း။ ဢွၼ်ၼႃႈ ၵွၼ်ႇပၢင်လိူၵ်ႈတင်ႈပႆႇၸတ်းမိူဝ်ႈပီ 2015 ၼၼ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈလႄႈ တင်းသိုၵ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး ပဵၼ်ပၢင်တိုၵ်းၵၼ် ထိုင်တီႈသမ်ႉပေႃးလႆႈၵိုတ်း ယင်ႉပႅတ်ႈ ပၢင်တွတ်ႈၶႅပ်းၵၢင်ၸႂ် လၢႆလၢႆဝဵင်း၊ ၵူၺ်းၵႃႈ ဝၢႆးသေပႃႇတီႇၼူၵ်ႉယုင်းဢွင်ႇပေႉပၢင်လိူၵ်ႈတင်ႈ ယဝ်ႉၵေႃႈ တီႈလႆႈႁၼ်ဢၼ်တႅၵ်ႇလႅင်း ပုၼ်ႈတႃႇၶိူဝ်းတႆးလႄႈၼႂ်းမိူင်းတႆးႁဝ်း တၢင်းၼႃႈမိူင်းပွတ်းႁွင်ႇ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း၊ ၸုမ်းဢူၺ်းလီပွတ်းႁွင်ႇၶဝ် လႆႈထုၵ်ႇမၵ်းမၼ်ႈပဵၼ်ၸုမ်းၵေႃႇၵၢၼ်ႁၢႆႉၵႂႃႇ။ လိူဝ်သေၼၼ်ႉ တွၼ်ႈတႃႇၵူၼ်းဝၢၼ်ႈၵူၼ်းမိူင်းႁဝ်း လႆႈၶၢမ်ႇတၢမ်ႇမၼ်း လႆႈလူႉတၢႆမိူၼ်ၼင်ႇသတ်း၊ ၵၢၼ်ၽုၵ်ႇသွမ်ႈၵႃႉၶၢႆ မိူၼ်ၼင်ႇၶဝ်ႈၵၢပ်ႇၸိူဝ်းၼႆႉ ၶၼ်မၼ်းတူၵ်း ႁဵတ်းႁႂ်ႈၵူၼ်းမိူင်းႁဝ်းတူၵ်းတၢင်း ယၢပ်ႇၽိုတ်ႇတႄႉတႄႉဝႃႈဝႃႈယူႇ လႆႈႁၼ်ၸိူင်ႉၼႆ။ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းၼိုင်ႈ ပွၵ်ႈၵမ်းသွင်ၵေႃႈ ပဵၼ်မႃးယဝ်ႉ၊ ၼႂ်းပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းသွင်ၼၼ်ႉ ၼႂ်းၵၢၼ်ႁူမ်ႇလူမ်ႈၼၼ်ႉ တၢင်းၾၢႆႇၸုမ်းၸၢဝ်းၶိူဝ်းတင်းတပ်ႉသိုၵ်း လူင်ပွင်ၸိုင်ႈမၢၼ်ႈ လႆႈမီးလွင်ႈထဵင်ၵၼ်ႁၢဝ်ႈႁႅင်း၊ ထိုင်ပၢင်ၵုမ်သမ်ႉပေႃးၶႂ်ႈၸမ်ယၢႆႈ။ ၵဵဝ်ႇၵပ်းလူၺ်ႈလွင်ႈႁူမ်ႇလူမ်ႈၼႆႉသေ ၸွမ်သိုၵ်းလူင်မိၼ်းဢွင်ႇလၢႆႇ ယၢမ်ႈလၢတ်ႈဝႃႈ- ၶႂ်ႈႁဵတ်း DDR တီႈပွင်ႇ DDR ၼႆႉပွင်ႇဝႃႈ ပူတ်းၵွင်ႈလႄႈဝၢင်းၶိူင်ႈ ယႃႉတပ်ႉသိုၵ်းလႄႈၶိုၼ်းမႄးၶွတ်ႇၽွတ်ႈၵၢၼ်ႁူမ်ႇလူမ်ႈ ဝႃႈၼၼ်သေတႃႉ ပေႃးဝႃႈၸုမ်းၸၢဝ်းၶိူဝ်းပူတ်းယႃႉတပ်ႉသိုၵ်းၵေႃႈ ၾၢႆႇတပ်ႉသိုၵ်းလူင်ပွင်ၸိုင်ႈၵေႃႈ တေလႆႈပူတ်းယႃႉမိူၼ်ၵၼ်သေ ၶိုၼ်းမႄးၶွတ်ႇၽွတ်ႈမႂ်ႇမႂ်ႇၼႆ ၸုမ်းၸၢဝ်းၶိူဝ်းလၢတ်ႈၼၼ်ႉ ၾၢႆႇတပ်ႉသိုၵ်းမၢၼ်ႈဢမ်ႇယွမ်းႁပ်ႉ၊ ၵၢင်ၸႂ်တပ်ႉသိုၵ်းမၢၼ်ႈတႄႉ ၶႂ်ႈႁႂ်ႈယႃႉပႅတ်ႈတပ်ႉသိုၵ်း ၸုမ်းၸၢဝ်းၶိူဝ်းလႄႈ ႁႂ်ႈမီးတပ်ႉသိုၵ်းလူင်ပွင်ၸိုင်ႈဢၼ်လဵဝ်ၵူၺ်း။ လွင်ႈၼႆႉ ၸုမ်းၸၢဝ်းၶိူဝ်းလႄႈတပ်ႉသိုၵ်းမၢၼ်ႈၶဝ် လႆႈထဵင်ၵၼ်မႃးယူႇ လႆႈႁၼ်ၼင်ႇၼႆ။ ဢိင်ၼိူဝ်ၾၢႆႇသိုၵ်းလူင်ပွင်ၸိုင်ႈၶဝ် ယူႇၼိူဝ်လၵ်းမိူင်း 2008 သေ ဢဝ်လၵ်းမိူင်းဢၼ်ၼႆႉ မိပ်ႇငႅၼ်းၸၢဝ်းၶိူဝ်း ဢၼ်ယူႇၼႂ်းမိူင်းႁူမ်ႈတုမ်၊ ဢဝ်လွၵ်းလၢႆးၵၢၼ်မိူင်းၵၢၼ်သိုၵ်း လဵၼ်ႈႁူဝ်ၸၢဝ်းၶိူဝ်း ၸႅၵ်ႇယႅၵ်ႈၸၢဝ်းၶိူဝ်း ၽိတ်းၽႅၵ်ႇၵၼ်မႃးယူႇတႃႇသေႇ၊ ၼႂ်းမိူင်းတႆး တေႃႇပေႃးထိုင်မိူင်းၶၢင် ပၢင်တိုၵ်းလႄႈၵူၼ်းပၢႆႈၽေးယင်း ဢမ်ႇပႆႇထၢတ်ႇသေပွၵ်ႈ တေႃႇထိုင်ႁၢၼ်ႉယၢမ်းလဵဝ်။ ပေႃးမႃးတူၺ်းၶိုၼ်းမိူဝ်ႈလဵဝ်ၵေႃႈ ၾၢႆႇလူင်ပွင်ၸိုင်ႈ တိုၵ်းသူၼ်းၸၢဝ်းၶိူဝ်းယႂ်ႇ တႃႇတေၸတ်းႁဵတ်း ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းသၢမ်ၼႂ်းပီ 2018 ၼႆႉ၊ ဢၼ်ၸိူဝ်းၼႆႉ တၢင်းၸုမ်းၸၢဝ်းၶိူဝ်းလႄႈ လူင်ပွင်ၸိုင်ႈ တင်းၾၢႆႇတပ်ႉသိုၵ်း လႆႈႁူပ်ႉထူပ်းဢုပ်ႇၵုမ်ၵၼ်မႃး၊ တူၵ်းလူင်းလႆႈၸႂ်ၵၼ်မႃး တႃႇတေႁဵတ်းပၢင်ၵုမ်လူင်ၸိူဝ်ႉၸၢတ်ႈၽႂ်မၼ်းသေ ဢဝ်သဵင်ၵၢင်ၸႂ်ၽႂ်မၼ်းတၢင်ႇၼႄ ၼႂ်းပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၼၼ်ႉယူႇ။ ၵူၺ်းၵႃႈ ပေႃးမႃးတူၺ်းပၢင်ၵုမ်လူင်ႈၼႃႈ ဢၼ်ၸုမ်းၸၢဝ်းၶိူဝ်းတႆးႁဝ်းၶဝ် လူင်းၸတ်းႁဵတ်းၼႆႉ သမ်ႉလႆႈႁၼ်ၾၢႆႇတပ်ႉသိုၵ်းမၢၼ်ႈၶဝ် ႁႄႉႁၢမ်ႈတပ်ႉ ဢမ်ႇပၼ်ၸတ်းႁဵတ်း။ လိူဝ်သေၼၼ်ႉ သမ်ႉလႆႈငိၼ်းဝႃႈ ပေႃးဝႃႈ RCSS ဢွၼ်ႁူဝ်သေႁဵတ်းၸိုင် ပၢင်ၵုမ်ၼႆႉ လိူဝ်သေတီႈလၢင်းၶိူဝ်း ဢမ်ႇပၼ်ၶႂၢင်ႉႁဵတ်း၊ ပေႃးပဵၼ်တႅၼ်းၽွင်း ဢွၼ်ႁူဝ်ၸတ်းႁဵတ်းတႄႉ ပၼ်ၶႂၢင်ႉယူႇၼႆသေ ဢဝ်တပ်ႉသိုၵ်းၵႂႃႇပိၵ်ႉဢိုတ်းႁၢမ်ႈတပ်ႉ ၵဝ်းယႃႉပၢင်ၵုမ်တႆး ယူႇလၢႆလၢႆတီႈ၊ ဝၢႆးၼၼ်ႉ လူင်ပွင်ၸိုင်ႈမိူင်းတႆး ဢွၵ်ႇၶေႃႈပိုၼ်ၽၢဝ်ႇဝႃႈ ၵဵဝ်ႇၵပ်းလူၺ်ႈတႃႇတေၸတ်းႁဵတ်း ပၢင်ၵုမ်လူင်ၸိူဝ်ႉၸၢတ်ႈတႆးလႄႈ ပၢင်လူင်ႈၼႃႈလူင်းပိုၼ်ႉတီႈႁူပ်ႉထူပ်း ဢဝ်ၵၢင်ၸႂ်ၵူၼ်းမိူင်းၼႆႉ ပၼ်ၶႂၢင်ႉႁဵတ်းၵႂႃႇယူႇ။ မိူဝ်ႈၽွင်းတပ်ႉသိုၵ်းမၢၼ်ႈၶဝ် ၶဝ်ႈၵဝ်းပၢင်ၵုမ်တႆးယူႇၼၼ်ႉ လႆႈႁၼ်ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ႁိုဝ် ဢမ်ႇၼၼ် ပဵၼ်ဝႆႉႁူဝ်ပဝ်ႈ ၵေႃပွင်ၵၢၼ်ၽွမ်ႉႁူမ်ႈ ၸိုင်ႈတႆး CSSU လၢတ်ႈတီႈသိုဝ်ႇၶၢဝ်ႇဝႃႈ- “ပၢင်ၵုမ်ၼႆႉ ဢမ်ႇလႆႈႁဵတ်းဝဵင်းတူၼ်ႈတီးၵေႃႈ ႁဵတ်းတၢင်ႇတီႈလႆႈယူႇ၊ ႁဵတ်းၼႂ်းထိူၼ်ႇၵေႃႈယင်းလႆႈၵွၼ်ႇ။ ပိူင်လူင်မၼ်း လူဝ်ႇလႆႈသဵင်ၵူၼ်းမိူင်းၵူၺ်း။ တေႃႈၼင်ႇမိူဝ်ႈပၢၼ်ၸဝ်ႈၾႃႉ ၶဝ်ယင်းႁဵတ်းသုမ်ႉမၢၼ်ႇတၢပ်ႈသေ ႁဵတ်းၼႂ်းထိူၼ်ႇမႃးၵူၺ်း၊ ဢမ်ႇၸႂ်ႈဝႃႈ ႁဵတ်းၼႂ်းမျဵဝ်ႉၼႂ်းဝဵင်းၸိူင်ႉၼႆ၊ ဢၼ်သိုၵ်းမၢၼ်ႈၶဝ် ႁႄႉႁၢမ်ႈတပ်ႉၼၼ်ႉၵေႃႈ ယွၼ်ႉသိုၵ်းမၢၼ်ႈၶဝ် ဢမ်ႇပွင်ႇၸႂ်ၵၼ်လီလႄႈ လွင်ႈၵပ်းသိုပ်ႇၶဝ်ပႆႇၶဝ်ႈၵၼ်လီၵူၺ်း”- လၢတ်ႈၵႂႃႇၼင်ႇၼႆ။ ဝၢႆးသေၸွမ်သိုၵ်းလူင်ယွတ်ႈသိုၵ်း လၢတ်ႈတီႈသိုဝ်ႇၶၢဝ်ႇယဝ်ႉဝၼ်းၼိုင်ႈၵူၺ်း လူင်ပွင်ၸိုင်ႈမိူင်းတႆး ၶိုၼ်းႁုပ်ႈယိုတ်းၶေႃႈၶႂၢင်ႉသေလၢတ်ႈဝႃႈ- လိူဝ်သေတီႈလၢင်းၶိူဝ်းတီႈလဵဝ် တိုၼ်းဢမ်ႇပၼ်ၶႂၢင်ႉႁဵတ်းတီႈလႂ်။ ၵွပ်ႈၼၼ် ဝၢႆးသေလိၵ်ႈႁုပ်ႈယိုတ်း လွင်ႈပၼ်ၶႂၢင်ႉၼၼ်ႉဢွၵ်ႇမႃးယဝ်ႉၵေႃႈ ၾၢႆႇတပ်ႉသိုၵ်းၶဝ် ဢဝ်လွင်ႈထၢင်ႇႁၢင်ႈ ၵဝ်းယႃႉတဝ် ပၢင်လူင်ႈၼႃႈႁူပ်ႉထူပ်းၵူၼ်းမိူင်း ႁဵတ်းႁႂ်ႈပၢင်ၵုမ်ႁူပ်ႉထူပ်းၵူၼ်းမိူင်း ဢမ်ႇမီးလွင်ႈထၢင်ႇႁၢင်ႈလွတ်ႈလႅဝ်း။ ပေႃးမႃးတူၺ်းၵူၼ်းမိူင်းႁဝ်းတႄႉ ဢွၼ်ၵၼ်ပၵ်းတႃပႂ်ႉတူၺ်းယူႇ ၼိူဝ်ပၢင်ၵုမ်တႆးႁဝ်း တေၵႂႃႇၸိူင်ႉႁိုဝ်ၵၼ်။ လိူဝ်သေၼၼ်ႉ တီႈတၢင်းၼႃႈမိူင်းပွတ်းႁွင်ႇၵေႃႈ တပ်ႉသိုၵ်းဢူၺ်းလီပွတ်းႁွင်ႇလႄႈ တပ်ႉသိုၵ်းလူင်ပွင်ၸိုင်ႈမၢၼ်ႈၶဝ် ပဵၼ်ပၢင်တိုၵ်းၵၼ်၊ ဢၼ်ၼႆႉ ၵူၼ်းမိူင်းႁဝ်းလႆႈပၢႆႈၽေးၼပ်ႉႁူဝ်ႁဵင်မၼ်း၊ ယင်းပႆႇႁိုင်သင် တပ်ႉသိုၵ်းၶွင်ႇသီႇဢဝ်ၶိုၼ်းၸိုင်ႈတႆးလႄႈ ပႃႇတီႇမႂ်ႇသုင်ၸိုင်ႈတႆး ပဵၼ်ပၢင်တိုၵ်းၵၼ်၊ ဢၼ်ၼႆႉၶႅၼ်းႁဵတ်းႁႂ်ႈၵူၼ်းမိူင်းႁဝ်း တူၵ်းၸႂ်တိုၼ်ႇ ပၵ်းတႃပႂ်ႉတူၺ်းဝႃႈ ပဵၼ်လိူင်ႈယႂ်ႇလူင်တႄႉတႄႉ တႃႇတႆးယူႇ။ ၵူၺ်းၵႃႈ တီႈၸိူဝ်းဢၼ်ပဵၼ်ယူႇၽွင်းၼႆႉ ၶႃႈႁဝ်းၽူႈတႅမ်ႈလိၵ်ႈတႄႉ ထတ်းႁၼ်ယူႇဢၼ်ၼိုင်ႈ၊ ပိူင်ၼိုင်ႈၼႆႉ မၢၼ်ႈၶဝ်ၽႅၼ်ၵၢၼ်ဝႃႈ တေလႅၵ်ႈလၢႆႈပူႇၵႄႇပူႇၵၢင်ႉ ၽူႈၵွၼ်းဢိူင်ႇ ၸႄႈဝဵင်းၵူႈတီႈတီႈပတ်းပိုၼ်ႉမိူင်း ႁႂ်ႈယဝ်ႉၼႂ်းပီသဵင်ႈၼႆႉ ဝႃႈၼႆ။ ပေႃးမႃးတူၺ်းတႄႉဝႃႈ ပဵၼ်ၵၢၼ်ဢၼ်လဵၵ်ႉၼွႆႉဢွၼ်ႇၵူၺ်းၵေႃႈ ၸၢင်ႈပဵၼ်တၢင်းယၢပ်ႇလူင် တႃႇတႆးႁဝ်းမိူဝ်းၼႃႈလႆႈဢိူဝ်ႈ ၶႃႈႁဝ်းထတ်းႁၼ်ၼင်ႇၼႆ။ ၵွပ်ႈပိူဝ်ႈၸိူင်ႉၼၼ် ပေႃးမႃးတူၺ်းၵၢၼ်မၢၼ်ႈၶဝ်တႄႉ မိူၼ်ၼင်ႇၶဝ်ႁႄႉႁၢမ်ႈတပ်ႉ ပၢင်လူင်ႈၼႃႈႁူပ်ႉထူပ်း ၵူၼ်းမိူင်းၵေႃႈ ၶဝ်ဢွင်ႇမၢၼ်ၵႂႃႇယဝ်ႉ၊ လွင်ႈတႃႇတေလိူၵ်ႈၽူႈဢွၼ်ႁူဝ် ပူႇၵႄႇပူႇၵၢင်ႉ ၽူႈၵွၼ်းဢိူင်ႇ ၽူႈၵွၼ်းၸႄႈဝဵင်းၸိူဝ်းၼႆႉၵေႃႈ ၶဝ်ၶတ်းၸႂ်ႁဵတ်းယူႇၶိူဝ်းၶိူဝ်းယႂ်းယႂ်း ၸိူဝ်းဢၼ်ပဵၼ်ၵၢၼ်မၢၼ်ႈၶဝ် လူဝ်ႇႁဵတ်း။ ၵူၺ်းၵႃႈတီႈၼႆႈ ၶႃႈႁဝ်းႁၼ်ဝႃႈ ၽွင်းၶၢဝ်းဢၼ်ပဵၼ်မႃးယူႇၸိူင်ႉၼႆၼႆႉ ၵူၼ်းမိူင်းႁဝ်း ၵူၺ်းၵုမ်ႇၵႂႃႇႁၼ်ၵႂႃႇတူၺ်း တႆးတေႃႇတႆးယိုဝ်းၵၼ်၊ ပၢင်ၵုမ်တႆးႁဝ်းလူဝ်ႇ ပဵၼ်ၸိူင်ႉႁိုဝ်၊ ပၢင်တိုၵ်းလူး တေယဵၼ်မိူဝ်ႈလႂ်၊ ၵုမ်ႇၵႂႃႇၶဝ်ႈၸႂ်ၸိူဝ်းၼၼ်ႉၵူၺ်းတႄႉ ဢမ်ႇပႆႇပဵၼ်၊ မၼ်းပဵၼ်လၢႆးပိူၼ်ႈလဵၼ်ႈႁႂ်ႈႁဝ်း လိုမ်းပႅတ်ႈ ၵၢၼ်ဢၼ်ပိူၼ်ႈႁဵတ်းယူႇၶိူဝ်းၶိူဝ်းယႂ်းယႂ်းဢိူဝ်ႈ။ သင်ၸိူဝ်ႉဝႃႈႁဝ်းလိုမ်းပႅတ်ႈ လွင်ႈဢၼ်ပိူၼ်ႈလႅၵ်ႈလၢႆႈပၼ်ႁဝ်း ၵဵဝ်ႇၵပ်းလွင်ႈၽူႈဢွၼ်ႁူဝ် ပူႇၵႄႇပူႇၵၢင်ႉ ၽူႈၵွၼ်းဢိူင်ႇ ၽူႈၵွၼ်းၸႄႈဝဵင်း ၼႂ်းမိူဝ်းၼႃႈ သင်ဝႃႈပိူၼ်ႈမႃးယူႇၼိူဝ်ႁဝ်းသေ ဢုပ်ႉပိူင်ႇၽွင်းငမ်းႁဝ်းၸိုင် လွင်ႈတၢင်းဢၼ်ႁဝ်းၶႂ်ႈလႆႈၶႂ်ႈပဵၼ်ၸိူဝ်းၼၼ်ႉ တေယူႇၼႂ်းမိုဝ်းပိူၼ်ႈၵူၺ်း၊ ဢမ်ႇယူႇၼႂ်းမိုဝ်းႁဝ်းယဝ်ႉ၊ ႁဝ်းတေလႆႈဢမ်ႇလႆႈၼၼ်ႉၵေႃႈ ယူႇတီႈၼႂ်းမိုဝ်းပိူၼ်ႈၵူၺ်း။ ၵွပ်ႈပိူဝ်ႈၼၼ် ၼႂ်းၶၢဝ်းဝၼ်းပိူၼ်ႈလိူၵ်ႈၵၼ်ယူႇ ၵူၼ်းတႆးႁဝ်းၶဝ်တင်းသဵင်ႈယႃႇၵုမ်ႇၵူၺ်းဝူၼ်ႉဝႃႈ မၼ်းဢမ်ႇလွင်ႈယႂ်ႇ၊ ဢမ်ႇၶႂ်ႈႁဵတ်းဢမ်ႇၶႂ်ႈဢဝ်ပုၼ်ႈၽွၼ်း လႄႈ ဝႄႈႁူဝ်ယူႇၵူၺ်း၊ ႁႂ်ႈတိုၵ်းသူၼ်းဝႃႈႁႂ်ႈႁတ်းၽိုတ်ႉဢဝ်တီႈယူႇ ပုၼ်ႈတႃႇတၢင်တူဝ်လႆႈၵူၼ်းဝၢၼ်ႈႁဝ်း ၵူၼ်းမိူင်းႁဝ်းသေၵမ်း ၶႂ်ႈတိုၵ်းသူၼ်းႁႅင်းႁႅင်းၼင်ႇၼႆ။ ၵူၺ်းၵႃႈမိူဝ်ႈလဵဝ်တႄႉ ၼင်ႇႁိုဝ်ၵူၼ်းမိူင်းႁဝ်းတေဝူၼ်ႉၵႂင်ယူႇၼၼ်ႉ ယူႇတီႈပိူၼ်ႈၽႅၼ်ၵၢၼ်သေ တမ်းဝၢင်းၵဝ်းယႃႉ၊ ႁဝ်းသမ်ႉၸွမ်းပဵၼ်ႁူင်ႇမႆႈၸႂ်ၸွမ်းသေ ပၵ်းၸႂ်ဢၼ်လဵဝ်ယူႇၸိုင် ဢၼ်ၼၼ်ႉပဵၼ်ၵၢၼ်ၾၢႆႇၽူႈၶဵၼ်ၶဝ် ဢွင်ႇၵႂႃႇဢၼ်ၼိုင်ႈယဝ်ႉ။ ၵွပ်ႈၼၼ် မၢၼ်ႈၶဝ်လဵၼ်ႈႁူဝ်ႁဝ်းယူႇၼႆႉ ၵဵဝ်ႇၵပ်းၵၢၼ်မိူင်းၵေႃႈလီ၊ ၵၢၼ်သိုၵ်းၵေႃႈလီ၊ မိူဝ်ႈလဵဝ် ၵၢၼ်ဢုပ်ႉပိူင်ႇၽွင်းငမ်းၵေႃႈလီ၊ ၸိူဝ်းၼႆႉၾၢႆႇၽူႈၶဵၼ်တမ်းဝၢင်းၽႅၼ်ၵၢၼ်ၶၢဝ်းယၢဝ်းသေ ႁဵတ်းသၢင်ႈယူႇၶိူဝ်းၶိူဝ်းယႂ်းယႂ်း။ တွၼ်ႈတႃႇတႆးႁဝ်းလူး ၵဵဝ်ႇၵပ်းၵၢၼ်မိူင်း၊ ၵၢၼ်သိုၵ်း၊ ၵၢၼ်ဢုပ်ႉပိူင်ႇၽွင်းငမ်း မီးလွင်ႈလူင်ႉလႅင်းၵၼ်သေ တမ်းဝၢင်းၽႅၼ်ၵၢၼ်ၵႂႃႇယဝ်ႉႁႃႉ၊ သဵၼ်ႈတၢင်းဢၼ်ၵူၼ်းမိူင်းတႆး ၵႂင်ယူႇမိူဝ်ႈလဵဝ်ၼႆႉ တေၸုင်ၸၼ်ၵၼ်ၵႂႃႇၸိူင်ႉႁိုဝ်။ ၵွပ်ႈၼၼ် ၵူၼ်းမိူင်းတႆးႁဝ်းလူဝ်ႇလႆႈလဵပ်ႈႁဵၼ်းလိုၵ်ႉလိုၵ်ႉသေ တႅပ်းတတ်းႁဵတ်းသၢင်ႈၵႂႃႇၸွမ်းၵၼ်ယူႇယဝ်ႉ ယွၼ်းၶွတ်ႇယွတ်ႈပၢႆၵႂၢမ်းၼင်ႇၼႆ။ ၸၢႆးၵွၼ်းလႅင်း (03/01/2018)

['Uncategorized']

2018-01-03T08:41:27

https://shannews.org/archives/1664

သိုၵ်းမၢၼ်ႈလႄႈသိုၵ်းလႃးႁူႇယိုဝ်းၵၼ် ၼႂ်းဝဵင်းတၢင်ႉယၢၼ်း တၢႆထင်တီႈ 3 ၵေႃႉ

သိုၵ်းမၢၼ်ႈလႄႈ သိုၵ်းပီႇတုၸိတ်ႉလႃးႁူႇ ဢၼ်ယူႇႁူမ်ႈၵၼ်ၼႂ်းတပ်ႉပၢင်သဝ်း ၶူဝ်မုင်း ၸႄႈဝဵင်းတၢင်ႉယၢၼ်း ပိုတ်းယိုဝ်းၵၼ်ၶိုၼ်းသေ တင်းသွင်ၾၢႆႇလႆႈတၢႆထင်တီႈ 3 ၵေႃႉ။ မိူဝ်ႈဝၼ်းတီႈ 1/1/2018 ယၢမ်းဝၢႆးဝၼ်း 4 မူင်း သိုၵ်းလူင်ပွင်ၸိုင်ႈမၢၼ်ႈ တပ်ႉၶလယ 33 မိူင်းၵၢဝ်လႄႈ သိုၵ်းပီႇတုၸိတ်ႉလႃးႁူႇ ဢၼ်ႁူမ်ႈၵၼ်ပၵ်းတပ်ႉပၢင်သဝ်းဝႆႉ တီႈၼမ်ႉတုမ်းၼၼ်ႉ လႆႈယိုဝ်းၵၼ် မၢတ်ႇၸဵပ်းလိူဝ်ႁႅင်း 2 ၵေႃႉ တၢႆထင်တီႈ 3 ၵေႃႉ။ တီႈတပ်ႉပၢင်သဝ်းၼၼ်ႉ မီးသိုၵ်းမၢၼ်ႈ 8 ၵေႃႉလႄႈပီႇတုၸိတ်ႉလႃးႁူႇ 3 ၵေႃႉယူႇႁူမ်ႈၵၼ်။ ပီႇတုၸိတ်ႉလႃးႁူႇ ဢၼ်ႁွတ်ႈထိုင်တၢင်ႉယၢၼ်း ၵေႃႉၼိုင်ႈလၢတ်ႈဝႃႈ- “သိုၵ်းမၢၼ်ႈၸိူဝ်းၼၼ်ႉ ပိူၼ်ႈလၢတ်ႈၵႂၢမ်းမၢၼ်ႈဢမ်ႇပီႇၵေႃႈၶူဝ်ၼႃႈပိူၼ်ႈ။ ပေႃးၶဝ်ၸႂ်လမ်ၵေႃႈလႃႇထိုင်ပေႃႈထိုင်မႄႈ။ ယွၵ်ႇၵၼ်ယဝ်ႉၵၼ်ၵူၺ်းၼႆသေ ပိတ်ႉ ပၢပ်းတႄႉလူင်။ ဢၼ်ၼႆႉ လႆႈငိၼ်းဝႃႈၶဝ်ထဵင်ၵၼ်ယဝ်ႉသေ ပီႇတုၸိတ်ႉ 3 ၵေႃႉၶဝ်ႈၼွၼ်းၵႂႃႇ။ သိုၵ်းမၢၼ်ႈသမ်ႉၶဝ်ႈမႃးယိုဝ်းထိုင်ၼႂ်းၽႃႈ။ တၢႆထင်တီႈ 2 ၵေႃႉ။ တႃႇၵေႃႉၼိုင်ႈတၼ်းလႅတ်းသေလႅၼ်ႈပၢႆႈ။ ၶိုၼ်းယိုဝ်းၶိုၼ်းသိုၵ်းမၢၼ်ႈမွၵ်ႈ 1 ၸူဝ်ႈမူင်းသေမၼ်းတႄႉတိူဝ်ႉမၢတ်ႇပၢႆႈလွတ်ႈၵႂႃႇ၊ သိုၵ်းမၢၼ်ႈတၢႆထင်တီႈၵေႃႉၼိုင်ႈ။ မၢတ်ႇၸဵပ်းလိူဝ်ႁႅင်းၵေႃႉၼိုင်ႈ။ လႆႈသူင်ႇတူဝ်ယူတ်းယႃတီႈႁူင်းယႃတၢင်ႉယၢၼ်း”- ဝႃႈၼႆ။ ၶၢဝ်ႇဢမ်ႇယိုၼ်ယၼ်လႆႈတႄႉ လႆႈႁူႉဝႃႈ သိုၵ်းမၢၼ်ႈဢၼ်မၢတ်ႇၸဵပ်း ၼၼ်ႉၵေႃႈ တၢႆၵႂႃႇတီႈႁူင်းယႃတၢင်ႉယၢၼ်းယဝ်ႉ၊ ဢၼ်လႆႈၽိတ်းမေႃးၵၼ်ၼႆႉတႄႉ ယွၼ်ႉပိူဝ်ႈသိုၵ်းမၢၼ်ႈလၢတ်ႈပီႇတုၸိတ်ႉဝႃႈ ႁႂ်ႈၶဝ်ႈယိုဝ်းတပ်ႉပၢင်သဝ်းတပ်ႉသိုၵ်းၸိုင်ႈတႆး SSPP/SSA ။ သိုၵ်းပီႇတုၸိတ်ႉ 3 ၵေႃႉသမ်ႉဝႃႈ ပဵၼ်ၵူၼ်းမိူင်းတႆးၼင်ႇၵၼ်လႄႈ ဢမ်ႇယိုဝ်းၵၼ်လႃးလႃး ၼႆသေထဵင်မေႃးၵၼ် ထိုင်တီႈယိုဝ်းၵၼ်တၢႆ- ဝႃႈၼႆ။ တပ်ႉၼမ်ႉတုမ်းၼႆႉ မီးၾၢႆႇတူၵ်း ဝဵင်းတၢင်ႉယၢၼ်း ယၢၼ်ၵႆမွၵ်ႈ 4 လၵ်း ၾၢႆႇသိုၵ်းမၢၼ်ႈ ပဵၼ်ၸဝ်ႈသိုၵ်း ယၢၼ်ႇမဵဝ်းဢွင်ႇ ဢွၼ်ႁူဝ် ။ ၾၢႆႇပီႇတုၸိတ်ႉလႃးႁူႇ ပဵၼ် ၵျႁႄ ဢွၼ်ႁူဝ် ၵျၼူး ပဵၼ်ၵႅမ် ။ ပီႇတုၸိတ်ႉဢၼ်တၢႆၵႂႃႇ 2 ၵေႃႉၼၼ်ႉ ၸိုဝ်ႈႁွင်ႉ ဢၢႆႈပေႃႇလႄႈ ၵျၽႃႉ။ ဢၼ်ယိုဝ်းတွပ်ႇသိုၵ်းမၢၼ်ႈၶိုၼ်းသမ်ႉပဵၼ် ၵျပူႇ- ဝႃႈၼႆ။ တပ်ႉသိုၵ်းမၢၼ်ႈ တပ်ႉၵွင် 33 ၼႆႉ ယူႇၾၢႆႇတႂ်ႈၵုမ်းၵမ် ၽူႈၵွၼ်းတပ်ႉၸုမ်း ဝဵင်းတၢင်ႉယၢၼ်း ၼႂ်းၼႃႈတီႈ ၵုမ်းၵမ်တိူင်းသိုၵ်းပွတ်းႁွင်ႇ ဝဵင်းလႃႈသဵဝ်ႈ ဢၼ်ၸွမ်ႁၢၼ်ၶိၼ်ႇလၢႆႇ ပဵၼ်ၽူႈၵွၼ်းတိူင်း ဝႆႉ။ ၼႂ်းၸႄႈဝဵင်းတၢင်ႉယၢၼ်း မီးၸုမ်းသိုၵ်းမၢၼ်ႈ၊ ပလိၵ်ႈမၢၼ်ႈလႄႈ ပီႇတုၸိတ်ႉလႃးႁူႇ တူင်ႉၼိုင်ဝႆႉ။ မိူၼ်ၼင်ႇတီႈတပ်ႉပၢင်သဝ်း ၼမ်ႉတုမ်းၼႆႉၼင်ႇၵဝ်ႇ။ တပ်ႉပၢင်သဝ်းတၢင်ႇတီႈၵေႃႈ သိုၵ်းမၢၼ်ႈလႄႈ ပီႇတုၸိတ်ႉလႃးႁူႇ ႁူမ်ႈၵၼ်ပၵ်းယူႇၸွမ်းၵၼ်ဝႆႉ- ဝႃႈၼႆ။

['ၵၢၼ်သိုၵ်း']

2018-01-03T04:45:23

https://shannews.org/archives/1659

လုၵ်ႇႁဵၼ်းၼေႃႇတႅၼ်းၶိူဝ်း တီႈဝၢၼ်ႈႁႆး 700 ပၢႆ လူဝ်ႇၶူဝ်းၼုင်ႈတၢင်းဝႆလႄႈ တၢင်းၵိၼ်တၢင်းယႅမ်ႉ

လုၵ်ႈႁဵၼ်းၼေႃႇတႅၼ်းၶိူဝ်း 700 ပၢႆတီႈႁူင်းႁဵၼ်း ၼေႃႇတႅၼ်းၶိူဝ်း ငဝ်ႈငုၼ်းဝၢၼ်ႈႁႆး ၸေႈဝဵင်းၵေးသီး ႁူပ်ႉထူပ်းၽေးၵတ်းၼၢဝ် ယွၼ်ႉပိူဝ်ႈၾိင်ႈၾႃႉယႃႇသီႇလႅၵ်ႈလၢႆႈ။ မိူဝ်ႈဝၼ်းထိ 23 လိူၼ်တီႊသႅမ်ႊပိူဝ်ႊပူၼ်ႉမႃး မီးၸဝ်ႈတႃႇၼႃႉမႃးလူႇတၢၼ်းၵမ်ႉၸွႆႈ ၶူဝ်းၼုင်ႈတၢင်းဝႆ၊ ၶူဝ်းဢုၼ်ႇ၊ သွၵ်းတိၼ် မူင်တိၼ်ပၼ်လုၵ်ႈႁဵၼ်းၼေႃႇတႅၼ်းၶိူဝ်း 700 ၵေႃႉ 1 ၵေႃႉ 1 ၸုမ်ႇ။ ၵႃႈၶၼ် တူၵ်းမႅၼ်ႈငိုၼ်းမၢၼ်ႈ သွင်ပၢၵ်ႇသႅၼ်ပျႃး။ လိူဝ်ၼၼ်ႉသမ်ႉ ၵမ်ႉၸွႆႈပႃး တႃႇပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးထႅင်ႈ ၼိုင်ႈပၢၵ်ႇသႅၼ်ပျႃး ဝႃႈၼႆ။ ၵဵဝ်ႇၵပ်းလူၺ်ႈလွင်ႈၼႆႉ ၽူႈၵွၼ်းႁူင်းႁဵၼ်း ၸၢႆးႁိၼ်သႅင် လၢတ်ႈဝႃႈ – ယွၼ်ႉပိူဝ်ႈၶၢဝ်းၵတ်းပီၼႆႉ ၾူၼ်ၵေႃႈသမ်ႉတူၵ်းလႄႈ လွင်ႈၵတ်းၼႆႉတိူဝ်းလိူဝ်ၵူႈပီ။ ယူႇတီႈပႃႇတီႇမႂ်ႇသုင်ၸိုင်ႈတႆး ၵမ်ႉၸွႆႈယူႇ ၵူႈပီဝႃႈၼႆသေတႃႉ လုၵ်ႈဢွၼ်ႇႁဵၼ်းၵေႃႈၼမ်မႃးလိူဝ်ၵူႈပီလႄႈ ႁႂ်ႈပေႃးၵုမ်ႇထူၼ်ႈလီငၢမ်း ၼႆၼၼ်ႉ ဢမ်ႇမီးလႆႈ။ ၶူဝ်းၼုင်ႈတၢင်းဝႆၼႆႉၵေႃႈလမ်ႇလွင်ႈတႃႇပၢႆးယူႇလီလုၵ်ႈဢွၼ်ႇတႄႉတႄႉ။ ပေႃးမီးၸဝ်ႈတႃႇၼႃႉမႃးၸွႆႈထႅမ်ၸိူင်ႉၼႆ လုၵ်ႈႁဵၼ်းႁဝ်းၵေႃႈတေၶႅၼ်းၸႂ်တႄႉတႄႉ”- ဝႃႈၼႆ။ လုၵ်ႈဢွၼ်ႇတီႈႁူင်းႁဵၼ်းၼေႃႇတႅၼ်းၶိူဝ်းၼႆႉ ပဵၼ်လုၵ်ႈဢွၼ်ႇၽၢၼ်ပေႃႈမႄႈ လႄႈလုၵ်ႈဢွၼ်ႇ ဢၼ်ပေႃႈမႄႈ ဢမ်ႇၸၢင်ႈသူင်ႇႁဵၼ်းလိၵ်ႈ။ ပဵၼ်ၵူၼ်းၼႂ်းဢိူင်ႇၼႂ်းဝၢၼ်ႈ ၼႂ်းၸေႈဝဵင်းၵေးသီး၊ တၢင်ႉယၢၼ်း၊ မိူင်းၵၢဝ်၊ သီႇပေႃႉ၊ မိူင်းသူႈ၊ မိူင်းယႆ ၸိူဝ်းၼႆႉ။ ၵမ်ႈၼမ်ပဵၼ်သႅၼ်းပၢၼ်ဢႃယု 7 ၶူပ်ႇ 8 ၶူပ်ႇ။ ဢမ်ႇပႆႇမီးပိုၼ်ႉႁူႉလွင်ႈယူႇသၢင်ႈၵိၼ်သဝ်းလႄႈ ၵႆႉပဵၼ်တွင်ႉၸဵပ်းတွင်ႉၵႅၼ်း၊ ၶူမ်းၵၢႆးၸိူဝ်းၼႆႉ။ ယွၼ်ႉပိူဝ်ႈၼၼ် ယႃႈယႃလႄႈ တၢင်းၵိၼ်တၢင်းယႅမ်ႉဢၼ်မီးဢႁႃရ ၵေႃႈလူဝ်ႇထႅင်ႈတင်းၼမ်- ဝႃႈၼႆ။ လုၵ်ႈႁဵၼ်း ၼေႃႇတႅၼ်းၶိူဝ်းတီႈႁူင်းႁဵၼ်းပရႁိတ ဝၢၼ်ႈႁႆးၼႆႉ ၼိုင်ႈပီၽတ်ႉၽဵင်ႇမီးမွၵ်ႈ 700 ၵေႃႉ။ မီးၶူးသွၼ် မေႃသွၼ် 18 ၵေႃႉ။ သွၼ်ပၼ်လိၵ်ႈမၢၼ်ႈ လိၵ်ႈဢိင်းၵလဵတ်ႈ လိၵ်ႈတႆး ပၢႆးၼပ်ႉၸိူဝ်းၼႆႉ။ ပိူင်သွၼ်ပဵၼ် လၢႆးၵႂႃႇပိူင်သွၼ်ႁူင်းႁဵၼ်းလူင်ပွင်ၸိုင်ႈ။ မီးၸၼ်ႉၼိုင်ႈထိုင် ၸၼ်ႉသီႇ။ ပေႃးဢွင်ႇပူၼ်ႉ ၸၼ်ႉသီႇယဝ်ႉ သိုပ်ႇၶဝ်ႈႁဵၼ်းတေႃႇထႅင်ႈတီႈႁူင်းႁဵၼ်းလူင်ပွင်ၸိုင်ႈ ထိုင်ၸၼ်ႉသိပ်းသေ ဢၼ်ႁဵၼ်း ယဝ်ႉၸၼ်ႉၸွမ် လႆႈႁပ်ႉၶူးၵႂႃႇမီး 9 ၵေႃႉ။ ဢၼ်တိုၵ်ႉႁဵၼ်းတီႈၸၼ်ႉၸွမ်မီးယူႇ 10 ၵေႃႉ။ ၵႃႈၸႂ်ႉၸၢႆႇႁူင်းႁဵၼ်းတႄႉ ယူႇတီႈငဝ်ႈငုၼ်း SSPP/SSA ၵမ်ႉၸွႆႈဝႆႉတင်းမူတ်း။ ႁူင်းႁဵၼ်းၼႆႉပူၵ်းတင်ႈမီးမႃးဢမ်ႇယွမ်း 15 ပီယဝ်ႉ ဝႃႈၼႆ။

['ၵူႈလွင်ႈလွင်ႈ']

2018-01-03T03:11:50

https://shannews.org/archives/1656

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း

['Uncategorized']

2018-01-02T08:42:27

https://shannews.org/archives/1652

တပ်ႉသိုၵ်းၸိုင်ႈတႆး SSPP တင်းတပ်ႉသိုၵ်းလူင်ပွင်ၸိုင်ႈမၢၼ်ႈ ပဵၼ်ပၢင်တိုၵ်းၵၼ်

တပ်ႉသိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်း တပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP ၊ ပဵၼ်ပၢင်တိုၵ်းၵၼ် တီႈႁိမ်းလွႆ သွင်ထဝ်ႈ ဢၼ်မီးၾၢႆႇၸၢၼ်း ဝဵင်းမိူင်းသူႈ ၸိုင်ႈတႆးပွတ်းၸၢၼ်း ။ ဝၼ်းတီႈ 01-01-2018 ယၢမ်းၵၢင်ၼ်ႂ 8:45 တပ်ႉသိုၵ်းလူင်ပွင်ၸိုင်ႈမၢၼ်ႈ ႁႅင်းသိုၵ်း 75 ၵေႃႉ ၾၢႆႇတႂ်ႈ တိူင်းသိုၵ်းဝၼ်းဢွၵ်ႇၵၢင်ၶူဝ်လမ် ဢၼ် ၸွမ်ႁၢၼ် တၢၼ်းလၢႆႇ ပဵၼ်ၽူႈၵွၼ်း တိူင်းသိုၵ်းဝႆႉၼၼ်ႉ ၶိုၼ်ႈလေႃႇပၢင်သဝ်းတပ်ႉ သိုၵ်းၸိုင်ႈတႆးဢၼ်မီးဝႆႉတီႈႁိမ်လွႆသွင်ထဝ်ႈ ၽၢႆႇၸၢၼ်းဝဵင်းမိူင်းသူႈ ယၢၼ်ၵႆမွၵ်ႈ 18 လၵ်း ။ ၽူႈမီးၸၼ်ႉၼႂ်းၼႃႈလိၼ်ပၢင်တိုၵ်းလၢတ်ႈဝႃႈ တၢင်းသွင်ၾၢႆႇမီးလွင်ႈမၢတ်ႇၸဵပ်းဢိတ်းဢွတ်းသေ ၶဵင်ႈၶႅင်ၵၢၼ်သိုၵ်းၵၼ်ဝႆႉယူႇ။ ၾၢႆႇသိုၵ်းမၢၼ်ႈၵေႃႈ ယူႇယူႇ ယိုဝ်းၵွင်ႈၸၢၵ်ႈၸူးယူႇ ဝႃႈၼႆ ။ ၽူႈမီးၸၼ်ႉ ၼႂ်းပႃႇတီႇမႂ်ႇသုင်ၸိုင်ႈတႆး ၸဝ်ႈၼိုင်ႈလၢတ်ႈဝႃႈ – “တပ်ႉသိုၵ်းမၢၼ်ႈ ဢွၵ်ႇငႃးသိုၵ်းတူင်ႉၼိုင် သွၵ်ႈတဝ် သၢႆသိုၵ်းႁဝ်းလႄႈ မႃးၽႃႇၺႃးသိုၵ်းႁဝ်းဢၼ်ပႂ်ႉယၢမ်းယူႇ သွင်ၽၢႆႇလႆႈပဵၼ်ပၢင်တိုၵ်းၵၼ် ၵႅပ်ႉ ၼိုင်ႈသေ တေႃႇထိုင်မိူဝ်ႈလဵဝ် သွင်ၽၢႆႇ ၶဵင်ႈၶႅင်ၵၼ်ဝႆႉယူႇ။ ၾၢႆႇ တပ်ႉသိုၵ်းမၢၼ်ႈတေႉ ဢဝ်ႈၵွင်ႈၸၢၵ်ႈ ယူႇယူႇယိုဝ်းယူႇ ၵူၺ်းၽၢႆႇႁဝ်း ဢမ်ႇပႆႇတွပ်ႇၶိုၼ်းသင် ၊ ဢိင်ၼိူဝ်လွင်ႈလၢႆးႁဵတ်းလၢႆးသၢင်ႈ ၸိူင်ႉၼႆၼႆႉ မၼ်းတင်ႈၸ်ႂ ၶႂ်ႈယႃႉၵဝ်းၵၼ် လႄႈ လွၵ်ႇငိုတ်ႈၵၼ်ၵူၺ်း ” – ဝႃႈၼႆ။ ပူၼ်ႉမႃး မိူဝ်ႈဝၼ်းထီႉ 31-12-2017 ၼၼ်ႉၵေႃႈ ယူႇတီႈတပ်ႉသိုၵ်းလူင်ပွင်ၸိုင်ႈ တပ်ႉ 147 ၼွင်ၵေႃႈ 243 ၼမ်ႉလၼ်ႈ ၾၢႆႇတႂ်ႈၵုမ်းၵမ် ၽူႈၵွၼ်းတိူင်းသိုၵ်း လႃႈသဵဝ်ႈ ႁူမ်ႈၵၼ် ပၢၵ်ႇပၢႆ ႁႅၼ်းသိုၵ်း လေႃႇတိုၵ်း တပ်ႉၼမ်ႉယမ်း ၽဝ်ပႅတ်ႈတပ်ႉပၢင်သဝ်း ပႃႇတီႇမႂ်ႇသုင်ၸိုင်ႈတႆး SSPP/SSA ၼႂ်းၸေႈ ဝဵင်းသီႇပေႃႉ ၸိုင်ႈတႆးပွတ်းႁွင်ႇ ။ တပ်ႉၼမ်ႉယမ်းၼႆႉ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးလႆႈပိုတ်ႇဝႆႉပဵၼ် ႁူင်းတိုတ်းယႃႈ ၊ မူတ်ႉမေးတူဝ်ၸႂ် ပၼ်ၵူၼ်းမိူင်းဢၼ် တိတ်းၸပ်းယႃႈမဝ်းၵမ် ဝႃႈၼႆ။ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆးၼႆႉ ဢမ်ႇၸႂ်ႈၸုမ်းဢၼ်လူင်းလၢႆးမိုဝ်း ၵိုတ်းတိုၵ်းပတ်ႉပိုတ်းၸိုင်ႈမိူင်း NCA သေတႃႉ ပဵၼ်ၸုမ်းဢၼ်လူင်းလၢႆးမိုဝ်း ၵိုတ်းတိုၵ်း ၸၼ်ႉၸေႈမိူင်း ၸၼ်ႉမိူင်းႁူမ်ႈတုမ်ဝႆႉ ၸဵမ်မိူဝ်ႈပၢၼ်လူင်ပွင်ၸိုင်ႈတဵင်းၸဵင်ႇ။ မိူဝ်ႈဝၼ်းတီႈ 28/01/2012 တီႈဝဵင်းလူင်တူၼ်ႈတီး ။

['ၵၢၼ်သိုၵ်း']

2018-01-01T14:14:24

https://shannews.org/archives/1649

တွင်ႈထၢမ် ၸဝ်ႈၶိုၼ်းသ်ႂ ၸ်ႂယဵၼ် ၵဵဝ်ႇလူၺ်ႈလွင်ႈၶၵ်ႉၵၢၼ်လွင်ႈငမ်းယဵၼ်ၼ်ႂးမိူင်း ဝၼ်းမိူဝ်ႈၼႆႉ

တွင်ႈထၢမ် ၸဝ်ႈၶိုၼ်းသ်ႂ ၸ်ႂယဵၼ် ၵဵဝ်ႇလူၺ်ႈလွင်ႈၶၵ်ႉၵၢၼ်လွင်ႈငမ်းယဵၼ်ၼ်ႂးမိူင်း ဝၼ်းမိူဝ်ႈၼႆႉ

['Uncategorized']

2018-01-01T14:12:27

https://shannews.org/archives/1646

တွင်ႈထၢမ် ၸဝ်ႈယွတ်ႈသိုၵ်း လွင်ႈပၢင်ႁၢင်ႈႁႅၼ်းတႃႇပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တွၼ်ႈ2

တွင်ႈထၢမ် ၸဝ်ႈယွတ်ႈသိုၵ်း လွင်ႈပၢင်ႁၢင်ႈႁႅၼ်းတႃႇပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တွၼ်ႈ2

['Uncategorized']

2018-01-01T14:08:57

https://shannews.org/archives/1643

တွင်ႈထၢမ် ၸဝ်ႈယွတ်ႈသိုၵ်း လွင်ႈပၢင်ႁၢင်ႈႁႅၼ်းတႃႇပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တွၼ်ႈ1

တွင်ႈထၢမ် ၸဝ်ႈယွတ်ႈသိုၵ်း လွင်ႈပၢင်ႁၢင်ႈႁႅၼ်းတႃႇပၢင်ၵုမ်လူင်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တွၼ်ႈ1

['Uncategorized']

2018-01-01T14:07:24

https://shannews.org/archives/1640

ပၢင်ၵုမ်လူင်ၶွၼ်ႊၾရႅၼ်ႊလိၵ်ႈလူင် ပွၵ်ႈၵမ်း 5 တႄႇၸတ်းႁဵတ်းတီႈဝဵင်းပၢင်လူင်

ပၢင်ၵုမ်လူင်ၶွၼ်ႊၾရႅၼ်ႊလိၵ်ႈလူင် ပွၵ်ႈၵမ်း 5 တႄႇၸတ်းႁဵတ်းတီႈဝဵင်းပၢင်လူင်

['Uncategorized']

2018-01-01T14:04:36

https://shannews.org/archives/1637

ပၢင်ႁူပ်ႉထူပ်းၵူၼ်းၼုမ်ႇတႆး ပတ်းပိုၼ်ႉမိူင်း ပွၵ်ႈၵမ်း (3) တီႈတိူင်းပႃႇၵိူဝ် ၼႂ်းဝၼ်းထိ 27/12/2017

ပၢင်ႁူပ်ႉထူပ်းၵူၼ်းၼုမ်ႇတႆး ပတ်းပိုၼ်ႉမိူင်း ပွၵ်ႈၵမ်း (3) တီႈတိူင်းပႃႇၵိူဝ် ၼႂ်းဝၼ်းထိ 27/12/2017

['Uncategorized']

2018-01-01T14:00:48

https://shannews.org/archives/1634

ၾႆးမႆႈ လုမ်းႁွင်ႈၵၢၼ်ၾၢႆးၾႃႉ(EPC) ဝဵင်းတူၼ်ႈတီး 26/12/2017 ၵၢင်ၶမ်ႈ 8:00

ၾႆးမႆႈ လုမ်းႁွင်ႈၵၢၼ်ၾၢႆးၾႃႉ(EPC) ဝဵင်းတူၼ်ႈတီး 26/12/2017 ၵၢင်ၶမ်ႈ 8:00

['Uncategorized']

2017-12-31T09:01:25

https://shannews.org/archives/1632

ၸဝ်ႈယွတ်ႈသိုၵ်း ၾၢၵ်ႇၵႂၢမ်းတွၼ်ႈထိုင်ၵူၼ်းမိူင်းတႆး ၽွင်းတိုဝ်ႉတၢင်းပီမႂ်ႇလုမ်ႈၾႃႉ 2018

ၵူၼ်းၼုမ်ႇတႆးႁဝ်းၵူႈတီႈတီႈ ႁႂ်ႈမေႃလဵပ်ႈႁဵၼ်း ႁႂ်ႈမီးတၢင်းႁူႉ၊ ပၢႆးဝူၼ်ႉတႆးႁႂ်ႈလႅၵ်ႈလၢႆႈၶိုတ်းတၼ်း ငဝ်းလၢႆး၊ ယႃႇၵဵဝ်ႇၶွင်ႈယႃႈမဝ်းၵမ်။ ၵဵဝ်ႇၵပ်းလွင်ႈၽွမ်ႉႁူမ်ႈ ၵဝ်ၶႃႈႁဝ်းယုမ်ႇယမ်ဝႃႈ ဝၼ်းမိူဝ်ႈၼႆႉ ဝၢၼ်ႈႁႆးလႄႈလွႆတႆးလႅင်းၼႆႉ ႁဝ်းၽွမ်ႉၵၼ်ယဝ်ႉ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း တွပ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်-ၼႂ်းတိုဝ်ႉတၢင်းတေၶဝ်ႈၸူးပီမႂ်ႇ၊ ႁပ်ႉတွၼ်ႈပီမႂ်ႇလုမ်ႈၾႃႉ 2018 ၼႆႉ ယူႇတီႈႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆးၵေႃႈလီ၊ ယူႇတီႈႁူဝ်ပဝ်ႈလူင် ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ၵေႃႈလီ၊ ၶႂ်ႈလၢတ်ႈၵႂၢမ်းၾၢၵ်ႇတွၼ်ႈပီမႂ်ႇ ထိုင်ပေႃႈမႄႈၵူၼ်းမိူင်းတႆးႁဝ်းၶႃႈ မီးၸိူင်ႉႁိုဝ်ၽွင်ႈၶႃႈ။ တွပ်ႇ- ပီမႂ်ႇလုမ်ႈၾႃႉၼႆႉ ၶႂ်ႈၾၢၵ်ႇပၼ်ၵူၼ်းမိူင်းႁဝ်းမီးယူႇ 3 ပိူင်- 1.ပီၼိုင်ႈယဝ်ႉပီၼိုင်ႈ ပၢႆးဝူၼ်ႉႁဝ်းၼႆႉ ၶႂ်ႈႁႂ်ႈမၼ်းလႅၵ်ႈလၢႆႈၸွမ်းငဝ်းလၢႆး၊ ႁႂ်ႈမၼ်းၶိုတ်းတၼ်းၸွမ်းငဝ်းလၢႆးတႃႇသေႇ။ ၵူၼ်းႁဝ်းတေလီတေလူႉၼႆႉ မၼ်းယူႇတီႈၵၢၼ်လဵပ်ႈႁဵၼ်း၊ ပေႃးလဵပ်ႈႁဵၼ်းၶိုတ်းတၼ်းၸွမ်းငဝ်းလၢႆး ႁဝ်းႁဵတ်းၸွမ်းထုၵ်ႇမႅၼ်ႈ ငဝ်းလၢႆးမၼ်း ၵူၼ်းၵေႃႉၼၼ်ႉတေလီ၊ ဝၢၼ်ႈမိူင်းၼၼ်ႉတေလီ တေၶိုၼ်ႈယႂ်ႇ။ ၵွပ်ႈၼႆ ၶႂ်ႈႁႂ်ႈၵူၼ်းၼုမ်ႇႁဝ်း ၵေႃႈလီ၊ ၵူၼ်းထဝ်ႈၵူၼ်းၵႄႇၵေႃႈလီ၊ ၵူၼ်းၶိူဝ်းလႂ်ၵေႃႈလီ ႁႂ်ႈဝူၼ်ႉၸွမ်းငဝ်းလၢႆး၊ ပီလႂ်ပီၼၼ်ႉ ႁႂ်ႈလႅၵ်ႈလၢႆႈ ဢၼ်ၼႆႉဢၼ်ၼိုင်ႈ။ 2.ၵၢၼ်ငမ်းယဵၼ်ၼႆႉ မၼ်းဢမ်ႇၸႂ်ႈၵၢၼ်ၵေႃႉလဵဝ်၊ မၼ်းပဵၼ်ၵၢၼ်ၵူၼ်းႁဝ်းၵူႈၵေႃႉၵေႃႉ။ ၵွပ်ႈၼႆလႄႈ ၵၢၼ်ငမ်းယဵၼ်ၼႆႉ မၢင်ၵေႃႉၶဝ်ႈၸႂ်ၽိတ်းဝႃႈ ႁဝ်းဢမ်ႇလႆႈၶဝ်ႈပႃးတီႈဢုပ်ႇဢူဝ်း၊ ႁဝ်းဢမ်ႇလႆႈၶဝ်ႈပႃး ၼႂ်းၸုမ်း၊ ႁဝ်းဢမ်ႇလႆႈမီးသုၼ်ႇဢၼ်ဝႃႈၼၼ်ႉ မၼ်းဝူၼ်ႉၽိတ်း။ ၵၢၼ်ငမ်းယဵၼ်ဢၼ်ဝႃႈၼႆႉ ၸဝ်ႈၵဝ်ႇဢမ်ႇလႆႈပႃးၼႂ်းၸုမ်းလႂ်ၵေႃႈလီ၊ တူဝ်ၸဝ်ႈၵဝ်ႇဢၼ်ႁဵတ်းသၢင်ႈ ဢၼ်ၵပ်းသိုပ်ႇၼႂ်းတူင်ႇဝူင်းၵူၼ်း ယူႇၼၼ်ႉ ၸဝ်ႈၵဝ်ႇပၼ်ႁႅင်း၊ ၸဝ်ႈၵဝ်ႇပၼ်တၢင်းႁၼ်ထိုင်၊ ဢၼ်ၼၼ်ႉၵေႃႈပွင်ႇဝႃႈ ၶဝ်ႈပႃးၼႂ်းလွင်ႈငမ်းယဵၼ်။ ၸဝ်ႈၵဝ်ႇဢမ်ႇလႆႈၶဝ်ႈပႃး၊ ၸဝ်ႈၵဝ်ႇဢမ်ႇမီးသုၼ်ႇ၊ ၵၢပ်ႈမိူဝ်ႈလဵဝ်ၼႆႉ ပဵၼ်ၵၢပ်ႈ IT ၊ တၢင်ႇၼႂ်း Facebook ၵႃႈပွင်ႇၵႃႈပဵၼ်၊ ဢဝ်ပၢႆးဝူၼ်ႉ Idea ၸဝ်ႈၵဝ်ႇသေ မင်လူင်ၵႂႃႇၵႃႈပွင်ႇၵႃႈပဵၼ်၊ မၼ်းဢမ်ႇၵႂႃႇၶဝ်ႈၼႂ်းတူင်ႇပိူၼ်ႈ ဢၼ်ၼႆႉဢမ်ႇၸႂ်ႈလွင်ႈငမ်းယဵၼ်၊ မၼ်းပဵၼ်ၾၢင်ႁၢင်ႈယႃႉလွင်ႈငမ်းယဵၼ်။ ၵွပ်ႈၼႆ တႆးႁဝ်းၵူႈတီႈတီႈၼႆႉ လူဝ်ႇပၼ်ႁႅင်းလွင်ႈငမ်းယဵၼ်၊ သမ်ႉလူဝ်ႇသၢင်ႈလွင်ႈယုမ်ႇယမ်ၵၼ်၊ ပေႃးမီးလွင်ႈယုမ်ႇယမ်ၵၼ်ယဝ်ႉ ၸင်ႇမီးလွင်ႈၽွမ်ႉႁူမ်ႈ။ ဢၼ်ဝႃႈတႆးႁဝ်း ၶႂ်ႈလႆႈလွင်ႈၽွမ်ႉႁူမ်ႈၼႃႇ၊ တုၵ်းယွၼ်းဝႃႈဝၢၼ်ႈႁႆး လႄႈလွႆတႆးလႅင်း လူဝ်ႇလႆႈၽွမ်ႉၵၼ်ဢိူဝ်ႈ၊ လၢတ်ႈငၢႆႈ ၽွမ်ႉၵၼ်ၼႆႉမၼ်းႁဵတ်းယၢပ်ႇ။ ၵဝ်ၶႃႈႁဝ်းယုမ်ႇယမ်ဝႃႈ ဝၼ်းမိူဝ်ႈၼႆႉ ဝၢၼ်ႈႁႆးလႄႈလွႆတႆးလႅင်းၼႆႉ ႁဝ်းၽွမ်ႉၵၼ်ယဝ်ႉ။ ၵွပ်ႈသင် ႁဝ်းဢမ်ႇတိုၵ်းၵၼ်ယဝ်ႉလူး၊ ႁဝ်းမီးပၼ်ႁႃဢီႈသင်မႃး ႁဝ်းဢုပ်ႇၵၼ်လႆႈ၊ မိူၼ်ၼင်ႇ CSSU ၼႆႉၵေႃႈပႃးၶဝ်ယူႇ၊ ပွင်ႇဝႃႈႁဝ်းၽွမ်ႉၵၼ်ယဝ်ႉ။ ဢၼ်ၵူၼ်းမိူင်းႁဝ်းၶႂ်ႈႁၼ်ၼႆႉ ၶႂ်ႈႁႂ်ႈသိုၵ်းမႃးၵွင်ၵၼ်သေယဝ်ႉၵေႃႈ ဢိူဝ်ႈၽွမ်ႉႁူမ်ႈယဝ်ႉၼႆႉ ၶႂ်ႈႁၼ်ဢၼ်ၼႆႉ။ ၵၢၼ်ၽွမ်ႉႁူမ်ႈဢၼ်ဝႃႈၼႆႉ မၼ်းဢမ်ႇၸႂ်ႈၸိူင်ႉၼၼ်။ ၵွပ်ႈၼႆ ၵၢၼ်ၽွမ်ႉႁူမ်ႈတႆးၼႆႉ ၶႃႈႁဝ်းဝႃႈမၼ်း လႆႈယဝ်ႉဝၼ်းမိူဝ်ႈၼႆႉ၊ မၼ်းပႆႇလႆႈမၼ်းဢမ်ႇၸႂ်ႈ။ ၵူၺ်းၵႃႈ ႁဝ်းလူဝ်ႇႁႃတၢင်းႁႂ်ႈမၼ်းၵႂႃႇၸွမ်းၵၼ်လႆႈ။ ပေႃးၽွမ်ႉၵၼ်ယဝ်ႉ မႃးၵိၼ်ယူႇတီႈလဵဝ်ၵူၺ်းၼႆ မၼ်းဢမ်ႇလႆႈ။ ၽွမ်ႉၵၼ်ယဝ်ႉ ႁဝ်းလူဝ်ႇႁႃတၢင်းၵႂႃႇၸွမ်းၵၼ်လႆႈ။ မိူဝ်ႈလဵဝ် CSSU ႁဝ်းႁဵတ်းယူႇၼႆႉ မၼ်းပဵၼ်လွင်ႈတႆးၽွမ်ႉၵၼ်၊ ၸုမ်းလႂ်ၵေႃႈပႃးမူတ်းယဝ်ႉ။ ၽႂ်တႅၵ်ႇဢွၵ်ႇ CSSU ၵေႃႈ မၼ်းတေယႃႉလွင်ႈၽွမ်ႉႁူမ်ႈ၊ ပႃႇတီႇလႂ်ဢွၵ်ႇၵေႃႈ ပႃႇတီႇၼၼ်ႉ ဢမ်ႇၵျိူၵ်ႈလွင်ႈၽွမ်ႉႁူမ်ႈ။ ဝၢၼ်ႈႁႆးႁဝ်းၶဝ်ႈၵႂႃႇၼႂ်း FPNCC ယဝ်ႉ ႁဝ်းဢမ်ႇၵဵဝ်ႇၶွင်ႈယဝ်ႉ CSSU ၼႆႉ ဢၼ်ၼႆႉၶဝ်လၢတ်ႈဢမ်ႇလႆႈ၊ ပေႃးႁဵတ်းၵၢၼ်တႆးၵေႃႈ မၼ်းလူဝ်ႇယူႇၼႂ်း CSSU ၵူၺ်း။ ပွင်ႇဝႃႈတႆးႁဝ်းၽွမ်ႉၵၼ်ၼႆႉဝၼ်းမိူဝ်ႈၼႆႉ။ ဢၼ်ဝၢၼ်ႈႁႆးၶဝ်ႈၵႂႃႇၼႂ်း FPNCC ၼၼ်ႉ ၶႃႈႁဝ်းဝႃႈတႄႉလီဢိူဝ်ႈ၊ ဝႃႉၵေႃႈပဵၼ်ၵူၼ်းမိူင်းတႆးၵူၺ်း၊ ၶႃႈႁဝ်းပၼ်ႁႅင်းဢိူဝ်ႈ။ 3.ၵူၼ်းမိူင်းႁဝ်းၼႆႉ မၼ်းမုင်ႈမွင်းၶိုၼ်ႈယႂ်ႇမႂ်ႇသုင် ၵတ်းယဵၼ် မၢၵ်ႈမီး။ ဢၼ်ၼႆႉပဵၼ်ၵၢင်ၸႂ်ၵူၼ်းမိူင်း ၵူႈၶိူဝ်းၶိူဝ်း မုင်ႈမွင်း။ ၵူၼ်းမိူင်းႁဝ်းမုင်ႈမွင်းၶိုၼ်ႈယႂ်ႇမႂ်ႇသုင် ၵတ်းယဵၼ် မၢၵ်ႈမီးၼႆႉ ငဝ်ႈၶၢမ်ႇပိုၼ်ႉမၼ်းမႃး တီႈတၢင်းႁူႉ၊ ၵၢၼ်ႁဵၼ်း။ တၢင်းႁူႉ ၵၢၼ်ႁဵၼ်းၼႆႉပဵၼ်သွင်ဢၼ်ဝႆႉ။ မိူဝ်ႈလဵဝ် လုၵ်ႈဢွၼ်ႇၵူၼ်းၼုမ်ႇႁဝ်း ဢွၼ်ၵၼ်တိတ်းယႃႈမဝ်းၵမ်ၼမ်ၼႃႇ၊ ဢၼ်တိတ်းယႃႈမဝ်းၵမ်ၼႆႉ တေဝႃႈဢမ်ႇမီးတၢင်းႁူႉၵေႃႈ ၵမ်ႈၽွင်ႈလႆႈၸုမ်ႈၶူး (လႆႈပွႆႉ)ၵွၼ်ႇ ဢၼ်ႁဝ်းၺွပ်းတိုတ်းယႃႈၸိူဝ်းၼႆႉ။ မၢင်ၵေႃႉ ၸၼ်ႉၵဝ်ႈၸၼ်ႉသိပ်း လႆႈၸုမ်ႈၶူးၵွၼ်ႇ။ ၸိူဝ်းၼႆႉမၼ်းပွင်ႇဝႃႈ မေႃလိၵ်ႈၵူၺ်း ဢမ်ႇလဵပ်ႈႁဵၼ်း၊ ဢမ်ႇမီးတၢင်းႁူႉ။ ၵွပ်ႈၼႆ လုၵ်ႈဢွၼ်ႇၵူၼ်းၼုမ်ႇတႆးႁဝ်းဝၼ်းမိူဝ်ႈၼႆႉ ႁႂ်ႈလဵပ်ႈႁဵၼ်း ႁႂ်ႈမီးတၢင်းႁူႉ၊ ပေႃးၶႂ်ႈမၢၵ်ႈမီး ၶႂ်ႈၶိုၼ်ႈယႂ်ႇမႂ်ႇသုင် ႁႂ်ႈလဵပ်ႈႁဵၼ်း ႁႂ်ႈမီးတၢင်းႁူႉ။ ၵၢၼ်ငမ်းယဵၼ်ၼႆႉ မီးငိုၼ်းၶမ်းယဝ်ႉ ၸင်ႇငမ်းယဵၼ် ဢၼ်ၼႆႉဢမ်ႇၸႂ်ႈ၊ ငိုၼ်းၶမ်းၼႆႉယိုင်ႈမီးၼမ် ပေႃးဢမ်ႇမေႃပွင်ၵၢၼ် ယိုင်ႈၶႅၼ်းမႆႈၸႂ်၊ ၸင်ႇဝႃႈမီးငိုၼ်းၶမ်းၵေႃႈ လူဝ်ႇမီးတၢင်းႁူႉပႃး။ တႆးႁဝ်းၵမ်ႈၽွင်ႈၼႆႉ မီးငိုၼ်းၶမ်း ၵူၺ်းဢမ်ႇမီးတၢင်းႁူႉ၊ မီးငိုၼ်းၶမ်းယဝ်ႉ သမ်ႉမီးမႃႇၼၼႆ ၶႅၼ်းပဵၼ်လွင်ႈလိူတ်ႇမႆႈ။ ၸင်ႇဝႃႈငဝ်းလၢႆးမိူဝ်ႈလဵဝ်ၼႆႉ ၵူၼ်းၼုမ်ႇႁဝ်းၵူႈတီႈတီႈၼႆႉ လွင်ႈယႃႈမဝ်းၵမ်ၼႆႉ ၵဝ်ၶႃႈႁဝ်းလႆႈၶၢဝ်ႇၼႆႉ ဢွၼ်တုမ်ၵၼ်သေၵိၼ်ပၢတ်ႇၶဝ်ႈ၊ တုမ်ၵၼ်သေၵိၼ်သွမ်ႈၼႃး၊ ဢွၼ်တုမ်ၵၼ်သေၵိၼ်ၵႂႃႇႁဵတ်းႁႆႈၸိူဝ်းၼႆႉ ဢၼ်ၼႆႉဢမ်ႇၸႂ်ႈၾၢင်ႁၢင်ႈလွင်ႈၶိုၼ်ႈယႂ်ႇမႂ်ႇသုင် ဢၼ်ၼႆႉဢၼ်ၼိုင်ႈ။

['Uncategorized']

2017-12-31T08:58:52

https://shannews.org/archives/1630

ၸဝ်ႈယွတ်ႈသိုၵ်းဝႃႈ ပၢၼ်မိူဝ်ႈလဵဝ် ဢမ်ႇၸႂ်ႈၵၢပ်ႈပၢၼ် ဢဝ်ၵွင်ႈၵၢင်ႇၵႄႈလိတ်ႈပၼ်ႁႃၵၢၼ်မိူင်း

ဝၼ်းမိူဝ်ႈၼႆႉ ပေႃးဢဝ်ၵွင်ႈၵၢင်ႇသေၵႄႈပၼ်ႁႃ မၼ်းဢမ်ႇလႆႈၼႆ လူဝ်ႇယွမ်းႁပ်ႉ၊ မၼ်းဢမ်ႇၸႂ်ႈ ၵၢပ်ႈပၢၼ်မၼ်းယဝ်ႉ၊ မၼ်းပဵၼ်ၵၢပ်ႈပၢၼ်ႁဝ်းလူဝ်ႇမႃးဢုပ်ႇၵၼ်။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ၸဝ်ႈယွတ်ႈသိုၵ်း လႆႈတွပ်ႇလၢတ်ႈၶေႃႈတွင်ႈထၢမ် ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်-ဢိင်ၼိူဝ်ငဝ်းလၢႆးမိူဝ်ႈလဵဝ်ၼႆႉသေ ဢၼ်ၶႂ်ႈသင်ႇလၢတ်ႈတီႈၾၢႆႇသိုၵ်းတပ်ႉမတေႃႇ တင်းလူင်ပွင်ၸိုင်ႈၼႆႉ ၶႂ်ႈလၢတ်ႈၸိူင်ႉႁိုဝ်ၽွင်ႈၶႃႈ?။ တွပ်ႇ-ႁဝ်းၵေႃႈဢမ်ႇၸႂ်ႈတူဝ်တႅၼ်းတပ်ႉမတေႃႇ ဢမ်ႇၸႂ်ႈတူဝ်တႅၼ်းလူင်ပွင်ၸိုင်ႈ၊ ၵူၺ်းလွင်ႈငမ်းယဵၼ်ၼႆႉ မၼ်းၵဵဝ်ႇၶွင်ႈၵူႈၵေႃႉ။ ႁဝ်းၶႂ်ႈဝႃႈၼႆႉ လူင်ပွင်ၸိုင်ႈၵေႃႈလီ တပ်ႉမတေႃႇၵေႃႈလီ၊ ၸုမ်းၸၢဝ်းၶိူဝ်း EAOs ၵေႃႈလီ လွင်ႈဢုပ်ႇဢူဝ်းၵၼ်သုၼ်ႇတူဝ်လွတ်ႈလွတ်ႈလႅဝ်းလႅဝ်း လွင်ႈပၢႆးဝူၼ်ႉလွတ်ႈလွတ်ႈလႅဝ်းလႅဝ်း ၸိူဝ်းၼႆႉ လူဝ်ႇပိုတ်ႇတၢင်းမၼ်းပၼ်ၵၼ်၊ ႁဝ်းယႃႇပေယိပ်းမူႇဢၼ်ၸဝ်ႈၵဝ်ႇၶႂ်ႈပဵၼ်ၼၼ်ႉၵူၺ်း။ ပေႃးၸိူင်ႉၼၼ် လွင်ႈငမ်းယဵၼ်ဢမ်ႇဢွင်ႇ၊ ပေႃးလွင်ႈငမ်းယဵၼ်ဢမ်ႇဢွင်ႇၼႆၵေႃႈ မၼ်းတုမ်ႉတိူဝ်ႉတင်းမူတ်း။ ႁဝ်းတိုၵ်းၵၼ်မႃး 60 ပီ၊ ၼႂ်း 60 ပီၼႆႉ တပ်ႉမတေႃႇတေၽဵဝ်ႈပႅတ်ႈၸၢဝ်းၶိူဝ်းမူတ်းမူတ်း ၸုမ်းယိပ်းၵွင်ႈၵၢင်ႇယႃႇႁႂ်ႈမီး ၶဝ်ၵေႃႈဢမ်ႇပဵၼ်လႆႈ ဢမ်ႇႁဵတ်းလႆႈ။ ၼႂ်းဝၼ်းမိူဝ်ႈၼႆႉ တေႃႈၶဝ်ၵႂႃႇတိုၵ်းပလွင်ႈၵူၺ်း ၶဝ်ဢဝ်တပ်ႉၸုမ်းလူင် (တပ်ႉမ)ၵႂႃႇလၢႆတပ်ႉ ယင်းဢမ်ႇလႆႈ၊ ပလွင်ႈၼႆႉၶဝ်ယင်းပႆႇမီးငဝ်ႈၸိုင်ႈၵွၼ်ႇ၊ မီးသၼ်လွႆၼမ်ႉသၼ်ႇ သွင်သၢမ်သၼ်ၵူၺ်း ၶဝ်ယင်းဢမ်ႇၵႂႃႇတိုၵ်းလႆႈ။ ဝၼ်းမိူဝ်ႈၼႆႉ ပေႃးဢဝ်ၵွင်ႈၵၢင်ႇသေၵႄႈပၼ်ႁႃၼႆႉ မၼ်းဢမ်ႇလႆႈၼႆ လူဝ်ႇယွမ်းႁပ်ႉ၊ မၼ်းဢမ်ႇၸႂ်ႈၵၢပ်ႈပၢၼ်မၼ်းယဝ်ႉ၊ မၼ်းပဵၼ်ၵၢပ်ႈပၢၼ်ႁဝ်းလူဝ်ႇမႃးဢုပ်ႇၵၼ်။ တပ်ႉၼႆႉဢမ်ႇလူဝ်ႇမီးႁႃႉ လူဝ်ႇမီးဢိူဝ်ႈ၊ ၵွပ်ႈပိူဝ်ႈဝႃႈ မီးတပ်ႉၼႆႉပဵၼ်တႃႇဢဝ်ႁူမ်ႇလူမ်ႈ။ မိူဝ်ႈလဵဝ်ၼႆႉ ဢဝ်ႁူမ်ႇလူမ်ႈၸုမ်းၽႂ်ၸုမ်းမၼ်းဝႆႉၵွၼ်ႇ၊ ႁဝ်းလူဝ်ႇဢဝ်ၵၢၼ်မိူင်းမႃးဢွၵ်ႇၼႃႈ။ ပေႃးဝႃႈတပ်ႉမတေႃႇသမ်ႉဝႃႈ ႁဝ်းပဵၼ်ၾၢႆႇတပ်ႉမတေႃႇယဝ်ႉလူင် ႁဝ်းမီးပုၼ်ႈၽွၼ်းဢိူဝ်ႈ၊ မိူၼ်ၼင်ႇဝႃႈလွင်ႈၵႂၢတ်ႇလၢင်ႉတီႈလိၼ်၊ လွင်ႈႁူမ်ႇငမ်းပိုၼ်ႉတီႈၸိူဝ်းၼႆႉ ဢဝ်လွင်ႈၸိူဝ်းၼႆႉသေၵႂႃႇတဝ်ယူႇၵူႈတီႈပေႃးၼႆ မၼ်းႁဵတ်းႁႂ်ႈလွင်ႈယုမ်ႇယမ်ၵၼ်လူတ်းလူင်းတိၵ်းတိၵ်း၊ မၼ်းဢမ်ႇမီးလွင်ႈယုမ်ႇယမ်ၵၼ်။ ပေႃးႁဝ်းသမ်ႉမီးမႃႇၼသိုၵ်း ႁဝ်းၵေႃႈဝႃႈမိူင်းတႆး၊ ဢၼ်သူဝႃႈႁဝ်းပူၼ်ႉပႅၼ်ဢၼ်ဝႃႈၼႆႉ ႁဝ်းဢမ်ႇလႆႈပူၼ်ႉပႅၼ်လူင်းမိူင်းမၢၼ်ႈသူလူး၊ ႁဝ်းဢမ်ႇလႆႈပူၼ်ႉပႅၼ်ၶဝ်ႈမိူင်းၶၢင် မိူင်းယၢင်းပုၼ်ႉလူး၊ ႁဝ်းယူႇမိူင်းတႆး မိူင်းတႆးၼႆႉႁဝ်းမီးသုၼ်ႇလႆႈယူႇ။ ပေႃးႁဝ်းဝႃႈၼႆ မၼ်းတေဢုပ်ႇၵၼ်လႆႈႁိုဝ်၊ မၼ်းဢမ်ႇဢုပ်ႇၵၼ်လႆႈ။ ၵူၺ်းၵႃႈ ဝၼ်းမိူဝ်ႈၼႆႉ ႁဝ်းလူဝ်ႇၵိုတ်းၵၢၼ်သိုၵ်းသေ မႃးဢုပ်ႇၵၼ်ၵၢၼ်မိူင်း၊ ဢုပ်ႇၵၼ်ၼိူဝ်ၽိူၼ်၊ ထဵင်ၵၼ်ၵေႃႈထဵင်ၵၼ်ၼိူဝ်ၽိူၼ်၊ ၽိတ်းၵၼ်ၵေႃႈၽိတ်းၵၼ်ၼိူဝ်ၽိူၼ်၊ ပွႆႇႁႂ်ႈၵူၼ်းမိူင်းႁဝ်းလႆႈယူႇလီၵိၼ်လီၽွင်ႈ။ မိူၼ်ၼင်ႇဝၼ်းမိူဝ်ႈၼႆႉ တပ်ႉမတေႃႇၸွမ်းၸွပ်ႇဝႃႈ ႁူင်းႁဵၼ်း RCSS မီးတီႈလႂ်၊ ႁူင်းယႃ RCSS မီးတီႈလႂ် ၵႂႃႇၸွမ်းယႃႉလႄႈ၊ ၵႂႃႇႁႂ်ႈၶိင်းၵၢင်ႉၶဝ်လူင်းပၼ်လႄႈ RCSS မီးဢမ်ႇမီး၊ ဢၼ်ၼႆႉမၼ်းႁဵတ်းႁႂ်ႈလွင်ႈ ဢမ်ႇယုမ်ႇယမ်ၵၼ် ၵိူတ်ႇၶိုၼ်ႈမႃးတိၵ်းတိၵ်း၊ ၸိူဝ်းၼႆႉ ၾၢင်ႁၢင်ႈလွင်ႈငမ်းယဵၼ် မၼ်းဢမ်ႇဢွၵ်ႇယဝ်ႉ၊ မၼ်းပဵၼ်ၸိူင်ႉၼၼ်။ ပေႃးႁူင်းႁဵၼ်းလူင်ပွင်ၸိုင်ႈမီးတီႈလႂ် ႁဝ်းၵႂႃႇႁႄႉႁၢမ်ႈပႅတ်ႈမူတ်း ၶဝ်ယိုင်ႈၶႅၼ်းၼႃႇဢိူဝ်ႈ၊ ႁူင်းႁဵၼ်းလူင်ပွင်ၸိုင်ႈၼႆႉ ႁဝ်းဢမ်ႇပၼ်သွၼ်ၸွမ်းဝၢၼ်ႈၼွၵ်ႈၼႃးပၢင်ႇ ၼႂ်းဝဵင်းၵေႃႈသူဢမ်ႇလႆႈသွၼ်ၼႆ ၶဝ်ဢမ်ႇလႆႈသွၼ် ပေႃးႁဝ်းၶႂ်ႈၽႅၼ်။ ၼႂ်းဝဵင်းၵေႃႈႁဝ်းၵႂႃႇႁၢမ်ႈလႆႈဢိူဝ်ႈ မိူင်းတႆးလူး၊ ႁူင်းႁဵၼ်းလူင်ပွင်ၸိုင်ႈ ယႃႇႁႂ်ႈမီးသေတီႈ ႁဝ်းႁၢမ်ႈလႆႈဢိူဝ်ႈ၊ ၶဝ်ၵႂႃႇဢဝ်ႁူမ်ႇလူမ်ႈၶူးသွၼ်တႃႇသေႇဢမ်ႇၸႂ်ႈလူး။ (ၶႅၼ်းတေႃႇပႂ်ႉသိုပ်ႇဢၢၼ်ႇ ၸဝ်ႈယွတ်ႈသိုၵ်းၾၢၵ်ႇၵႂၢမ်းတွၼ်ႈ ၼႂ်းတိုဝ်ႉတၢင်းပီမႂ်ႇလုမ်ႈၾႃႉ)။

['Uncategorized']

2017-12-28T13:31:04

https://shannews.org/archives/1627

ၸဝ်ႈယွတ်ႈသိုၵ်းဝႃႈ ၵူၼ်းႁဵတ်းၵၢၼ်မိူင်း ႁဵတ်းၵၢၼ်ၸိူဝ်ႉၶိူဝ်း လူဝ်ႇႁတ်းႁၢၼ်

ၵူၼ်းႁဵတ်းၵၢၼ်ၸိူဝ်ႉၸၢတ်ႈ လူဝ်ႇႁတ်းႁၢၼ်၊ ပေႃးၶီႈယၢၼ်ႈယႃႇႁဵတ်းၵၢၼ်ၸိူဝ်ႉၸၢတ်ႈ။ ၵၢၼ်မိူင်းၼႆႉ မၼ်းပဵၼ်ပိူဝ်ႈတႃႇၵူၼ်းမိူင်းပတ်းပိုၼ်ႉ ပုၼ်ႈတႃႇတေလႆႈမႃးဢႃႇၼႃႇ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS တွပ်ႇလၢတ်ႈၶေႃႈတွင်ႈထၢမ် ၸုမ်းၶၢဝ်ႇၽူႈတွႆႇႁွၵ်ႈ ဝႆႉၼင်ႇၼႆ။ ထၢမ်- ဢၼ်ၵိုတ်းတိုၵ်းတူဝ်ႈမိူင်းပဵၼ် RCSS ၊ ဢၼ်ၼမ်းႁဵတ်းပဵၼ် CSSU ၊ RCSS တူၵ်းပုၼ်ႈၽွၼ်းဝႆႉလႄႈဢွၼ်ႁဵတ်း။ ဢၼ်ပဵၼ်ပၼ်ႁႃမိူဝ်ႈပူၼ်ႉမႃးၼႆႉ ၵမ်ႈၽွင်ႈၵေႃႈဝႃႈ တေႃႈလဵဝ်ၼႆႉ ႁဵတ်းႁႂ်ႈၵူၼ်းမိူင်းပဵၼ်မၢၵ်ႇမူႉတူၵ်းၵႄႈႁိပ်ႇ၊ ပၢင်ၵုမ်ၵၢၼ်မိူင်းတီႈလၢင်းၶိူဝ်းၵေႃႈ ၵမ်ႈၽွင်ႈဝႃႈႁဝ်းၵိုတ်းပႅတ်ႈ။ ပၢင်ၵုမ်လူင်ပၢင်လူင်ၵေႃႈႁဝ်းလိူၼ်ႈၶၢႆႉထႅင်ႈ။ ဢၼ်ပဵၼ်ယူႇတၢင်းၼွၵ်ႈၼႆႉ မၼ်းတုမ်ႉယွၼ်ႈတၢင်းၼႂ်း၊ လွင်ႈၼႆႉတေႁဵတ်းႁိုဝ်ႁႂ်ႈတႆးဢွမ်ႇလွမ်ႈပဵၼ်သဵင်ၵၼ်ၵၼ်ၶိုၼ်းၶႃႈ?။ တွပ်ႇ-ၵူၼ်းႁဵတ်းၵၢၼ်ၸိူဝ်ႉၸၢတ်ႈၼႆႉ လူဝ်ႇႁတ်းႁၢၼ်၊ ပေႃးၶီႈယၢၼ်ႈယႃႇႁဵတ်းၵၢၼ်ၸိူဝ်ႉၸၢတ်ႈဝႃႇ။ ၵၢၼ်မိူင်းၼႆႉ မၼ်းပဵၼ်ပိူဝ်ႈတႃႇၵူၼ်းမိူင်းပတ်းပိုၼ်ႉ၊ ၵၢၼ်မိူင်းဢၼ်ဝႃႈၼႆႉ ပုၼ်ႈတႃႇတေလႆႈမႃးဢႃႇၼႃႇ၊ ဢႃႇၼႃႇၼႆႉတႃႇတေလႆႈမႃးငၢႆႈငၢႆႈမၼ်းဢမ်ႇၸႂ်ႈ၊ မွၵ်ႈၶႂ်ႈၵိၼ်ၵျေႃႇသေ ၶႂ်ႈလႆႈမႃးဢႃႇၼႃႇၼႆႉ မၼ်းဢမ်ႇပဵၼ်လႆႈ၊ မၼ်းပဵၼ်ၵူၼ်းႁဵတ်းၵိၼ်ၵၢၼ်မိူင်းၵူၺ်း ဢမ်ႇၸႂ်ႈၵူၼ်းႁဵတ်းၵၢၼ်ၸိူဝ်ႉၶိူဝ်း။ ၸင်ႇဝႃႈၵၢၼ်ဢၼ်ပိူၼ်ႈလွၵ်ႇႁဝ်း ပိူၼ်ႈမိပ်ႇႁဝ်းၼႆႉ ပေႃးပဵၼ်ၵူၼ်းႁဵတ်းၵၢၼ်ၸိူဝ်ႉၸၢတ်ႈ ဢၼ်ၵႅၼ်ႇၶႅင်ၼႆႉ မိူၼ်ၵူၼ်းပၼ်ႈလိၼ်ၼဵဝ်၊ လိၼ်ၼဵဝ်ၼႆႉ ယိုင်ႈပၼ်ႁႅင်းႁႅင်းယိုင်ႈၵႅၼ်ႇၶႅင်။ ပေႃးဝႃႈဢမ်ႇယွမ်းမိူၼ်လိၼ်ၼဵဝ် ယိုင်ႈပၼ်ႈယိုင်ႈယၢႆႈပေႃးၼႆ မိူၼ်တင်းယိပ်းသၢႆး။ ၵူၼ်းၵူဝ်ၼႆႉမိူၼ်တင်းယိပ်းသၢႆး ပေႃးပၼ်ႈၵေႃႈမၼ်းဢွၵ်ႇၵႂႃႇမူတ်းမူတ်း မၼ်းဢမ်ႇၵႅၼ်ႇသေပွၵ်ႈ၊ ယိုင်ႈပၼ်ႈယိုင်ႈဢွၵ်ႇ။ လိၼ်ၼဵဝ်ၼႆႉယိုင်ႈပၼ်ယိုင်ႈၵႅၼ်ႇၶိုၼ်ႈမႃး ၼဵဝ်ၶိုၼ်ႈမႃး။ ၸင်ႇဝႃႈၵၢၼ်ၸိူဝ်ႉၶိူဝ်းၼႆႉ မၼ်းဢမ်ႇၸႂ်ႈၵၢၼ်ငၢႆႈ၊ ႁဝ်းမႃးတူၺ်းၵျူးၶဝ်လုၵ်ႉၽိုၼ်ႉ။ ၵျူးၶဝ်လုၵ်ႉၽိုၼ်ႉၼႆႉ လႆႈတေႃႇသူႈၵျိူဝ်ႊမၼီႊ တေႃႇသူႈတၢင်ႇၶိူဝ်းမႃးၼႆႉ မၼ်းယၢပ်ႇၽိုတ်ႇၵႃႈႁိုဝ်၊ ၶဝ်ဢမ်ႇမီးၽႅၼ်ႇလိၼ် ႁဵတ်းႁႂ်ႈမီးၽႅၼ်ႇလိၼ်မႃးဝၼ်းမိူဝ်ႈၼႆႉ၊ ၶဝ်မီးဢႃႇၼႃႇမၼ်ႈၵိုမ်းမႃးဝၼ်းမိူဝ်ႈၼႆႉ ၶဝ်လႆႈတေႃႇသူႈမႃး ၶၢမ်ႇတၢႆမႃး။ ၸင်ႇဝႃႈၵူၼ်းမိူင်းႁဝ်း ပႃႇတီႇၵၢၼ်မိူင်းၵေႃႈလီ ၵူၼ်းမိူင်းၵေႃႈလီ ပေႃးႁဝ်းဢမ်ႇႁတ်းႁၢၼ်သေ ႁဝ်းဢမ်ႇသူႈပေႃးၼႆၵေႃႈ မၼ်းၵႂႃႇထုၵ်ႇၶီႈပိူၼ်ႈၵူၺ်း။ မိူၼ်ၼင်ႇၵႅင်ႊသမူႊလႆႊလၢတ်ႈၼၼ်ႉ ဝၢၼ်ႈမိူင်းသုၵ်ႉယုင်ႈၼႆႉ ဢမ်ႇၸႂ်ႈယွၼ်ႉပိူဝ်ႈၵူၼ်းမိူၵ်ႈၵူၺ်း၊ ယွၼ်ႉၵူၼ်းမိူင်းႁဝ်းဢမ်ႇႁဵတ်းသင်။ မိူဝ်ႈလဵဝ်မိူင်းမၢၼ်ႈ မၢၼ်ႈမႃးပေႉၵိၼ်ၵူၼ်းမိူင်းႁဝ်းၼပ်ႉႁူဝ်သိပ်းပီမၼ်း 5-6-7 သိပ်းပီယဝ်ႉ၊ ႁဝ်းသမ်ႉယူႇသေပႂ်ႉတူၺ်းလၢႆလၢႆ ပီယဝ်ႉပီၼိုင်ႈဝႃႈမၼ်းတေလီ မွင်းတေလီၵူၺ်း၊ မၼ်းလီတႃႇပိူၼ်ႈတိၵ်းတိၵ်းၵူၺ်း၊ တႃႇႁဝ်းမၼ်းဢမ်ႇလီသင်။ ၵွပ်ႈၸိူင်ႉၼႆ ၵူၼ်းၸိူဝ်းဢၼ်ၶႂ်ႈထွႆ ဢၼ်ၵူဝ်ဢၼ်ၶီႈယၢၼ်ႈၵေႃႈ မီးယူႇၵူၺ်းၼင်ႇၵဝ်ႇ၊ ၵူၼ်းၸိူဝ်းဢၼ်ႁတ်းႁၢၼ်ၵေႃႈမီး။ ဢၼ်ၼႆႉ တေလႆႈဝႃႈမၼ်းလီပိူင်ၼိုင်ႈ၊ မၼ်းထတ်းထွင်လႆႈဝႃႈ ၽႂ်ႁတ်းႁၢၼ်လႄႈၽႂ်ၶီႈယၢၼ်ႈ၊ ၽႂ်ႁၵ်ႉၸိူဝ်ႉၶိူဝ်းလႄႈဢမ်ႇႁၵ်ႉၸိူဝ်ႉၶိူဝ်း။ ၵူၼ်းႁၵ်ႉၸိူဝ်ႉၶိူဝ်းမၼ်းတေၵႂႃႇတိၵ်းတိၵ်း၊ ၵူၼ်းၶီႈယၢၼ်ႈ မၼ်းတေထွႆလင်သေငွႆးပႂ်ႉတူၺ်း။ (ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈၸဝ်ႈယွတ်ႈသိုၵ်း လၢတ်ႈသင်ႇထိုင်လူင်ပွင်ၸိုင်ႈ တင်းၾၢႆႇတပ်ႉမတေႃႇသိုၵ်းမၢၼ်ႈ)။

['Uncategorized']

2017-12-28T05:49:37

https://shannews.org/archives/1622

ၸဝ်ႈယွတ်ႈသိုၵ်းဝႃႈ လူင်းလၢႆးမိုဝ်းၵိုတ်းတိုၵ်း ဢမ်ႇၸႂ်ႈၵျိူၵ်ႈမၢၼ်ႈ ၵွပ်ႈလူဝ်ႇဢုပ်ႇလွင်ႈငမ်းယဵၼ်

ဢၼ်ၵိုတ်းသိုၵ်းၼႆႉ ႁဝ်းၵျိူၵ်ႈမၢၼ်ႈဢမ်ႇၸႂ်ႈ၊ ၵွပ်ႈပိူဝ်ႈမၼ်းဢမ်ႇမႅၼ်ႈၵၼ်လႄႈ ႁဝ်းၸင်ႇမႃးဢုပ်ႇၵၼ် တႃႇသၢင်ႈလွင်ႈငမ်းယဵၼ်၊ လွင်ႈငမ်းယဵၼ်ၼႆႉ ၵူၼ်းမိူင်းၶႅၼ်းၶႂ်ႈလႆႈ။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈႁူပ်ႉထူပ်းတွင်ႈထၢမ် ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS ဝႆႉၼင်ႇၼႆ။ ထၢမ်-သိုၵ်းမၢၼ်ႈဢၼ်မႃးႁၢမ်ႈတီႈပၢင်လူင်ၼႆႉ ၶဝ်ၸႂ်ႉပူတ်းပၢႆႉလူင်း၊ ယွၼ်ႉပိူဝ်ႈပၢႆႉၼႆႉ မၼ်းပဵၼ်ၸိုဝ်ႈ CSSU ဝႆႉၼႆၵေႃႈဝႃႈ။ ၶဝ်ဝႃႈပႃးထႅင်ႈဝႃႈ ဢဝ်ၸိုဝ်ႈ RCSS သေႁဵတ်းၵေႃႈဢမ်ႇလႆႈ။ ဢၼ်ႁဵတ်းၸိူင်ႉၼႆၼႆႉ တင်ႈၸႂ်ၶႂ်ႈႁဵတ်းတေႃႇၸုမ်းလူင်းလၢႆးမိုဝ်း တင်း 8 ၸုမ်းၶႃႈႁႃႉ၊ ဢမ်ႇၼၼ်ၵေႃႈ တင်ႈၸႂ်ၶႂ်ႈႁဵတ်းတေႃႇ ၸိူဝ်ႉၶိူဝ်းတႆး ၵူၺ်းၶႃႈႁႃႉ၊ လွင်ႈၼႆႉပဵၼ်ၸိူင်ႉႁိုဝ်ၽွင်ႈၶႃႈ?။ တွပ်ႇ-ဢၼ်ၶဝ်ႁဵတ်းၸိူင်ႉၼႆၼႆႉ ၾၢင်ႁၢင်ႈတႃႇတပ်ႉၶဝ်ဢမ်ႇလီ။ တီႈတႄႉမၼ်း ဢၼ်မီးသုၼ်ႇႁဵတ်း ND ၼႆႉ မၼ်းပဵၼ် RCSS ၊ ဢွၼ်တၢင်းၵေႃႈၶဝ်လၢတ်ႈဝႃႈ ပေႃး RCSS တႄႉ ႁဵတ်းမိူဝ်ႈလႂ်ၵေႃႈလႆႈ၊ ႁဵတ်းတီႈလႂ်ၵေႃႈလႆႈ ဢၼ်ၼႆႉပဵၼ်ၵႂၢမ်းၶဝ်လၢတ်ႈ။ ၵမ်းလိုၼ်းသမ်ႉဝႃႈ ႁႂ်ႈဢဝ်ၸိုဝ်ႈပႃႇတီႇ၊ ႁႂ်ႈပႃး CBO ၸိူဝ်းၼႆႉသေႁဵတ်း၊ ယႃႇပေဢဝ်ၸိုဝ်ႈ RCSS ။ ပေႃးၸိူင်ႉၼႆ ၶဝ်ဢမ်ႇလဵပ်ႈႁဵၼ်း NCA ယူဝ်ႉ၊ ၶေႃႈၵႂၢမ်းၸိူဝ်းၼႆႉမၼ်းၶတ်းတင်း NCA ယဝ်ႉ။ ဢၼ်မီးသုၼ်ႇလႆႈႁဵတ်းပဵၼ် RCSS ၊ RCSS ပဵၼ်ၵူၼ်းလူင်းလၢႆးမိုဝ်း NCA ။ ၵွပ်ႈပိူဝ်ႈဝႃႈ RCSS ၼႆႉႁဵတ်းပုၼ်ႈတႃႇၸိုင်ႈမိူင်းတင်းသဵင်ႈ၊ ၵွပ်ႈပိူဝ်ႈႁဵတ်းပုၼ်ႈတႃႇၸိုင်ႈမိူင်းတင်းသဵင်ႈလႄႈ CSSU ၵေႃႈပႃး၊ သွင်တပ်ႉသိုၵ်း တပ်ႉသိုၵ်းဝၢၼ်ႈႁႆး တပ်ႉသိုၵ်းလွႆတႆးလႅင်းၵေႃႈပႃးတီႈၼႆႈ CSSU ။ သွင်ပႃႇတီႇဢမ်ႇၽွမ်ႉၵၼ်ၵေႃႈ မႃးၽွမ်ႉၵၼ်တီႈ CSSU ၊ CBO ၵေႃႈမႃးယူႇတီႈၼႆႈ၊ ၸုမ်းၵူၼ်းၼုမ်ႇၵေႃႈ မႃးယူႇတီႈၼႆႈ၊ မိူၼ်ၼင်ႇမုၵ်ႉၸုမ်းၸၢဝ်းၶိူဝ်းတႆး၊ မုၵ်ႉၸုမ်း TYO, TYN ၸိူဝ်းၼႆႉပႃးဝႆႉတီႈၼႆႈ၊ ဢၼ်ၼႆႉမၼ်းပဵၼ်သၽႃႇဝ။ ပေႃးဝႃႈတႄႉမၼ်း ငဝ်းလၢႆးဢၼ်တဵင်းၸဵင်ႇႁဵတ်းဝႆႉၼၼ်ႉ လီတႄႉတႄႉ။ မၼ်းပိုတ်ႇဝႆႉတၢင်းတႃႇတေ ၵေႃႇသၢင်ႈလွင်ႈငမ်းယဵၼ်၊ ၵူၺ်းၵႃႈ ၵူၼ်းဢၼ်မႃးသိုပ်ႇတေႃႇမၼ်းၼႆႉ မိူၼ်ၼင်ႇလွင်ႈငမ်းယဵၼ်ၼႆႉ ထွႆလင်ၵႂႃႇပႅတ်ႈ၊ လူင်ပွင်ၸိုင်ႈ NLD မႃးႁဵတ်းမိူဝ်ႈလဵဝ်ၼႆႉ မိူၼ်မၼ်းထွႆလင်ၵႂႃႇ၊ ဢွၼ်တၢင်းတႄႉ ဢၢင်ႈၶိုၼ်ႈၼႃႈၵႂႃႇလီယဝ်ႉ သမ်ႉၶိုၼ်းထွႆလင်။ ၸင်ႇဝႃႈ ၵႃႈၸူဝ်ႈပႆႇလႆႈလွင်ႈငမ်းယဵၼ် ပႆႇၵႄႈၶႆလႆႈလွင်ႈငမ်းယဵၼ်ၼႆႉ မိူင်းႁူမ်ႈတုမ်မိူင်းမၢၼ်ႈၼႆႉ မၼ်းဢမ်ႇၵတ်းယဵၼ်။ ပၼ်ႁႃပၢႆးမၢၵ်ႈမီးတူၵ်းၼႆႉၵေႃႈ ပေႃးဢမ်ႇၵႄႈလႆႈပၼ်ႁႃလွင်ႈငမ်းယဵၼ် မၼ်းဢမ်ႇၵႄႈလႆႈပၼ်ႁႃပၢႆးမၢၵ်ႈမီး။ ပေႃးလွင်ႈငမ်းယဵၼ်ဢမ်ႇဢွင်ႇပေႃးၼႆၵေႃႈ ပၼ်ႁႃရၶႅင်ႇဢၼ်ၵိူတ်ႇၶိုၼ်ႈယူႇၼႆႉၵေႃႈ မၼ်းဢမ်ႇၵႄႈလႆႈ။ ၵွပ်ႈၼႆ လွင်ႈငမ်းယဵၼ်ၼႆႉႁဝ်းယုမ်ႇယမ်ဝႃႈ တပ်ႉမတေႃႇၵေႃႈၶႂ်ႈလႆႈ၊ လူင်ပွင်ၸိုင်ႈၵေႃႈၶႂ်ႈလႆႈ၊ ၸုမ်း EAOs ၵူႈၸုမ်းၵေႃႈၶႂ်ႈလႆႈ၊ ၵူၼ်းမိူင်းၶႅၼ်းၶႂ်ႈလႆႈ၊ ၸိုဝ်ႈမၼ်းလီ။ ၵူၺ်းၵႃႈ လွင်ႈငမ်းယဵၼ်ၼႆႉ ဢၼ်ၶႂ်ႈလႆႈမၼ်းဝၼ်းမိူဝ်ႈၼႆႉ မၼ်းဢမ်ႇမိူၼ်ၵၼ်၊ တပ်ႉမတေႃႇၶႂ်ႈလႆႈပဵၼ်ယၢင်ႇၼိုင်ႈ၊ လူင်ပွင်ၸိုင်ႈၶႂ်ႈလႆႈ ၶႂ်ႈမူၼ်ႉမႄးမၢႆမီႈပဵၼ်ထႅင်ႈယၢင်ႇၼိုင်ႈ၊ EAOs ႁဝ်းၶႂ်ႈလႆႈပဵၼ်ထႅင်ႈယၢင်ႇၼိုင်ႈ။ လွင်ႈငမ်းယဵၼ်ၼႆႉၸိုဝ်ႈသဵင်မၼ်း ႁၼ်လီမိူၼ်ၵၼ် ၵူၺ်းၵႃႈဢၼ်ၶႂ်ႈလႆႈမၼ်းဢမ်ႇမိူၼ်ၵၼ်ၼႆႉ မၼ်းလူဝ်ႇမႃးဢုပ်ႇၵၼ်။ ဢၼ်ႁဝ်းဢုပ်ႇၵၼ်ဝၼ်းမိူဝ်ႈၼႆႉ ပုၼ်ႈတႃႇလွင်ႈငမ်းယဵၼ်၊ ဢၼ်ၵိုတ်းသိုၵ်းၼႆႉ ႁဝ်းၵျိူၵ်ႈမၢၼ်ႈမၼ်းဢမ်ႇၸႂ်ႈ၊ ႁဝ်းလူဝ်ႇႁႂ်ႈမၼ်းမိူၼ်ၵၼ်လႄႈ ႁဝ်းၸင်ႇမႃးဢုပ်ႇၵၼ်၊ ၵွပ်ႈပိူဝ်ႈမၼ်းဢမ်ႇမႅၼ်ႈၵၼ်လႄႈ ႁဝ်းၸင်ႇမႃးဢုပ်ႇၵၼ်။ ပေႃးၶဝ်ၵႂႃႇလွၵ်ႇငိုတ်ႈၸိူင်ႉၼႆ မိူၼ်ၼင်ႇဢၼ်ပူတ်းပၢႆႉ၊ ဢဝ်သိုၵ်းၵႂႃႇလွမ်ႉၸိူင်ႉၼႆ မၼ်းၼႄဝႃႈ ၵဝ်တိုၵ်ႉမီးဢႃႇၼႃႇယူႇဢိူဝ်ႈၼႆႉ။ ဢႃႇၼႃႇတင်းၼႃႈတီႈၼႆႉ ဢမ်ႇမိူၼ်ၵၼ်။ ဝၼ်းမိူဝ်ႈၼႆႉ ပေႃးဢဝ်တၢင်းၵၢၼ်ဝႃႈ လူင်ပွင်ၸိုင်ႈလုၵ်ႉမႃးတီႈၵူၼ်းမိူင်း၊ NLD ပေႉၵၢၼ်လိူၵ်ႈတင်ႈ၊ ဢွင်ႇသၢၼ်းၸူႉၵျီႇၵေႃႈပဵၼ်ၵူၼ်းမိူင်း၊ ဢႃႇၼႃႇမၼ်းမီးတီႈလူင်ပွင်ၸိုင်ႈ၊ တပ်ႉသိုၵ်းၼႆႉ မၼ်းမီးၼႃႈတီႈ (ပုၼ်ႈၽွၼ်း)ၵူၺ်း။ လူင်ပွင်ၸိုင်ႈပၼ်ၼႃႈတီႈပုၼ်ႈၽွၼ်းဢီႈသင် ၶဝ်လူဝ်ႇႁဵတ်းဢၼ်ၼၼ်ႉၵူၺ်း။ မိူဝ်ႈလဵဝ်ၼႆႉ တပ်ႉသိုၵ်းမၼ်းၼႄဝႃႈ ၵဝ်မီးတင်းဢႃႇၼႃႇ ၵဝ်မီးတင်းၼႃႈတီႈပုၼ်ႈၽွၼ်းဢိူဝ်ႈ မၼ်းၼႄပႃးသွင်ဢၼ်။ ၵွပ်ႈပိူဝ်ႈၸိူင်ႉၼႆလႄႈ မိူဝ်ႈလဵဝ်ၼႆႉ ၵူၼ်းမိူင်းၵႂင်ဝႆႉၼႂ်းၵႄႈမၼ်း။ ၵူၺ်းၵႃႈ ၶႃႈႁဝ်းၶႂ်ႈၾၢၵ်ႇပၼ်ၵူၼ်းမိူင်းဝႃႈ ဝၼ်းမိူဝ်ႈၼႆႉ ယႃႇပေၵႂင်ယဝ်ႉ၊ ၵူၼ်းမိူင်းလူဝ်ႇလႆႈလဵပ်ႈႁဵၼ်းၼမ်ၼမ်၊ ၵူၼ်းၼုမ်ႇသႅၼ်းမႂ်ႇႁဝ်း ၶႅၼ်းလူဝ်ႇလဵပ်ႈႁဵၼ်းၼမ်ၼမ်၊ သမ်ႉလူဝ်ႇၼႄတၢင်းႁတ်းႁၢၼ်ႁဝ်း။ (ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ ၵူၼ်းမိူင်းဝႃႈ ႁဝ်းၼႆႉပဵၼ်မၢၵ်ႇမူႉတူၵ်းၵႄႈႁိပ်ႇ။ ၸဝ်ႈယွတ်ႈသိုၵ်းဝႃႈ ၵူၼ်းႁဵတ်းၵၢၼ်ၸိူဝ်ႉၸၢတ်ႈ လူဝ်ႇႁတ်းႁၢၼ်)။

['Uncategorized']

2017-12-26T13:51:03

https://shannews.org/archives/1619

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း

['Uncategorized']

2017-12-26T13:47:53

https://shannews.org/archives/1616

ၸဝ်ႈယွတ်ႈသိုၵ်းဝႃႈ ပေႃးဢမ်ႇလႆႈႁဵတ်းပၢင်ၶွၼ်ႈတုမ် 7-8-9 တီႈတူၼ်ႈတီး တေဢမ်ႇပဵၼ် ND ဢမ်ႇၸၢင်ႈၶိုၼ်ႈ UPC

ပၢင်ၶွၼ်ႈတုမ်ႁူဝ်ႁုပ်ႈ တီႈတူၼ်ႈတီး ဝၼ်းတီႈ 7-8-9 ၼၼ်ႉ သင်ဝႃႈၾၢႆႇတပ်ႉမတေႃႇယင်းမႃးႁႃလိူင်ႈႁႃလၢဝ်း ႁႄႉႁၢမ်ႈပေႃးၼႆၸိုင် တေဢမ်ႇပဵၼ်ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး၊ ပေႃးဢမ်ႇပဵၼ်ၵေႃႈ ဢမ်ႇၸၢင်ႈၶိုၼ်ႈႁွတ်ႈၶဝ်ႈႁူမ်ႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈႁူပ်ႉထူပ်းတွင်ႈထၢမ် ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS ဝႆႉၼင်ႇၼႆ။ ထၢမ်-ၸုမ်းဢၼ်ႁဵတ်းလွင်ႈငမ်းယဵၼ်ၼႆႉ မီးသုၼ်ႇလႆႈလူင်းႁူပ်ႉထူပ်းၵူၼ်းမိူင်းလွတ်ႈလွတ်ႈလႅဝ်းလႅဝ်း၊ တေႃႈလဵဝ်ၼႆႉ ပွင်ႇဝႃႈမၼ်းဢမ်ႇလွတ်ႈလႅဝ်းယဝ်ႉ။ ၶဝ်ဢဝ်သိုၵ်းသေဝႅတ်ႉဝႆႉ၊ ဢဝ်သိုၵ်းဢဝ်ၽူႈၸွပ်ႇၶၢဝ်ႇ မႃးၼင်ႈၼႂ်းၵၢင်ၵူၼ်းမိူင်းသေဢတ်းသဵင်၊ ထၢႆႇႁၢင်ႈ၊ ပွင်ႇဝႃႈမၼ်းဢမ်ႇလွတ်ႈလႅဝ်းယဝ်ႉ။ ၸွမ်းၼင်ႇဢၼ်ၽႅၼ်ၵၢၼ်တမ်းဝၢင်းဝႆႉၼၼ်ႉ ၸွင်ႇတေသိုပ်ႇႁဵတ်းႁႃႉ ဢမ်ႇၼၼ် ၸွင်ႇတေၵိုတ်းပႅတ်ႈၶႃႈႁႃႉ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး ဢၼ်တေၸတ်းတီႈလၢင်းၶိူဝ်းၼႆႉ?။ တွပ်ႇ-လွင်ႈၼႆႉ ၽႅၼ်ၵၢၼ်ႁဝ်းမီးဝႆႉ ႁဝ်းဢမ်ႇၵိုတ်း(ယုၵ်ႉလိူၵ်ႈ)သေတီႈ။ ဢၼ်လူင်းႁူပ်ႉထူပ်းၵူၼ်းမိူင်း ယူႇၼႆႉၵေႃႈ တိုၵ်ႉလူင်းယူႇတိၵ်းတိၵ်း၊ တႃႇတေႁူပ်ႉထူပ်းၵူၼ်းမိူင်းၵူႈတီႈၼႆႉ ဝၼ်းလိုၼ်းသုတ်းယဝ်ႉဝၼ်းတီႈ 25 ၊ ပေႃးယဝ်ႉႁဝ်းတေမႃးႁူမ်ႈဢုပ်ႇဢူဝ်းၵၼ်တီႈတူၼ်ႈတီး ဝၼ်းတီႈ 7-8-9 (01/2018) ။ သင်ဝႃႈဝၼ်းတီႈ 7-8-9 ၶဝ်သမ်ႉမႃးႁႃလိူင်ႈႁႃလၢဝ်းယူႇပေႃးၼႆ ပေႃးႁဝ်းဢမ်ႇလႆႈႁဵတ်းႁူဝ်ႁုပ်ႈ ပၢင်ၶွၼ်ႈတုမ်ၼႆႉ ႁဝ်းၵေႃႈဢမ်ႇၸၢင်ႈႁဵတ်း ND ၊ ပေႃးႁဝ်းဢမ်ႇလႆႈႁဵတ်း ND ႁဝ်းဢမ်ႇၸၢင်ႈၶိုၼ်ႈ UPC ၊ ႁဝ်းဢမ်ႇၸၢင်ႈ တၢင်ႇသင်။ ႁဝ်းၶႃႈဝႃႈတႄႉ လွင်ႈၼႆႉတပ်ႉမတေႃႇၶဝ်ၵေႃႈတေဝူၼ်ႉယူႇ၊ လူင်ပွင်ၸိုင်ႈၵေႃႈတေဝူၼ်ႉယူႇ၊ ၵွပ်ႈပိူဝ်ႈဝႃႈပေႃးႁဝ်းဢမ်ႇလႆႈႁဵတ်း ND, UPC ဢမ်ႇပဵၼ်ပေႃးၼႆ ၽႅၼ်ၵၢၼ်ၶႅၼ်းလူႉ။ ပေႃးၽႅၼ်ၵၢၼ်ဢၼ်ၼႆႉလူႉ လူႉပႃးၵၼ်မူတ်း။ ၵၢၼ်လဵၵ်ႉလဵၵ်ႉၵူၺ်း ဢမ်ႇၶႂ်ႈႁႂ်ႈမၼ်းၵိူတ်ႇပဵၼ်ပၼ်ႁႃယႂ်ႇယႂ်ႇ ဢၼ်ႁဝ်းဝူၼ်ႉ။ လွင်ႈတပ်ႉမတေႃႇဝႆႉသတိၼႃႇ ၶဝ်ၵူဝ်ႁဝ်းၵႂႃႇႁူပ်ႉထူပ်းၵူၼ်းမိူင်းႁႅင်းၼႃႇ ဢၼ်ၼႆႉမၼ်းဢမ်ႇပေႃးလီ၊ ႁဝ်းတေႁဵတ်းလွင်ႈငမ်းယဵၼ်ၼႆႉ ႁဝ်းလူဝ်ႇသၢင်ႈလွင်ႈယုမ်ႇယမ်ၼိူဝ်ၵၼ်၊ ဢၼ်ၶဝ်ႁဵတ်းယူႇၼႆႉ ႁၢင်ႈၾၢင်မၼ်းဢွၵ်ႇမႃး ဢမ်ႇၸႂ်ႈလွင်ႈ ယုမ်ႇယမ်ၼိူဝ်ၵၼ်၊ မၼ်းပဵၼ်ၾၢင်ႁၢင်ႈဝႆႉသတိၼိူဝ်ၵၼ်။ ပေႃးမီးၾၢင်ႁၢင်ႈဝႆႉသတိၼိူဝ်ၵၼ်တိၵ်းတိၵ်း ပေႃးၼႆ ၵၢၼ်ငမ်းယဵၼ်မၼ်းဢမ်ႇဢွင်ႇလႆႈ။ ၵဝ်ၶႃႈလၢတ်ႈမႃးယူႇတႃႇသေႇဝႃႈ တႃႇႁဵတ်းလွင်ႈငမ်းယဵၼ်ၼႆႉ လူဝ်ႇလႆႈသၢင်ႈလွင်ႈယုမ်ႇယမ်တေႃႇၵၼ်၊ ၵၢၼ်သၢင်ႈလွင်ႈယုမ်ႇယမ်တေႃႇၵၼ်ၼႆႉ မၼ်းမီးလၢႆပိူင်။ ၸင်ႇဝႃႈပေႃးမီးလွင်ႈယုမ်ႇယမ်တေႃႇၵၼ်ယဝ်ႉ ၵၢၼ်ဢုပ်ႇဢူဝ်းၵေႃႈမၼ်းငၢႆႈ။ မိူဝ်ႈလဵဝ်ၼႆႉ လွင်ႈၸမ်ၸႂ်ႁဝ်းၵေႃႈဢမ်ႇမီး၊ ၸင်ႇဝႃႈႁဵတ်းၵၢၼ်လွင်ႈၽွမ်ႉႁူမ်ႈ ႁဵတ်းၵၢၼ်လွင်ႈငမ်းယဵၼ်ၼႆႉ လူဝ်ႇႁဵတ်းလူၺ်ႈသၽႃႇဝ၊ ယႃႇပေၵႂႃႇၶတ်းသၽႃႇဝ။ မိူဝ်ႈလဵဝ် ဢၼ်ပဵၼ်ယူႇ ဝၼ်းမိူဝ်ႈလဵဝ်ၼႆႉ ၾၢႆႇတပ်ႉမတေႃႇၶဝ်ၼႆႉ ၶိုင်ၶႂ်ႈၶတ်းသၽႃႇဝ။ ၶတ်းသၽႃႇဝၼႆႉ လူဝ်ႇႁဵတ်းဢၼ်ႁဝ်း ၶႂ်ႈႁဵတ်းၵူၺ်း၊ လူဝ်ႇပဵၼ်ဢၼ်ႁဝ်းၶႂ်ႈပဵၼ်ၵူၺ်း ၶဝ်ဝူၼ်ႉၸိူင်ႉၼႆ၊ ဢၼ်ၼႆႉမၼ်းဢမ်ႇလႆႈလွင်ႈငမ်းယဵၼ်၊ ၵွပ်ႈပိူဝ်ႈမၼ်းၶတ်းသၽႃႇဝ။ ဢၼ်ႁဝ်းတေႁဵတ်းဝၢၼ်ႈမိူင်းၾႅတ်ႊၻရႄႊၼႆႉၵေႃႈ လူဝ်ႇပဵၼ်ၸွမ်းသၽႃႇဝ၊ ပဵၼ်ၸွမ်းသၽႃႇဝဢၼ်ဝႃႈၼႆႉ ၼႂ်းမိူင်းႁူမ်ႈတုမ်မိူင်းမၢၼ်ႈၼႆႉ ႁဝ်းမီးဝႆႉမီး 7 မိူင်း 7 တိူင်း။ 7 တိူင်းၼႆႉယင်းပႆႇပဵၼ်ၸွမ်းသၽႃႇဝ၊ မၼ်းလူဝ်ႇပဵၼ် 8 ၸႄႈမိူင်းၵူၺ်း။ တိူင်းၼႆႉဝႆႉသေၵမ်းၼိုင်ႈ ၵွပ်ႈမိူင်းမၢၼ်ႈၼႆႉမၼ်းၵႂၢင်ႈလႄႈ ၶဝ်ႁဵတ်းမႃးၸဵတ်းတိူင်း ၸဵတ်းၸႄႈမိူင်း။ ပိုၼ်ႉထၢၼ်ၾႅတ်ႉၻရႄႊၼႆႉ လူဝ်ႇဢဝ်ၼႆႉပဵၼ်ပိုၼ်ႉထၢၼ်၊ ပေႃးဢဝ်ၼႆႉပဵၼ် ပိုၼ်ႉထၢၼ်ၾႅတ်ႉၻရႄႊပေႃးၼႆ မၼ်းပဵၼ်ၸွမ်းသၽႃႇဝ။ မိူဝ်ႈလဵဝ်ၼႆႉ ၾႅတ်ႉၻရႄႊၵေႃႈဢမ်ႇပႆႇၸႂ်ႈ၊ မိူင်းႁူမ်ႈတုမ်ၼႆၵေႃႈ ယင်းဢမ်ႇပႆႇႁွင်ႉထိူၵ်ႈ၊ ဝၼ်းမိူဝ်ႈၼႆႉ ဢဝ်သင်ဢုပ်ႉပိူင်ႇၽွင်းငမ်း ဢဝ်လူၺ်ႈၾၢႆႇၼိုင်ႈသေႁဵတ်းဢၼ်ၶႂ်ႈပဵၼ်ၵူၺ်း၊ ဢၼ်ၼႆႉမၼ်းၶတ်းသၽႃႇဝ၊ ပေႃးၶတ်းသၽႃႇဝပေႃးၼႆ မၼ်းယူႇလႆႈၵေႃႈမၼ်းဢမ်ႇၵတ်းယဵၼ်၊ မၼ်းဢမ်ႇၵႂႃႇတၢင်းၼႃႈလႆႈ၊ မၼ်းၸၢင်ႈလူႉ။ ၸင်ႇဝႃႈႁဵတ်းဢီႈသင်ၵေႃႈယဝ်ႉ တေလႆႈတူၺ်းပိုၼ်းဝၼ်းလင်၊ ပိုၼ်းၼႆႉမၼ်းပဵၼ်တွၼ်ႈသွၼ်။ မၢင်ၸိူင်ႉမၢင်ပိူင် ဢၼ်ႁဝ်းႁဵတ်းယူႇဝၼ်းမိူဝ်ႈၼႆႉ ပိုၼ်းဢၼ်ပူၼ်ႉမႃးပၢၵ်ႇပီႁဵင်ပီၸိူဝ်းၼၼ်ႉ ႁဝ်းယင်းတိုၵ်ႉဢဝ်မႃးၸႂ်ႉဝၼ်းမိူဝ်ႈၼႆႉယူႇ၊ ပိုၼ်းၼႆႉပဵၼ်သၽႃႇဝ၊ ဝၼ်းမိူဝ်ႈၼႆႉႁဝ်းပဵၼ်ၵူၼ်းသၢင်ႈပိုၼ်းတေႃႇသိုပ်ႇၵႂႃႇ။ (ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈတပ်ႉမတေႃႇသိုၵ်းမၢၼ်ႈ ၸႂ်ႉပူတ်းပၢႆႉၸိုဝ်ႈ CSSU တီႈပၢင်လူင်၊ လွင်ႈၾၢႆႇသိုၵ်းမၢၼ်ႈဝႃႈ ပၢင်လူင်ႈၼႃႈ ႁူပ်ႉထူပ်းၵူၼ်းမိူင်း ဢဝ်ၸိုဝ်ႈ RCSS ႁဵတ်းၵေႃႈဢမ်ႇလႆႈ)။

['Uncategorized']

2017-12-25T06:03:24

https://shannews.org/archives/1610

ပေႃးၵူၼ်းမိူင်းဢမ်ႇလႆႈလၢတ်ႈလွတ်ႈလႅဝ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး ၸွင်ႇတေပဵၼ်ၵၢၼ်

ဢၼ်တပ်ႉမတေႃႇႁႄႉႁၢမ်ႈပၢင်လူင်ႈၼႃႈ ႁူပ်ႉထူပ်းၵူၼ်းမိူင်း ႁၢင်ႈၾၢင်မၼ်းဢွၵ်ႇမႃးဢမ်ႇလီ တႃႇတပ်ႉသိုၵ်းၶဝ်။ ၵူၼ်းမိူင်းဢမ်ႇလႆႈလၢတ်ႈလွတ်ႈလႅဝ်း၊ ၶဝ်ႁဵတ်းၸိူင်ႉၼႆ ႁၢင်ႈၾၢင်မၼ်းဢွၵ်ႇမႃးဝႃႈတပ်ႉသိုၵ်းၼႆႉ မၼ်းဢမ်ႇမီးၸႂ်ၶႂ်ႈႁဵတ်းလွင်ႈငမ်းယဵၼ်တႄႉတႄႉ။ လွင်ႈၼႆႉ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS တွပ်ႇလၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႆႉၼင်ႇၼႆ။ ထၢမ်-ၵူၼ်းမိူင်းမၢင်ၵေႃႉလၢတ်ႈဝႃႈ ၽူႈၸွပ်ႇၶၢဝ်ႇၾၢႆႇသိုၵ်းမၢၼ်ႈၶဝ် မႃးယူႇၼႂ်းပၢင်ၵုမ်ၸွမ်းသေ ဢဝ်ၵွင်ႈထၢႆႇသေထၢႆႇ၊ ႁဵတ်းႁႂ်ႈၵမ်ႈၽွင်ႈဢမ်ႇႁတ်းလၢတ်ႈ ၸိူဝ်းၼႆႉၵေႃႈမီးၽွင်ႈ။ မိူၼ်ၸိူင်ႉၼင်ႇတီႈတႃႈၶီႈလဵၵ်း ၸိူဝ်းဢမ်ႇပေႃးၵႆႉၶဝ်ႈပၢင်ဢုပ်ႇဢူဝ်းၼၼ်ႉ ႁဵတ်းႁႂ်ႈၶဝ်ၵူဝ်ႁႅင်း၊ တိူဝ်ႉပၢႆးၸႂ်။ ပေႃးမိူၼ်ၸိူင်ႉၼၼ် ၶေႃႈဢၼ်ထုၵ်ႇမႅၼ်ႈၸိုဝ်ႈၸႂ်ႈ၊ ဢၼ်ၵူၼ်းမိူင်းၶႂ်ႈလႆႈသေ တႃႇဢဝ်ၶေႃႈမုလ်းမႃးၶွၼ်ႈတုမ်ၵၼ်တီႈ တူၼ်ႈတီးၼႆႉ ၸွင်ႇတေလႆႈၶေႃႈဢၼ်ထုၵ်ႇမႅၼ်ႈမၼ်းယူႇၶႃႈႁႃႉ၊ လွင်ႈၼႆႉထတ်းသၢင်ပၼ်ၽွင်ႈၶႃႈ?။ တွပ်ႇ-ဢၼ်တပ်ႉမတေႃႇႁဵတ်းၸိူင်ႉၼႆၼႆႉ ႁၢင်ႈၾၢင်မၼ်းဢမ်ႇလီ၊ ဢၼ်ၼႆႉမၼ်းပဵၼ်တႃႇတပ်ႉသိုၵ်းၶဝ်။ တပ်ႉသိုၵ်းၼႆႉ ၶဝ်ယိပ်းဢႃႇၼႃႇမႃးၶၢဝ်းတၢင်း 50-60 ပီ၊ ၵူၼ်းမိူင်းလႆႈၵူဝ်ၶဝ်မႃးယူႇၼႆႉ ၶၢဝ်းတၢင်း 50-60 ပီ၊ ၶဝ်မႃးႁဵတ်းၸိူင်ႉၼႆ ဢၼ်ဝႃႈတပ်ႉသိုၵ်းၼႆႉ မၼ်းဢမ်ႇမီးၸႂ်ၶႂ်ႈႁဵတ်းလွင်ႈငမ်းယဵၼ်တႄႉတႄႉ ဢၼ်ဝႃႈၼၼ်ႉ ၾၢင်ႁၢင်ႈမၼ်းဢွၵ်ႇၸိူင်ႉၼႆ၊ ၼႂ်းၸႂ်ၶဝ်တႄႉႁဝ်းၵေႃႈဢမ်ႇႁူႉ။ ၵူၼ်းမိူင်းၵေႃႈတိုၵ်ႉထၢင်ႇထိူမ်ငမ်းငဝ်းလွင်ႈၼႆႉ ဢမ်ႇၶႂ်ႈႁဵတ်းလွင်ႈငမ်းယဵၼ်တႄႉယူဝ်ႉ။ ၵူၺ်းၵႃႈ ပေႃးၵူၼ်းမိူင်းႁူႉပွင်ႇတၢင်းၵၢၼ်မိူင်း၊ ၶၵ်ႉၵၢၼ်ငမ်းယဵၼ်ၼႆႉၵေႃႈ ဢမ်ႇလီၵူဝ်သင်၊ ၵွပ်ႈႁဝ်းႁဵတ်းၸွမ်းလွင်ႈထုၵ်ႇမႅၼ်ႈမူတ်း၊ လူဝ်ႇလႆႈႁတ်းလၢတ်ႈ၊ ၶဝ်မႃးထွမ်ႇၼၼ်ႉ ၶႅၼ်းလူဝ်ႇလၢတ်ႈႁႂ်ႈၶဝ်ငိၼ်း၊ ႁဵတ်းလွင်ႈငမ်းယဵၼ်ၼႆႉ ဢမ်ႇၸႂ်ႈၵႂၢမ်းလပ်ႉ။ ဢၼ်ၼၢင်းၶမ်းဢေး လၢတ်ႈတီႈပၢင်လူင်ၼႆႉၵျႃႉဢိူဝ်ႈ လၢတ်ႈႁႂ်ႈၶဝ်ငိၼ်းၵမ်းလဵဝ်။ ၵွပ်ႈၼႆၶၵ်ႉၵၢၼ်လွင်ႈငမ်းယဵၼ်ၼႆႉ ၵူၼ်းမိူင်းႁဝ်းၵေႃႈ ဢမ်ႇလီၵူဝ်ဢီႈသင်၊ လူဝ်ႇႁတ်းလၢတ်ႈၵူၺ်း။ ၵူၺ်းၵႃႈပွၵ်ႈၼႆႉတႄႉ ပဵၼ်တွၼ်ႈသွၼ်ၵူၼ်းမိူင်းႁဝ်းၵေႃႈဝႃႈလႆႈ၊ ND ၼႆႉ မၼ်းဢမ်ႇၸႂ်ႈယဝ်ႉပွၵ်ႈလဵဝ် မၼ်းတေမီးၵႂႃႇတိၵ်းတိၵ်း။ ႁဵတ်းသင်မီးၸိူင်ႉၼႆ မၼ်းလုၵ်ႉတီႈလႂ်မႃး မိူဝ်ႈတႅမ်ႈ NCCT ၼႆႉ ပုၼ်ႈတႃႇဢုပ်ႇဢူဝ်း ၵၢၼ်မိူင်း၊ ပဵၼ်ပုၼ်ႈတႃႇၸုမ်းယိပ်းၵွင်ႈၵၢင်ႇလႄႈ ၸုမ်းတပ်ႉမတေႃႇၶဝ် ဢုပ်ႇဢူဝ်းၵၢၼ်မိူင်း။ ၵွပ်ႈပိူဝ်ႈဝႃႈၼႂ်း EAOs ႁဝ်းၼႆႉ ဢမ်ႇၸႂ်ႈပႃႇတီႇၵၢၼ်မိူင်း၊ ႁဝ်းၵေႃႈဢမ်ႇမီးၼႂ်းသၽႃး။ ပေႃးၸိူင်ႉၼႆ ပေႃးတႃႇဢုပ်ႇဢူဝ်းၵၢၼ်မိူင်း လူဝ်ႇလႆႈဢဝ်သဵင်ၵူၼ်းမိူင်းၼႆႉ ႁဝ်းၸင်ႇၵွႆႈသႂ်ႇမႃး ႁႂ်ႈလႆႈဢုပ်ႇဢူဝ်းၵူၼ်းမိူင်းလွတ်ႈလွတ်ႈလႅဝ်းလႅဝ်း၊ ၸင်ႇမီးမႃးပၢင်ၵုမ်ၸၼ်ႉၸၢဝ်းၶိူဝ်း ၸၼ်ႉပိုၼ်ႉတီႈ၊ ၸၼ်ႉၸိူဝ်ႉၸၢတ်ႈၸိူဝ်းၼႆႉ။ မိူဝ်ႈႁဝ်းလူင်းလၢႆးမိုဝ်းၵိုတ်းယိုဝ်းၵၼ်ၼႆႉ ၶေႃႈတူၵ်းလူင်းၼႆႉမီးဝႆႉဝႃႈ- ႁႂ်ႈလႆႈႁူပ်ႉၵူၼ်းမိူင်းလွတ်ႈလွတ်ႈလႅဝ်းလႅဝ်း၊ ႁဝ်းၵေႃႈမီးၶေႃႈတူၵ်းလူင်းဝႆႉထႅင်ႈဝႃႈ ႁႂ်ႈလႆႈမီးလွင်ႈတႃႇဢုပ်ႇတၢင်ႇမူႇတၢင်ႇၸုမ်းလွတ်ႈလႅဝ်း၊ ၵွပ်ႈပိူဝ်ႈႁဝ်းႁဵတ်း ပုၼ်ႈတႃႇၵူၼ်းမိူင်း၊ ႁဝ်းဢမ်ႇၸႂ်ႈၵူၼ်းၵႃႉႁဵတ်းတႃႇသုၼ်ႇတူဝ်၊ ၸင်ႇဝႃႈႁဝ်းလူဝ်ႇႁူပ်ႉၵူၼ်းမိူင်းလွတ်ႈလွတ်ႈ လႅဝ်းလႅဝ်း။ ဢၼ်တပ်ႉမတေႃႇႁဵတ်းၸိူင်ႉၼႆၼႆႉ ၶဝ်ဢမ်ႇၶိုၼ်းတူၺ်းၶေႃႈတူၵ်းလူင်း မိူဝ်ႈႁဝ်းၵိုတ်းယိုဝ်းၼၼ်ႉႁိုဝ်၊ ဢၼ်ၼႆႉၶဝ်ၽိတ်းဝႆႉ။ သမ်ႉၼႂ်းၶေႃႈတူၵ်းလူင်း NCA ၊ ၶေႃႈတူၵ်းလူင်းဢၼ်ႁဝ်းၵုမ်ၵၼ်ၼႂ်း JIMC ၵေႃႈမီးဝႆႉ၊ ပေႃးဝႃႈတူၺ်းၸိူင်ႉၼႆ တပ်ႉမတေႃႇၶဝ်ၼႆႉ ၶဝ်ၵၢၼ်ၼမ်ၼႃႇလႄႈၶဝ်ဢမ်ႇလႆႈလဵပ်ႈႁဵၼ်းႁိုဝ်။ (ၶႅၼ်းတေႃႈပႂ်ႉသိုပ်ႇဢၢၼ်ႇတွၼ်ႈ ၵွပ်ႈတပ်ႉမတေႃႇႁႄႉႁၢမ်ႈပၢင်လူင်ႈၼႃႈ ႁူပ်ႉထူပ်းၵူၼ်းမိူင်းသေ ၸွင်ႇတေသိုပ်ႇႁဵတ်း ND တႆး)

['Uncategorized']

2017-12-23T15:08:04

https://shannews.org/archives/1608

ၸွမ်သိုၵ်းလူင်ယွတ်ႈသိုၵ်း တူၵ်ႇလၢတ်ႈဝႃႈ လၢႆးႁဵတ်းတၢင်းသၢင်ႈ လူင်ပွင်ၸိုင်ႈၼူၵ်ႉယုင်းလႄႈသိုၵ်းတပ်ႉမတေႃႇ ၵႂႃႇၵေႃႉတၢင်းတၢင်း

ပၢင်လူင်ၼႃႈႁူပ်ႉထူပ်းၵူၼ်းမိူင်းလႄႈသင်၊ ပၢင်ႁၢင်ႈႁႅၼ်းငူပ်ႉငီႉ တီႈတူၼ်ႈတီး တႃႇပဵၼ်မႃးပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်းၼႆႉ သင်ဝႃႈၾၢႆႇတပ်ႉမတေႃႇသိုၵ်းမၢၼ်ႈႁူႉပွင်ႇ တိုၼ်းတေပၼ်ၸတ်းႁဵတ်း။ လွင်ႈၼႆႉ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS တွပ်ႇလၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႆႉၼင်ႇၼႆ။ ထၢမ်-ပေႃးႁဝ်းၶႃႈတူၺ်း လိၵ်ႈဢၼ်ဢွၵ်ႇမိူဝ်ႈဝၼ်းတီႈ 19 ၼႆႉၵေႃႈ လူင်ပွင်ၸိုင်ႈမိူင်းတႆးသမ်ႉဝႃႈ တေၸွႆႈထႅမ်။ ၾၢႆႇသိုၵ်းသမ်ႉဢွၵ်ႇလိၵ်ႈမႃးဝႃႈ ယႃႇပေႁဵတ်း။ ဢၼ်ႁၼ်ယူႇၸိူင်ႉၼႆၼႆႉ မၼ်းမိူၼ်ၼင်ႇသိုၵ်းၵေႃႈပဵၼ်ၾၢႆႇၼိုင်ႈ၊ လူင်ပွင်ၸိုင်ႈၵေႃႈပဵၼ်ၾၢႆႇၼိုင်ႈ။ ၾၢႆႇၼိုင်ႈ ဢၼ်သိုၵ်းဢွၵ်ႇလိၵ်ႈသေမႃးႁၢမ်ႈႁႄႉၸိူင်ႉၼႆၶႃႈလူး ၵၢင်ၸႂ်ၾၢႆႇသိုၵ်းၼႆႉ မၼ်းလႅပ်ႈၶႂ်ႈပဵၼ်သင်တႄႉတႄႉၶႃႈ?။ တွပ်ႇ-ပေႃးမႃးတူၺ်းငဝ်းလၢႆးလူင်ပွင်ၸိုင်ႈလႄႈတပ်ႉသိုၵ်းၼႆႉ ဢၼ်ၶႂ်ႈႁဵတ်းလွင်ႈငမ်းယဵၼ်ၼႆႉ ယိူင်းဢၢၼ်းၶဝ်မၼ်းဢမ်ႇပေႃးမိူၼ်ၵၼ်။ လူင်ပွင်ၸိုင်ႈၶႂ်ႈႁဵတ်းပိူင်ၼိုင်ႈ၊ တပ်ႉမတေႃႇၶႂ်ႈႁဵတ်းၶႂ်ႈပဵၼ်ပိူင်ၼိုင်ႈ၊ ယိူင်းဢၢၼ်းၶဝ်သၢၼ်ၶတ်းၵၼ်ဝႆႉ။ လူင်ပွင်ၸိုင်ႈလႄႈ တပ်ႉသိုၵ်းၼႆႉ ပၢႆးဝူၼ်ႉၶဝ်ၶတ်းၵၼ်ဝႆႉသေ မိူဝ်ႈလဵဝ်ငဝ်းလၢႆးၵၢၼ်ငမ်းယဵၼ်ၼႆႉ ၸုမ်းၸၢဝ်းၶိူဝ်း EAOs ႁဝ်းမႃးၶမ်ၵၢင်ၶဝ်၊ ႁဝ်းၼႆႉတၢင်းတပ်ႉသိုၵ်းၵေႃႈလူဝ်ႇလႆႈထွမ်ႇ၊ တၢင်းလူင်ပွင်ၸိုင်ႈၵေႃႈလူဝ်ႇလႆႈထွမ်ႇ၊ ဝၼ်းမိူဝ်ႈၼႆႉ ႁဝ်းတေဢဝ်ဢၼ်လႂ် ႁဝ်းလိူၵ်ႈယၢပ်ႇ။ ထၢမ်-ပေႃးႁဝ်းၶႃႈတူၺ်း တႃႇတေၸတ်းႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈၼႆႉ တေမီးယူႇ 3 ၶၵ်ႉတွၼ်ႈ။ တွၼ်ႈၼိုင်ႈလူင်းႁူပ်ႉထူပ်းၵူၼ်းမိူင်း၊ ထႅင်ႈတွၼ်ႈၼိုင်ႈ ပၢင်ႁၢင်ႈႁႅၼ်းလူင်ႈၼႃႈ ဢုပ်ႇဢူဝ်းၵၼ်၊ ထႅင်ႈတွၼ်ႈၼိုင်ႈ ပၢင်ၵုမ်ၸၼ်ႉၸိူဝ်ႉၸၢတ်ႈ ND တီႈလၢင်းၶိူဝ်း။ ပေႃးတူၺ်းမိူၼ်ၼင်ႇၾၢႆႇသိုၵ်းလၢတ်ႈမိူဝ်ႈလဵဝ်ၼႆႉ ပၢင်လူင်ႈၼႃႈႁၢင်ႈႁႅၼ်းၼႆႉ တေဢမ်ႇပဵၼ်တီႈတူၼ်ႈတီးယဝ်ႉ၊ ပေႃးဢဝ်ၾၢႆႇသိုၵ်းဝႃႈ ဢဝ်ၵူႈမိူင်းမိူင်းဝႃႈ ႁႂ်ႈႁဵတ်းတီႈလၢင်းၶိူဝ်း၊ ပေႃးဢဝ်ယိူင်းဢၢၼ်းဝႃႈ သမ်ႉတေၶႂ်ႈႁဵတ်းတီႈလႂ်ၶႃႈ?။ တွပ်ႇ-ဢၼ်ၼၼ်ႉ တေၶဝ်ႈၸႂ်ၽိတ်းၵၼ်ၵေႃႈပဵၼ်လႆႈ၊ လွင်ႈၼႆႉႁဝ်းတိုၼ်းလူဝ်ႇလႆႈဢုပ်ႇၵၼ်။ ဢၼ်တပ်ႉသိုၵ်းႁၢမ်ႈယူႇၼၼ်ႉ ၶဝ်လႆႈႁၢမ်ႈမႃး ၵွပ်ႈပိူဝ်ႈဢမ်ႇပွင်ႇၵၼ်၊ ဢၼ်ၼႆႉတေလႆႈဢုပ်ႇၵၼ်ၶိုၼ်း။ ၵွပ်ႈပိူဝ်ႈႁဝ်းဝၢင်းၽႅၼ်ဝႆႉ ၶၼ်ႈတွၼ်ႈမၼ်းမီး 3 တွၼ်ႈ၊ ပၢင်လူင်ႈၼႃႈႁူပ်ႉထူပ်းၵူၼ်းမိူင်း ၵႂႃႇဢဝ်ၵၢင်ၸႂ်ၵူၼ်းမိူင်းၵူႈၸႄႈဝဵင်း၊ ပေႃးႁႂ်ႈၵူႈၸႄႈဝဵင်းမႃးတီႈလၢင်းၶိူဝ်းတင်းမူတ်း ဢမ်ႇမီးတီႈယူႇယဝ်ႉ၊ မၼ်းမႃးပဵၼ် 5-6 ႁဵင်။ မိူဝ်ႈလဵဝ်ၼႆႉႁဝ်းသမ်ႉၶႂ်ႈႁုပ်ႈ ႁဝ်းလူင်းၵႂႃႇထၢမ်ၵၢင်ၸႂ်ၶဝ်ၵူႈတီႈၵူႈတီႈ၊ ပွင်ႇဝႃႈႁဝ်းၵႂႃႇႁႃၶဝ်ၵႂႃႇၸူးၶဝ်၊ ၽိုၼ်လိၵ်ႈ 5 တွၼ်ႈၵၼ် (ၵၼ်ႇတ)ၼႆႉၵေႃႈႁဝ်းဢဝ်ပၼ်ၵူၼ်းမိူင်း၊ ႁႂ်ႈၵူၼ်းမိူင်းမီးသုၼ်ႇသႂ်ႇၾွမ်ႊ(ထႅမ်သႂ်ႇ)မႃးပၼ်ႁဝ်း၊ ႁဝ်းလႆႈႁၼ်ၵၢင်ၸႂ်ၶဝ်ဢၼ်တႄႉမၼ်း ဢၼ်ၼႆႉဢၼ်ၼိုင်ႈ။ ပေႃးလႆႈမႃးယဝ်ႉ ၵူၼ်းလူင်ၸိူဝ်းဢၼ်လူင်းၵေႃႈလီ၊ ၸိူဝ်းဢၼ်တၢင်တူဝ်ၸႄႈဝဵင်းၵေႃႈလီ ၼိုင်ႈၸႄႈလႂ် 5-6 ၵေႃႉ ႁဝ်းမႃးၶွၼ်ႈတုမ်/ငီႉၵၼ်တီႈတူၼ်ႈတီး၊ တီႈတူၼ်ႈတီးၼႆႉ မၼ်းဢမ်ႇၸႂ်ႈပၢင်ၵုမ်ယဝ်ႉ၊ မၼ်းပဵၼ်ပၢင်ငူပ်ႉငီႉၵၼ်၊ ငူပ်ႉငီႉၵၼ်တႃႇတေဢွၵ်ႇၽိုၼ်လိၵ်ႈၶိုၼ်ႈမႃး တႃႇတေတၢင်ႇတီႈ ND ၊ ဢၼ်ၼႆႉ လူင်ပွင်ၸိုင်ႈၶဝ်ပွင်ႇယူႇၵေႃႈ တပ်ႉမတေႃႇၶဝ်တေဢမ်ႇပေႃးပွင်ႇ ၶၼ်ႈတွၼ်ႈမၼ်း။ ႁဝ်းမႃးငူပ်ႉငီႉၵၼ်တီႈတူၼ်ႈတီးၼႆႉ လွၼ်ႉမွၼ်းဢၼ်ၵႂႃႇလႆႈမႃးတင်းမူတ်းၼၼ်ႉ ဢဝ်မႃးထတ်းထွင် ၶၢဝ်းတၢင်းသၢမ်ဝၼ်း ဝၼ်းတီႈ 7-8-9 ။ ဢဝ်မႃးထတ်းထွင်ယဝ်ႉ လႆႈလွၼ်ႉမွၼ်းမၼ်းယဝ်ႉ ၸင်ႇၵွႆႈပႃးၵၼ်ၵႂႃႇတီႈ ND ။ ပၢင်ၵုမ် ND ၼႆႉ တေၽိတ်ႈမွၵ်ႇပႃးလုမ်းၽွင်းတၢင်ၶဝ်ၼွၵ်ႈမိူင်းၵူႈမိူင်းမိူင်း ဢၼ်မႃးမီးယူႇတီႈတႃႈၵုင်ႈ။ သမ်ႉတေၽိတ်ႈမွၵ်ႇပႃးၽူႈဢွၼ်ႁူဝ် PPST ၊ ၽိတ်ႈမွၵ်ႇပႃး တပ်ႉမတေႃႇ၊ လူင်ပွင်ၸိုင်ႈမိူင်းတႆး၊ လူင်ပွင်ၸိုင်ႈမိူင်းႁူမ်ႈတုမ်ၸိူဝ်းၼႆႉ ႁႂ်ႈလႆႈမႃးလဵပ်ႈႁဵၼ်း။ ပေႃးႁဝ်းဢမ်ႇႁၢင်ႈႁႅၼ်းလီလီ တေၵႂႃႇတီႈတူၼ်ႈတီးၼႆႉ ၶၢဝ်းယၢမ်းမၼ်းတေသဵင်ႈၼမ်ထႅင်ႈ။ ႁဝ်းႁၢင်ႈႁႅၼ်းဝႆႉတီႈတူၼ်ႈတီးၼႆႉ 3 ဝၼ်း၊ ႁဵတ်း ND တီႈလၢင်းၶိူဝ်းၵေႃႈ 3 ဝၼ်း။ ပေႃးၼႆႁဝ်းၽိူဝ်ႇဝႆႉႁႂ်ႈၸလိပ်ႈသဵင်ႈဢေႇ၊ ႁႂ်ႈမၼ်းသမ်ႉပဵၼ်ၵၢၼ်ၼမ်။ ႁဝ်းၽိူဝ်ႇဝႆႉထႅင်ႈ ပိုၼ်ႉတီႈတီႈဢၼ်ဢမ်ႇပေႃးၼၼ်ႉ လူတ်းတင်းၼမ်ၵူၼ်းထႅင်ႈ။ ၵူၼ်းမႃးတေပဵၼ်ႁဵင်ၼႆႉ ႁဝ်းဢၢၼ်းဢဝ်မွၵ်ႈ 3-4 ပၢၵ်ႇၵူၺ်း တီႈလၢင်းၶိူဝ်းၼႆႉ။ ပေႃးၸိူင်ႉၼႆ ႁဝ်းလူတ်းၸလိပ်ႈထႅင်ႈ လူတ်းၶၢဝ်းယၢမ်းထႅင်ႈ။ ဢၼ်ၼႆႉလူင်ပွင်ၸိုင်ႈၶဝ် တပ်ႉမတေႃႇၶဝ်တေဢမ်ႇပွင်ႇၵေႃႈပဵၼ်လႆႈ။ သင်ဝႃႈၶဝ်ပွင်ႇၼႆ ဢၼ်ဝႃႈဢမ်ႇပၼ်ႁဵတ်းဢၼ်ဝႃႈၼႆႉ တေဢမ်ႇမီးလွင်ႈတၢင်းသင်၊ တိုၼ်းတေလႆႈပၼ်ႁဵတ်းယူႇ။ (ၶႅၼ်းတေႃႈပႂ်ႉသိုပ်ႇဢၢၼ်ႇ လွင်ႈပၢင်လူင်ႈၼႃႈ လူင်းထူပ်းၵူၼ်းမိူင်း ၸွင်ႇၸၢင်ႈလႆႈၶေႃႈလွၼ်ႉမွၼ်း ထုၵ်ႇမႅၼ်ႈ)

['Uncategorized']

2017-12-22T13:22:53

https://shannews.org/archives/1606

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 22/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.77 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365.5 ပျႃး၊ ငိုၼ်းၶႄႇ 1 ယႅၼ်ႉ = 208.05 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 22/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 21/12/2017 ငိုၼ်းထႆး 1 ဝၢတ်ႇ = 41.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365 ပျႃး၊ ငိုၼ်းၶႄႇ 1 ယႅၼ်ႉ = 206.6 ပျႃး။

['ၵၢၼ်မၢၵ်ႈမီး']

2017-12-22T13:19:20

https://shannews.org/archives/1602

ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၸိုင်ႈတႆး ၸတ်းႁဵတ်းပၢင်ၵုမ်ၶွပ်ႈၶူပ်ႇ တီႈတၢင်ႉယၢၼ်း

ၽူႈပွင်ၵၢၼ် ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၸိုင်ႈတႆး ၸတ်းႁဵတ်းပၢင်ၵုမ်ၶွပ်ႈၶူပ်ႇ တီႈဝဵင်းတၢင်ႉယၢၼ်း မီးၽူႈတၢင် တူဝ် ၵူႈၸႄႈဝဵင်းၶဝ်ႈႁူမ်ႈ ႁိမ်း 300 ၵေႃႉ။ တေႁူပ်ႉထူပ်းတူဝ်တႅၼ်းၸဝ်ႈႁႆႈၸဝ်ႈၼႃးၼႂ်းဝၼ်းတီႈ 23။ ဝၼ်းတီႈ 21-22/12/2017 ယၢမ်းၵၢင်ၼႂ် 9 မူင်း ထိုင် ဝၢႆးဝၼ်း 4 မူင်း ၽူႈပွင်ၵၢၼ် ၼႂ်းၵေႃႁူမ်ႈသၢင်ႈၸဝ်ႈႁႆႈ ၸဝ်ႈၼႃး ၸိုင်ႈတႆး ၵူႈၸႄႈဝဵင်း ႁူပ်ႉထူပ်းၵၼ် တီႈဝၢၼ်ႈႁူၺ်ႈၵဵင် ဢိူင်ႇႁူၺ်ႈၵဵင် ၸႄႈဝဵင်းတၢင်ႉယၢၼ်း ၸႄႈ တွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸၢႆးပႃႉ ၽူႈတူင်ႉၼိုင်တူင်ႇဝူင်းတႆး ၼႂ်းပိုၼ်ႉတီႈၸႄႈဝဵင်းတၢင်ႉယၢၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တီႈဢၼ် ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ႁဵတ်းသၢင်ႈမႃးၵူႈပီပီၼၼ်ႉ လွင်ႈပၼ်ႁႃၸဝ်ႈႁႆႈၸဝ်ႈၼႃးၵူႈတူင်ႇဝဵင်း ဢၼ်ထူပ်းမႃးၸိူဝ်းၼၼ်ႉ ႁဝ်းၶႃႈ မႃးပိၼ်ႇပႆႇလႅၵ်ႈလၢႆႈၵၼ်။ ယဝ်ႉၵေႃႈ တေဢွၵ်ႇလိၵ်ႈပိုၼ်ၽၢဝ်ႇ ၽႅၼ်ၵၢၼ် ႁဝ်းၶႃႈ ဢၼ်တေႁဵတ်းၵႂႃႇထႅင်ႈတၢင်းၼႃႈ တႃႇၸဝ်ႈႁႆႈၸဝ်ႈၼႃးႁဝ်း တေႁဵတ်းႁိုဝ်ႁူမ်ႈၵၼ်၊ ပေႃးမီးပၼ်ႁႃသင်မႃး တေႁဵတ်းႁိုဝ်ၸွႆႈၵၼ်ၵႄႈလိတ်ႈၵႂႃႇ ၸဵမ်ၸိူဝ်းၼႆႉ” ဝႃႈၼႆ။ သိုပ်ႇလၢတ်ႈဝႃႈ မိူဝ်ႈၽုၵ်ႈ ဝၼ်းတီႈ 23/12/2017 သမ်ႉ ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၸိုင်ႈတႆး တေၸတ်း ပၢင်ႁူပ်ႉထူပ်း ၵူၼ်းမိူင်း တီႈဝၢၼ်ႈႁူဝ်မင်း ဢိူင်ႇႁူဝ်မင်း ၸႄႈဝဵင်းတၢင်ႉယၢၼ်း တေတၢင်ႇလၢတ်ႈၼႄ လွင်ႈပိုၼ်ႉ တီႈ ၸႄႈဝဵင်းၽႂ်မၼ်း လွင်ႈၵူၼ်းမိူင်းႁူပ်ႉထူပ်းတၢင်းယၢပ်ႇၽိုတ်ႇ မိူၼ်ၼင်ႇ လွင်ႈၶုတ်းၶမ်းတီႈမိူင်းလဵၼ်း၊ လွင်ႈ ၶုတ်းထၢၼ်ႇႁိၼ်တီႈသီႇပေႃႉလႄႈ ဢိၵ်ႇထႅင်ႈလၢႆလၢႆတီႈ ၸဵမ်ၸိူဝ်းၼႆႉ။ ပၢင်ႁူပ်ႉထူပ်းတီႈဝၢၼ်ႈႁူဝ်မင်းတႄႉ လၢမ်း ၶၢတ်ႈဝႆႉဝႃႈ တေမီးပီႈၼွင်ႉၵူၼ်းမိူင်းႁဝ်းၶႃႈ မႃးၶဝ်ႈႁူမ်ႈ မွၵ်ႈ 2 ႁဵင် ဝႃႈၼႆ။ ပၢင်ႁူပ်ႉထူပ်းၽူႈပွင်ၵၢၼ် ၸဝ်ႈႁႆႈၸဝ်ႈၼႃး ၸိုင်ႈတႆး တႃႇၶၢဝ်းတၢင်း 2 ဝၼ်းၼၼ်ႉ တူဝ်တႅၼ်း တၢင်ႇၸႄႈဝဵင်း မႃးၶဝ်ႈႁူမ်ႈ 100 ပၢႆ၊ ယဝ်ႉၵေႃႈ ၼႂ်းတူင်ႇဝဵင်းတၢင်ႉယၢၼ်းထႅင်ႈ ႁူဝ်ၵူၼ်း မွၵ်ႈ 200 ၵေႃႉ ႁူမ်ႈၵၼ် ႁိမ်း 300 ၵေႃႉသေ ဢုပ်ႇဢူဝ်းလႅၵ်ႈလၢႆႈၵၢၼ်ငၢၼ်းၵၼ်ၵႂႃႇ ဝႃႈၼႆ။ ၼင်ႇႁိုဝ် ၸဝ်ႈႁႆႈၸဝ်ႈၼႃး တေၸၢင်ႈၸွႆႈၵၼ်ၵႄႈပၼ်ႁႃ မိူဝ်းၼႃႈၼၼ်ႉ ၶႂ်ႈႁႂ်ႈဢွၼ်ၵၼ်ၶဝ်ႈႁူမ်ႈပၢင်ႁူပ်ႉထူပ်း ၼႆႉၼမ်ၼမ် ဝႃႈၼႆ။ ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃးၼႆႉ ၸတ်းပၢင်ႁူပ်ႉထူပ်းၸဝ်ႈႁႆႈၸဝ်ႈၼႃး ၼႂ်းမိူင်းတႆးၵူႈပီ။ ပီၼႆႉ ပဵၼ်ပၢင်ႁူပ်ႉ ထူပ်းၵမ်းထူၼ်ႈ 4 ။ လႆႈၸတ်းႁဵတ်းမႃးမိူၼ်ၼင်ႇ တီႈမိူင်းၼၢႆး၊ ႁူဝ်ပူင်း၊ သီႇပေႃႉလႄႈ တၢင်ႉယၢၼ်း။

['ၵူႈလွင်ႈလွင်ႈ']

2017-12-22T10:52:32

https://shannews.org/archives/1599

ၸွမ်သိုၵ်းလူင်ယွတ်ႈသိုၵ်း ထတ်းသၢင်လွင်ႈသိုၵ်းလူင်ပွင်ၸိုင်ႈမၢၼ်ႈ ႁႄႉႁၢမ်ႈပၢင်လူင်ႈၼႃႈ ႁူပ်ႉထူပ်းၵူၼ်းမိူင်း

ဢၼ်ၾၢႆႇတပ်ႉမတေႃႇသိုၵ်းမၢၼ်ႈ ဢဝ်ဢဵၼ်ႁႅင်းသိုၵ်း မႃးလွမ်ႉႁႄႉႁၢမ်ႈ လွၵ်ႇငိုတ်ႈ ပၢင်ႁူပ်ႉထူပ်းၵူၼ်းမိူင်း လူင်ႈၼႃႈ တႃႇတေပဵၼ်မႃး ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆးၼၼ်ႉ ၾၢင်ႁၢင်ႈမၼ်းဢွၵ်ႇမႃးႁၢင်ႈၸႃႉပႅတ်ႈ။ လွင်ႈၼႆႉ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS တွပ်ႇလၢတ်ႈ တီႈၸုမ်းၶၢဝ်ႇၽူႈတွႆႇႁွၵ်ႈဝႆႉၼင်ႇၼႆ။ ထၢမ်-မိူဝ်ႈၵူႈပွၵ်ႈ ယူႇတီႈၾၢႆႇလူင်ပွင်ၸိုင်ႈၵေႃႈလီ၊ တပ်ႉသိုၵ်းၵေႃႈလီ၊ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးၼႆႉ ၶႂ်ႈႁႂ်ႈႁဵတ်းတီႈမိူင်းတေႃႉ-မိူင်းထႃး ဢမ်ႇၼၼ် တီႈမိူင်းပၼ်ႇ။ ၾၢႆႇၽူႈၼမ်းတႆးတင်းလၢႆသမ်ႉဝႃႈ လူဝ်ႇလႆႈႁဵတ်းတီႈတူၼ်ႈတီး တီႈပၢင်လူင်၊ မၼ်းပဵၼ်မဵတ်ႇမၢႆၶွင်ၸိူဝ်ႉၸၢတ်ႈတႆးႁဝ်း၊ ပဵၼ်ငဝ်ႈၸိုင်ႈၶွင်ၸိူဝ်ႉၸၢတ်ႈ တႆးႁဝ်း။ ဢၼ်လႆႈတူၵ်းလူင်းႁပ်ႉႁဵတ်းတီႈလၢင်းၶိူဝ်းၼႆႉ ဢွၼ်တၢင်းသုတ်း ယွၼ်းပိုင်ႈၸဝ်ႈႁဝ်းသပ်းလႅင်းၼႄ လွင်ႈၼႆႉၽွင်ႈၶႃႈဢေႃႈ?။ တွပ်ႇ-လွင်ႈၸိူဝ်းၼႆႉ တေလၢတ်ႈတင်ႈတႄႇငဝ်ႈမၼ်း။ မိူဝ်ႈတႄႇမၼ်း RCSS ၼႆႉလူင်းလၢႆးမိုဝ်းၵၢၼ်ၵိုတ်းယိုဝ်း တူဝ်ႈမိူင်း NCA ၊ ပေႃးလူင်းလၢႆးမိုဝ်း NCA ယဝ်ႉႁဝ်းၶဵၼ်ႇတႅမ်ႈၶိုၼ်ႈမႃးယူင်ႉၶၢပ်ႈ၊ တေလႆႈႁဵတ်းပၢင်ၵုမ် ဢဝ်ၵၢင်ၸႂ်ၵူၼ်းမိူင်း ၼႂ်းပိုၼ်ႉတီႈ ၼႂ်းၸိူဝ်ႉၶိူဝ်း၊ ၸၼ်ႉၸိူဝ်ႉၸၢတ်ႈၸိူဝ်းၼႆႉ မၼ်းမီးဝႆႉၼႂ်းၶၵ်ႉတွၼ်ႈ NCA ၵမ်းလဵဝ်။ ဢၼ်ပူၼ်ႉမႃးၼၼ်ႉၵေႃႈ ႁဝ်းဢမ်ႇလႆႈႁဵတ်း၊ ၵွပ်ႈပိူဝ်ႈဝႃႈႁဝ်းတူၵ်းလူင်းၵၼ်ဢွင်ႈတီႈမၼ်းဢမ်ႇလႆႈ။ ၵမ်းၼႆႉပီၼႆႉ ႁဝ်းလႆႈႁဵတ်းပၢင်ၵုမ် JICM ၊ ၼႂ်း JICM ၼႆႉသမ်ႉႁဝ်းတုၵ်းယွၼ်းႁႂ်ႈႁဝ်းလႆႈႁဵတ်း။ ၵွပ်ႈပိူဝ်ႈသင်လႄႈ ႁဝ်းလူဝ်ႇလႆႈႁဵတ်း၊ ႁဝ်းဢုပ်ႇဢူဝ်းၵၢၼ်မိူင်းဢၼ်ဝႃႈၼႆႉ ႁဝ်းလူဝ်ႇလႆႈၵၢင်ၸႂ်ၵူၼ်းမိူင်း၊ ပေႃးႁဝ်းဢမ်ႇလႆႈၵၢင်ၸႂ် ၵူၼ်းမိူင်းၼႆ ပေႃးႁဝ်းဢုပ်ႇဢူဝ်းၵၢၼ်မိူင်း မိူၼ်ၼင်ႇႁဝ်းတၢင်တူဝ် RCSS ၸုမ်းလဵဝ်ၵူၺ်း၊ ႁဝ်းႁဵတ်းၼႆႉသမ်ႉ မၼ်းဢမ်ႇၸႂ်ႈပိူဝ်ႈတႃႇ RCSS ၵူၺ်း၊ ႁဝ်းႁဵတ်းပုၼ်ႈတႃႇၸိုင်ႈတႆးတင်းမိူင်း ပႃးၵူႈၶိူဝ်းၶိူဝ်း၊ ပေႃးၸိူင်ႉၼႆ ႁဝ်းၵေႃႈလူဝ်ႇလႆႈလူင်းထၢမ်ၵၢင်ၸႂ်ၵူၼ်းမိူင်း၊ ၼႆႉၵေႃႈၶေႃႈတႅပ်းတတ်းမၼ်းမႃးတီႈ UPDJC ယဝ်ႉ၊ ယဝ်ႉၵေႃႈတီႈ JICM ၵေႃႈတူၵ်းလူင်းၵၼ်ယဝ်ႉ။ ပေႃးဝႃႈတူၵ်းလူင်းတေႁဵတ်းယဝ်ႉၵေႃႈ ၶဝ်ဝႃႈႁႂ်ႈႁဵတ်းတီႈလၢင်းၶိူဝ်း၊ ႁဝ်းတႅပ်းတတ်းဝႃႈ ႁဵတ်းတီႈလၢင်းၶိူဝ်းၵေႃႈ ဢမ်ႇပဵၼ်သင်၊ လူဝ်ႇႁႂ်ႈလႆႈႁဵတ်းၵူၺ်း။ ပိူင်လူင်မၼ်း ႁဝ်းလူဝ်ႇလႆႈႁူႉၵၢင်ၸႂ်ၵူၼ်းမိူင်းႁဝ်းၼၼ်ႉၵူၺ်း၊ ႁဝ်းၵေႃႈတူၵ်းလူင်းၵၼ်ဝႃႈ တေႁဵတ်းတီႈလၢင်းၶိူဝ်း။ ၵူၺ်းၵႃႈ တေႁဵတ်းတီႈလၢင်းၶိူဝ်းၼႆႉ ၽႅၼ်မၼ်းႁဝ်းလူဝ်ႇလႆႈ လူင်းထၢမ်ၵၢင်ၸႂ်ၵူၼ်းမိူင်း ပၢင်ထူပ်းၵူၼ်းမိူင်းလူင်ႈၼႃႈ၊ လွင်ႈႁၢင်ႈႁႅၼ်းပၢင်လူင်ႈၼႃႈၼႆ မၼ်းမီးဝႆႉ။ ႁဝ်းၵေႃႈမႃးႁဵတ်းဝိူၵ်ႊသျွပ်ႊ (Workshop) တီႈတူၼ်ႈတီးသေဢုပ်ႇဢူဝ်းၵၼ်၊ ၼႂ်း CSSU တူၵ်းလူင်းၵၼ်ဝႃႈ တေႁဵတ်းပၢင်ႁူပ်ႉထူပ်းၵူၼ်းမိူင်းလူင်ႈၼႃႈ 15 တီႈ ၼႂ်းမိူင်းတႆး 40 မိူင်းပၢႆ။ ပွင်ႇဝႃႈတႆးမီးတီႈလႂ် ႁဝ်းလူဝ်ႇလႆႈၵႂႃႇထၢမ်တီႈၼၼ်ႈ။ တၢင်းမိူင်းၶၢင်၊ ၸႄႈၵႅင်း၊ မၼ်းတလေး၊ လွႆၵေႃႇၸိူဝ်းၼႆႉၵေႃႈၵႂႃႇ။ ၵူၺ်းၵႃႈ တီႈယူပ်ႈယွမ်းမၼ်းၼႆႉ ၵူၼ်းႁဝ်းၵေႃႈမီးၽွင်ႈယူႇ၊ ဢၼ်ပဵၼ်ပၼ်ႁႃလွင်ႈႁႄႉႁၢမ်ႈၵၼ်ၼႆႉ ပဵၼ်ၵွပ်ႈ ၵၢၼ်ၵပ်းသၢၼ်ၵၼ်၊ ႁဝ်းတေလူင်းၵႂႃႇၼႆႉ ႁဝ်းဢမ်ႇလႆႈၵပ်းသၢၼ်ၶဝ်ဝႆႉ၊ ဢၼ်ၼႆႉမၼ်းမီးတီႈ ၾၢႆႇၵပ်းသၢၼ်ႁဝ်း။ ယဝ်ႉၵေႃႈၸုမ်းၾၢႆႇၵပ်းသၢၼ် CSSU ႁဝ်းဢၼ်ႁၢင်ႈႁႅၼ်းယူႇတီႈ တူၼ်ႈတႆးၼႆႉ သမ်ႉယုမ်ႇယမ်ဝႆႉဝႃႈ ႁဝ်းလႆႈၶေႃႈတူၵ်းလူင်း ၶေႃႈတႅပ်းတတ်းၵၼ်ယဝ်ႉ ႁဝ်းလူဝ်ႇႁဵတ်းၵူၺ်းယဝ်ႉ၊ ၵွပ်ႈပိူဝ်ႈၼႂ်း JICM ၵေႃႈတပ်ႉမတေႃႇၵေႃႈပႃး။ UPDJC ၼႆႉၵေႃႈတူဝ်တႅၼ်းတပ်ႉမတေႃႇၵေႃႈပႃး၊ ႁူႉၵၼ်မူတ်းယဝ်ႉ ႁဝ်းတေႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးၼႆႉ။ လွင်ႈတႃႇတေႁၢင်ႈႁႅၼ်း ႁဵတ်းပၢင်ၵုမ်ၸၼ်ႉ ၸိူဝ်ႉၸၢတ်ႈ ND တီႈလၢင်းၶိူဝ်းၼႆႉ ဢမ်ႇဝႃႈၽွင်းလူင်ၸႄႈမိူင်း၊ ဢမ်ႇဝႃႈတၢင်းၽူႈၵွၼ်းတိူင်းသိုၵ်းၶဝ်ၵေႃႈ မႃးၸွႆႈႁၢင်ႈႁႅၼ်းပၼ်ယူႇယဝ်ႉ၊ ၸွႆႈပၼ်ယူႇ။ ၵူၺ်းၵႃႈ မၼ်းမႃးၽိတ်းၵၼ်တီႈၾၢႆႇၵပ်းသၢၼ်၊ ၵမ်းၼႆႉၵူၼ်းႁဝ်းလူင်းၵႂႃႇယဝ်ႉ တပ်ႉတီႈလွႆလႅမ်သမ်ႉဢမ်ႇလႆႈႁူႉ၊ မိူဝ်ႈဝၼ်းဢွၼ်တၢင်း ဝၼ်းတီႈ 17 ၼၼ်ႉၶဝ်ၵေႃႈဢဝ်သိုၵ်းၵႂႃႇလွမ်ႉ။ တီႈၼႆႈၼႆႉ ၾၢင်ႁၢင်ႈမၼ်းႁၢင်ႈၸႃႉ ၵႂႃႇပႅတ်ႈ၊ ၵူၼ်းမိူင်းၵေႃႈလႆႈတူၵ်းၸႂ်ၵႂႃႇပႅတ်ႈ။ ႁဝ်းၵေႃႈၶိုၼ်းငူပ်ႉငီႉထႅင်ႈၵမ်းၼိုင်ႈ တႅမ်ႈလိၵ်ႈၵႂႃႇတီႈလူင်ပွင်ၸိုင်ႈ ပႃးတင်းတီႈတပ်ႉမတေႃႇ။ တီႈလူင်ပွင်ၸိုင်ႈမိူင်းတႆးတႄႉ ပၼ်လိၵ်ႈမႃးယဝ်ႉဝႃႈပၼ်ဢၶႂၢင်ႉႁဵတ်း၊ တီႈတိူင်းသိုၵ်းတူၼ်ႈတီးၵေႃႈ ပၼ်လိၵ်ႈမႃးဝႃႈ ႁႂ်ႈတၢင်းတႂ်ႈတေႃႇတၢင်းတႂ်ႈၵပ်းသိုပ်ႇၵၼ်ၵႂႃႇ။ ၵမ်းၼႆႉ လုၵ်ႈဢွၼ်ႇႁဝ်းတီႈလုမ်းသမ်ႉဢမ်ႇႁူႉ၊ လိၵ်ႈၼႆႉ သမ်ႉဢမ်ႇတၢင်ႇထိုင်တၢင်းၼိူဝ်ၵမ်းလဵဝ်၊ ၵမ်းၼႆႉလိၵ်ႈလုမ်းၼႆႉ သမ်ႉၵႂႃႇဢဝ်ဢွၵ်ႇၶၢဝ်ႇပႅတ်ႈ။ တီႈၼႆႈမၼ်းမိူၼ်ဝႃႈ တပ်ႉမတေႃႇၶဝ်ၶႂ်ႈၽိတ်းၸႂ်၊ မိူၼ်ၼင်ႇဝႃႈ ဢမ်ႇပၼ်ၼႃႈပၼ်တႃၵၼ်၊ တီႈၼႆႈၵေႃႈပဵၼ်တီႈယူပ်ႈယွမ်းၽိတ်းပိူင်ႈၵူၼ်းလုမ်းႁဝ်း ဢၼ်ၼိုင်ႈ။ ၵူၺ်းၵႃႈ ပေႃးမႃးတူၺ်းဢၼ်မီးပၼ်ႁႃၼႆႉၵေႃႈ ၵိူတ်ႇၶိုၼ်ႈမီးယူႇ 3-4 တီႈၵူၺ်းၼင်ႇၵဝ်ႇ၊ တီႈပၢင်လူင်ၼႆႉ ႁၢဝ်ႈႁႅင်းသေပိူၼ်ႈ၊ တီႈလႃႈသဵဝ်ႈၵေႃႈၶဝ်ႁၢမ်ႈယူႇ ၵူၺ်းၵႃႈၶဝ်မႃးဢုပ်ႇၵူၺ်း ၶဝ်ဢမ်ႇလႆႈဢဝ်သိုၵ်းမႃး၊ တီႈၵဵင်းတုင်ၵေႃႈႁၢမ်ႈယူႇ ၵူၺ်းၵႃႈၶဝ်ဢမ်ႇလႆႈဢဝ်သိုၵ်းသေမႃးလွမ်ႉ၊ တီႈတႃႈၶီႈလဵၵ်းၼႆႉၵေႃႈ ဢဝ်သိုၵ်းသေမႃးလွမ်ႉတၢင်းၼွၵ်ႈမၼ်း။ ၵူၺ်းၵႃႈ ဢၼ်ႁဝ်းႁဵတ်း ႁဝ်းလူင်းၵႂႃႇဢဝ်ၵၢင်ၸႂ်ၵူၼ်းမိူင်းၼႆႉ ႁဝ်းႁဵတ်းၸွမ်းၼင်ႇၶၵ်ႉၵၢၼ်ငမ်းယဵၼ်၊ ႁဝ်းႁဵတ်းၸွမ်းၼင်ႇထမ်းတြႃးၼႂ်းၶၵ်ႉၵၢၼ် NCA ၊ ၵွပ်ႈပိူဝ်ႈႁဝ်းထုၵ်ႇမႅၼ်ႈယူႇလႄႈ ႁဝ်းၵေႃႈဢမ်ႇၵိုတ်း၊ ႁဝ်းၵေႃႈၵႄႈၵၼ်ၵႂႃႇ။ ဢၼ်လမ်ႇလွင်ႈမၼ်း ပဵၼ်တီႈၵူၼ်းမိူင်း၊ ႁဝ်းထၢမ်ၵႂႃႇဝႃႈ ၵူၼ်းမိူင်းၼႆႉ ၸွင်ႇၵူဝ်ယူႇႁႃႉ၊ ၵူၼ်းမိူင်းၼႆႉဢမ်ႇၵူဝ်၊ ၵွပ်ႈပိူဝ်ႈႁဝ်းလူဝ်ႇႁူႉ မၼ်းပဵၼ်လွင်ႈငမ်းယဵၼ်၊ ၵူၼ်းမိူင်းၵေႃႈဢမ်ႇၶၢႆႉၵႂႃႇတၢင်းလႂ်။ ၸင်ႇဝႃႈၶၵ်ႉၵၢၼ်ဢၼ်ႁဝ်းလူဝ်ႇဢုပ်ႇၵေႃႈ ႁဝ်းလႆႈဢုပ်ႇၵႂႃႇ၊ လႆႈဢုပ်ႇၵႂႃႇၵူႈတီႈယူႇ၊ ငဝ်းလၢႆးဢၼ်ပဵၼ်ယူႇၼႆႉ ပၼ်ႁႃမၼ်းပဵၼ်ၸိူင်ႉၼႆ။ ဢၼ်ပဵၼ်ယူႇၸိူင်ႉၼႆၼႆႉ ဢၼ်ႁၢင်ႈၾၢင်မၼ်းဢမ်ႇလီၼႆႉ ဢဝ်သိုၵ်းသေၵႂႃႇလွမ်ႉၼႆႉ မၼ်းမိူၼ်ၼင်ႇႁဝ်းႁၢင်ႈႁႅၼ်းသိုၵ်းသေ တေၵႂႃႇသိမ်း။ ၾၢင်ႁၢင်ႈတၢင်းၼွၵ်ႈမၼ်းဢမ်ႇလီ၊ မၼ်းႁဵတ်းႁႂ်ႈၵူၼ်းမိူင်းႁဝ်းၵေႃႈၵူဝ်၊ လွင်ႈငမ်းယဵၼ် ဢၼ်ႁဝ်းႁဵတ်းယူႇၼႆႉ မၼ်းမိူၼ်ဝႃႈၾၢႆႇၼိုင်ႈၼႆႉ ဢမ်ႇၶႂ်ႈႁဵတ်းလွင်ႈငမ်းယဵၼ်၊ မီးၾၢႆႇၼိုင်ႈၵူၺ်း ၶႂ်ႈႁဵတ်းလွင်ႈငမ်းယဵၼ်၊ ၾၢင်ႁၢင်ႈမၼ်းဢွၵ်ႇၵႂႃႇၸိူင်ႉၼႆ။ မိူၼ်ၼင်ႇႁဵတ်းလွင်ႈငမ်းယဵၼ်ၼႆႉ လႅပ်ႈဢမ်ႇပႃးတပ်ႉမတေႃႇဝႆႉ၊ လႅပ်ႈမိူၼ်တင်း RCSS လႄႈလူင်ပွင်ၸိုင်ႈႁဵတ်းၵူၺ်းၼႆ ၾၢင်ႁၢင်ႈမၼ်းဢွၵ်ႇၵႂႃႇၸိူင်ႉၼႆ။ (ၶႅၼ်းတေႃႈပႂ်ႉသိုပ်ႇဢၢၼ်ႇ တွၼ်ႈ 2 ငဝ်းလၢႆးလူင်ပွင်ၸိုင်ႈလႄႈတပ်ႉသိုၵ်း)။

['Uncategorized']

2017-12-22T10:48:05

https://shannews.org/archives/1596

မေႃၵႂၢမ်းၸၢႆးလွမ်ႉဝုၼ်းတင်းၸၢႆးႁၢၼ်လႅင်းတေၶဝ်ႈႁွင်ႉၽဵင်းၵႂၢမ်းတီႈပွႆးၶၢဝ်းၵတ်းၵဵင်းမႆႇ

ၽူႈႁွင်ႉၵႂၢမ်းတႆးၸၢႆးလွမ်ႉဝုၼ်းလႄႈၸၢႆးႁၢၼ်လႅင်းတေၵႂႃႇႁူမ်ႈႁွင်ႉၽဵင်းၵႂၢမ်းမူၼ်ႈၸႂ်ပၼ်ပီႈ ၼွင်ႉႁႅင်းၵၢၼ် တီႈပွႆးၶၢဝ်းၵတ်း ဝဵင်းၵဵင်းမႆႇ။ ပွႆးၶၢဝ်းၵတ်း ပီ 2017 တေတႄႇၸတ်းႁဵတ်းဝၼ်းတီႈ 28 လိူၼ်ၼႆႉ၊ တေၸတ်းၶၢဝ်းတၢင်း10 ဝၼ်းပၢႆ ၸၢႆးလွမ်ႉဝုၼ်း ၽူႈၶဝ်ႈၸုမ်းဝူင်းၸိူင်းလႅဝ်း တေႁွင်ႉဝၼ်းတီႈ 01/01/2018 ၊ ၸၢႆးႁၢၼ်လႅင်း တေႁွင်ႉမူၼ်ႈၸႂ်ၼႂ်းဝၼ်းတီႈ 04/01/2018 လိူဝ်ၼၼ်ႉၵေႃႈတေမီးၽူႈႁွင်ႉ ၵႂၢမ်းသႅၼ်းႁုၼ်ႈမႂ်ႇ ၸၢႆးပူးသႅင်လႄႈယိင်းသႅင်ၽွၼ်းၶဝ်ၵေႃႈလႆႈၶဝ်ႈႁူမ်ႈႁွင်ႉၵႂၢမ်း ဝူင်းတွႆႇတိုင်ႈ ပဵၼ်ၸုမ်းၵူၼ်းၼုမ်ႇတႆးၵဵင်းမႆႇ ဝႃႈၼႆ။ ၸၢႆးလွမ်ႉဝုၼ်း လၢတ်ႈဝႃႈ – “ၶႃႈႁဝ်းလႆႈမီးတိုဝ်ႉတၢင်းၶဝ်ႈႁွင်ႉၽဵင်းၼႂ်းပွႆးၶၢဝ်းၵတ်းၵဵင်းမႆႇၼႆႉလႆႈ5-6ပီယဝ်ႉၶႃႈ။ ယိၼ်းၸူမ်းတီႈလႆႈတိုဝ်ႉတၢင်းမႃးႁွင်ႉၽဵင်းၵႂၢမ်းတႆးၼႆႉလႄႈ ယိၼ်းၸူမ်းပီႈၼွင်ႉတႆး ဢၼ်မႃးၶဝ်ႈပွႆးသေပၼ်ႁႅင်းၵူႈၵေႃႉ ၶႃႈ။ ပွႆးၶၢဝ်းၵတ်း ဝဵင်းၵဵင်းမႆႇၼႆႉ ပီႈၼွင်ႉတႆးႁႅင်းၵၢၼ်ယၢၼ်မိူင်း မႃးၶဝ်ႈႁူမ်ႈပၢင်ပွႆးၵူႈပီ။ မၢင်ပီၵေႃႈ မီးလွင်ႈၽိတ်း ၽႅၵ်ႇပေႃႉထုပ်ႉၶႃႈႁႅမ်ၵၼ်။ ဢၼ်ၺႃးၸဝ်ႈၼႃႈတီႈပႂ်ႉၵူတ်ႇထတ်းၵေႃႈမီးလႄႈ ၸၢႆးလွမ်ႉဝုၼ်း သိုပ်ႇလၢတ်ႈထႅင်ႈဝႃႈ ႁႂ်ႈပီႈၼွင်ႉႁဝ်းဢွၼ်ၵၼ်ပႃးဝတ်းဝႂ်ၸပ်းတူဝ် ၊ ၵႂႃႇဢႅဝ်ႇၵေႃႈ ႁႂ်ႈလႆႈပဵၼ်လွင်ႈ ဢႅဝ်ႇမူၼ်ႈမူၼ်ႈသိူဝ်းသိူဝ်း ႁၵ်ႉၵၼ်ပႅင်းၵၼ် မီးသင်ဢမ်ႇထုၵ်ႇၸႂ်ၵၼ်ၵေႃႈယႃႇဝႆႉ ၸႂ်ၵၼ် ဝၢင်းၶႂၢင်ႉပၼ်ၵၼ်သေ ယႃႇႁႂ်ႈမီးလွင်ႈၽိတ်းမေႃးၵၼ် ” ဝႃႈၼႆ။ ပၢင်ပွႆးၶၢဝ်းၵတ်း (ငၢၼ်းရိုဝ်ႊၻူးၼၢဝ်) ဝဵင်းၵဵင်းမႆႇၼႆႉၸတ်းႁဵတ်းၵူႈပီ ၵူၼ်းၸိူဝ်းၵႂႃႇပွႆးတေ လႆႈသိုဝ်ႉ ၶဝ်ႈ 20 ၿၢတ်ႇ ပေႃးတေၶဝ်ႈၼႂ်းပၢင်ႁွင်ႉၵႂၢမ်းၼႆတေ လႆႈသိုဝ်ႉၶဝ်ႈထႅင်ႈ ၵမ်းၼိုင်ႈ၊ ပီၼႆႉတေ ၸတ်းၼႂ်းဝၼ်းတီႈ 28/12/2017 ထိုင် 08/01/2018 ဝႃႈၼႆ။

['ၾိင်ႈငႄႈၾိင်ႈထုင်း']

2017-12-22T10:38:43

https://shannews.org/archives/1593

ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး တူၵ်ႇလၢတ်ႈဝႃႈ သိုၵ်းလူင်ပွင်ၸိုင်ႈမၢၼ်ႈ ၵၢင်မၢၵ်ႇၼႂ်းဝၢၼ်ႈႁဵတ်းႁႂ်ႈၵူၼ်းမိူင်း တူၵ်းၸႂ်

သိုၵ်းမၢၼ်ႈထႅမ်ႁႅင်းသိုၵ်းၶဝ်ႈတူင်ႉၼိုင်ႁၢဝ်ႈႁႅင်း ၼႂ်းပိုၼ်ႉတီႈ RCSS/SSA တူင်ႉၼိုင်ယူႇၼၼ်ႉ တဵၵ်းၸႂ်ႉၵူၼ်းဝၢၼ်ႈ တေႃႉၶူဝ်းသူင်ႇတၢင်းပၼ်လႄႈ ႁၢင်ႈမၢၵ်ႇၾင်လိၼ်ဝႆႉ ၸွမ်းႁိမ်းႁွမ်းဝၢၼ်ႈၵူၼ်းယူႇသဝ်း ၼႂ်းၸႄႈဝဵင်းမိူင်းပဵင်း ၸိုင်ႈတႆးပွတ်းဢွၵ်ႇ ဝႃႈၼႆ။ ဝၼ်းတီႈ 21/12/2017 ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး Shan Human Rights Foundation (SHRF) ဢွၵ်ႇၽိုၼ်တၢမ်းငဝ်းလၢႆးဝႃႈသိုၵ်းမၢၼ်ႈၸိူဝ်းတူင်ႉၼိုင် ၼႂ်းထုင်ႉမိူင်းပဵင်း မီးသိပ်းတပ်ႉၵွင် မိူၼ် တပ်ႉၶလရ 43 (ပၵ်းဝႆႉမိူင်းပဵင်း)၊ ၶလရ 277( မိူင်းတူၼ်)၊ ၶလရ 278 (လွႆသွင်း/မိူင်းသၢတ်ႇ)၊ ၶမရ 333 (မိူင်းသၢတ်ႇ) ၶမရ 360 (မိူင်းပဵင်း)၊ ၶမရ 519 (မိူင်းတူၼ်)၊ ၶမရ 527 (မိူင်းသၢတ်ႇ)၊ လႄႈ ၶမရ 528 (မိူင်းပဵင်း) ၸိူဝ်းၼႆႉ။ တပ်ႉၸိူဝ်းၼႆႉ ၶၢၼ်းႁွင်ႉၵူၼ်းဝၢၼ်ႈသူင်ႇတၢင်းသေဢမ်ႇၵႃး ႁိမ်းႁွမ်းၶဝ်ၵႂႃႇမႃးၸိူဝ်းၼၼ်ႉၵေႃႈ ၵၢင်မၢၵ်ႇဝႆႉ ဝႃႈၼႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵၢၼ်ပူၼ်ႉ ပႅၼ်ၸိူဝ်းၼႆႉ ႁဝ်းႁၼ်ထိုင်ဝႃႈ သိုၵ်းမၢၼ်ႈဢမ်ႇသႂၢင်းၵိၼ် NCA ၊ ဢမ်ႇမီးၵၢင်ၸႂ် ၶႂ်ႈလႅၵ်ႈလၢႆႈႁႂ်ႈ ဝၢၼ်ႈမိူင်းမီးလွင်ႈ ငမ်းယဵၼ်တႄႉတႄႉၼႆၵူၺ်း။ ၵွပ်ႈသင်ၼႆ တေႃႈၼင်ႇၼႂ်းပိုၼ်ႉတီႈ ၸုမ်းလူင်းလၢႆးမိုဝ်း NCA ယူႇ မၼ်းၶႂ်ႈႁဵတ်းသင် ႁဵတ်း ဢမ်ႇသႂၢင်းၵိၼ်ၽႂ်။ ၶႂ်ႈလႆႈလွင်ႈငမ်းယဵၼ်ၼႆ မၼ်းလၢတ်ႈဢဝ်တၢင်းႁၢင်ႈလီမၼ်းၵူၺ်း၊ လၢႆးႁဵတ်းတႄႉတႄႉ ဢမ်ႇၸႂ်ႈၸိူင်ႉၼၼ် ၵူၼ်းဝၢၼ်ႈၵူၼ်းမိူင်းလႆႈၵူဝ်ႁႄၶဝ်ယူႇတႃႇသေႇ။ လွင်ႈလွၵ်ႇငိုတ်ႈ ၵူၼ်းဝၢၼ်ႈၵူၼ်းသူၼ်၊ လွင်ႈတဵၵ်းတဵင်ပေႉၵိၼ်ၵူၼ်းမိူင်းၸိူဝ်းၼႆႉ တၢင်းႁဵတ်းၶဝ်တိုၵ်ႉမိူၼ်ၵဝ်ႇၵူၺ်း။ ၵွပ်ႈၼၼ် ၶႂ်ႈတုၵ်းယွၼ်း ထိုင်လူင် ပွင်ၸိုင်ႈ ႁႂ်ႈဝႆႉၼၵ်း လွင်ႈပူၼ်ႉပႅၼ်သုၼ်ႇလႆႈၵူၼ်းၼႆႉသေ ဢဝ်လိူင်ႈဢဝ်လၢဝ်းပၼ် ၵူၼ်းမိူင်း ၸိူဝ်းလႆႈ ၶၢမ်ႇတၢမ်ႇမၼ်းၸိူဝ်းၼႆႉ ၼင်ႇႁိုဝ်ၵူၼ်းမိူင်းတေလႆႈပိုင်ႈဢိင်လူင်ပွင်ၸိုင်ႈဢၼ်ဝႃႈလုၵ်ႉတီႈၵူၼ်းမိူင်းသေ လိူၵ်ႈတင်ႈၶိုၼ်ႈမႃးၼၼ်ႉ”ဝႃႈၼႆ။ မိူဝ်ႈဝၼ်းတီႈ 05/12/2017 ၵူၼ်းဝၢၼ်ႈ 7 ၵေႃႉ ဢၼ်ၺႃးသိုၵ်းလူင်ပွင်ၸိုင်ႈမၢၼ်ႈၶမရ 519 တင်း ၶလရ 278 ဢဵၼ်ႁႅင်း မွၵ်ႈ 100 တဵၵ်းၸႂ်ႉၵူၼ်းဝၢၼ်ႈ တေႃႉၶွင် သူင်ႇတၢင်းပၼ်ၶဝ် တဵၵ်းၸႂ်ႉၵူၼ်းဝၢၼ်ႈႁူၺ်ႈၼွတ်ႈ 5 ၵေႃႉ သူင်ႇတၢင်းလႄႈ တေႃႉၶူဝ်းၶွင်ပၼ်ၶဝ်ၵႂႃႇ တေႃႇထိုင် ဝၢၼ်ႈၼႃးယၢင်း ၶၢဝ်းတၢင်းၵႆ 5 လၵ်း ဢၼ်ယူႇၼႂ်းဢိူင်ႇယၢင်းၶမ်း မီးၼႂ်းၵႄႈ မိူင်းပဵင်းတင်း ဢိူင်ႇမိူင်းပူးဢွၼ်ႇ။ ထိုင်မႃး ဝၼ်းတီႈ 5/12/2017 ၵူၺ်းၼင်ႇၵဝ်ႇ သိုၵ်းမၢၼ်ႈ ၶလရ 278 မိူင်းသၢတ်ႇ ၸီႉသင်ႇ ၵူၼ်းဝၢၼ်ႈၼႃးၵွၵ်ႇ တေႃႉၶူဝ်းသူင်ႇတၢင်းပၼ် ၶဝ်ထိုင်တူင်ႈလႅင်ႉ ဢိူင်ႇတႃႈၶႅၵ်း ၶၢဝ်းတၢင်းၵႆ 5 လၵ်း ၼႂ်းၸႄႈဝဵင်းမိူင်းပဵင်း။ ဝၼ်းတီႈ 6 သမ်ႉ သိုၵ်းမၢၼ်ႈၸုမ်းၼႆႉၵူၺ်းၼင်ႇၵဝ်ႇ တဵၵ်းႁွင်ႉၵူၼ်းဝၢၼ်ႈယၢဝ် တေႃႉၶွင်သူင်ႇတၢင်းပၼ်ၶဝ် လုၵ်ႉဢဝ်တီႈဝၢၼ်ႈယၢဝ်ၵႂႃႇဝၢၼ်ႈၼမ်ႉၶႅၵ်ႇ ဢိူင်ႇပၢင်ဝၢႆ ၶၢဝ်းတၢင်းၵႆ 10 လၵ်း ဝႃႈၼႆ။ သိုၵ်းၸုမ်းၼႆႉ ၾင်မၢၵ်ႇဝႆႉၸွမ်းႁိမ်းႁွမ်းဝၢၼ်ႈယၢဝ်။ ၵူၼ်းဝၢၼ်ႈႁၼ်သိုၵ်းမၢၼ်ႈၾင်မၢၵ်ႇဝႆႉ တၢင်းဢွၵ်ႇဝၢၼ်ႈ 1 လုၵ်ႈ ယၢၼ်ဝၢၼ်ႈမွၵ်ႈၼိုင်ႈလၵ်းလႄႈၾင်ဝႆႉတၢင်းဢွၵ်ႇဝၢၼ်ႈၼႃးၵွၵ်ႇ 12 လုၵ်ႈ ဝႃႈၼႆ။ တေႃႈလဵဝ် ၵူၼ်းဝၢၼ်ႈၵူဝ်မၢၵ်ႇၾင်လိၼ် ဢၼ်သိုၵ်းမၢၼ်ႈၾင်ဝႆႉၼၼ်ႉ တႅၵ်ႇတိူဝ်ႉသႂ်ႇသေ ဢမ်ႇႁတ်း ၵႂႃႇႁဵတ်းႁႆႈႁဵတ်းသူၼ်။ ယူႇတီႈၵူၼ်းဝၢၼ်ႈယိုၼ်ႈယွၼ်း တၢင်းၸွႆႈထႅမ်ၸဝ်ႈၼႃႈတီႈၾၢႆႇၵဵဝ်ႇၶွင်ႈ ႁႂ်ႈမႃးပူၵ်း ထွၼ်ၶိုၼ်းမၢၵ်ႇၸိူဝ်းၾင်လိၼ်ႁၢင်ႈၵၢင်ဝႆႉၸိူဝ်းၼၼ်ႉၵေႃႈ ပႆႇမီးၽႂ်မႃး ဝႃႈၼႆ။ မိူဝ်ႈဝၼ်းတီႈ 12/12/2017 သိုၵ်းမၢၼ်ႈၶလရ 278 ၼႆႉၵူၺ်းၼင်ႇၵဝ်ႇ ၶဝ်ႈၼႂ်းဝၢၼ်ႈၼႃးၵွၵ်ႇ တင်း ဝၢၼ်ႈယၢဝ် သေ သွၵ်ႈတဝ်ႁႃသိုၵ်းတႆး ၵူႈႁိူၼ်း။ ယဝ်ႉၵေႃႈ ႁွင်ႉၵူၼ်းဝၢၼ်ႈမႃးပၢင်ၵုမ်ၼိုင်ႈႁိူၼ်းၼိုင်ႈၵေႃႉ ၸီႉသင်ႇယႃႇႁႂ်ႈ လဵင်ႉၶဝ်ႈ၊ သူင်ႇၶၢဝ်ႇသိုၵ်းတႆး ပေႃးႁၼ်သိုၵ်းတႆးမႃး ႁႂ်ႈပွင်ႇၶၢဝ်ႇဝႆးဝႆး ဝႃႈၼႆ။ သိုၵ်းတႆးဢၼ်ယူႇထုင်ႉၼၼ်ႉ ပဵၼ်တပ်ႉ RCSS/SSA ဢၼ်ပဵၼ်ၸုမ်းလူင်းလၢႆးမိုဝ်းၵိုတ်းတိုၵ်းတူဝ်ႈမိူင်း NCA ဝႆႉ။

['သုၼ်ႇလႆႈၵူၼ်း']

2017-12-22T10:34:31

https://shannews.org/archives/1587

ၾႆးမႆႈႁွင်ႈၶၢႆၶူဝ်း ၼႂ်းၵၢတ်ႇမူႇၸေႊ ပႃးၸွမ်းၾႆး ၶၼ်ငိုၼ်းၼပ်ႉလၢၼ်ႉ

ၸိုင်ႈတႆးပွတ်းႁွင်ႇ ၵၢင်ၵၢတ်ႇလူင် ဝဵင်းမူႇၸေႊၼၼ်ႉ ၾႆးမႆႈႁွင်ႈၶၢႆၶူဝ်းဢၼ်ၼိုင်ႈလႄႈ ၵႃႈၶၼ်ငိုၼ်းပႃး ၵႂႃႇၸွမ်းၾႆး ဢမ်ႇယွမ်းလၢၼ်ႉ ဝႃႈၼႆ။ ဝၼ်းတီႈ 22/12/2017 ယၢမ်းၵၢင်ၼႂ် မွၵ်ႈ 7 မူင်း ႁွင်ႈၶၢတ်ႈမၢႆ A – 135 ဢၼ်မီးဝႆႉၼႂ်းၵၢတ်ႇမူႇၸေႊ မၢႆ (2) ၼၼ်ႉ ၾႆးၾႃႉသျွတ်ႉသေ လုၵ်ႉမႆႈတီႈတူႈယဵၼ် ဢၼ်ၵဵပ်းၼိူဝ်ႉပွမ် ၸေႈယဵၼ်ဝႆႉၼၼ်ႉမႃး ၾႆးလႆႈမႆႈၵႂႃႇ တင်းမူတ်း။ ဝႃႈၼႆ။ ၸၢႆးႁိၼ်လဵၵ်း ထုင်ႉႁူၺ်ႈလီ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁွင်ႈၶၢတ်ႈၼၼ်ႉ ပဵၼ်ၸၢဝ်းၶႄႇ လုၵ်ႉတၢင်း မိူင်းၶႄႇသေ မႃးၶၢတ်ႈဝႆႉ။ ၵူၺ်းၵႃႈ ႁွင်ႈၶၢတ်ႈၼၼ်ႉ ဢမ်ႇပိုတ်ႇၶၢႆ၊ ပဵၼ်ႁွင်ႈၵဵပ်းၶူဝ်းၶွင်ဝႆႉၵူၺ်း သင်ဝႃႈ ၸဝ်ႈၶွင် ဢၼ်ၶၢတ်ႈႁွင်ႈၼၼ်ႉ လူဝ်ႇၶၢႆၶူဝ်းၼႆၸိုင် မႃးတေႃႉဢဝ်ၶူဝ်းၼႂ်းမၼ်းသေ ဢဝ်ဢွၵ်ႇၵႂႃႇၶၢႆႁဵတ်းၼၼ်ၵူၺ်း ပေႃးလၢတ်ႈသိုဝ်ႈသိုဝ်ႈၵေႃႈ ပဵၼ်ႁွင်ႉၵဵပ်းၶူဝ်းၶွင်” ဝႃႈၼႆ။ သိုပ်ႇလၢတ်ႈဝႃႈ ၼႂ်းႁွင်ႈၼၼ်ႉ မီးတူႈယဵၼ် 3 တူႈ၊ သၢႆၾႆး ဢၼ် လုၵ်ႉတီႈ ပလၵ်ႊၾႆးသေ မႃးတီႈတူႈယဵၼ် ၵမ်းသိုဝ်ႈၼၼ်ႉ သဵၼ်ႈလဵၵ်ႉသေ သမ်ႉတေႃႇ ၶဝ်ႈၸူးတူႈယဵၼ်သၢမ်လုၵ်ႈၵမ်းလဵဝ် ဢဝ်သၢႆၾႆးၼၼ်ႉမႆႈ လဵၵ်ႉ/ ၵဝ်ႇဢမ်ႇၵမ်ႉလႆႈႁႅင်းၾႆးသေ ၾႆးသျွတ်ႉ တီႈတူႈယဵၼ်ၼၼ်ႉဝႃႈၼႆဢေႃႈ”။ တူႈယဵၼ်သၢမ်ဢၼ်ၼၼ်ႉ ၼိုင်ႈတူႈလႂ်ဢၼ်ၸေႈၶူဝ်းၶွင်ဝႆႉၼႂ်းမၼ်း တေမႅၼ်ႈငိုၼ်းယူႇ 1500-1800 ယႂၼ် (ငိုၼ်းၶႄႇ)။ ယဝ်ႉၵေႃႈ မႆႈလၢမ်းပႃး ၶူဝ်းၶွင်ဢၼ်မီးႁိမ်းၶၢင်ႈၸွမ်းၼၼ်ႉၵမ်ႈၽွင်းသေ တင်းမူတ်း ပေႃးသွၼ်ႇၼပ်ႉ ငိုၼ်းမၢၼ်ႈၸိုင် တေတူၵ်းမႅၼ်ႈ 1 လၢၼ်ႉပၢႆ ဢမ်ႇယွမ်း ဝႃႈၼႆ။

['ၵူႈလွင်ႈလွင်ႈ']

2017-12-22T10:22:56

https://shannews.org/archives/1581

ပၢင်ၵုမ်ၸုမ်းပွင်ၵၢၼ် ငဝ်ႈငုၼ်းၵေႃလိၵ်ႈလၢႆး/ ၾိင်ႈငႄႈတႆး ၸိုင်ႈတႆး ပွၵ်ႈၵမ်းႁႅၵ်ႈ တီႈတူၼ်ႈတီး

ငဝ်ႈငုၼ်းၵေႃလိၵ်ႈလၢႆးလႄႈၾိင်ႈငႄႈတႆး ၸိုင်ႈတႆးပတ်းပိုၼ်ႉ ၸတ်းႁဵတ်းပၢင်ၵုမ်ၸုမ်းပွင်ၵၢၼ် ပဵၼ်ပွၵ်ႈၵမ်းႁႅၵ်ႈ တီႈဝဵင်းတူၼ်ႈတီး မီးၽူႈပွင်ၵၢၼ်လႄႈ လုၵ်ႈၸုမ်း ၶဝ်ႈႁူမ်ႈ 50 ပၢႆ။ ဝၼ်းတီႈ 20-21/12/2017 ယၢမ်းၵၢင်ၼႂ် 9 မူင်း ထိုင် 4 မူင်းဝၢႆးဝၼ်း ငဝ်ႈငုၼ်းၵေႃလိၵ်ႈလၢႆးလႄႈၾိင်ႈငႄႈတႆး ၸိုင်ႈတႆးပတ်းပိုၼ်ႉ ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ၵုမ်ၽူႈပွင်ၵၢၼ် တီႈႁူင်းႁေႃၵေႃလိၵ်ႈ လၢႆးလႄႈၾိင်ႈ ငႄႈတႆး ၸႄႈဝဵင်းတူၼ်ႈတီး ၸိုင်ႈတႆးပွတ်းၸၢၼ်း။ ၼႂ်းပၢင်ၵုမ်ဢုပ်ႇဢူဝ်း ၶၢဝ်းတၢင်း 2 ဝၼ်းၼၼ်ႉ ႁူမ်ႈၵၼ်လႆႈ ၶေႃႈတႅပ်းတတ်း 5 ၶေႃႈ ဝႃႈၼႆ။ ၸၢႆးလႅင်းႁၢၼ် ၵႅမ်ၽူႈၼမ်းၼႂ်း ငဝ်ႈငုၼ်းၵေႃလိၵ်ႈလၢႆး/ ၾိင်ႈငႄႈတႆး မၢႆ(3) လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈၸတ်းႁဵတ်းပၢင်ၵုမ်ၼႆႉ ပဵၼ်ပၢင်ၵုမ်ၽူႈပွင်ၵၢၼ်လႄႈ လုၵ်ႈၸုမ်း ၼႂ်းငဝ်ႈငုၼ်းၵေႃလိၵ်ႈလၢႆး/ ၾိင်ႈ ငႄႈတႆး။ ၼႂ်းပၢင်ၵုမ်ၼႆႉ လႆႈၶေႃႈတႅပ်းတတ်း 5 ၶေႃႈ။ ဢၼ်လၢၵ်ႇလၢႆးတႄႉ ယူႇတီႈငဝ်ႈငုၼ်းၵေႃလိၵ်ႈ လၢႆးလႄႈ ၾိင်ႈငႄႈတႆး ႁူမ်ႈၵၼ်တႅပ်းတတ်းဝႃႈ တေတုၵ်းယွၼ်း တီႈလူင်ပွင်ၸိုင်ႈ မိူင်းတႆး ႁႂ်ႈလႆႈမၵ်းမၼ်ႈပၼ် ဝၼ်း ၸိူဝ်ႉၸၢတ်ႈၸိုင်ႈတႆး (ဝၼ်းၶိူဝ်းတႆး) လႄႈ ပီမႂ်ႇတႆး ႁႂ်ႈပဵၼ်ဝၼ်းလိုဝ်ႈၵၢၼ်” ဝႃႈၼႆ။ ၶေႃႈတႅပ်းတတ်းၼႂ်းပၢင်ၵုမ် – 1 ) ပိူင်ၶွတ်ႇၽွတ်ႈငဝ်ႈငုၼ်း- ၵ) ပိူင်ၶွတ်ႇၽွတ်ႈဢၼ်တၢင်ႇဝႆႉၼႂ်းပၢင်ၵုမ် ၸုမ်းပွင်ၵၢၼ်ငဝ်ႈငုၼ်းၼႆႉ တႅပ်းတတ်းႁပ်ႉဝႆ ပဵၼ်ပိူင်ယုၵ်း ယၢင်ႇ(ပိူင်ၵျၢမ်း)။ ၶ) ပိူင်ၶွတ်ႇၽွတ်ႈပိူင်ယုၵ်းယၢင်ႇၼၼ်ႉ တေသိုပ်ႇသူင်ႇထိုင်ၵေႃလိၵ်ႈလၢႆးၵူႈၸႄႈဝဵင်းသေ ႁႂ်ႈလႆႈထတ်းသၢင် ပၼ်တၢင်းႁၼ်ထိုင်၊ ယဝ်ႉၵေႃႈ ၶိုၼ်းသူင်ႇမႃးတီႈငဝ်ႈငုၼ်း ၼႂ်းဝၼ်းတီႈ 31/01/2018 ပဵၼ်ဝၼ်းလိုၼ်း သုတ်း။ င) Standing Committee တေၶိုၼ်းၵဵပ်းႁုပ်ႈၶေႃႈမုလ်းၵူႈၸႄႈဝဵင်းသေ ႁၢင်ႈႁႅၼ်းပဵၼ်ပိူင်ၶွတ်ႇၽွတ်ႈ ပိူင်ယုၵ်းယၢင်ႇ(ပိူင်ၵျၢမ်း)။ ၸ) ပိူင်ယုၵ်းယၢင်ႇ မၢႆ(2) ၼၼ်ႉ (သင်မီးၶၢဝ်းယၢမ်း) တေၶိုၼ်းသူင်ႇၵေႃလိၵ်ႈလၢႆး ၸႄႈဝဵင်း ႁႂ်ႈၶိုၼ်းလႆႈထတ်းသၢင်ထႅင်ႈ။ သ) ပိူင်ၶွတ်ႇၽွတ်ႈ ပိူင်ယုၵ်းယၢင်ႇ (2) ဢမ်ႇၼၼ်(3) ၼၼ်ႉ တေၶိုၼ်းဢဝ်ၶေႃႈတႅပ်းတတ်းမၵ်းမၼ်ႈတီႈ ပၢင်ၵုမ်လူင်ၶွပ်ႈၶူပ်ႇငဝ်ႈငုၼ်းၵမ်း (14)။ 2) ပပ်ႉတင်ႈႁဵၼ်းလိၵ်ႈတႆး ၸၼ်ႉ(3၊ 4) / Grade 3,4 ၵ) ပၼ်ပုၼ်ႈၽွၼ်းငဝ်ႈၸုမ်းပွင်ၵၢၼ်ပပ်ႉႁဵၼ်းလိၵ်ႈတႆး ႁၢင်ႈႁႅၼ်းႁဵတ်းသၢင်ႈၵႂႃႇ။ ၶ) Standing Committee ဢဝ်ပုၼ်ႈၽွၼ်းသေ မႄးၽိူမ်ႉထႅမ်ဢဵၼ်ႁႅင်းၵူၼ်း ငဝ်ႈၸုမ်းပွင်ၵၢၼ်ပပ်ႉ ႁဵၼ်းလိၵ်ႈတႆး။ င) တႃႇၽိူမ်ႉထႅမ်ဢဵၼ်ႁႅင်းၵူၼ်း ငဝ်ႈၸုမ်းပွင်ၵၢၼ်ပပ်ႉႁဵၼ်းလိၵ်ႈတႆးၼၼ်ႉ သင်ၵူႈၸႄႈဝဵင်း မီးၽူႈလူင်ႉ လႅၼ်ႇၼႆၸိုင် ႁႂ်ႈသူင်ႇၸိုဝ်ႈသဵင်ၸူးငဝ်ႈငုၼ်းၼႂ်း ဝၼ်းတီႈ 31/01/2018 ဝၼ်းလိုၼ်းသုတ်း။ 3) ပၢႆႉလုမ်းငဝ်ႈငုၼ်းၵေႃလိၵ်ႈလၢႆးလႄႈ ၾိင်ႈငႄႈတႆး (ၵူႈၸႄႈဝဵင်း) ၵ) တၢင်းသုင် 4 ထတ်း၊ တၢင်းယၢဝ်း 8 ထတ်း။ ၶ) သီပိုၼ်ႉႁႂ်ႈပဵၼ်သီသွမ်ႇၸမ်ႉ။ င) တူဝ်လိၵ်ႈပဵၼ်သီၶၢဝ်။ 4) ပၢင်ၶူၼ်ႉၶႂႃႉ ၾိင်ႈႁိတ်ႈႁွႆးတႆးယူၼ်းၼၼ်ႉ လႆႈၸႂ်တႅပ်းတတ်းတေႁဵတ်းသၢင်ႈ။ 5) ႁူမ်ႈၵၼ်တႅပ်းတတ်းဝႃႈ တေတုၵ်းယွၼ်းတီႈလူင်ပွင်ၸိုင်ႈမိူင်းတႆး ႁႂ်ႈလႆႈမၵ်းမၼ်ႈပၼ် ဝၼ်းၶိူဝ်းတႆးလႄႈ ပီမႂ်ႇ တႆးၼၼ်ႉ ႁႂ်ႈပဵၼ်ဝၼ်းလိုဝ်ႈၵၢၼ် ၸဵမ်ၸိူဝ်းၼႆႉ။ ၶပ်ႉမၢႆၼႂ်းပၢင်ၵုမ်ငဝ်ႈငုၼ်း ၵေႃလိၵ်ႈလၢႆးလႄႈၾိင်ႈငႄႈတႆး ဢွၼ်တၢင်းသုတ်း ပိုၼ်ၽၢဝ်ႇပိုတ်ႇပၢင်ၵုမ်၊ ၽူႈ ၼမ်းၼႃႈ လုင်ႈၸၢႆးၾႃႈ မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵုမ်၊ ႁူဝ်ပဝ်ႈ လုင်းၸၢႆးတိၼ်ႇ မွၵ်ႇလၢတ်ႈၶေႃႈၵႂၢမ်း၊ ၵပ်း သိုပ်ႇမိုတ်ႈၵိုဝ်းၵၼ်၊ တႃႇတေဢွၵ်ႇလႆႈ ပပ်းႁဵၼ်းလိၵ်ႈတႆး ၸၼ်ႉ 4-5( Grade 4,5)၊ ပၢႆႉလုမ်း/ ၸုမ်ႈလုမ်း/ မၢတ်ႇၼႃႈသိူဝ်ႈ(Logo)၊ တေၶိုၼ်းမႄး (ထႅမ်/ထွၼ်) ပိူင်ၽွတ်ႈႁႅၼ်း ငဝ်ႈငုၼ်းၵေႃလိၵ်ႈလၢႆးလႄႈ ၾိင်ႈငႄႈတႆး၊ လွင်ႈတူင်ႉၼိုင် လိၵ်ႈလၢႆးလႄႈၾိင်ႈငႄႈ ၸႄႈဝဵင်းၽႂ်မၼ်း။ ၵူႈလွင်ႈလွင်ႈ။ ၶေႃႈတႅပ်းတတ်းပၢင်ၵုမ်။ ၽူႈၼမ်း ၼႃႈမွၵ်ႇလၢတ်ႈၶေႃႈၵႂၢမ်း လူပ်းလင် ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2017-12-21T11:17:42

https://shannews.org/archives/1579

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 21/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.74 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365 ပျႃး၊ ငိုၼ်းၶႄႇ 1 ယႅၼ်ႉ = 207.79 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 21/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 20/12/2017 ငိုၼ်းထႆး 1 ဝၢတ်ႇ = 41.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365 ပျႃး၊ ငိုၼ်းၶႄႇ 1 ယႅၼ်ႉ = 206.6 ပျႃး။

['ၵၢၼ်မၢၵ်ႈမီး']

2017-12-21T11:15:18

https://shannews.org/archives/1573

တိူင်းသိုၵ်းမၢၼ်ႈလႃႈသဵဝ်ႈ သင်ႇႁၢမ်ႈပၢင်ၵုမ်တႆးတီႈလႃႈသဵဝ်ႈ ႁႂ်ႈၵိုတ်း

ၵေႃႁၢင်ႈႁႅၼ်းတႃႇပဵၼ်ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး ႁူပ်ႉထူပ်းဢဝ်ၵၢင်ၸႂ်ၵူၼ်းမိူင်း တီႈဝဵင်းလႃႈသဵဝ်ႈ ၺႃးတိူင်းသိုၵ်းမၢၼ်ႈလႃႈသဵဝ်ႈ ၵပ်းၾူၼ်းလွၵ်ႇငိုတ်ႈႁႂ်ႈၵိုတ်းပၢင်ၵုမ် သင်ဢမ်ႇၵိုတ်းတေဢဝ်ႁႅင်းသိုၵ်းၶဝ်ႈ ဝႃႈၼႆ။ ဝၼ်းတီႈ 21/12/2017 ယၢမ်းၵၢင်ဝၼ်း 11 မူင်း ၶွမ်ႊမတီႊ ဢွၼ်ႁူဝ် ၸုမ်းၵေႃႁၢင်ႈႁႅၼ်းတႃႇ ပဵၼ်ပၢင်ၵုမ်ၵၢၼ် မိူင်းၸၼ်ႉၸိူဝ်ႉၸၢတ်ႈတႆး ႁူပ်ႉထူပ်းဢဝ်ၵၢင်ၸႂ်ၵူၼ်းမိူင်း တီႈႁူင်းႁေႃၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်း လႃႈသဵဝ်ႈ ၸိုင်ႈတႆးပွတ်းႁွင်ႇၼၼ်ႉ ၺႃးတိူင်းသိုၵ်းမၢၼ်ႈလႃႈသဵဝ်ႈ ၵပ်းၾူၼ်း သင်ႇႁၢမ်ႈႁႂ်ႈၵိုတ်း ပၢင်ႁူပ်ႉထူပ်း ၵူၼ်းမိူင်း သင်ဢမ်ႇၵိုတ်း တေဢဝ်ႁႅင်းသိုၵ်းၶဝ်ႈ ဝႃႈၼႆ။ ၸဝ်ႈသိုၵ်းလူင်ၸၢႆးဢူး ၽူႈၶၢၼ်ပၢၵ်ႇၶွမ်ႊမတီႊႁူပ်ႉထူပ်းဢဝ်ၵၢင်ၸႂ်ၵူၼ်းမိူင်း သၢႆမိူင်းတႆးပွတ်းႁွင်ႇ လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶဝ်ၵပ်းၾူၼ်းမႃးဝႃႈ ဢမ်ႇပၼ်ႁဵတ်း တၢင်းၼိူဝ်ၶဝ်သင်ႇလူင်းမႃး ၵွပ်ႈပိူဝ်ႈဝႃႈ လုၵ်ႉတီႈ RCSS/SSA ႁဵတ်းလႄႈ ဢမ်ႇပၼ်ႁဵတ်း။ ပေႃးဝႃႈ လုၵ်ႉတီႈၽူႈတႅၼ်းသၽႃး၊ လုၵ်ႉတီႈပႃႇတီႇၵၢၼ်မိူင်းႁဵတ်းၼႆ တႄႉၵေႃႈ ပၼ်ႁဵတ်းယူႇ ၶဝ်ဝႃႈၸိူင်ႉၼၼ်။ ၶဝ်ယင်းဝႃႈ ပေႃးဢမ်ႇၵိုတ်း တေဢဝ်ႁႅင်းသိုၵ်းၶဝ်ႈ ဝႃႈၼႆ။ ၵူၺ်းၵႃႈ ၼႂ်းၶပ်ႉမၢႆဝၼ်းမိူဝ်ႈၼႆႉ တႃႇႁူဝ်ၶေႃႈ 5 ႁူဝ်ၶေႃႈၼၼ်ႉတႄႉ ႁဝ်းဢုပ်ႇတၢင်ႇလၢတ်ႈၼႄၵူၼ်းမိူင်းယဝ်ႉ။ တႃႇတေသပ်းလႅင်းၼႄ လွင်ႈတေၵႂႃႇတီႈလၢင်းၶိူဝ်းၼၼ်ႉ တေလႆႈၽိတ်ႈမွၵ်ႇၸိူင်ႉႁိုဝ်၊ တေၵႂႃႇၸိူင်ႉႁိုဝ် ႁဝ်းလူဝ်ႇ သပ်းလႅင်းၼႄလွင်ႈဢၼ်ၼၼ်ႉၵူၺ်းယဝ်ႉ” ဝႃႈၼႆ။ သိုပ်ႇလၢတ်ႈဝႃႈ တီႈပၢင်ႁူပ်ႉထူပ်းဢဝ်ၵၢင်ၸႂ်ၵူၼ်းမိူင်းႁဝ်းၶႃႈတီႈလႃႈသဵဝ်ႈၼႆႉ သိုၵ်းမၢၼ်ႈမႃးဝႅတ်ႉလွမ်ႉ တႄႉ ၵေႃႈဢမ်ႇမီးၼင်ႇၵဝ်ႇ။ မီးၾၢႆႇပလိၵ်ႈၾၢႆႇၸွပ်ႇၶၢဝ်ႇၵူၺ်း မႃးၶဝ်ႈႁူမ်ႈထွမ်ႇၸွမ်းယူႇ ဝႃႈၼႆ။ ပၢင်ႁူပ်ႉထူပ်းဢဝ်ၵၢင်ၸႂ်ၵူၼ်းမိူင်း တီႈလႃႈသဵဝ်ႈၼႆႉ မီးၵူၼ်းမိူင်းမႃးၶဝ်ႈႁူမ်ႈ မွၵ်ႈ 100 ၵေႃႉ။ ပၢင်ႁူပ်ႉထူပ်း ၵူၼ်းမိူင်းတီႈပၢင်လူင်၊ တႃႈၶီႈလဵၵ်း ၸိူဝ်းၼႆႉၺႃးသိုၵ်းမၢၼ်ႈဝႅတ်ႉလွမ်ႉသေ သင်ႇႁႂ်ႈၵိုတ်း။ တီႈပၢင်လူင် လႆႈဢဝ်ၸိုဝ်ႈၽူႈတႅၼ်းသေ ႁူပ်ႉဢုပ်ႇၵႂႃႇတေႃႇပေႃးယဝ်ႉ။ တီႈတႃႈၶီႈလဵၵ်းတႄႉ သိုၵ်းမၢၼ်ႈမႃး ထႅမ်ႁႅင်းသိုၵ်းပႂ်ႉတူၺ်းသေတႃႉ ၸတ်းႁဵတ်းၵႂႃႇတေႃႇပေႃးယဝ်ႉ ၼင်ႇၵဝ်ႇ။ မိူဝ်ႈၽုၵ်ႈ ဝၼ်းတီႈ 22/12/2017 တေသိုပ်ႇၵႂႃႇႁူပ်ႉထူပ်းၵူၼ်းမိူင်း ၼႂ်းၸႄႈဝဵင်းမိူင်းယႆ၊ ၼႂ်းဝၼ်းတီႈ 23/12 /2017 တေသိုပ်ႇၵႂႃႇႁူပ်ႉထူပ်းၵူၼ်းမိူင်း ၵျွၵ်ႉမႄး ဝႃႈၼႆ။ ၶႅပ်းႁၢင်ႈ – ၼၢင်းငိုၼ်းႁွမ်၊ ၸၢႆးလႃႉထူၺ်း

['ၵၢၼ်မိူင်း']

2017-12-21T09:29:27

https://shannews.org/archives/1569

ၵူၼ်းလၢင်းၶိူဝ်းႁွတ်ႈမိူင်းၵွၵ်ႇၵေႃႉၼိုင်ႈ ၼွၼ်းလပ်းလူႉတၢႆယူႇၼႂ်းႁွင်ႈၼွၼ်း

ၵူၼ်းလၢင်းၶိူဝ်း ႁွတ်ႈမိူင်းထႆးႁဵတ်းၵၢၼ်တီႈဝဵင်းမိူင်းၵွၵ်ႇ ၵေႃႉၼိုင်ႈ ၼွၼ်းလပ်းလူႉတၢႆၵႂႃႇ တီႈႁွင်ႈၼွၼ်းမၼ်းၸၢႆး ဢၼ်ၶၢတ်ႈယူႇဝႆႉ။ ဝၼ်းတီႈ 20/12/2017 ၸၢႆးလူင် ဢႃယု မွၵ်ႈ 28 ပီ ၵူၼ်းဝၢၼ်ႈႁၢတ်ႇလၢင်းၶိူဝ်း ၵႂႃႇႁဵတ်းၵၢၼ် မိူင်းထႆး ဢမ်ႇၸပ်းတၢင်းပဵၼ်သင်သေ လူႉတၢႆယူႇၼႂ်းႁွင်ႈၼွၼ်းမၼ်းၸၢႆး တီႈမိူင်းၵွၵ်ႇ ၸိုင်ႈထႆး။ ၸၢႆးဢွင်ႇ ၵေႃႉပဵၼ်လၢၼ်မၼ်းၸၢႆး လၢတ်ႈဝႃႈ – “ မိူဝ်ႈၵၢင်ၶမ်ႈၼၼ်ႉ ၼႃႉႁဝ်းတင်းဢူၺ်း ၵေႃႉမၼ်း ဢွၼ်ၵၼ်ၵိၼ်ပီႊယိူဝ်ႊ လုတ်ႇလႅၼ်းယႃႈလႄႈ လဵၼ်ႈၾူၼ်းသေၼွၼ်းၵႂႃႇမွၵ်ႈ 11 မူင်း (ၵၢင်ၶိုၼ်း) ၽိူဝ်ႇမိူင်းလႅင်းမႃးၵေႃႈဢမ်ႇတိုၼ်ႇယဝ်ႉ ” ဝႃႈၼႆ။ ၸၢႆးလူင် ဢႃယူႉ မွၵ်ႈ 28 ယူႇထုင်ႉဝၢၼ်ႈႁၢတ်ႇ ၼႃးၵူင်း ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်း။ ပဵၼ်လုၵ်ႈၸၢႆးပေႃးထဝ်ႈထူဝ်ႇ မႄႈထဝ်ႈမ မီးပီႈၼွင်ႉႁူမ်ႈတွင်ႉ 5 ၵေႃႉ ။ ႁဵတ်းၵၢၼ်ၼႂ်းမိူင်းထႆး မွၵ်ႈ 8 ပီ။ မၼ်းၸၢႆးၼႆႉ မီးလုၵ်ႈယိင်းၵေႃႉၼိုင်ႈ – ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2017-12-21T09:22:22

https://shannews.org/archives/1566

တပ်ႉသိုၵ်းမၢၼ်ႈဝၼ်းမိူဝ်ႈၼႆႉ မိူၼ်တင်းၶတ်းၶႂၢင်ၵၢၼ်ငမ်းယဵၼ် ယူႇၼိူဝ်ပိူင်ငဝ်ႈပိုင်းမိူင်း 2008

ၸွမ်းလူၺ်ႈၽႅၼ်ႇတီႈလၢႆးတၢင်းၵၢၼ်မိူင်း တမ်းဝၢင်းမီးဝႆႉၼၼ်ႉသေယဝ်ႉ ၶွင်ႇသီႇဢဝ်ၶိုၼ်းၸိုင်ႈတႆး RCSS ၼမ်းၼႃႈ ဢွၼ်ဢဝ်လုၵ်ႈၸုမ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU တင်းမူတ်းတင်းသဵင်ႈ ႁူမ်ႈမိုဝ်းၵၼ်သေ ၵေႃႇသၢင်ႈလွင်ႈငမ်းယဵၼ် ႁဵတ်းၸွမ်းၶၵ်ႉၵၢၼ်ငမ်းယဵၼ်မႃးယူႇၼႆႉ ၽိူဝ်ႇထိုင်မႃးမိူဝ်ႈဝၼ်းတီႈ 27 လိူၼ်ၼူဝ်ႊဝႅမ်ႊၿိူဝ်ႊ လႆႈတူၵ်းလူင်းၵၼ်ၼႂ်းပၢင်ၵုမ် ငူပ်ႉငီႉၼႃႈၵၢၼ်ၽေႃႇၼမ်ႉၼႄတူဝ် လိၵ်ႈႁူမ်ႈမၢႆၵိုတ်းတိုၵ်း ဢၼ်ႁွင်ႉဝႃႈ JICM ၼၼ်ႉသေယဝ်ႉ လႆႈၸႂ်ၵၼ်ဝႃႈ RCSS တေဢွၼ်ႁူဝ်ႁဵတ်းၵႂႃႇ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး။ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးၼႆႉ ဢၼ်ၼႆႉတေပဵၼ်ဢၼ်သုင်သုတ်း။ တႃႇတေပဵၼ်လႆႈဢၼ်ၼၼ်ႉသမ်ႉ တႄႇဢဝ်လိူၼ်ၻီႊသႅမ်ႊၿိူဝ်ႊ 11 ဝၼ်းတေႃႇထိုင် 15 ဝၼ်း လုၵ်ႈၸုမ်း CSSU တင်းမူတ်းတင်းသဵင်ႈမႃးႁူမ်ႈတုမ်ၵၼ်သေယဝ်ႉ ဢုပ်ႇၵုမ်ၵၼ်ၵႂႃႇႁူဝ်ၶေႃႈ 5 ဢၼ် ၵၢၼ်မိူင်း၊ ၵၢၼ်လွင်ႈၵူၼ်း၊ ၵၢၼ်မၢၵ်ႈမီး၊ ၵၢၼ်ႁူမ်ႇလူမ်ႈလႄႈဢိၵ်ႇလူၺ်ႈ သိင်ႇဝႅတ်ႉလွမ်ႉၾိင်ႈတိုၼ်းပဵၼ်ႁိမ်းႁွမ်း။ ပေႃးဝႃႈဢုပ်ႇၵုမ်ၵၼ် 4-5 ဝၼ်းယဝ်ႉၼႆ တႄႇဢဝ်ဝၼ်းတီႈ 17 ၶဝ်ၸဝ်ႈၸႅၵ်ႇၽႄၸုမ်းသေ တေလူင်းထူပ်း ပေႃႈမႄႈၵူၼ်းမိူင်း၊ ႁႂ်ႈလႆႈႁူပ်ႉထူပ်းတင်းပေႃႈမႄႈၵူၼ်းမိူင်းသေ ၵဵဝ်ႇလူၺ်ႈႁူဝ်ၶေႃႈဢၼ်လၢတ်ႈမႃးႁႃႈဢၼ်ၼၼ်ႉ ၽႂ်ၽူႈလႂ်မီးၸႂ်ၸိူင်ႉၼင်ႇႁိုဝ်၊ မီးတၢင်းႁၼ်ၸိူင်ႉၼင်ႇႁိုဝ်၊ လႅၵ်ႈလၢႆႈတၢင်းႁူႉ ၵဵပ်းဢဝ်ၵၢ င်ၸႂ်ၵူၼ်းမိူင်း။ ၼႂ်းၼၼ်ႉလႆႈႁၼ်ၶဝ်ၸဝ်ႈၸႅၵ်ႇဝႆႉ တေမီးယူႇ 20 ၼႃႈတီႈ- မိူင်းတႆးပွတ်းဢွၵ်ႇၶူင်း မိူင်းယၢင်း၊ ၵဵင်းတုင်၊ တႃႈၶီႈလဵၵ်း။ မိူင်းတႆးပွတ်းႁွင်ႇ လႃႈသဵဝ်ႈ၊ မိူင်းယႆ၊ သႅၼ်ဝီ၊ မူႇၸေႊ၊ ၵျွၵ်ႉမႄး။ တီႈတၢင်းမိူင်းတႆးပွတ်းၸၢၼ်းသမ်ႉ လၢႆးၶႃႈ၊ ၼမ်ႉၸၢင်၊ လၢင်းၶိူဝ်း၊ တူၼ်ႈတီး၊ ပၢင်လူင်၊ ပၢင်လွင်း၊ ၵႃလီႉ။ ဢိၵ်ႇလူၺ်ႈပႃးတင်းၼွၵ်ႈမိူင်းတႆး မိူၼ်ၸိူင်ႉမိူင်းယၢင်း (ၸႄႈမိူင်းၶၢင်)၊ ဝဵင်းလိူဝ်ႇ၊ ၵုင်းမၢၵ်ႇလၢင်း၊ သပေႇတၢၼ်း၊ လွႆၵေႃႇ (မိူင်းယၢင်းလႅင်)ၸိူဝ်းၼႆႉ တင်းမူတ်းတေမီး 20 ၼႃႈတီႈ။ တႄႇဢဝ်ဝၼ်းတီႈ 19 တေႃႇထိုင် 24 ၶဝ်ၸဝ်ႈတေလူင်းထူပ်းၵူၼ်းမိူင်း ဝႃႈၼၼ်သေတႃႉ မိူဝ်ႈဝၼ်းတီႈ 17 ဝၼ်းတႄႇႁႅၵ်ႈမၼ်းၵမ်းလဵဝ် ၸုမ်းဢၼ်လႆႈဢဝ်ပုၼ်ႈၽွၼ်း ပိူဝ်ႈတႃႇလူင်းထူပ်းပေႃႈမႄႈၵူၼ်းမိူင်း တီႈၼႂ်းဝဵင်းပၢင်လူင်ၼၼ်ႉ လႆႈထုၵ်ႇတပ်ႉသိုၵ်းမၢၼ်ႈၶဝ် ဢိုတ်းႁၢမ်ႈႁႄႉတပ်ႉဝႃႈ ယႃႇႁႂ်ႈလႆႈႁဵတ်း။ ၵဵဝ်ႇလူၺ်ႈလွင်ႈၼၼ်ႉသေယဝ်ႉ မိူဝ်ႈဝၼ်းတီႈ 19 လႆႈႁၼ်လိၵ်ႈဢွၵ်ႇမႃး 2 ၽိုၼ်၊ ၽိုၼ်ၼိုင်ႈလုၵ်ႉတီႈ လူင်ပွင်ၸိုင်ႈမိူင်းတႆးဢွၵ်ႇမႃး၊ ပေႃးမႃးဢဝ်ၶေႃႈႁုပ်ႈယေႃႈမၼ်းတႄႉပွင်ႇဝႃႈ ယူႇတီႈလူင်ပွင်ၸိုင်ႈမိူင်းတႆးၼႆႉ တေၵမ်ႉၸွႆႈ ပၼ်ဢဵၼ်ပၼ်ႁႅင်း ပိူဝ်ႈတႃႇတေပဵၼ်မႃးပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၶွင်ၸၢဝ်းၶိူဝ်းတႆးယူႇ၊ လူဝ်ႇၸိူင်ႉႁိုဝ်မီးၸိူင်ႉႁိုဝ်ၵေႃႈ ၶဝ်ၸဝ်ႈတိုၼ်းၽွတ်ႈႁႅၼ်းၶွမ်ႊမတီႊဝႆႉ ပိူဝ်ႈတႃႇတေၸွႆႈထႅမ်ၵႂႃႇၵူႈလွင်ႈၵူႈတၢင်း ဝႃႈၼႆ။ ၵူၺ်းၵႃႈမိူဝ်ႈဝၼ်းတီႈ 19 ၼႆႉၵူၺ်းၼင်ႇၵဝ်ႇ ယူႇတီႈၽူႈၵွၼ်းတိူင်း တိူင်းသိုၵ်းဝၼ်းဢွၵ်ႇ (ယပၶ)တူၼ်ႈတီး သမ်ႉဢွၵ်ႇမႃးလိၵ်ႈၽိုၼ်ၼိုင်ႈ၊ ဢၼ်ၼၼ်ႉသမ်ႉဝႃႈ ၸွမ်းၼင်ႇၶေႃႈတူၵ်းလူင်း JICM မီးၼၼ်ႉသေယဝ်ႉ RCSS တေဢွၼ်ႁူဝ်ႁဵတ်းၵႂႃႇ ပၢင်ၵုမ်ၸၼ်ႉၸိူဝ်ႉၸၢတ်ႈၸၢဝ်းၶိူဝ်းတႆးၼႆႉ ၼင်ႇႁဝ်းတူၵ်းလူင်းၵၼ်ဝႃႈ ႁႂ်ႈႁဵတ်းၼႂ်း လိူၼ်ၵျႅၼ်ႊၼိဝ်ႊရီႊ ဝူင်ႈတီႈ 2 တမ်ႈတီႈဝဵင်းလၢင်းၶိူဝ်းၼႆၼၼ်ႉ မီးဝႆႉလႄႈ ၼွၵ်ႈသေဢၼ်ႁဝ်းမၵ်းတတ်း တူၵ်းလူင်းၵၼ်ဝႆႉၼၼ်ႉ ယႃႇႁဵတ်းတၢင်ႇတီႈတၢင်ႇတၢင်း လႆႈႁၼ်ႁၢမ်ႈတပ်ႉဝႆႉၸိူင်ႉၼၼ်။ တီႈၼႆႈပေႃးႁဝ်းမႃးထတ်းသၢင်တူၺ်း ပိူဝ်ႈတႃႇတေႁဵတ်းပၢင်ၵုမ်လူင်ႈၼႃႈတႄႉ တေပဵၼ် 7-8-9 တီႈဝဵင်းတူၼ်ႈတီး။ ပေႃးယဝ်ႉဢၼ်တေႁဵတ်းပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးတႄႉတႄႉၼႆႉ တေႁဵတ်းဝၼ်းတီႈ 12-13-14 တမ်ႈတီႈဝဵင်းလၢင်းၶိူဝ်း ဝႃႈၼၼ်သေတႃႉ ပၢင်လူင်ႈၼႃႈမၼ်းၼႆႉ တေလႆႈႁဵတ်းတီႈလႂ် တေလႆႈႁဵတ်းၸိူင်ႉၼင်ႇႁိုဝ်၊ ယႃႇပေႁဵတ်းတီႈလႂ် ယႃႇပေႁဵတ်းဝၼ်းလႂ်ၼႆ ဢမ်ႇမီးၶေႃႈတူၵ်းလူင်းၵၼ်။ ၵွပ်ႈပိူဝ်ႈၸိူင်ႉၼႆလႄႈ ဢၼ်ၶဝ်မႃးႁၢမ်ႈတပ်ႉဝႃႈ ၼွၵ်ႈသေဝဵင်းလၢင်းၶိူဝ်း တၢင်ႇတီႈတၢင်ႇတၢင်း ယႃႇႁႂ်ႈလႆႈႁဵတ်း ၸိူဝ်းၼၼ်ႉၼႆႉ မၼ်းဢမ်ႇၶဝ်ႈတၢင်းၵၢၼ်။ တီႈၼႆႈႁဝ်းၶႃႈလႆႈထတ်းႁၼ်ဝႃႈ ယူႇတီႈလူင်ပွင်ၸိုင်ႈၵႂႃႇၸွမ်း လၢႆးတၢင်းၵၢၼ်မိူင်း ဢၼ်ႁွင်ႉဝႃႈၽႅၼ်ႇတီႈလၢႆးတၢင်းၵၢၼ်မိူင်း (ၼၢႆႇငၢၼ်ႇယေးလၢၼ်းပျႃႉမေႇပူင်ႇ)။ RCSS လႄႈ CSSU ၵႂႃႇၸွမ်းလၢႆးတၢင်းၵၢၼ်မိူင်းဢၼ်ၼၼ်ႉယူႇသေတႃႉၵေႃႈ ယူႇတီႈတပ်ႉမတေႃႇၾၢႆႇသိုၵ်းမၢၼ်ႈ ၼႆႉတႄႉ မိူၼ်တင်းဝႃႈၶတ်းၶႂၢင် ပိူဝ်ႈတႃႇတေၵႂႃႇသဵၼ်ႈတၢင်းငမ်းယဵၼ်ၼၼ်ႉယူႇၼႆ ႁဝ်းၶႃႈလႆႈႁၼ်ဢၼ်ၼႆႉဢၼ်ၼိုင်ႈ။ တီႈၼႆႈပေႃးမႃးတူၺ်း တပ်ႉသိုၵ်းတပ်ႉမတေႃႇမၢၼ်ႈယၢမ်းမိူဝ်ႈလဵဝ်ၼႆႉ ပေႃးမႃးတူၺ်းပိူင်ငဝ်ႈပိုင်းမိူင်း 2008 ဢၼ်ၾၢႆႇလူင်ပွင်ၸိုင်ႈသိုၵ်း ဢွၼ်ႁူဝ်သေၶဵၼ်ႇတႅမ်ႈမႃးၼၼ်ႉ တီႈတွၼ်ႈ 16 (မတ်ႉတႃ 16)ၼၼ်ႉၼႄဝႆႉဝႃႈ- ႁူဝ်ၼႃႈၸိုင်ႈမိူင်းၼႆႉတိုၼ်းပဵၼ်ၸွမ်ၸိုင်ႈ၊ ၸွမ်ၸိုင်ႈၼႆႉ ပဵၼ်ၽူႈမီးပုၼ်ႈၽွၼ်းယႂ်ႇသုင်သုတ်း ပိူဝ်ႈတႃႇၾၢႆႇဢုပ်ႉပိူင်ႇၽွင်းငမ်းဝၢၼ်ႈမိူင်း ဝႃႈၼင်ႇၼၼ်။ ဝႃႈဝႆႉၸိူင်ႉၼၼ်သေတႃႉၵေႃႈ တီႈတွၼ်ႈ 20 (ၸ) ၼၼ်ႉသမ်ႉၼႄဝႆႉဝႃႈ ပိူဝ်ႈတႃႇတေၵႅတ်ႇၶႄႁႄႉၵင်ႈ ပၵ်းပိူင်လၵ်းမိူင်း 2008 ၼႆႉ ယူႇတီႈတပ်ႉမတေႃႇမီးပုၼ်ႈၽွၼ်းၼၵ်းၼႃလိူဝ်ပိူၼ်ႈ ၼႄဝႆႉၸိူင်ႉၼင်ႇၼၼ်။ ပေႃးၼႆတပ်ႉမတေႃႇၼႆႉ မၼ်းတိုၼ်းယူႇတႂ်ႈၾၢႆႇၵုမ်းၵမ် ၸွမ်ၸိုင်ႈၵမ်းသိုဝ်ႈၼႆ ဝႃႈလႆႈသေတႃႉၵေႃႈ ပိူင်ငဝ်ႈပိုင်းမိူင်း 2008 ၼႆႉ ပဵၼ်လူင်ပွင်ၸိုင်ႈသိုၵ်း ဢၼ်ၵဝ်ႇၼၼ်ႉဢွၼ်ၶဵၼ်ႇတႅမ်ႈမႃး။ မိူဝ်ႈလဵဝ် ၾၢႆႇတပ်ႉမတေႃႇၼႆႉသမ်ႉ ၶဝ်ႈၸိုဝ်ႈဝႃႈမၼ်းယူႇတႂ်ႈ ၾၢႆႇၵုမ်းၵမ်ၸွမ်ၸိုင်ႈၼႆသေတႃႉ လၢႆးႁဵတ်းလၢႆးသၢင်ႈမၼ်း ဝၼ်းမိူဝ်ႈၼႆႉသမ်ႉၶတ်းၶႂၢင်ၵၼ်ဝႆႉတင်းလူင်ပွင်ၸိုင်ႈဝႆႉယူႇ။ မိူၼ်ၸိူင်ႉ JICM ၵေႃႈလီ၊ မိူၼ်ၸိူင်ႉ UPDJC ၵေႃႈလီ၊ ဢၼ်ၸိူဝ်းႁဵတ်းသၢင်ႈၵၢၼ်ငမ်းယဵၼ်ယူႇတင်းမူတ်း တင်းသဵင်ႈၼႆႉ ယူႇတီႈၸွမ်ၸိုင်ႈပၼ်ပုၼ်ႈၽွၼ်းတီႈ တေႃႇဢွင်ႇသၢၼ်းၸူႉၵျီႇ ၽူႈၵိူဝ်းၵုမ်ၸိုင်ႈမိူင်း ဢွၼ်ႁူဝ်သေယဝ်ႉ ၸင်ႇလႆႈႁဵတ်းသၢင်ႈမႃး၊ ပွင်ႇဝႃႈၼႆႉပဵၼ်ၶေႃႈၸီႉသင်ႇၶွင်ၸွမ်ၸိုင်ႈ၊ ပဵၼ်ၶေႃႈၸီႉသင်ႇၸိုင်ႈမိူင်း။ ယူႇတီႈၸွမ်ၸိုင်ႈတင်းၵေႃႉၸီႉသင်ႇၸႂ်ႉႁဵတ်း ပၼ်ပုၼ်ႈၽွၼ်းႁဵတ်းယူႇၼၼ်ႉ ၾၢႆႇတပ်ႉမတေႃႇသမ်ႉၶတ်းၶႂၢင်သေယဝ်ႉ ပူၼ်ႉပႅၼ်ယူႇၸိူင်ႉၼင်ႇၼႆၼႆႉ မိူၼ်တင်းဝႃႈတပ်ႉမတေႃႇၼႆႉ ၵႂႃႇမီးၾၢႆႇၼိူဝ်ပၵ်းပိူင်လၵ်းမိူင်းယဝ်ႉႁိုဝ် ႁဝ်းၶႃႈတေလႆႈမီးၶေႃႈထၢမ်မႃး။ ၾၢႆႇၼိုင်ႈၵေႃႈ တေလႆႈဝႃႈတပ်ႉမတေႃႇဝၼ်းမိူဝ်ႈလဵဝ်ၼႆႉ ဢၼ်ပဵၼ်ပိူင်ငဝ်ႈပိုင်းမိူင်း 2008 ဢၼ်တၢမ်တူဝ် လူင်ပွင်ၸိုင်ႈသိုၵ်းၶဝ် ၶဵၼ်ႇတႅမ်ႈမႃးၼၼ်ႉ မၼ်းဢမ်ႇၸွမ်းယဝ်ႉႁိုဝ် ဢၼ်ၼႆႉၵေႃႈတေလႆႈထၢမ်ၵၼ်ယူႇယဝ်ႉ။ ပေႃးပဵၼ်ၸိူင်ႉၼၼ်မႃး လၢႆးတၢင်းၵၢၼ်မိူင်း ဢၼ်ႁဝ်းၶႃႈထူပ်းၵၼ်ဝၼ်းမိူဝ်ႈလဵဝ်ယူႇၼႆႉ ပိူင်ယႂ်ႇသုတ်း လူင်ပွင်ၸိုင်ႈ၊ တႅၼ်းၽွင်း၊ သၽႃး ဢိၵ်ႇလူၺ်ႈပႃးတင်းတပ်ႉမတေႃႇသိုၵ်းမၢၼ်ႈ ဢိၵ်ႇလူၺ်ႈၸုမ်းၸၢဝ်းၶိူဝ်း မႅၵ်ႇၵွင်ႈ၊ ၸုမ်းၸၢဝ်းၶိူဝ်းၸိူဝ်းဢၼ်ႁဵတ်းၵၢၼ်ပႃႇတီႇ ဢိၵ်ႇပႃးတင်းၸုမ်းၸၢဝ်းၶိူဝ်းၸိူဝ်းဢဵၼ်ႁႅင်းဢေႇၶဝ် တင်းမူတ်းတင်းသဵင်ႈၼႆႉ တေလႆႈၸုၵ်းမၼ်ႈၼိူဝ်သုၼ်ႇလႆႈသုၼ်ႇပဵၼ်ၵူၼ်း၊ တေလႆႈၸုၵ်းမၼ်ႈၼိူဝ် ၻီႊမူဝ်ႊၶရေႊၸီႊသေယဝ်ႉ ၵူႈၵေႃႉၶိင်းၵူၼ်း ႁႂ်ႈလႆႈမီးသုၼ်ႇႁူမ်ႈၽဵင်ႇပဵင်းၵၼ် ႁူမ်ႈမိုဝ်းပွင်သၢင်ႈၸင်ႇ ႁဝ်းၶႃႈတေၸၢင်ႈမုင်ႈမွင်းလႆႈ လွင်ႈငမ်းယဵၼ်။ ၸူဝ်ႈၵႃႈႁဝ်းပႆႇသၢင်ႈလႆႈလွင်ႈငမ်းယဵၼ်၊ ၸူဝ်ႈၵႃႈႁဝ်းပႆႇမေႃၼပ်ႉယမ် သုၼ်ႇလႆႈသုၼ်ႇပဵၼ်ၵူၼ်း၊ ၸူဝ်ႈၵႃႈႁဝ်းပႆႇမၢင်ႇၵိူဝ်းယိူင်းၸူးလၢႆးတၢင်း ၻီႊမူဝ်ႊၶရေႊၸီႊၼၼ်ႉတႄႉ တႃႇတေပဵၼ်မႃးလႆႈငမ်းယဵၼ်၊ တႃႇတေပဵၼ်မႃးလႆႈမိူင်းႁူမ်ႈတုမ်ၸိုၼ်ႈၸၢင်ႇ ဢၼ်ဝႃႈၼၼ်ႉႁဝ်းၶႃႈပႆႇၸၢင်ႈမုင်ႈမွင်း။ ပေႃးတင်းဝႃႈ တေၶတ်းၶႂၢင်တေႃႇၸုမ်းၸၢဝ်းၶိူဝ်းႁဵတ်းသၢင်ႈယူႇၼၼ်ႉလႄႈသင်၊ ပေႃးဝႃႈတေသိုပ်ႇၵေႃႇၵၢၼ်ႁၢႆႉ မုင်ႈၸူးတႃႇတေပဵၼ်ပၢင်တိုၵ်းသိုၵ်းသိူဝ် ယူႇတိၵ်းတိၵ်းၸိုင် တီႈၼႂ်းၼႃႈတီႈၸၢဝ်းၶိူဝ်းၼၼ်ႉ တႃႇတေၵေႃႇသၢင်ႈၵၢၼ်မၢၵ်ႈမီး ဢၼ်ယႂ်ႇဢၼ်လူင် ပိူဝ်ႈတႃႇႁဵတ်းႁႂ်ႈဝၢၼ်ႈမိူင်းႁုၼ်ႈမုၼ်းၶိုၼ်ႈယႂ်ႇၼၼ်ႉၵေႃႈ တေဢမ်ႇပဵၼ်လႆႈ၊ ပေႃႈဢမ်ႇမီးလွင်ႈႁုၼ်ႈမုၼ်းၶိုၼ်ႈယႂ်ႇ ပေႃးဝႃႈဢမ်ႇမီးလွင်ႈငမ်းယဵၼ်ၵေႃႈ ပိူဝ်ႈတႃႇၵေႃႇသၢင်ႈလႆႈမိူင်းႁူမ်ႈတုမ်ၸိုၼ်ႈၸၢင်ႇ ဢၼ်ဝႃႈၼၼ်ႉ ႁဝ်းၶႃႈပႆႇၸၢင်ႈမုင်ႈမွင်း။ ၵွပ်ႈပိူဝ်ႈၸိူင်ႉၼႆလႄႈ တၢမ်တူဝ်တပ်ႉမတေႃႇၼႆႉ ပေႃးတင်းဝႃႈပႆႇပိၼ်ႇလႅၵ်ႈပိုၼ်ႉႁူႉပၢႆးႁၼ် ဢိၵ်ႇလူၺ်ႈပႃးတင်းပၢႆးဝူၼ်ႉၶဝ် ဢၼ်ႁၼ်ၽိတ်းၼိူဝ်ၸၢဝ်းၶိူဝ်း၊ ဢၼ်ၶတ်းၶႂၢင်တေႃႇၸၢဝ်းၶိူဝ်းလႄႈ ဢၼ်ၶတ်းၶႂၢင်တေႃႇၵၢၼ်ငမ်းယဵၼ်ၼၼ်ႉ ယူႇတိၵ်းတိၵ်းၵူၺ်းၸိုင် ၼင်ႇႁဝ်းၶႃႈတင်းမူတ်းတင်းသဵင်ႈ မုင်ႈမွင်းဝႃႈႁႂ်ႈလႆႈပဵၼ်မႃးမိူင်းႁူမ်ႈတုမ်ၸိုၼ်ႈၸၢင်ႇ ဢၼ်ၵတ်းယဵၼ်ႁိၼ်ႉၼွၼ်း ပိူဝ်ႈတႃႇၵူၼ်းၵူႈၵေႃႉၼၼ်ႉ တေပႆႇၸၢင်ႈပဵၼ်လႆႈၼႆ ႁဝ်းၶႃႈယွၼ်းထတ်းႁၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈၶႃႈ။ ႁိုၼ်း ၵႃယၢင်း (21/12/2017)

['Uncategorized', 'ၶေႃႈထတ်းသၢင်']

2017-12-21T08:07:33

https://shannews.org/archives/1563

ၵူၼ်းၶၢႆၽၵ်းၶဵဝ် ၵေႃႉၼိုင်ႈ တူၵ်းၼမ်ႉမၢဝ်း ၸူမ်ႁၢႆၵႂႃႇ ႁႃတူဝ် ဢမ်ႇႁၼ်

ၵူၼ်းဝၢၼ်ႈၼွင်မႃႉတႃ (ၽူႈယိင်း) ဢႃယု 50 ပၢႆၵေႃႉၼိုင်ႈ တၢင်ႇၽၵ်းၶဵဝ်မႃး ၶၢႆၼႂ်းၵၢတ်ႇၼမ်ႉၶမ်း ၼမ်ႉမၢဝ်း ၵိုင်ႉၵၢင်ႉၶိုၼ်ႈတွင်ႈလေႃႇဢဝ်မၼ်းၼၢင်း ၸူမ်ႁၢႆၵႂႃႇ ထိုင်ယၢမ်းလဵဝ်ပႆႇႁၼ်တူဝ်တၢႆ။ ဝၼ်းတီႈ 20/12/2017 ယၢမ်းၵၢင်ၼႂ်ၸဝ်ႉ 5 မူင်း ၼၢႆးငိုၼ်းသွႆႈၶမ်းၸိင်ႇ ဢႃယု 58 ပီ ပဵၼ်ၵူၼ်းဝၢၼ်ႈၼွင်မႃႉ တႃႊ ဢိူင်ႇၼွင်ၶမ်း ၾၢႆႇႁွင်ႉၼမ်ႉမၢဝ်း ၸႄႈဝဵင်းၼမ်ႉၶမ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ တၢင်ႇၽၵ်း ၶဵဝ်မႃး တေၵႂႃႇၶၢႆၼႂ်းၵၢတ်ႇၼမ်ႉၶမ်းၼႆ ၽွင်းလူင်းၵႂႃႇတႃႈႁိူဝ်းၼၼ်ႉ ၼမ်ႉမၢဝ်းၵိုင်ႉၵၢင်ႉ ၶိုၼ်ႈတွင်ႈလေႃႇမၼ်း ၼၢင်းပႃးလူတ်ႉၶိူင်ႈ တူၵ်းၵႂႃႇၼႂ်းၼမ်ႉမၢဝ်းသေ ၸူမ်ႁၢႆၵႂႃႇ ထိုင်ယၢမ်းလဵဝ်ပႆႇႁၼ် ဝႃႈၼႆ။ ဢေထူၺ်း လုၵ်ႈယိင်းၼၢႆးငိုၼ်းသွႆႈၶမ်းၸိင်ႇ မၢၼ်ႈၼွင်မႃႉတႃႊ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မႄႈႁဝ်း လုၵ်ႉၵႂႃႇၵၢတ်ႇၸဵမ်ၸဝ်ႉၶႃႈယဝ်ႉ တေၵႂႃႇၶၢႆၽၵ်းတီႈၵၢတ်ႇၶႃႈ ယွၼ်ႉဝႃႈ မိူဝ်ႈဝၼ်းတီႈ 19 ၼၼ်ႉ သဵၼ်ႈတၢင်း ဢၼ်လုၵ်ႉတီႈမၢၼ်ႈႁဝ်းၶႃႈသေ ၶဝ်ႈၵႂႃႇတၢင်းၼမ်ႉၶမ်းၼၼ်ႉ မၼ်းၶၢတ်ႇဝႆႉ ပဵၼ်သွင်တွၼ်ႈ။ ထႅင်ႈၾၢႆႇၼိုင်ႈၵေႃႈ တၢင်းၼႆႉသမ်ႉ ၵတ်း မွၵ်ႇမူၺ်ၼၢႆးၵေႃႈသုမ်ႇၵုမ်ႈၼႃႇၵေႃႈပိူင်ၼိုင်ႈ၊ ထႅင်ႈလွင်ႈၼိုင်ႈၵေႃႈ ၾႆးလူတ်ႉၶိူင်ႈမႄႈႁဝ်းၶႃႈ ႁေႃႈၼၼ်ႉၵေႃႈ ဢမ်ႇပေႃးလႅင်း ထွင်ႇသဵၼ်ႈတၢင်းၵႆၵေႃႈ ဢမ်ႇႁၼ်ၵေႃႈပိူင်ၼိုင်ႈ။ ဝၼ်းၼၼ်ႉၼမ်ႉမၢဝ်းသမ်ႉ ၼမ်လူၼ်ႉလႄႈ မႄႈႁဝ်းလႆႈတူၵ်း လွင်ႈၵႂႃႇၸွမ်းၼမ်ႉ။ တေႃႇထိုင်ယၢမ်းလဵဝ် တူဝ်မႄႈႁဝ်းလႄႈ လူတ်ႉၶိူင်ႈဢၼ် မႄႈႁဝ်း ၶီႇၵႂႃႇၼၼ်ႉ ဢမ်ႇႁၼ်ၶႃႈ။ လႆႈႁၼ်ၽၵ်းၶဵဝ် ဢၼ်မႄႈႁဝ်းတၢင်ႇၵႂႃႇၼၼ်ႉ ၽူးလႆၸွမ်းၼမ်ႉဝႆႉၵူၺ်း” ဝႃႈၼႆ။ သိုပ်ႇလၢတ်ႈဝႃႈ တေႃႈလဵဝ်သမ်ႉ တွၼ်ႈၼိူဝ်ၼမ်ႉမၢဝ်းၼၼ်ႉ ၶႄႇၶဝ်ပွႆႇၼမ်ႉလူင်းတီႈၾၢႆၼၼ်ႉၵေႃႈပိူင်ၼိုင်ႈသေ တၢင်းပွတ်းတႂ်ႈၼမ်ႉမၢဝ်းၼႆႉ ၼမ်ႉယိုင်ႈၶိုၼ်ႈတင်းၼမ်။ လိူဝ်ၼၼ်ႉ ၸွမ်းႁိမ်းၼမ်ႉမၢဝ်းၵေႃႈ ပိူၼ်ႈၵေႃႈ သမ်ႉ လုတ်ႇသၢႆးဢွၵ်ႇၶၢႆပဵၼ်လုၵ်းပဵၼ်ထၢင်ၵေႃႈပိူင်ၼိုင်ႈ ဝႃႈၼႆ။ ၼၢႆးငိုၼ်းသွႆႈၶမ်းၸိင်ႇၼႆႉ တႄႇၼႃးႁိူၼ်းၵိုၵ်းၸွမ်း လုင်းၶိင်းသူၺ်ႇၵျွင်း ဢၢႆႈသႃႇမီးလုၵ်ႈႁူမ်ႈၵၼ် 4 ၵေႃႉ၊ ပဵၼ် ၵူၼ်းမၢၼ်ႈမႃႉတႃ ဢိူင်ႇၼွင်ၶမ်း ၾၢႆႇႁွင်ႇၼမ်ႉမၢဝ်း ၸႄႈဝဵင်းၼမ်ႉၶမ်း ဝႃႈၼႆ။ သင်ဝႃႈ ၽူႈလႂ်ၽႂ်သေ ဢမ်ႇဝႃႈ သင်ထူပ်းႁၼ် ပႃႈၼၢင်းၶမ်း တူဝ်တၢႆ/ တူဝ်လိပ်းၼႆ ၶႅၼ်းတေႃႇၸႅင်ႈပွင်ႇပၼ် ၵေႃႉ ပဵၼ်လုၵ်ႈလၢၼ် တင်းႁိူၼ်း မၢႆၾူၼ်း (ၶႄႇ) 15925435559 ဝႃႈၼႆ။

['ၵူႈလွင်ႈလွင်ႈ']

2017-12-21T08:03:12

https://shannews.org/archives/1552

တပ်ႉသိုၵ်းမၢၼ်ႈ ၸႂ်ႉဢဵၼ်ႁႅင်းဝႅတ်ႉလွမ်ႉပၢင်ၵုမ်တႆး တီႈတႃႈၶီႈလဵၵ်း

တပ်ႉသိုၵ်းလူင်ပွင်ၸိုင်ႈမၢၼ်ႈ ၶမယ 359 တႃႈၶီႈလဵၵ်း ပႃးၵွင်ႈၵၢင်ႇ၊ ၶိူင်ႈယိပ်းၸေးမိုဝ်း၊ ဢဵၼ်ႁႅင်းႁိမ်း 30 ၵေႃႉ ဝႅတ်ႉလွမ်ႉ ပၢင်ၵုမ်ႁူပ်ႉထူပ်းၵူၼ်းမိူင်း ဝႃႈၼႆ။ ဝၼ်းတီႈ 21/12/2017 ၶွမ်ႊမတီႊတႃႇၸတ်းႁဵတ်းပၢင်ၵုမ်လူင်ႈၼႃႈၸၼ်ႉၸိူဝ်ႉၸၢတ်ႈတႆးၼၼ်ႉ ဢုပ်ႇဢူဝ်းၾၢႆႇ လူင်ပွင်ၸိုင်ႈသေ ႁူပ်ႉထူပ်းၵူၼ်းမိူင်း တီႈဝိႁၢရ်လူင်(ၵျွင်းလူင်) ႁွင်ႈလိုၵ်ႉ ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ တႃႇ ၵဵပ်းသဵင်ၵၢင်ၸႂ်ၵူၼ်းမိူင်း။ ယူႇတီႈတပ်ႉသိုၵ်းမၢၼ်ႈၶမယ 359 တႃႈၶီႈလဵၵ်း ဢဵၼ်ႁႅင်း ႁိမ်း 30 ၵေႃႉ ၶဝ်ႈဝႅတ်ႉ လွမ်ႉသင်ႇႁႂ်ႈၵိုတ်းပၢင်ၵုမ် ဝႃႈၼႆ။ “ၶဝ်မႃးထိုင်ၸဵမ်မွၵ်ႈ 11 မူင်း တေႃႇထိုင်တေႃႈလဵဝ် တိုၵ်ႉပႂ်ႉယူႇတၢင်းၼွၵ်ႈ၊ ႁဝ်းလူဝ်ႇႁဵတ်းသင် ၵေႃႈႁဝ်းႁဵတ်း ၵႂႃႇၸိူင်ႉၼၼ်” ၸၢႆးလႅင်းၽူႈၶၢၼ်ပၢၵ်ႇၶွမ်ႊမတီႊႁူပ်ႉထူပ်းဢဝ်ၵၢင်ၸႂ်ၵူၼ်းမိူင်း သၢႆပွတ်းဢွၵ်ႇၶူင်းလၢတ်ႈ။ သိုၵ်းမၢၼ်ႈဢၼ်မႃးဝႅတ်ႉတီႈပၢင်ၵုမ်တႆးတႃႈၶီႈလဵၵ်းၼႆႉ ပဵၼ်တပ်ႉၶမယ 359 တႂ်ႈပိဝ်ႇႁႃႇတႃႈၶီႈလဵၵ်း။

['ၵၢၼ်မိူင်း']

2017-12-21T06:27:03

https://shannews.org/archives/1543

ပၢင်ၵုမ်လူင်ႈၼႃႈ ၸၼ်ႉၸိူဝ်ႉၸၢတ်ႈတႆး CSSU လူင်းႁူပ်ႉထူပ်းၵူၼ်းမိူင်း တီႈဝဵင်းပၢင်လူင် ၺႃးသိုၵ်းမၢၼ်ႈ ႁႄႉႁၢမ်ႈထႅင်ႈ

ပၢင်ၵုမ်လူင်ႈၼႃႈၸၼ်ႉၸိူဝ်ႉၸၢတ်ႈတႆး ႁူပ်ႉထူပ်းၵူၼ်းမိူင်းတီႈဝဵင်းပၢင်လူင်ထႅင်ႈ တႃႇၵဵပ်းသဵင်ၵၢင်ၸႂ်ၵူၼ်းမိူင်း ၺႃးသိုၵ်းမၢၼ်ႈၶဝ်ႈႁႄႉႁၢမ်ႈထႅင်ႈ ဝႃႈၼႆ။ ဝၼ်းတီႈ 21/12/2017 ယၢမ်းၵၢင်ၼႂ် မိူဝ်ႈၼႆႉ ၶွမ်ႊမတီႊပၢင်ၵုမ်လူင်ႈၼႃႈ တႃႇၸတ်းႁဵတ်းပၢင်ၵုမ်လူင် ၸၼ်ႉၸိူဝ်ႉ ၸၢတ်ႈတႆးၼၼ်ႉ ဢုပ်ႇဢူဝ်းၾၢႆႇလူင်ပွင်ၸိုင်ႈသေ ႁူပ်ႉထူပ်းၵူၼ်းမိူင်း တီႈပၢင်လူင်ထႅင်ႈၵမ်းၼိုင်ႈ တႃႇၵဵပ်း သဵင်ၵၢင်ၸႂ်ၵူၼ်းမိူင်းၼႆႉတပ်ႉသိုၵ်းမၢၼ်ႈၸႂ်ႉဢဵၼ်ႁႅင်းၶဝ်ႈႁႄႉႁၢမ်ႈထႅင်ႈ။ လႆႈၵိုတ်းယင်ႉဝႆႉၸူဝ်ႈၶၢဝ်းသေ သိုပ်ႇ ဢုပ်ႇၸၼ်ႉပႃႈၼိူဝ်ဝႆႉယူႇ ဝႃႈၼႆ။ ပူၼ်ႉမႃး ဝၼ်းတီႈ 17/12/2017 ၼၼ်ႉၵေႃႈ ၶွမ်ႊမတီႊပၢင်ၵုမ်လူင်ႈၼႃႈၸၼ်ႉၸိူဝ်ႉၸၢတ်ႈတႆး ၽွင်းတိုၵ်ႉ တေ လူင်းႁူပ်ႉထူပ်းၵူၼ်းမိူင်းဝဵင်းပၢင်လူင်ယူႇၼၼ်ႉ ၺႃးသိုၵ်းမၢၼ်ႈ တိူင်းသိုၵ်းဝၼ်းဢွၵ်ႇၵၢင် ယရၶ ၶူဝ်လမ် ၸႂ်ႉႁႅင်း သိုၵ်းတင်းၼမ်သေ ၶဝ်ႈဝႅတ်ႉလွမ်ႉ ႁႄႉႁၢမ်ႈဢမ်ႇပၼ်ၸတ်းပၢင်ႁူပ်ႉထူပ်းၵူၼ်းမိူင်းသေ ၸင်ႇမႃးႁူပ်ႉထႅင်ႈ။ ၵမ်း ၼႆႉၵေႃႈသမ်ႉၺႃးႁႄႉႁၢမ်ႈထႅင်ႈၼင်ႇၵဝ်ႇ ။

['ၵၢၼ်မိူင်း']

2017-12-20T13:13:36

https://shannews.org/archives/1540

ၸုမ်းလူင်းလၢႆးမိုဝ်း NCA 8 ၸုမ်း ပၢင်ၵုမ်လူင်ႈၼႃႈ ႁၢင်ႈႁႅၼ်းတႃႇပၢင်ၵုမ်လူင်ႁူဝ်ပၢၵ်ႇပီ 21 ၵမ်းထူၼ်ႈ 3

ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း 8 ၸုမ်း ႁူပ်ႉထူပ်းဢုပ်ႇၵုမ်ၵၼ် တီႈၼႂ်းၵဵင်းမႆႇ မိူင်းထႆး၊ ပၢင်ၵုမ်ႁၢင်ႈႁႅၼ်း ပိူဝ်ႈတႃႇပၢင်ၵုမ်လွင်ႈငမ်းယဵၼ် ၸၼ်ႉမိူင်းႁူမ်ႈတုမ် (ပွၵ်ႈၵမ်း 4) ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ဢၼ်တေၸတ်းထႅင်ႈတၢင်းၼႃႈ။ ပၢင်ၵုမ်ပွၵ်ႈၼႆႉ ၸတ်းတင်ႈတႄႇဝၼ်းတီႈ 14-18/12/2017 ။ ႁူဝ်ၶေႃႈလူင် ဢၼ်ဢုပ်ႇၼႂ်းတွၼ်ႈၵၢၼ်မိူင်း တင်းမူတ်းမီး 10 ႁူဝ်ၶေႃႈ။ ၼႂ်းသိပ်းႁူဝ်ၶေႃႈလူင်ၸိူဝ်းၼႆႉ မီးထႅင်ႈႁူဝ်ၶေႃႈယွႆႈမၼ်းထႅင်ႈတင်းၼမ်။ ၼႂ်းၵႃႈ 5 ႁူဝ်ၶေႃႈၼၼ်ႉ ၽိုၼ်လိၵ်ႈတွၼ်ႈၵၢၼ်မိူင်းတင်း တွၼ်ႈၵၢၼ်ႁူမ်ႇလူမ်ႈၼၼ်ႉ တေဢဝ်ဝႆႉပဵၼ်ၽိုၼ်လိၵ်ႈ တႃႇႁဵတ်းၵၢၼ် (Working Paper) သေ ဢဝ်တၢင်ႇလၢတ်ႈၵႂႃႇတီႈ ပၢင်ဢုပ်ႇဢူဝ်းၵၼ်တင်းၵူၼ်းမိူင်း လႄႈၽူႈၵဵဝ်ႇၶွင်ႈ-ၼႆယဝ်ႉ။ ၽူႈၵွၼ်းလုမ်း PI ဢၼ်ႁဵတ်းၵၢၼ်ၾၢႆႇၵမ်ႉထႅမ်လွင်ႈငမ်းယဵၼ်ၼႂ်းမိူင်း ၸဝ်ႈၶိုၼ်းသႂ်လၢတ်ႈဝႃႈ- “တွၼ်ႈၵၢၼ်မိူင်းၼၼ်ႉ ယွၼ်ႉပိူဝ်ႈဝႃႈၼႂ်းၸုမ်းၽႂ်ၸုမ်းမၼ်း တေလႆႈၶိုၼ်းမႄးဢုပ်ႇဢူဝ်းပိုၵ်းသႃၵၼ်ထႅင်ႈ ၵမ်းၼိုင်ႈ။ ထႅင်ႈပိူင်ၼိုင်ႈ ႁဝ်းၵေႃႈလီလႆႈငူပ်ႉငီႉၵၼ်တင်း ၸုမ်းၸိူဝ်းဢၼ်ပႆႇလူင်းလၢႆးမိုဝ်း၊ ပေႃးပႃးၵၢင်ၸႂ်ၶဝ်ၼႆ မၼ်းၸင်ႇတေတဵမ်ထူၼ်ႈ။ ၵူၺ်းၵႃႈ ၸုမ်းၸၢဝ်းၶိူဝ်း 8 ၸုမ်းၼႆႉ ၶဝ်မၼ်ႈၸႂ်ဝႃႈ ဢၼ်ၶဝ်ႁဵတ်းဝႆႉ 10 ႁူဝ်ၶေႃႈၵႃႈပူၼ်ႉမႃးၼႆႉမၼ်းတဵမ်ထူၼ်ႈယဝ်ႉ။ ပေႃးဝႃႈလႆႈၸွမ်းၼင်ႇ 10 ႁူဝ်ၶေႃႈ ဢၼ်ၶဝ်တၢင်ႇယွၼ်းၼႆတႄႉ ၸုမ်းၸိူဝ်းဢၼ်ပႆႇလူင်းလၢႆးမိုဝ်းၵေႃႈ ၸၢင်ႈၶဝ်ႈပႃးမႃး”-ဝႃႈၼႆ။ တွၼ်ႈၵၢၼ်မိူင်း ဢၼ်ၶဵၼ်ႇတႅမ်ႈႁဵတ်းဝႆႉမီး 10 ႁူဝ်ၶေႃႈၼၼ်ႉ ပဵၼ်လၵ်းၵၢၼ်ပိုၼ်ႉထၢၼ်မိူင်းႁူမ်ႈတုမ်။ ႁူဝ်ၶေႃႈ (1)ႁႂ်ႈပေႃးပဵၼ်မႃးမိူင်းႁူမ်ႈတုမ်ဢၼ် ယူႇၼိူဝ်ပိုၼ်ႉထၢၼ်ၻီႊမူဝ်ႊၶရေႊၸီႊလႄႈ လွၵ်းပိူင်ၾႅတ်ႊၻရႄႊလ်။ [ႁူဝ်ၶေႃႈၼႆႉ မီးၶေႃႈသပ်းလႅင်းဝႃႈ- ပေႃးပဵၼ်ၻီႊမူဝ်ႊၶရေႊၸီႊ ယိူင်းဢၢၼ်းသုင်သုတ်း ဢၼ်လူဝ်ႇလႆႈပဵၼ် ႁႂ်ႈၵူၼ်းမိူင်းပဵၼ်ယႂ်ႇ (Civilian supremacy)။ ပေႃးပဵၼ်ၾႅတ်ႊၻရႄႊလ် ယိူင်းဢၢၼ်းသုင်သုတ်းပဵၼ် လွင်ႈသုၼ်ႇလႆႈတႅပ်းတတ်းႁင်းၶေႃႈ (Self Determination) လႄႈ ပိူင်ငဝ်ႈပိုင်းမိူင်းၸႄႈမိူင်း (State Constitution)။] (2)လွင်ႈဢႃႇၼႃႇၸိၵ်းၸွမ်ၸိုင်ႈမိူင်း။ (3)လွင်ႈၽဵင်ႇပဵင်းတၢင်းၸိူဝ်ႉၶိူဝ်း။ (4)သုၼ်ႇလႆႈလွင်ႈတႅပ်းတတ်းတူဝ်ၵဝ်ႇႁင်းၶေႃ (Rights of Self Determination) ၼႆႉပွင်ႇသင်။ (5)ၾၢင်ႁၢင်ႈၸိုင်ႈမိူင်းႁူမ်ႈတုမ်လႄႈ လွင်ႈၶွတ်ႇၽွတ်ႈၸႄႈမိူင်း။ (6)လွင်ႈၸႅၵ်ႇၽႄဢႃႇၼႃႇၼႂ်းၵႄႈၵၢင်မိူင်းႁူမ်ႈတုမ်လႄႈ ၸႄႈမိူင်း။ (7)ပိူင်ငဝ်ႈပိုင်းမိူင်းၸႄႈမိူင်းၶဝ်။ (8)လွင်ႈၵႅတ်ႇၶႄႁႄႉၵင်ႈပၼ်သုၼ်ႇလႆႈၸုမ်းၵူၼ်းဢေႇ။ (9)လွင်ႈတပ်ႉပလိၵ်ႈၸႄႈမိူင်း။ (10)လွၵ်းပိူင်ပႃႇတီႇလၢၵ်ႇလၢႆ- ၸိူဝ်းၼႆႉ။ ၽိုၼ်လိၵ်ႈႁၢင်ႈႁႅၼ်းဝႆႉတႃႇ 5 ႁူဝ်ၶေႃႈ- 1.ၵၢၼ်မိူင်း၊ 2.ၵၢၼ်ႁူမ်ႇလူမ်ႈ၊ 3.ၵၢၼ်ပၢႆးမၢၵ်ႈမီး။ 4.လွင်ႈတီႈလိၼ်လႄႈၶူဝ်းႁႄႈၶူဝ်းတိုၼ်း၊ 5.ၵၢၼ်တူင်ႇဝူင်းၵူၼ်းၸိူဝ်းၼႆႉ။ ၼႂ်း 5 ႁူဝ်ၶေႃႈၼႆႉ ဢၼ်ၸႂ်ႉၶၢဝ်းယၢမ်းၼမ်ပဵၼ် ၶေႃႈတီႈ 1 လႄႈၶေႃႈ 2 ၵၢၼ်မိူင်းလႄႈၵၢၼ်ႁူမ်ႇလူမ်ႈ။ ၵိုတ်းယူႇတႃႇ 3 ႁူဝ်ၶေႃႈၼၼ်ႉ ဢမ်ႇပေႃးၸႂ်ႉၶၢဝ်းယၢမ်းၼမ်သေ တူၵ်းလူင်းၵၼ်လႆႈ။ ပၢင်ၵုမ်လူင်ပွၵ်ႈၼႆႉ ၵဵဝ်ႇၵပ်းၽိုၼ်လိၵ်ႈ 5 ၽိုၼ်ၼၼ်ႉ တႃႇ 3 ၽိုၼ် မိူၼ်ၼင်ႇၵၢၼ်တူင်ႇဝူင်းၵူၼ်း၊ ၵၢၼ်တီႈလိၼ်၊ ပၢႆးမၢၵ်ႈမီးၸိူဝ်းၼႆႉ လႆႈၶေႃႈတႅပ်းတတ်း မၵ်းမၼ်ႈယဝ်ႉ။ ၵူၺ်းၵႃႈ လွင်ႈႁူမ်ႇလူမ်ႈလႄႈၵၢၼ်မိူင်း ဝႆႉပဵၼ်ၽိုၼ်လိၵ်ႈဝိူၵ်ႊၶိင်ႊၽေႊၽိူဝ်ႊ (Working Paper)သေ တေလႆႈသိုပ်ႇဢုပ်ႇဢူဝ်းၵၼ် တင်းတပ်ႉသိုၵ်းမၢၼ်ႈၵႂႃႇ။ ၽိုၼ်လိၵ်ႈၼႆႉ ဢမ်ႇၸႂ်ႈၽိုၼ်လိၵ်ႈႁပ်ႉႁွင်းမၵ်းမၼ်ႈ၊ ပႆႇတူၵ်းလူင်းၵၼ်၊ ၵွပ်ႈဝႃႈပႆႇလႆႈငူပ်ႉငီႉတၢင်းၼႂ်းတၢင်းၼွၵ်ႈလီလီ-ၼႆယဝ်ႉ။ လိူဝ်သေၼၼ်ႉ လွင်ႈဢၼ်တေလႆႈသိုပ်ႇဢုပ်ႇဢူဝ်းၵၼ် တင်းတပ်ႉသိုၵ်းမၢၼ်ႈၵႂႃႇထႅင်ႈၼၼ်ႉ ပဵၼ်ၵဵဝ်ႇၵပ်းလွင်ႈႁူမ်ႇလူမ်ႈ DDR ဢၼ်ပႆႇတူၵ်းလူင်းၵၼ်လႆႈ၊ ဢိၵ်ႇၶေႃႈၵႂၢမ်းဢၼ်ပႃးၼႂ်း NCA ၸိူဝ်းၼႆႉ တင်းၾၢႆႇတပ်ႉသိုၵ်းမၢၼ်ႈ တင်းၸုမ်းၸၢဝ်းၶိူဝ်းယိပ်းၵွင်ႈၵၢင်ႇပွင်ႇၸႂ်ၸွင်ႇမိူၼ်ၵၼ် ၸိူဝ်းၼႆႉ-ၼႆယဝ်ႉ။ DDR 1. Disarmament ပူတ်းၶိူင်ႈၵွင်ႈၵၢင်ႇ။ 2.Demobilization ပူတ်းတပ်ႉသိုၵ်း။ 3. Reintegration ပူတ်းၵူၼ်းႁၢပ်ႇၵိုတ်ႉၵၢၼ်ၼႂ်းတပ်ႉသိုၵ်းသေ ၶဝ်ႈႁူမ်ႈႁွမ်းၼႂ်းတပ်ႉမႂ်ႇ ဢၼ်ၵေႃႇတင်ႈမႂ်ႇၶိုၼ်း။ ၸုမ်းၸၢဝ်းၶိူဝ်း EAOs ၸိူဝ်းလူင်းလၢႆးမိုဝ်း NCA ဝႆႉ 8 ၸုမ်းမီး ပဵၼ်ၶွင်ႊသီႊဢဝ်ၶိုၼ်းၸိုင်ႈတႆး/တပ်ႉသိုၵ်း ၸိုင်ႈတႆး (RCSS/SSA) ၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF) ၊ ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ၊ တပ်ႉသိုၵ်းယၢင်းၵမ်ႉထႅမ်ၻီႊမူဝ်ႊၶရေႊၸီႊ (DKBA) ၊ တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း-ၶွင်ႊသီႊငမ်းယဵၼ် (KNLA-PC) ၊ ပႃႊတီႊပူတ်းပွႆႇၸိူဝ်ႉၸၢတ်ႈရၶႅင်ႇ (ALP) ၸိူဝ်းၼႆႉ။

['ၵၢၼ်မိူင်း']

2017-12-20T10:00:50

https://shannews.org/archives/1536

ၸၢႆးႁႅင်းလူင်မိူင်းၵုတ်ႈတေပိုတ်ႇ ႁူင်းလဵၼ်ႈဢဵၼ်ႁႅင်း တီႈဝဵင်းၵႃလီႉ

ပီ 2018 ၼႆႉၸၢႆးႁႅင်းလူင် မိူင်းၵုတ်ႈ တေမႃးပိုတ်ႇႁူင်းလဵၼ်ႈဢဵၼ်ႁႅင်း ၸိုဝ်ႈ “ၽွၼ်းလီ” တီႈဝဵင်း ၵႃလီႉ ႁႂ်ႈၵူၼ်းမိူင်းတႆး ပၢႆးယူႇလီၶႅမ်ႉလႄႈ ၵႆယၢၼ်ယႃႈမဝ်းၵမ်။ ႁူင်းလဵၼ်ႈဢဵၼ်ႁႅင်း “ၽွၼ်းလီ” တႄႇၵေႃႇသၢင်ႈႁၢင်ပီ 2017 သေတေဢၢၼ်းယဝ်ႉၼႂ်းႁူဝ်ပီ 2018 ႁူင်းလဵၼ်ႈဢဵၼ်ႁႅင်းမီးတီႈ ၼိူဝ်သဵၼ်ႈတၢင်းၵႂႃႇမိူင်းသူႈ ၼႂ်းဝဵင်းၵႃလီႉ ၸႄႈဝဵင်းၵုၼ် ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ႁူင်းလဵၼ်ႈဢဵၼ်ႁႅင်းၼႆႉ ပိုတ်ႇပၼ်တႃႇၵူၼ်းမိူင်းတႆး ႁႂ်ႈပေႃးလႆႈလဵၼ်ႈဢဵၼ်ႁႅင်း တေၾိုၵ်းသွၼ် ပၼ်ပႃးသေ ၵူၼ်းၶဝ်ႈလဵၼ်ႈၼိုင်ႈၵေႃႉတေလႆႈၸၢႆႇ 3 မိုၼ်ႇ ပျႃး တေႃႇၼိုင်ႈလိူၼ် ။ ပိုတ်ႇဝၼ်း ၸၼ်ထိုင်ဝၼ်းသဝ် ၵၢင်ၼႂ် 6 မူင်း ထိုင်11 မူင်းလႄႈ ဝၢႆးဝၼ်း 3 မူင်း ထိုင် 8 မူင်းၵၢင်ၶမ်ႈ၊ ၽႂ်တၼ်းယၢမ်းလႂ်ၵေႃႈၶဝ်ႈလဵၼ်ႈလႆႈယၢမ်း ၼၼ်ႉ ။ ၸၢႆးၶျိတ်ႉငူၺ်ႇ ႁိုဝ် ၸၢႆးမႃႇၶႅင်ႁႅင်းၵိုမ်း ဝဵင်းမိူင်းၵုတ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၶႂ်ႈႁႂ်ႈမီးႁူင်းလဵၼ်ႈ ဢဵၼ်ႁႅင်းၵူႈ တီႈ ႁႂ်ႈၵူၼ်းၼုမ်ႇပႃးၸႂ်လဵၼ်ႈဢဵၼ်ႁႅင်း ၊ ႁႂ်ႈၵူၼ်းမိူင်းတႆးပၢႆး ယူႇလီၶႅမ်ႉလႄႈ ႁႂ်ႈၵူၼ်းမိူင်းတႆးၵႆ ယၢၼ်ယႃႈမဝ်းၵမ် ” ဝႃႈၼႆ။ ၽူႈသူၼ်ၸႂ်လိူၵ်ႈသေ လဵၼ်ႈလႆႈမိူၼ်ၼင်ႇ 1- တႃႇယူႇလီၵိၼ်ဝၢၼ်၊ 2 တႃႇလူတ်းယွမ်းၶႆမၼ်းၼႂ်း တူဝ်၊ 3 တႃႇၼိူဝ်ႉမႃႇသူတ်ႇၽူတ်ႉမူႈယႂ်ႇ၊ 4- တႃႇၶဝ်ႈၶႅင်ႇပၢင်လဵၼ်ႈႁႅင်းၸဵမ်ၸိူဝ်းၼႆႉ။ ၸၢႆးႁိၼ်ပဝ်း ႁိုဝ် ၸၢႆးၶျိတ်ႉငူၺ်ႇ ဢမ်ႇၼၼ် ၸၢႆးႁၢၼ်မိူင်းၼႆႉ ၸႃတိၵူၼ်းမိူင်းၵုတ်ႈ မၼ်းၸၢႆးၼႆႉ ယၢမ်ႈလႆႈရၢင်းဝလ်း (သူး) သူၺ်ႇမၢၼ်းမွင်ႇ (မၢဝ်ႇမႃႇၶႅင်ႁႅင်းၵိုမ်းဝဵင်းလိူဝ်ႇ) တင်ႈတႄႇပီ 2011 တေႃႇထိုင် 2015 လႆႈႁပ်ႉရၢင်းဝလ်း ထီႉ 1 တႃႇ 4 ပီထပ်းၵၼ် သူးရၢင်းဝလ်းတၢင်ႇ ၸိူဝ်ႉတၢင်ႇပိူင် ၵေႃႈလႆႈႁပ်ႉမႃးတင်းၼမ်၊ ထိုင်တီႈပေႃးလႆႈၵႂႃႇၶႅင်ႇပၢင်ၶႅင်ႇႁႅင်းၵိုမ်းၼွၵ်ႈမိူင်းမႃးလၢႆလၢႆပၢင် ။ Photo : Sai Chit Ngwe Shan State

['ၵူႈလွင်ႈလွင်ႈ']

2017-12-20T09:57:38

https://shannews.org/archives/1532

ၵူၼ်းပွတ်းလၢႆးၶႃႈ ႁွတ်ႈၵဵင်းလၢဝ် ၺႃးပလိၵ်ႈထႆးတီႉလူၺ်ႈၶေႃႈႁႃ ၶိုင်ၵၼ်ႉၸၼ် ၼၢင်းယိင်း

ၸဝ်ႈၼႃႈတီႈပလိၵ်ႈထႆး တီႉၺွပ်းၵူၼ်းပွတ်းလၢႆးၶႃႈ ၼိုင်ႈၵေႃႉ တီႈမႄႈတႅင် ထုၵ်ႇၼႄးဝႃႈၶိုင် ၵၼ်ႉၸၼ်ႁဵတ်းႁၢႆႉတေႃႇၼၢင်းယိင်း။ ဝၼ်းတီႈ 29/12/2017 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ – ၸဝ်ႈၼႃႈတီႈႁူင်းပလိၵ်ႈမႄႈတႅင် ႁူမ်ႈ ၵၼ်တီႉၺွပ်းတူဝ် ၸၢႆးထုၼ်း ထွင်းၻီး ဢႃယု 32 ပီ ၵူၼ်းလၢႆးၶႃႈ ထုၵ်ႇၼႄးဝႃႈၶိုင်ၵၼ်ႉၸၼ် ၼၢင်းသၢဝ်ၼူင်းၶလၢၼ်ႊ ဢႃယုမွၵ်ႈ 20 ပီၾၢႆႇၼၢင်းယိင်းဢမ်ႇၽွမ်ႉလႄႈ ၺႃးၸၢႆးထုၼ်းလမ်း ၽၼ်း မၢတ်ႇၸဵပ်း။ မၼ်းၸၢႆးပၢႆႈလႄႈၸင်ႇၺႃးတီႉတီႈမႄႈတႅင် ၵဵင်းမႆႇ မိူဝ်ႈဝၼ်းတီႈ 19/12/2017 ဝႃႈၼႆ။ ႁူင်းပလိၵ်ႈမႄႈတႅင်လႆႈႁပ်ႉၸႅင်ႈဝႃႈ ၸၢႆးထုၼ်းၶိုင်ၵၼ်ႉၸၼ် ၼၢင်းသၢဝ်ၼူင်းၶလၢၼ်ႊ ၼႂ်းဢိူင်ႇ မႄႈၼႃႉ ၸႄႈဝဵင်းၵဵင်းလၢဝ် ၸႄႈတွၼ်ႈၵဵင်းမႆႇ ပၢႆႈမႃးတၢင်းၵဵင်းမႆႇလႄႈ ၸင်ႇတီႉၺွပ်း လႆႈတီႈ မႄႈတႅင် ဝႃႈၼႆ။ ၵဵဝ်ႇၵပ်းၶၢဝ်ႇၼႆႉ ၸုမ်းၶၢဝ်ႇၽူႈတွႆႇႁွၵ်ႈ ၶတ်းၸႂ်တိတ်းတေႃႇ ပီႈၼွင်ႉၾၢႆႇၸၢႆးထုၼ်းယူႇၵေႃႈ ယင်းပႆႇလႆႈၶေႃႈယိုၼ်ႈယၼ်။ ယၢမ်းလဵဝ်ပလိၵ်ႈထႆးသူင်ႇ တူဝ်ၸၢႆးထုၼ်း ထွင်းၻီး ၵုမ်းၶင်ၼႂ်းႁူင်းပလိၵ်ႈ မႄႈတႅင် တေဢဝ်ၶိုၼ်ႈ လုမ်းတြႃးတႅပ်းတတ်း ၸွမ်းၼင်ႇပၵ်းပိူင်ဝၢၼ်ႈမိူင်းမီးၼၼ်ႉဝႃႈၼႆ။ Photo Chiang Mai News

['ႁႅင်းငၢၼ်းၶၢမ်ႈမိူင်း']

2017-12-20T09:53:48

https://shannews.org/archives/1527

ၾၢႆႇႁႅင်းၵၢၼ်၊ပေႃႈလဵင်ႉ၊လူင်ပွင်ၸိုင်ႈထႆး/မၢၼ်ႈ တေႁူမ်ႈၵၼ်ၵႄႈလိတ်ႈပၼ်ႁႃႁႅင်းၵၢၼ်

ၸဝ်ႈၼႃႈတီႈၾၢႆႇႁႅင်းၵၢၼ် လူင်ပွင်ၸိုင်ႈမိူင်းထႆး ၊ၾၢႆႇလုမ်းၽွင်းတၢင်မိူင်းမၢၼ်ႈ ၸိူဝ်းၼႆႉႁူပ်ႉ ဢုပ်ႇၵၼ် တႃႇႁူမ်ႈၵၼ်ၵႄႈလိတ်ႈလွင်ႈႁႅင်းၵၢၼ်လႄႈ တႃႇၸွႆႈလူတ်းယွၼ်ႇလွင်ႈ ပၼ်တၢမ်ႇ ႁႅင်းၵၢၼ်ယၢၼ်မိူင်း။ ဝၼ်းတီႈ 18/12/2017 ဢိင်ၼိူဝ်ပဵၼ်ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉသေ ၽွင်းလူင်ၾၢႆႇႁႅင်း ၵၢၼ်၊ ၸုမ်းတူင်ႉၼိုင်သုၼ်ႇလႆႈႁႅင်းၵၢၼ် (NGO) တူဝ်တႅၼ်းပေႃႈလဵင်ႉ/မႄႈလဵင်ႉ (ၼၢႆးၸၢင်ႈ) တူဝ်တႅၼ်းၵူၼ်းႁဵတ်းၵၢၼ် ၊ ၸုမ်း ILO ၊ လုမ်းၽွင်းတၢင်မိူင်းမၢၼ်ႈ ဢၼ်ပၵ်းၼႂ်း မိူင်းထႆးၸိူဝ်းၼႆႉ ထူပ်းၵၼ် တီႈ မိူင်းၵွၵ်ႇၸိုင်ႈထႆး။ ၸွမ်သိုၵ်းလူင်ၾၢႆႇပလိၵ်ႈ ဢမ်ႊၼၢတ်ႊ ဢၼ်ႊမၢတ်ႊငၢမ်ႊ ၽူႈၸွႆႈၽွင်းလူင်ၾၢႆႇႁႅင်းၵၢၼ် မိူင်းထႆး လၢတ်ႈဝႃႈ – “ ႁႅင်းၵၢၼ်ယၢၼ်မိူင်းၼႆႉလမ်ႇလွင်ႈ တွၼ်ႈတႃႇၵၢၼ်ပူၵ်းပွင်ပၢႆးမၢၵ်ႈမီးဝၢၼ်ႈမိူင်း တႄႉတႄႉမိူၼ်ၼင်ႇ ၵၢၼ်ၵေႃႇသၢင်ႈ၊ ၵၢၼ်သူၼ်၊ ၵၢၼ်ႁိူၼ်း၊ ၵၢၼ်ႁူင်းၵၢၼ်ၸိူဝ်းၼႆႉ လႆႈပိုင်ႈဢိင် ႁႅင်းၵၢၼ် ။ ဢၼ်ႁႅင်းၵၢၼ်ထူပ်းတၢင်းယၢပ်ႇယူႇမိူဝ်ႈလဵဝ်ၼႆႉႁဝ်းၶႃႈႁူႉထိုင်ယူႇ။ ၼင်ႇႁိုဝ်တေမီး လွင်ႈငၢႆႈလူမ်ၼၼ်ႉၵေႃႈ ႁဝ်းၶႃႈတေၶတ်းၸႂ်ပၼ်ပႃးၸဵမ်လွင်ႈ ဝတ်းဝႂ်ၸိူဝ်းၼႆႉ ” ဝႃႈၼႆ။ ၼႂ်းပၢင်ၼႆႉဢုပ်ႇဢူဝ်းၵၼ် ၵဵဝ်ႇၵပ်းသုၼ်ႇလႆႈႁႅင်းၵၢၼ်၊ လွင်ႈဝတ်းဝႂ်၊ လွင်ႈၵႃႈႁႅင်းၸၼ်ႉတႅမ်ႇ၊ လွင်ႈၵၢၼ်ႁဵတ်းၵၢၼ် ၊ လွင်ႈပၵ်းပိူင်မၢႆမီႈ (พรก) ပၼ်တၢမ်ႇ ႁႅင်းၵၢၼ်ႁၢဝ်ႈႁႅင်း ၸိူဝ်းၼႆႉ ။ ၸၢႆးပိူင်း ၸဝ်ႈၼႃႈတီႈၾၢႆႇႁႅင်းၵၢၼ်လၢတ်ႈဝႃႈ – “ ႁႂ်ႈႁႅင်းၵၢၼ်ဢွၼ်ၵၼ်တူၺ်း ဝတ်းဝႂ်တူဝ်ၵဝ်ႇ ဝႃႈတေမူတ်းမိူဝ်ႈလႂ် တေလႆႈႁဵတ်းႁိုဝ် ယႃႇၸႂ်ယႂ်ႇၼၢႆးၼႃႈ(ပွႆးၸႃး) ပေႃႈလဵင်ႉမႄႈလဵင်ႉ ဝတ်းဝႂ်ႁဝ်းႁဝ်းလူဝ်ႇ သႂ်ႇၸႂ်ဝႆႉပဵၼ်လွင်ႈယႂ်ႇ ။ ႁႂ်ႈဢွၼ်ၵၼ်ထွမ်ႇၶၢဝ်ႇလွင်ႈဝတ်းဝႂ်ယူႇတႃႇသေႇ ဝႃႈပီႈၼႃႈတေမႃးၼႆႉ တေမီးပၵ်းပိူင်ၸိူင်ႉႁိုဝ်ထႅင်ႈ ဢၼ်ဝႃႈၼၼ်ႉ ” ဝႃႈၼႆ ။ ႁႅင်းၵၢၼ်ၼႆႉ ၶဝ်ႈပႃးၼႂ်းၽူႈၸွႆႈပူၵ်းပွင် ပၢႆးမၢၵ်ႈမီးၼႂ်းမိူင်းၼႆသေ ၸဵမ်မိူဝ်ႈပီ 1990 ၸၢတ်ႈၸိုင်ႈ လုမ်ႈၾႃႉ လႆႈမၵ်းမၼ်ႈဝႃႈ ဝၼ်းတီႈ 18 လိူၼ်တီႊသႅမ်ႊၿိူဝ်ႊ ပဵၼ်ဝၼ်းႁႅင်းၵၢၼ်ယၢၼ်မိူင်းလုမ်ႈ ၾႃႉ (International Migrant Day ) ။ ပိူဝ်ႈႁႂ်ႈႁႅင်းၵၢၼ် ယၢၼ်မိူင်းလႆႈယူႇတႂ်ႈပၵ်းပိူင်မၢႆမီႈ ၸိုင်ႈမိူင်းလႂ်ၸိုင်ႈမိူင်းၼၼ်ႉ ။ မိူင်းၸိုင်ႈထႆးၼႆႉၵေႃႈ ပဵၼ်မိူင်းဢၼ်မီးႁႅင်းၵၢၼ်ယၢၼ်မိူင်း ၶဝ်ႈမႃးႁဵတ်းၵၢၼ်ၼမ်တီႈသုတ်းမိူင်းၼိုင်ႈ ။ Photo By mcot.net

['ႁႅင်းငၢၼ်းၶၢမ်ႈမိူင်း']

2017-12-20T09:48:00

https://shannews.org/archives/1524

ၸဝ်ႈၼႃး ၼႂ်းၵဵင်းတုင် ထူပ်းတၢင်းယၢပ်ႇ ယွၼ်ႉလၢၼ်ႇၵဵတ်ႉတီႈတႃႈပိင်း ၵဵင်းတုင်-မိူင်းလႃး ဢမ်ႇပိုတ်ႇ

ၸဝ်ႈႁႆႈၸဝ်ႈၼႃး ၼႂ်းထုင်ႉၵဵင်းတုင် ႁူပ်ႉတၢင်းယၢပ်ႇၽိုတ်ႇ ယွၼ်ႉလၢၼ်ႇၵဵတ်ႉတီႈတႃႈပိင်း ဢမ်ႇပိုတ်ႇပၼ်ၵူၼ်းမိူင်း ၵႂႃႇမႃး ထႅင်ႈၾၢႆႇၼိုင်ႈၵေႃႈ သဵၼ်ႈတၢင်းၼႆႉ ပဵၼ်တၢင်းၵႃႉၶၢႆလူင် ၼႂ်းၸိုင်ႈတႆးပွတ်းဢွၵ်ႇ တင်း မိူင်းၶႄႇ။ တႄႇဢဝ် ဝၼ်းတီႈ 24 လိူၼ်ဢွၵ်ႊထူဝ်ႊၿိူဝ်ႊ ပီ 2016 ၼၼ်ႉမႃး ထိုင်တေႃႈလဵဝ် တီႈလၢၼ်ႇၵဵတ်ႉတႃႈပိင်း ၼႂ်းၵႄႈ မိူင်းလႃး-ၵဵင်းတုင် ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇၶူင်းၼၼ်ႉ ထုၵ်ႇဢိုတ်းမႃး မီးၶၢဝ်းတၢင်းပီပၢႆယဝ်ႉ ပႆႇ ပိုတ်ႇ ႁဵတ်းႁႂ်ႈၵူၼ်းမိူင်း ၸဝ်ႈႁႆႈၸဝ်ႈၼႃး ထူပ်းတၢင်းယၢပ်ႇ ဢမ်ႇၸၢင်ႈတေႃႉၶဝ်ႈဢွၵ်ႇၶၢႆၸူးတၢင်းမိူင်းၶႄႇ ယွၼ်ႉ သိုၵ်းမၢၼ်ႈတင်း သိုၵ်းဝႃႉ ၶဵင်ႈၶႅင်ၵၢၼ်သိုၵ်းတေႃႇၵၼ် ဝႃႈၼႆ။ ၸၢႆးသၢမ်ဢွၼ်ႇ ၸဝ်ႈၼႃးၼႂ်းၵဵင်းတုင် ၵေႃႉၼိုင်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵႃႈၸူဝ်ႈပိၵ်ႉလၢၼ်ႇ တီႈတႃႈပိင်းၼႆႉမႃး ၶၼ်ၶဝ်ႈတူၵ်းလူင်းႁႅင်းတႄႉတႄႉ ။ ပေႃႈလဵင်ႉၵႃႉၶဝ်ႈၶဝ် ဢမ်ႇၵဵပ်းၶဝ်ႈ ဢမ်ႇသိုဝ်ႉ ၶဝ်ႈယဝ်ႉ ယွၼ်ႉဝႃႈ ၶဝ်ဢမ်ႇၸၢင်ႈဢဝ်ဢွၵ်ႇၶၢႆတင်းမိူင်းၶႄႇၼၼ်ႉၶႃႈၼႃႇ။ ၵူႈပွၵ်ႈၶဝ်ႈပိူၵ်ႇၼိုင်ႈထူင်လႂ် (40) ၵီႊလူဝ်ႊ ႁဝ်းၶႃႈလႆႈၶၢႆပၼ် ပေႃႈလဵင်ႉၵႃႉၶဝ်ႈ 12000 ပျႃး ထိုင် 14000 ပျႃးလူးၵွၼ်ႇ။ လႆႈၶၢႆလီ မၢင်ပွၵ်ႈပေႃႈ လဵင်ႉၵႃႉၶဝ်ႈၶဝ် မႃးႁပ်ႉသိုဝ်ႉၽႅဝ်ၼႂ်းၼႃးလူးၵွၼ်ႇ။ တေႃႈလဵဝ်ၼႆႉ ယႃႇပေဝႃႈ တေမႃးသိုဝ်ႉၽႅဝ်ၼႂ်းၼႃး ႁႂ်ႈမႃးသိုဝ်ႉတၢင်ႇဢဝ်တီႈယေးၶဝ်ႈ(ယွင်ၶဝ်ႈ) တီႈႁိူၼ်းၵူၺ်း ဢမ်ႇမီးၵူၼ်းမႃးသိုဝ်ႉ။ ယၢမ်းလဵဝ် ၶဝ်ႈပိူၵ်ႇလႂ် ၼိုင်ႈထူင် တေၶၢႆလႆႈ 11000 ၵႃႈၼၼ်ႉၵူၺ်း” ဝႃႈၼႆ။ သိုပ်ႇလၢတ်ႈဝႃႈ မိူဝ်ႈၵူႈပွၵ်ႈ ပႆႇဢိုတ်းလၢၼ်ႇၵဵတ်ႉၼၼ်ႉ ၸူမ်းႁဵတ်းၼႃးၼႃႇၶႃႈ ၼိုင်ႈပီလႂ် 2 ပွၵ်ႈ။ ယွၼ်ႉဝႃႈ ႁဝ်းၶႃႈ မီးပေႃႈလဵင်ႉၵႃႉၶဝ်ႈၶဝ် မႃးႁပ်ႉသိုဝ်ႉၽႅဝ် တီႈၼႂ်းတူင်ႈၼႃးၵမ်းလဵဝ်။ ယၢမ်းလဵဝ်ၼႆႉ ၵႃႈငိုၼ်းတိုၼ်းမၼ်း ၵေႃႈသဵင်ႈၼမ် ၶဝ်ႈဢွၵ်ႇၶၢႆတၢင်းမိူင်းၶႄႇၵေႃႈ ဢမ်ႇပဵၼ်ၵၢၼ် ပေႃးၼပ်ႉသွၼ်ႇတူၺ်း ၼႂ်းပီၼႆႉၸိုင် ၶႂ်ႈဝႃႈသုမ်း ၸွမ်းၵႃႈလူင်းတိုၼ်းလၢင်းမၼ်းလူးၵွၼ်ႇ” ဝႃႈၼႆ။ ၸၢႆးၼုမ်ႇ ၵူၼ်းၵႃႉၶဝ်ႈ ၼႂ်းဝဵင်းၵဵင်းတုင် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တႄႇဢဝ် ပိူၼ်ႈဢိုတ်း လၢၼ်ႇ ၵဵတ်ႉတီႈတႃႈပိင်းယဝ်ႉၼၼ်ႉ ႁဝ်းၶႃႈ ဢမ်ႇၸၢင်ႈတေႃႉသူင်ႇၶဝ်ႈသၢၼ် ၶၢႆတေႃႇတၢင်းမိူင်းၶႄႇယဝ်ႉ။ ၸဝ်ႈႁူင်း ၸၢၵ်ႈသီၶဝ်ႈ မၢင်ၵေႃႉ ပေႃးလႆႈဢိုတ်းႁူင်းၸၢၵ်ႈသီၶဝ်ႈပႅတ်ႈ။ ၶႃႈႁဝ်းၵေႃႈ လႆႈၵိုတ်းယင်ႉဝႆႉၶႃႈယဝ်ႉ ၵၢၼ်ၵႃႉၶဝ်ႈ ၼႆႉ။ မိူဝ်ႈၵူႈပွၵ်ႈ ႁဝ်းၶႃႈ တေႃႉၶဝ်ႈသၢၼ် ဢဝ်ဢွၵ်ႇၶၢႆတၢင်းမိူင်းၶႄႇၼႆႉ ၼိုင်ႈထူင်လႂ် တင်းၼၵ်း 50 ၵီႊလူဝ်ႊ 26000 ပျႃး လႆႈတေႃႉဢဝ်ဢွၵ်ႇၶၢႆငၢႆႈငၢႆႈၵူၺ်းၶႃႈ။ တေႃႈလဵဝ်ၼႆႉ ၼိုင်ႈထူင်လႂ် ၶၢႆတေႃႇၵူၼ်းၼႂ်းမိူင်း 23000 ပျႃး။ ၵဵင်းတုင်- မိူင်းလႃးၼႆႉ ယၢၼ်ၵႆၵၼ် 56 လၵ်း။ သင်ဝႃႈ ႁဝ်းတေႃႉၵႂႃႇတၢင်း မိူင်းၶၢၵ်ႇ မိူင်းယၢင်း သိုဝ်လိုဝ်း ၶဝ်ႈ တၢင်းမိူင်းလႃးၼၼ်ႉ သဵၼ်ႈတၢင်းမၼ်းၵူတ်ႉပူၼ်ႉတီႈ ယဝ်ႉၵေႃႈ လၢၼ်ႇၵဵတ်ႉမၼ်းၵေႃႈၼမ် ဢမ်ႇလႆႈ ၼမ်ႉတွၼ်းသင်” ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၵူၼ်းၵႃႉၶၢႆ တၢင်းပွတ်းတွၼ်ႈၼႆႉ မုင်ႈမွင်းယူႇဝႃႈ မိူဝ်ႈလႂ်တေပိုတ်ႇလၢၼ်ႇၵဵတ်ႉတီႈတႃႈပိင်း ယွၼ်ႉဝႃႈ မၼ်းပဵၼ်သဵၼ်ႈတၢင်းၵႃႉၶၢႆလီ တႃႇၵူၼ်းၼႂ်းပိုၼ်ႉတီႈ ၼႂ်းၸႄႈဝဵင်းၵဵင်းတုင်ၵေႃႈပိူင်ၼိုင်ႈ။ ယဝ်ႉၵေႃႈ ပဵၼ်တီႈဢၼ်တေႃႉသူင်ႇၶူဝ်းၶွင်၊ မိူင်းၼိုင်ႈလႄႈမိူင်းၼိုင်ႈၶၢမ်ႈၸူးၵၼ်ၵေႃႈငၢႆႈ ဝႃႈၼႆ။ ၸၢႆးသူမ် လၢတ်ႈဝႃႈ “ မိူဝ်ႈပႆႇဢိုတ်းလၢၼ်ႇတီႈတႃႈပိင်းၼၼ်ႉ ၶႃႈႁဝ်းၵႃႉၶူဝ်းတၢင်းၾင်ႇထႆးသေ ၶဝ်ႈမႃးတၢင်း တႃႈၶီႈလဵၵ်း ၵဵင်းတုင် မိူင်းလႃး ဝၼ်းလဵဝ်ၵေႃႈ ထိုင်ၵမ်းလဵဝ်။ ယဝ်ႉၵေႃႈ သင်လုၵ်ႉတၢင်းမိူင်းလႃးမႃးၶိုၼ်းၸိုင် သမ်ႉသိုဝ်ႉၶူဝ်းတင်းမိူင်းၶႄႇၶဝ်ႈမႃး ႁဵတ်းၼႆ ပဵၼ်ၵၢၼ်တႄႉ။ ၵႃႈၸူဝ်ႈၶဝ်ဢိုတ်းလၢၼ်ႇၵဵတ်ႉၵႂႃႇယဝ်ႉၵေႃႈ ဢမ်ႇပဵၼ်ၵၢၼ်ယဝ်ႉ ယူႇတီႈၶႃႈႁဝ်းတႄႉ မုင်းမွင်ႈ ပိုတ်ႇၶိုၼ်းတီႈလၢၼ်ႇၼႆႉဝႆးဝႆးယူႇ။ ယွၼ်ႉဝႃႈ မၼ်းတုမ်ႉ တိူဝ်ႉၵၢၼ်ပၢႆးမၢၵ်ႈမီးၵူၼ်းမိူင်းတႄႉတႄႉ” ဝႃႈၼႆ။ မိူဝ်ႈပီ 2016 လိူၼ် Sep 28 ဝၼ်း သိုၵ်းဝႃႉ UWSA သူင်ႇႁႅင်းသိုၵ်းႁိမ်းႁဵင် ၶဝ်ႈယိုတ်းတပ်ႉမိူင်းလႃး ဢမ်ႇယွမ်း ႁႃႈတီႈ။ ၼိူဝ်သဵၼ်ႈတၢင်းၵဵင်းတုင်-မိူင်းလႃး ဝူင်ႈၵၢင်လၢၼ်ႇတႃႈပိင်းတင်းမိူင်းလႃး ၺႃးသိုၵ်းဝႃႉ ယိုတ်းဢဝ် 3 တီႈ – တပ်ႉၵိဝ်ႇသၢႆး၊ လၢၼ်ႇပၢင်မၢၵ်ႇၾႆး၊ တင်းတပ်ႉလွႆသၢမ်သုမ်။ ၼႂ်း 4-5 တီႈၼၼ်ႉ သိုၵ်းဝႃႉထွၼ်သိုၵ်းဢွၵ်ႇသေတႃႉ တီႈလွႆသၢမ်သုမ်သမ်ႉ ယင်းပႆႇထွၼ်ဢွၵ်ႇတေႃႇမိူဝ်ႈလဵဝ်။ ၾၢႆႇသိုၵ်းမၢၼ်ႈ ဢၼ်ပႂ်ႉၶူဝ်တႃႈပိင်းၵေႃႈ တႄႇပိၵ်ႉ လၢၼ်ႇတႃႈပိင်းမႃး ၸဵမ်မိူဝ်ႈၼၼ်ႉ။ ၾၢႆႇလူင်ပွင်ၸိုင်ႈမၢၼ်ႈတႄႉဝႃႈ သိုၵ်းဝႃႉထွၼ် ဢွၵ်ႇၼႃႈလိၼ်မိူင်း လႃးမိူဝ်ႈ လႂ်တေပိုတ်ႇပၼ်လၢၼ်ႇၼၼ်ႉၶိုၼ်း မိူဝ်ႈၼၼ်ႉ ဝႃႈၼႆ။ ၶႅပ်ႈႁၢင်ႈ – မိူဝ်ႈသိုၵ်းဝႃႉ ယိုတ်းဢဝ်လၢၼ်ႇပၢင်မၢၵ်ႇၾႆး Sep 2016

['ၵူႈလွင်ႈလွင်ႈ']

2017-12-20T08:53:20

https://shannews.org/archives/1522

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 20/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.38 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1354 ပျႃး၊ ငိုၼ်းၶႄႇ 1 ယႅၼ်ႉ = 205.49 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 20/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 19/12/2017 ငိုၼ်းထႆး 1 ဝၢတ်ႇ = 41.7 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365 ပျႃး၊ ငိုၼ်းၶႄႇ 1 ယႅၼ်ႉ = 206.3 ပျႃး။

['ၵၢၼ်မၢၵ်ႈမီး']

2017-12-20T08:47:01

https://shannews.org/archives/1518

မၢၵ်ႇတႅၵ်ႇသႂ်ႇလုၵ်ႈဢွၼ်ႇ 5 ၵေႃႉ တၢႆၵေႃႉၼိုင်ႈ

လုၵ်ႈႁဵၼ်းၸၼ်ႉငဝ်ႈ(မူႇလ) 5 ၵေႃႉ ၼႂ်းဢိူင်ႇမိူင်းပေႃႈ ၸႄႈဝဵင်းမူႇၸေႊ ၺႃးမၢၵ်ႇႁိမ်းၶၢင်ႈတၢင်းတႅၵ်ႇသႂ်ႇၶဝ်သေ လူႉတၢႆထင်တီႈ 1 ၵေႃႉ မၢတ်ႇၸဵပ်း 4 ၵေႃႉ ဝႃႈၼႆ။ ဝၼ်းတီႈ 19/12/2017 ယၢမ်းဝၢႆးဝၼ်း ၼႂ်းၵႄႈ 3:30-4:00 မူင်းၼၼ်ႉ ၶၢဝ်းလူင်းႁူင်းႁဵၼ်း လုၵ်ႈဢွၼ်ႇႁဵၼ်း ဢွၼ်ၵၼ်ပွၵ်ႈႁိူၼ်းၼၼ်ႉ ၺႃးမၢၵ်ႇဢၼ်မီးဝႆႉၶၢင်ႈတၢင်းတႅၵ်ႇသႂ်ႇ ၼႂ်းၵႄႈႁူင်းႁဵၼ်းလႄႈ ဝၢၼ်ႈႁူဝ်ၼႃး ၼႂ်းဢိူင်ႇ မိူင်းပေႃႈ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ၸၢႆးႁိၼ်လဵၵ်း ထုင်ႉႁူၺ်ႈလီမူႇၸေႊ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လုၵ်ႈဢွၼ်ႇ ၸိုဝ်ႈႁွင်ႉ တၢၼ်ႇမႆႇ ထူပ်းႁၼ်မၢၵ်ႇၼၼ်ႉ မီးႁိမ်းၶၢင်ႈတၢင်းသေ သမ်ႉႁွင်ႉဢူၺ်းၵေႃႉမၼ်း ၸိုဝ်ႈႁွင်ႉ ဢွင်ႇလိၼ်း ထုၼ်းမႃးတူၺ်း။ ၵမ်းၼႆႉ ၸိုဝ်ႈႁွင်ႉ ဢွင်ႇလိၼ်းထုၼ်းၼၼ်ႉသမ်ႉဢဝ် မၢၵ်ႇႁိၼ်သေ သိုင်းသႂ်ႇမၢၵ်ႇၼၼ်ႉ ဢဝ်မၢၵ်ႇၼၼ်ႉ တႅၵ်ႇသႂ်ႇၶဝ် ၵေႃႉဢဝ်မၢၵ်ႇႁိၼ်သိုင်းသႂ်ႇ ဢွင်ႇလိၼ်းထုၼ်းၼၼ်ႉ လူႉတၢႆ ထင်တီႈၵမ်းလဵဝ်။ လိူဝ်ၼၼ်ႉ ၸၢႆးတၢၼ်ႇမႆႇၼၼ်ႉ တိူဝ်ႉၺႃးၸွမ်း မိုဝ်းၾၢႆႇသၢႆႉၶႂႃ၊ ၶႃလူင်လႄႈ မၢၵ်ႇၵၢဝ်ႈမၼ်းၸၢႆးတင်းသွင်ႇၾၢႆႇ။ ယဝ်ႉၵေႃႈ ထႅင်ႈၵေႃႉၼိုင်ႈ ၶၢၼ်ႉလိၼ်းထုၼ်းၵေႃႈ တိူဝ်ႉၺႃးမၢတ်ႇၸဵပ်းႁၢဝ်ႈႁႅင်း မိူၼ်ၵၼ်၊ သွင်ၵေႃႉၼႆႉ လႆႈသူင်ႇယႃ တီႈဝဵင်းလႃႈသဵဝ်ႈ ယၢမ်းၵၢင်ၶမ်ႈ 9 မူင်းၶိုင်ႈ” ဝႃႈၼႆ။ သိုပ်ႇလၢတ်ႈဝႃႈ မိူဝ်ႈၼႆႉၵၢင်ၼႂ် လုၵ်ႈဢွၼ်ႇသွင်ၵေႃႉ ၸၢႆးဢၢႆႈထုၼ်းလႄႈ ၸၢႆးဢၢႆႈဢုင်း ဢၼ်ၶိုၼ်ႈႁူင်းယႃ ဝႆႉ တီႈမူႇၸေႊၼၼ်ႉ ယူႇတီႈမေႃယႃဝဵင်းမူႇၸေႊ လႆႈသူင်ႇၵႂႃႇထႅင်ႈ တီႈႁူင်းယႃလႃႈသဵဝ်ႈ တႃႇၽႃႇတတ်း ဝႃႈၼႆ။ လုၵ်ႈႁဵၼ်း 5 ၵေႃႉၼႆႉ ၵေႃႉဢၼ်လႆႈလူႉတၢႆထင်တီႈ ၸိုဝ်ႈႁွင်ႉ ဢွင်ႇလိၼ်းထုၼ်း ယူႇၸၼ်ႉသၢမ်၊ ဢၼ် မၢတ်ႇ ၸဵပ်း 2 ၵေႃႉ ၸၢႆးတၢၼ်ႇမႆႇ ဢႃယု 11 ယူႇၸၼ်ႉသၢမ်၊ ၶၢၼ်ႉလိၼ်းထုၼ်း ယူႇၸၼ်ႉသွင်၊ ထႅင်ႈသွင်ၵေႃႉ ၸၢႆးဢၢႆႈထုၼ်း ၸၼ်ႉသွင် ဢႃယု 10 ပီလႄႈ ၸၢႆးဢၢႆႈဢုင်း ၸၼ်ႉၼိုင်ႈ ဢႃယု 9 ပီ ဝႃႈၼႆ။ ၼႂ်းပီ 2016-2017 ၶၢဝ်းတၢင်းသွင်ပီမႃးၼႆႉ တၢင်းၼႂ်းမိူင်းပေႃႈ ၸႄႈဝဵင်းမူႇၸေႊၼႆႉ မၢၵ်ႇတႅၵ်ႇ/ ဢမ်ႇႁူႉၵေႃႉၵၢင် ဢမ်ႇယွမ်း 3 ပွၵ်ႈယဝ်ႉ ဝႃႈၼႆ။ တၢင်းပွတ်းတွၼ်ႈၼၼ်ႉ မီးၸုမ်းယိပ်းၵွင်ႈၵၢင်ႇတူင်ႉၼိုင်ၵႂႃႇမႃး မိူၼ် တပ်ႉသိုၵ်းလူင်ပွင်ၸိုင်ႈမၢၼ်ႈ၊ တပ်ႉသိုၵ်းၶၢင် KIA တင်း ၸုမ်းပျီႇတူႉၸိတ်ႉ သိုၵ်းလွႆ TNLA ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2017-12-20T07:27:48

https://shannews.org/archives/1515

CSSU လူင်းထူပ်းၵူၼ်းမိူင်းတီးပၢင်လူင်လႄႈၼမ်ႉၸၢင် ၺႃးတပ်ႉသိုၵ်းလူင်ပွင်ၸိုင်ႈႁေႉႁၢမ်ႈ

CSSU လူင်းထူပ်းၵူၼ်းမိူင်းတီးပၢင်လူင်လႄႈၼမ်ႉၸၢင် ၺႃးတပ်ႉသိုၵ်းလူင်ပွင်ၸိုင်ႈႁေႉႁၢမ်ႈ

['Uncategorized']

2017-12-20T07:25:15

https://shannews.org/archives/1511

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း

['Uncategorized']

2017-12-19T11:02:12

https://shannews.org/archives/1508

တီႈပၢင်လူင်ၼၼ်ႉ ၺႃးသိုၵ်းႁႅတ်ႉႁၢမ်ႈသေတႃႉ ၶွမ်ႊမတီႊႁၢင်ႈႁႅၼ်းႁူပ်ႉၵူၼ်းမိူင်း သိုပ်ႇႁူပ်ႉၵူၼ်းမိူင်းၵႂႃႇ ၸွမ်းၼင်ႇၽႅၼ်ၵၢၼ်မီးဝဵင်းတေႃႇဝဵင်း

သိုၵ်းမၢၼ်ႈၸႂ်ႉႁႅင်းသိုၵ်းၶဝ်ႈႁႅတ်ႉႁၢမ်ႈ ပၢင်ၵုမ်ႁၢင်ႈႁႅၼ်း တႃႇပဵၼ်ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈဝဵင်းပၢင်လူင်ယဝ်ႉသေတႃႉ ၶွမ်ႊမတီႊႁၢင်ႈႁႅၼ်းႁူပ်ႉၵူၼ်းမိူင်း သိုပ်ႇႁူပ်ႉၵူၼ်းမိူင်းၵႂႃႇ ၸွမ်းၼင်ႇၽႅၼ်ၵၢၼ်မီး ဝဵင်းတေႃႇဝဵင်း။ မိူဝ်ႈဝၼ်းတီႈ 17/12/2017 ၼၼ်ႉ ၽူႈၵွၼ်းတိူင်းသိုၵ်းဝၼ်းဢွၵ်ႇၵၢင် (ၶူဝ်လမ်) ၸွမ်ႁၢၼ်တၢၼ်းလၢႆႇ သင်ႇၽူႈမီးပုၼ်ႈၽွၼ်းၵႂႃႇႁႄႉႁၢမ်ႈ ၶွမ်ႊမတီႊလူင်းၵဵပ်းၵၢင်ၸႂ်ၵူၼ်းမိူင်း ဢၼ်ႁၢင်ႈႁႅၼ်း တႃႇႁဵတ်းပၢင်ၵုမ် ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း၊ ဢၼ်လူင်းႁူပ်ႉထူပ်းၵူၼ်းမိူင်း တီႈဝဵင်းပၢင်လူင်။ ၾၢႆႇသိုၵ်းမၢၼ်ႈ လႆႈမႃးႁၢမ်ႈ ဢမ်ႇပၼ်ႁဵတ်းလႄႈ ပၢင်ႁူပ်ႉထူပ်းၵူၼ်းမိူင်းတီႈဝဵင်းပၢင်လူင်ၼၼ်ႉ လႆႈၸိူင်ႉၵၢတ်ႈၵိုတ်းယင်ႉၵႂႃႇ ၼႂ်းဝၼ်းၼၼ်ႉၵမ်းလဵဝ်။ ယၢမ်းဝၢႆးဝၼ်း ၶွမ်ႊမတီႊၸိူဝ်းဢၼ်လူင်းႁူပ်ႉၵူၼ်းမိူင်းၼၼ်ႉၵေႃႈ လႆႈပွၵ်ႈၶိုၼ်းတူၼ်ႈတီး-ၼႆယဝ်ႉ။ ၵူၺ်းၵႃႈ ႁူမ်ႈဝႃႈႁၢမ်ႈတၢပ်ႈၸိူင်ႉၼၼ်ၵေႃႈ ထိုင်မႃးဝၼ်းတီႈ 18-19 ၼႆႉ ဢိင်ၼိူဝ် 5 ႁူဝ်ၶေႃႈ ၵၢၼ်မိူင်း၊ ၵၢၼ်ႁူမ်ႇလူမ်ႈ၊ ပၢႆးမၢၵ်ႈမီး၊ ပၢႆးပၺ်ၺႃ၊ လွင်ႈတီႈလိၼ်လႄႈၶူဝ်းႁႄႈၶူဝ်းတိုၼ်းၸိူဝ်းၼႆႉသေ ၶွမ်ႊမတီႊလူင်းၵဵပ်းၵၢင်ၸႂ်ၵူၼ်းမိူင်း သိုပ်ႇလူင်းပိုၼ်ႉတီႈႁူပ်ႉၵူၼ်းမိူင်းယူႇ ၸွမ်းၼင်ႇၽႅၼ်ၵၢၼ်ဢၼ်တမ်းဝၢင်းဝႆႉ-ၼႆယဝ်ႉ။ မိူဝ်ႈဝၼ်းတီႈ 18 ၼႆႉ လူင်းႁူပ်ႉၵူၼ်းမိူင်း တီႈဝိႁၢရ်ထမ်မရၵ်ႉၶိတ (ဝတ်ႉၵျွင်းပၢင်ဝွင်) တီႈဝဵင်းလၢင်းၶိူဝ်း။ တီႈႁူင်းႁေႃမွၵ်ႇၵူဝ်ႇသွႆႈ တီႈဝဵင်းမူႇၸေႊ။ မိူဝ်ႈၼႆႉ 19 ႁူပ်ႉတီႈလွႆၶေႃ (လွႆၵေႃႇ)မိူင်းယၢင်း၊ ၸႄႈမိူင်းၶၢင်၊ တီႈၵဵင်းတုင်၊ တီႈၼမ်ႉၸၢင် မီးယူႇ 3-4 တီႈ ႁဵတ်းၵႂႃႇၸွမ်းၽႅၼ်ၵၢၼ် ဢၼ်တမ်းဝၢင်းဝႆႉ-ၼႆယူႇ။ ၵဵဝ်ႇၵပ်းလွင်ႈၼႆႉ ၽူႈဢၼ်လႆႈၵႂႃႇၶဝ်ႈႁူမ်ႈတီႈလၢင်းၶိူဝ်း ၵေႃႉၼိုင်ႈလၢတ်ႈဝႃႈ- “တီႈဝဵင်းလၢင်းၶိူဝ်းၼႆႉ ၵူၼ်းမႃးထွမ်ႇမီး 200 ပၢႆ၊ ၵူၼ်းဢၼ်မႃးထွမ်ႇၵမ်ႈၼမ် ဢမ်ႇမီးၸႂ်တူၵ်းၸႂ်ၵူဝ်သင်။ ႁူမ်ႈဝႃႈတီႈပၢင်လူင် ၺႃးႁႅတ်ႉႁၢမ်ႈၵေႃႈ တၢင်ႇလၢတ်ႈတုၵ်းယွၼ်း တၢင်းလွင်ႈၶႂ်ႈလႆႈၶႂ်ႈပဵၼ်ယူႇသိုဝ်ႈၽႂ်တၼ်းမၼ်း။ မိူၼ်ၸိူင်ႉၼင်ႇပီႈၼွင်ႉမိူင်းပၼ်ႇ 5 ၵေႃႉ ၸိူဝ်းမႃးၶဝ်ႈႁူမ်ႈၼၼ်ႉၵေႃႈ မႃးႁၢႆးငၢၼ်းၵေႃႉလႂ်ၵေႃႉၼၼ်ႉ၊ ယႅၵ်ႈၵေႃႉမၼ်းသေ လၢတ်ႈလွင်ႈၵၢၼ်မိူင်း၊ ၵၢၼ်ႁူမ်ႇလူမ်ႈ၊ လွင်ႈပၢႆးမၢၵ်ႈမီး၊ လွင်ႈပၢႆးပိူင်ၵူၼ်းလႄႈ လွင်ႈတီႈလိၼ်လႄႈလွင်ႈၸႂ်ႉတိုဝ်းၶူဝ်းႁႄႈၶူဝ်းတိုၼ်း ၸဵမ်ၸိူဝ်းၼႆႉ မႅင်ႇပုၼ်ႈၽွၼ်းၵၼ်သေလၢတ်ႈ-ဝႃႈၼႆ။ ၽူႈတႅၼ်းသၽႃးၸႄႈမိူင်း ၸၢႆးဢွင်ႇမဵဝ်းၵျေႃႇ လၢတ်ႈဝႃႈ- “ဢၼ်ၵူၼ်းဝၢၼ်ႈၵူၼ်းမိူင်းတုၵ်းယွၼ်းတႄႉၵေႃႈ တုၵ်းယွၼ်းႁႂ်ႈဝၼ်းၸိူဝ်ႉၸၢတ်ႈၸိုင်ႈတႆးၼႆႉ ပဵၼ်ဝၼ်းပိၵ်ႉ/ဢိုတ်းလုမ်း၊ တုၵ်းယွၼ်းႁႂ်ႈလိၵ်ႈတႆး လႆႈသွၼ်ႁဵၼ်း ပဵၼ်တၢင်းၵၢၼ် ၸွမ်းၼင်ႇၶၢဝ်းယၢမ်းႁူင်းႁဵၼ်း။ တွင်ႈထၢမ်ပႃးလွင်ႈဝႃႈ ၵိုတ်းတိုၵ်းၵၼ်တူဝ်ႈမိူင်းယဝ်ႉသေတႃႉ ၵွပ်ႈသင်သမ်ႉႁဵတ်းပၢင်တိုၵ်းတေႃႇၵၼ်ယူႇ ၵူၼ်းမိူင်းပႆႇလႆႈယူႇၵတ်းယူႇယဵၼ် ၸဵမ်ၸိူဝ်းၼႆႉ”- ဝႃႈၼႆ။ ပၢင်ႁူပ်ႉထူပ်းၵူၼ်းမိူင်းတီႈဝဵင်းလၢင်းၶိူဝ်းၼႆႉ မိူၼ်ၼင်ႇမိူင်းပၼ်ႇ၊ မွၵ်ႇမႆႇ၊ မိူင်းၼၢႆး၊ ၵဵင်းတွင်း၊ ႁူဝ်မိူင်း၊ ဝၢၼ်ႈႁၢတ်ႇၼႃးၵူင်း ၸိူဝ်းၼႆႉမႃးၶဝ်ႈႁူမ်ႈ။ ဢၼ်ၸတ်းႁဵတ်းတီႈဝဵင်းလွႆၶေႃၵေႃႈ ၵူၼ်းၼႂ်းၸႄႈမိူင်းယၢင်းလႅင် မိူၼ်ၼင်ႇတီႇမေႃးသူဝ်ႇ၊ ၽႃသွင်း၊ ၼႂ်းၸႄႈဝဵင်းလွႆၶေႃၸိူဝ်းၼႆႉ မႃးၶဝ်ႈႁူမ်ႈထွမ်ႇၸွမ်း မီးပၢၵ်ႇပၢႆ-ၼႆယဝ်ႉ။ ဢၼ်ၸတ်းႁဵတ်းမူႇၸုမ်းသေ လူင်းပိုၼ်ႉတီႈၵႂႃႇႁူပ်ႉၵူၼ်းမိူင်းၼႆႉ ၸႅၵ်ႇယႅၵ်ႈပဵၼ် 5 ၸုမ်း- မိူင်းတႆးပွတ်းၸၢၼ်း 2 ၸုမ်း၊ မိူင်းတႆးပွတ်းႁွင်ႇ 1 ၸုမ်း၊ မိူင်းတႆးပွတ်းဢွၵ်ႇ 1 ၸုမ်း။ ထႅင်ႈၸုမ်းၼိုင်ႈ လူင်းပိုၼ်ႉတီႈႁူပ်ႉၵူၼ်းမိူင်း မိူၼ်ၼင်ႇမိူင်းၶၢင်၊ ၸႄႈၵႅင်းပွတ်းၼိူဝ်၊ ၼႂ်းတိူင်းတႃႈလိူဝ်ႇ (မၼ်းတလေး)၊ တိူင်းပႃႇၵိူဝ် ၸိူဝ်းၼႆႉတင်းမူတ်းမီး 5 ၸုမ်း-ၼႆယဝ်ႉ။ ၸွမ်းၼင်ႇပၢင်ၵုမ်ၵၼ် ဝၼ်းတီႈ 11 တေႃႇထိုင် 15 ၼၼ်ႉ မႅင်ႇၼႃႈတီႈပုၼ်ႈၽွၼ်းၵၼ် လူင်းႁူပ်ႉထူပ်းၵူၼ်းမိူင်း။ ဝၼ်းတီႈ 17 ၽွင်းၵႂႃႇႁူပ်ႉထူပ်းၵူၼ်းမိူင်းတီႈဝဵင်းပၢင်လူင်ၼၼ်ႉ ၽူႈၵွၼ်းတိူင်းသိုၵ်းၶူဝ်လမ် ၸွမ်ႁၢၼ်တၢၼ်းလၢႆႇ ၸီႉသင်ႇၽူႈမီးၼႃႈတီႈပုၼ်ႈၽွၼ်း ၸဝ်ႈသိုၵ်းလူင်ထေးဢွင်ႇ ၵႂႃႇႁၢမ်ႈၶွမ်ႊမတီႊလူင်းႁူပ်ႉၵူၼ်းမိူင်း ဢၼ်ၸတ်းႁဵတ်းပၢင်ႁူပ်ႉထူပ်းတီႈႁူင်းႁေႃတုမ်ႇမူဝ် ဝဵင်းပၢင်လူင်။ ၼၼ်သေတႃႉၵေႃႈ ထိုင်မႃးဝၼ်းတီႈ 18-19 ၵေႃႈသိုပ်ႇႁဵတ်းၵၢၼ်ၵႂႃႇယူႇသိုဝ်ႈၽႂ်တၼ်းမၼ်း။ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆးၼႆႉ မိူဝ်ႈတႄႇမၼ်း ဢၢၼ်းၸတ်းႁဵတ်းၸဵမ်မိူဝ်ႈၽွင်း ႁၢင်ပီ 2016 ပူၼ်ႉမႃးႁိုဝ်ၽွင်းႁူဝ်ပီ 2017 ၼႆႉ၊ ၵူၺ်းၵႃႈႁၢင်ႈႁႅၼ်းဢမ်ႇယဝ်ႉတူဝ်ႈ။ ၾၢႆႇၼိုင်ႈၵေႃႈ ၽူႈၼမ်းတႆးတင်းလၢႆၶႂ်ႈ ၸတ်းႁဵတ်းတီႈဝဵင်းလူင်တူၼ်ႈတီး ဢမ်ႇၼၼ်တီႈဝဵင်းပၢင်လူင် ဢၼ်ပဵၼ်ဝဵင်းၵိူတ်ႇဢွၵ်ႇလိၵ်ႈႁူမ်ႈမၢႆပၢင်လူင်သေ ၵေႃႇတင်ႈပဵၼ်မႃးၸိုင်ႈမိူင်းႁူမ်ႈတုမ်။ ၵူၺ်းၵႃႈၾၢႆႇတပ်ႉသိုၵ်းမၢၼ်ႈၶတ်းၶႂၢင်သေ ႁႂ်ႈမႃးႁဵတ်းတီႈမိူင်းတေႃႉ-မိူင်းထႃး ဢမ်ႇၼၼ်တီႈမိူင်းပၼ်ႇ။ ဢိင်ၼိူဝ်ပၢင်ၵုမ်တီႈၼေႇပျီႇတေႃႇ မိူဝ်ႈႁၢင်လိူၼ်ၼူဝ်ႊဝႅမ်ႊၿိူဝ်ႊၼၼ်ႉ ၽူႈၼမ်းတႆးယွၼ်ႇယၢၼ်းပၼ်သေ တူၵ်းလူင်းလႆႈၸႂ်ၵၼ်ဝႃႈ တေႁဵတ်းတီႈလၢင်းၶိူဝ်း။ ၸွမ်းၼင်ႇၶၵ်ႉတွၼ်ႈမၼ်းၼၼ်ႉ ၸတ်းပၢင်လူင်ႈၼႃႈႁူပ်ႉထူပ်း ၵူၼ်းမိူင်း ၵဵပ်းၵၢင်ၸႂ်ၵူၼ်းမိူင်းယဝ်ႉ ဢဝ်ၶိုၼ်းၶွၼ်ႈၵၼ်သေ သိုပ်ႇၸတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈဝဵင်းလၢင်းၶိူဝ်း။ လုၵ်ႉတီႈပၢင်ဢုပ်ႇၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်းသေ တေဢဝ်သဵင်ၵၢင်ၸႂ် ဢၼ်မိူၼ်ၵၼ် ၵႂႃႇတၢင်ႇလၢတ်ႈတီႈပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၵမ်းထူၼ်ႈ 3 တီႈၼေႇပျီႇတေႃႇ။ ၵူၺ်းၵႃႈ ၽွင်းလူင်းႁူပ်ႉၵူၼ်းမိူင်းယူႇတီႈပၢင်လူင်ၼၼ်ႉ ထုၵ်ႇၽူႈၵွၼ်းတိူင်းသိုၵ်းၶူဝ်လမ် ၸွမ်ႁၢၼ်တၢၼ်းလၢႆႇ သူင်ႇႁႅင်းသိုၵ်းၵႂႃႇႁၢမ်ႈႁႅတ်ႉၶတ်းၶႂၢင်၊ ဢဝ်ပၢင်ႁူပ်ႉထူပ်းၵူၼ်းမိူင်းတီႈဝဵင်းပၢင်လူင်ယၢႆႈၵႂႃႇ။ ၵူၺ်းၵႃႈ ၸွမ်းၼင်ႇဢၼ်တမ်းဝၢင်းဝႆႉၼၼ်ႉ ပိူဝ်ႈတႃႇတေပဵၼ်ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈဝဵင်းလၢင်းၶိူဝ်းၼၼ်ႉ တိုၵ်ႉလူင်းႁူပ်ႉၵူၼ်းမိူင်းဝဵင်းၼိုင်ႈယဝ်ႉ ဝဵင်းၼိုင်ႈယူႇ၊ မိူဝ်ႈၽုၵ်ႈမိူဝ်ႈႁိုဝ်းၼႆႉၵေႃႈ တေသိုပ်ႇလူင်းႁူပ်ႉၵူၼ်းဝၢၼ်ႈၵူၼ်းမိူင်းၵႂႃႇ။ သၢႆဢၼ်ၵႂႃႇတၢင်းလွႆၶေႃၵေႃႈ တေလူင်းႁူပ်ႉၵူၼ်းဝၢၼ်ႈၵူၼ်းမိူင်း ၸိူဝ်ႉၸၢတ်ႈတႆးၼႂ်းတိူင်းပႃႇၵိူဝ်၊ ၼႂ်းၸႄႈတွၼ်ႈတူၼ်ႈတီးၸိူဝ်းၼႆႉ။ သၢႆဢၼ်ၵႂႃႇတၢင်းမူႇၸေႊ တေလူင်းႁူပ်ႉၵူၼ်းမိူင်း တၢင်းပွတ်းသႅၼ်ဝီ၊ လႃႈသဵဝ်ႈ၊ သီႇပေႃႉ ၵျွၵ်ႉမႄးၸိူဝ်းၼႆႉ။ သၢႆဢၼ်ၵႂႃႇတၢင်းမိူင်းၶၢင် တေလူင်းႁူပ်ႉထူပ်းၵူၼ်းဝၢၼ်ႈၵူၼ်းမိူင်း တၢင်းပွတ်းၼႂ်းထုင်ႉၸႄႈၵႅင်း၊ ၼႂ်းတိူင်းတႃႈလိူဝ်ႇၸိူဝ်းၼႆႉ။ ပေႃးဝၼ်းတီႈ 25 လိူၼ်ၼႆႉ တေမႃးၶွႆႈၵၼ်ၶိုၼ်းတီႈဝဵင်းတူၼ်ႈတီး၊ သဵင်ၵၢင်ၸႂ်ၵူၼ်းမိူင်းတင်းမူတ်း ဢၼ်ၼႆႉမႃးၼၼ်ႉ တေဢဝ်မႃးၶွၼ်ႈၵၼ်ႁူမ်ႈၵၼ်သေ ႁူဝ်ၶေႃႈ 5 ႁူဝ်ၶေႃႈဢၼ်မိူၼ်ၵၼ်ၼၼ်ႉ တေဢဝ်မႃးဢုပ်ႇၵၼ်တီႈလၢင်းၶိူဝ်း၊ တေဢဝ်ၶေႃႈလႆႈၸႂ်တႅပ်းတတ်းတီႈလၢင်းၶိူဝ်းသေ ၵႂႃႇဢုပ်ႇတီႈၼေႇပျီႇတေႃႇ-ၼႆယဝ်ႉ။

['ၵၢၼ်မိူင်း']

2017-12-19T09:27:35

https://shannews.org/archives/1505

ႁွင်ႈၵၢၼ်ၾၢႆႇပၢႆးပၺႃလူင်ပွင်ၸိုင်ႈမိူင်းႁူမ်ႈတုမ် ပိုၼ်ၽၢဝ်ႇဝၼ်းတေၸတ်းပၢင်တွပ်ႇလိၵ်ႈၸၼ်းသိပ်း

ႁွင်ႈၵၢၼ်လူင်ၾၢႆႇပၢႆးပၺႃႇမိူင်းႁူမ်ႈတုမ် ပိုၼ်ၽၢဝ်ႇ ဝၼ်းလုၵ်ႈႁဵၼ်းၸၼ်ႉသိပ်း တေလႆႈတွပ်ႇလိၵ်ႈ ဝၼ်းတီႈ 7-16/3/2018 ပတ်းပိုၼ်ႉတူဝ်ႈမိူင်း တွၼ်ႈတႃႇပီသွၼ်လိၵ်ႈပီ 2017- 2018 ။ ၶေႃႈပိုၼ်ၽၢဝ်ႇဢွၵ်ႇၼႂ်းဝၼ်းထိ 18 လိူၼ်တီႊသႅမ်ႊပိူဝ်ႊ 2017 ၼၼ်ႉဝႃႈ- ဝၼ်းတီႈ 7/3/2018 တွပ်ႇလိၵ်ႈမၢၼ်ႈ (Myanmar)။ ဝၼ်းတီႈ 8/3/2018 တွပ်ႇလိၵ်ႈဢိင်ႊၵလဵတ်ႈ(English)။ ဝၼ်းတီႈ 9/3/2018 တွပ်ႇပၢႆးၼပ်ႉ (Mathemetic)။ ဝၼ်းတီႈ 12/3/2018 တွပ်ႇပၢႆးထၢတ်ႈလႄႈလိၵ်ႈမၢၼ်ႈ (Chemistry and Myanmar)။ ဝၼ်းတီႈ 13/3/2018 တွပ်ႇပၢႆးၾၢင် ႁၢင်ႈ (Physics) ။ ဝၼ်းတီႈ 14/3/2018 တွပ်ႇပၢႆး တူဝ်ၸႂ် လႄႈပၢႆးမၢၵ်ႈမီး(Biology and Economy)။ ဝၼ်းတီႈ 15/3/2018 တွပ်ႇပၢႆးလိၼ်(Geography)။ ဝၼ်းတီႈ 16/3/2018 တွပ်ႇပၢႆးပိုၼ်း(History)။ ပၢင်တွပ်ႇတေႁဵတ်းၵၢင်ၼႂ် 9 မူင်းထိုင် ၵၢင်ဝၼ်းတဵင်ႈ 12 မူင်း။ ပၢင်တွပ်ႇလိၵ်ႈၸၼ်ႉ 10 ပီၵၢႆ 2017 လုၵ်ႈႁဵၼ်း ပတ်းပိုၼ်ႉတူဝ်ႈမိူင်းတွပ်ႇလိၵ်ႈ မီး716,188 ၵေႃႉ။ ဢွင်ႇပူၼ်ႉၸၼ်ႉသိပ်း 242,736 ၵေႃႉ(33.89%)။ ၼႂ်းၼၼ်ႉလုၵ်ႈႁဵၼ်းဢၼ်တွပ်ႇၼႂ်းမိူင်းတႆး မီး 46336 ၵေႃႉ။ ဢၼ်ဢွင်ႇပူၼ်ႉ 15141 ၵေႃႉ (32.68%)။ ႁွင်ႈၵၢၼ်ၾၢႆႇပၺႃႇမိူင်းတႆးပိုၼ်ၽၢဝ်ႇဝႃႈ ၽူႈဢွင်ႇပူၼ်ႉ ၼမ်လိူဝ်ပီ 2016 ယူႇ 4.5% ဝႃႈၼႆ။ ၶေႃႈမုလ်း- Website လၢႆလၢႆဢၼ်

['ပၢႆးပိင်ႇၺႃႇ']

2017-12-19T09:10:47

https://shannews.org/archives/1501

ပလိၵ်ႈထႆးတီႉလႆႈယႃႈမဝ်းၵမ် ၽွင်းၵူၼ်းတေႃႉဢဝ်တၢင်းမိူင်းတႆး – ၶဝ်ႈၸူးမိူင်း ထႆးၾင်ႇမႄႈသၢႆ

ပလိၵ်ႈထႆး တီႉၺွပ်းလႆႈယႃႈမဝ်းၵမ် တီႈႁိမ်းလႅၼ်လိၼ် တႆး – ထႆး တႃႈၶီႈလဵၵ်းၶဝ်ႈၸူးမႄႈသၢႆ ယိုတ်းလႆႈယႃႈမႃႉၼပ်ႉသႅၼ်မဵတ်ႉ/ယႃႈဢႆသ်ႊ 50 ၵီႊလူဝ်ႊ ပၢႆ။ ၵူၼ်းတေႃႉယႃႈပၢႆႈလွတ်ႈ ။ ဝၼ်းတီႈ 18/12/2017 ၸဝ်ႈၼႃႈတီႈႁူင်းပလိၵ်ႈမႄႈသၢႆ ၵူတ်ႇထတ်းၸွမ်းပိုၼ်ႉတီႈသေ ထူပ်းႁၼ် ၽူႈၸၢႆး 3-4 ၵေႃႉ ပိူဝ်ႉတင်းထူင်ၸၢၼ်ႈ လုၵ်ႉတၢင်းလႅၼ်လိၼ် တႃႈၶီႈလဵၵ်း – မႄႈသၢႆတေႃႉယႃႈ ၶဝ်ႈမိူင်းထႆး ၸဝ်ႈၼႃႈတီႈၸင်ႇၼႄတူဝ်ၶဝ်ႈၵူတ်ႇထတ်း ၵူၼ်းတေႃႉယႃႈပၢႆႈလွတ်ႈ ။ ၸဝ်ႈၼႃႈတီႈထႆးၶဝ်ႈၵူတ်ႇထတ်း ထူပ်းႁၼ်ထူင်ၸၢၼ်ႈ 3 ထူင် ၼႂ်းထူင်ၼၼ်ႉ မီးယႃႈဢႆသ်ႊ50 ၵွၼ်ႈ ၼမ်ႉၼၵ်းမီးမွၵ်ႈ 50 ၵီႊလူဝ်ႊလႄႈယႃႈမႃႉ 25 မတ်ႉ ၼိုင်ႈမၼ်ႉမီး 2,000 မဵတ်ႉ ႁူမ်ႈတင်း မူတ်းမီး 100,000 မဵတ်ႉ ။ ၸဝ်ႈၼႃႈတီႈၸင်ႇယိုတ်းဢဝ်ယႃႈမဝ်းၵမ်တင်းမူတ်း သူင်ႇႁူင်းပလိၵ်ႈမႄႈသၢႆသေ သိုပ်ႇၸွမ်းႁႃတူဝ် ၽူႈၵဵဝ်ႇၶွင်ႈ တႃႇတီႉၺွပ်း ပၼ်တူတ်ႈတၢမ်ႇ ၸွမ်းၼင်ႇပၵ်းပိူင်မၢႆမီႈၸိုင်ႈမိူင်းမီးၼၼ်ႉဝႃႈၼႆ။ Photo: Mae Sai News

['ယႃႈမဝ်းၵမ်']

2017-12-19T09:03:28

https://shannews.org/archives/1497

ၵူၼ်းဝၢၼ်ႈၼႂ်းၸႄႈဝဵင်းႁူဝ်ပူင်း 30 ပၢႆလဵပ်ႈႁဵၼ်းဢဝ်လၢႆးၸတ်းပွင်ၵၢၼ်ငိုၼ်း

ၵူၼ်းဝၢၼ်ႈၼႂ်းၸႄႈဝဵင်းႁူဝ်ပူင်း 30 ပၢႆ ၶဝ်ႈႁဵၼ်းဢဝ်တၢင်းႁူႉလၢႆးၸတ်းပွင်ၵၢၼ်ငိုၼ်း ပိူဝ်ႈႁႂ်ႈမေႃၸတ်း ဝၢင်းၽႅၼ်ၵၢၼ်ငိုၼ်း မိူဝ်းၼႃႈ။ ဝၼ်းတီႈ 18/12/2017 ၸုမ်းပႃႇရမီႇ ၼႅင်ႈသၢၼ်ၵၢၼ်ပူၵ်းပွင် Parami Development Network ၸတ်းႁဵတ်းပၢင်ၾိုၵ်းၽွၼ်ႉပၼ်ၵူၼ်းဝၢၼ်ႈ တီႈဝၢၼ်ႈတူၼ်ႈတီးၶမ်း ဢိူင်ႇပွင်ႇလႅင်း ၸႄႈဝဵင်းႁူဝ် ပူင်း ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း ။ ၸၢႆးဝုၼ်ႇၼႃႉ ၽူႈပၼ်ပၢင်သွၼ်လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၵၢၼ်ၸတ်းၵၢၼ်ငိုၼ်း ၼႆႉမၼ်းလွင်ႈယႂ်ႇ ပေႃးႁဝ်းမီးငိုၼ်းၸင်ႇၸၢင်ႈၸတ်းၵၢၼ်တႃႇႁဵတ်းၵၢၼ်တၢင်ႇၸိူဝ်းလႆႈ ပေႃးမီးပၢင် သွၼ်တီႈလႂ်ၵေႃႈ ၶႂ်ႈႁႂ်ႈပူႇၵႄႇဝၢၼ်ႈ ၸွႆႈထႅမ် ႁႂ်ႈၵူၼ်းဝၢၼ်ႈလႆႈလဵပ်ႈႁဵၼ်းၼမ်ၼမ်သေၵမ်း ” ဝႃႈၼႆ။ ၼႂ်းပၢင်ၼႆႉ ပူင်သွၼ်ပၼ်လွၵ်းလၢႆးၵၢၼ်ဝၢင်းၽႅၼ်ၵၢၼ်ၸႂ်ႉၸၢႆႇ ၊ ၵၢၼ်ႁွမ်ငိုၼ်း၊ ၵၢၼ်ၸႅၵ်ႇၽႄ ၸႂ်ႉၸၢႆႇငိုၼ်းတွင်းႁႂ်ႈပဵၼ်ပၵ်းပဵၼ်ပိူင် ၽူႈပၼ်ပၢင်သွၼ်မီးမွၵ်ႈ 5 ၵေႃႉ ၽူႈလဵပ်ႈႁဵၼ်းမီးမွၵ်ႈ 30 ၵေႃႉ ။ ၸုမ်းပႃႇရမီႇ ၼႅင်ႈသၢၼ်ၵၢၼ်ပူၵ်းပွင် Parami Development Network ၼႆႉ မီးၶူင်းၵၢၼ် ပူင်သွၼ် ပၼ် လၢႆးၸတ်းၵၢၼ်ငိုၼ်း၊ လၢႆးႁႃငိုၼ်း၊ လွင်ႈၶၢႆႉလႅၵ်ႈတီႈယူႇ၊ လွင်ႈပပ်ႉဝႂ်ၶၢမ်ႈမိူင်း Passport ဝီႊသႃႊ (ဝႂ်ႁပ်ႉႁၢင်ႈၶဝ်ႈမိူင်း) visa ၸိူဝ်းၼႆႉ။ မိူဝ်းၼႃႈမႃး တေၵႂႃႇပူင်သွၼ်ပၼ် တၢင်းဝဵင်းသီႇသႅင်ႇ၊ ပၢင်လွင်း၊ ပၢင်လူင်၊ လွႆလႅမ်လႄႈ ၾၢႆၶုၼ်ၸိူဝ်းၼႆႉထႅင်ႈဝႃႈၼႆ။ Photo: Jai Wonna Mao Phanghan

['ၵူႈလွင်ႈလွင်ႈ']

2017-12-19T08:25:00

https://shannews.org/archives/1495

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 19/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.63 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1362 ပျႃး၊ ငိုၼ်းၶႄႇ 1 ယႅၼ်ႉ = 205.88 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 19/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 18/12/2017 ငိုၼ်းထႆး 1 ဝၢတ်ႇ = 41.9 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365 ပျႃး၊ ငိုၼ်းၶႄႇ 1 ယႅၼ်ႉ = 206.2 ပျႃး။

['ၵၢၼ်မၢၵ်ႈမီး']

2017-12-19T08:21:52

https://shannews.org/archives/1491

ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းသူႈ သၢၼ်မိုဝ်းၵၼ် လူင်းပိုၼ်ႉတီႈ ပူၵ်းပွင်ၼႃႈလိၼ်ၶိုၼ်ႈယႂ်ႇ

ၽူႈတႅၼ်းၼႂ်းၸႄႈဝဵင်းမိူင်းသူႈ သၢၼ်မိုဝ်းၵၼ် လူင်းပိုၼ်ႉတီႈ ၶပ်းၶိုင် ပူၵ်းပွင်ၵၢၼ်ၶိုၼ်ႈယႂ်ႇ ပၼ်ၵူၼ်းမိူင်း ၼႂ်းငိုၼ်းၵွင်ၵၢင် ႁဵင်သႅၼ်ၼၼ်ႉ ဝႃႈၼႆ။ ၼႂ်းပီ 2017-2018 ၼႆႉ ၽူႈတႅၼ်းသၽႃးၵူၼ်းမိူင်း လႆႈႁပ်ႉငိုၼ်းၵွင်ၵၢင်သၽႃးငိုၼ်းႁဵၼ်သႅၼ် တႃႇပူၵ်းပွင် ပၼ်ၵူၼ်းမိူင်း သၢင်ႈသဵၼ်ႈတၢင်း၊ ၶူဝ်လႄႈ တေႃႇၵပ်းပၼ်တေႃႈၼမ်ႉ ၸဵမ်ၸိူဝ်းၼႆႉ။ ၸၢႆးထုၼ်းဢေး ၽူႈတႅၼ်းသၽႃးၵူၼ်းမိူင်း ၸႄႈဝဵင်းမိူင်းသူႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁဝ်းၶႃႈ ဝၢင်း ၽႅၼ်တေႁဵတ်းပၼ်ၵူၼ်းမိူင်းၼႂ်းၸႄႈဝဵင်းမိူင်းသူႈ၊ ၸွမ်းဝၢၼ်ႈၼွၵ်ႈၼႃးပၢင်ႇဢွၼ်တၢင်း။ မိူၼ်ၼင်ႇ သဵၼ်ႈတၢင်း လႄႈၶူဝ် တေသၢင်ႈပၼ် တႃႇ16 တီႈ၊ လွင်ႈတေတေႃႇ ၼမ်ႉၵိၼ်ၼမ်ႉၸႂ်ႉ ပၼ်ၵူၼ်းမိူင်းသမ်ႉ 17 တီႈ တင်းမူတ်းႁူမ်ႈၵၼ် တေႁဵတ်းသၢင်ႈပၼ် ႁိမ်း 35 တီႈ” ဝႃႈၼႆ။ ၸွမ်းၼင်ႇၽူႈတႅၼ်းသၽႃးၵူၼ်းမိူင်းလႆႈႁပ်ႉငိုၼ်းႁဵင်သႅၼ်မႃးၼၼ်ႉ လႆႈသၢၼ်မိုဝ်းၵၼ်တင်း ၽူႈတႅၼ်းသၽႃး ၸႄႈမိူင်းၶဵတ်ႇလိူၵ်ႈတင်ႈမၢႆ (1),(2) ၼၢင်းၵွင်ၶမ်းလႄႈ ၸၢႆးလိၼ်းမျၢတ်ႉသေ ႁူမ်ႈၶပ်းၶိုင်ဝႆႉယူႇ ဝႃႈၼႆ။ ၼႂ်းၸႄႈဝဵင်းမိူင်းသူႈၼႆႉ တၢင်းၵႂၢင်ႈမီး 653.7 လွၵ်းလၵ်း၊ ၼႂ်းဝဵင်းမီးပွၵ်ႉ 4 ပွၵ်ႉ၊ ဢိူင်ႇ 17 ဢိူင်ႇ၊ ဝၢၼ်ႈတင်းမူတ်း 233 ဝၢၼ်ႈ ဝႃႈၼႆ။

['ၵူႈလွင်ႈလွင်ႈ']

2017-12-19T08:17:20

https://shannews.org/archives/1486

ၼၢင်းငၢမ်းတႆးၼမ်ႉၶမ်း တေတၢင်တူဝ်မိူင်းႁူမ်ႈတုမ်သေ ၵႂႃႇၶႅင်ႇတၢင်းႁၢင်ႈလီ တီႈမိူင်းၶႄႇ

ၼၢင်းမူၺ်ၶမ်း ၼၢင်းငၢမ်းၼမ်ႉၶမ်း ဢၼ်လႆႈသူးရၢင်းဝလ်း(ၼၢင်းငၢမ်း Miss All Nation Myanmar) ၼႂ်းမိူင်းႁူမ်ႈတုမ်မၢၼ်ႈၼၼ်ႉ တေလႆႈၵႂႃႇၶႅင်ႇ ၼၢင်းႁၢင်ႈလီ တီႈၼႂ်းၸိုင်ႈမိူင်းၶႄႇ ၼႂ်းလိူၼ်ၵျႅၼ်ႊၼိဝ်ႊရီႊ 2018 ဢၼ်တေထိုင်ၼႆႉ။ ၼၢင်းမူၺ်ၶမ်း သၢဝ်တႆးၼမ်ႉၶမ်း Miss All Nation Myanmar 2017 တေတၢင်တူဝ်မိူင်းႁူမ်ႈတုမ်သေၵႂႃႇ ၶႅင်ႇၼၢင်းႁၢင်ႈလီ ပဵၼ်ပွၵ်ႈၵမ်းႁႅၵ်ႈ တီႈမိူင်းယၢၼ်ႇၵျိၼ်း ၸိုင်ႈမိူင်းၶႄႇ ၼႂ်းဝၼ်းတီႈ 25/12/2017 တေဢွၵ်ႇ မိူင်းမၢၼ်ႈၵႂႃႇ ဝႃႈၼႆ။ ၼၢင်းမူၺ်ၶမ်း Miss All Nation Myanmar 2017 လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶႃႈႁဝ်း တေလႆႈတၢင် တူဝ်မိူင်းႁူမ်ႈတုမ်ၵႂႃႇၶႃႈ တေဢွၵ်ႇမိူင်းၵႂႃႇ ဝၼ်းတီႈ 25 လိူၼ်ၼႆႉ ၵူၺ်းၵႃႈ တေပႆႇၶဝ်ႈၶႅင်ႇၵမ်းလဵဝ် တေလႆႈ ၵႂႃႇၾိုၵ်းၽွၼ်ႉတီႈမိူင်းၶႄႇထႅင်ႈၵမ်းၼိုင်ႈၵွၼ်ႇ ပေႃးယဝ်ႉ ၼႂ်းလိူၼ်ၵျႅၼ်ႊၼိဝ်ႊရီႊ မွၵ်ႇဝၼ်းတီႈ 18 ၼၼ်ႉ ၸင်ႇ တေပဵၼ် Final မၼ်း။ တင်းမူတ်း ဢၼ်တေၵႂႃႇၶဝ်ႈၶႅင်ႇတီႈၼႂ်းမိူင်းၶႄႇ မီး 64 ၸိုင်ႈမိူင်း ပႃးမိူင်းမၢၼ်ႈ” ဝႃႈၼႆ။ ၼၢင်းမူၺ်ၶမ်း ၼၢင်းငၢမ်းၼမ်ႉၶမ်းၼႆႉ မိူဝ်ႈဝၼ်းတီႈ 09/07/2017 လႆႈၶႅင်ႇပေႉမိူင်းတႆးပွတ်းႁွင်ႇတင်းသဵင်ႈသေ လႆႈႁပ်ႉသူး Miss Golden Land Myanmar သိုပ်ႇၼၼ်ႉ လႆႈတၢင်တူဝ်မိူင်းတႆးပွတ်းႁွင်ႇသေ လႆႈၵႂႃႇၶႅင်ႇ တီႈဝဵင်းလူင်တႃႈၵုင်ႈ။ ပၢင်ၶႅင်ႇဝၼ်းတီႈ 13/10/2017 ၼၼ်ႉ မၼ်းၼၢင်းလႆႈႁပ်ႉလိူၵ်ႈပဵၼ် Miss All Nation Myanmar 2017 ဝႃႈၼႆ။ ၼၢင်းမူၺ်ၶမ်း သိုပ်ႇလၢတ်ႈဝႃႈ မီးတၢင်းၸူမ်းသိူဝ်းၶႃႈ ယဝ်ႉၵေႃႈ လႆႈတၢင်တူဝ်မိူင်းမၢၼ်ႈသေဢမ်ႇၵႃး လႆႈတၢင်တူဝ် ယိင်းသၢဝ်တႆးၵေႃႉၼိုင်ႈသေ ၶဝ်ႈႁူမ်ႈၼႆ လိူဝ်ၼၼ်ႉ တေၶတ်းၸႂ်ႁဵတ်းမႃးႁႂ်ႈမၼ်းလီလိူဝ်သေပိူၼ်ႈ ၼင်ႇၵႃႈ ဢၼ် ၸဝ်ႈၵဝ်ႇႁဵတ်းလႆႈၼၼ်ႉ တေၶတ်းၸႂ်ၵႂႃႇ” ဝႃႈၼႆ။ လိူဝ်ၼၼ်ႉ ၶႂ်ႈယွၼ်းၾၢၵ်ႇတွၼ်ႈထိုင် ပီႈၼွင်ႉတႆး ၽူႈပၼ်ႁႅင်းၶႃႈႁဝ်း လွင်ႈၶတ်းၸႂ်မီးတီႈလႂ် လွင်ႈၶႅမ်ႉလႅပ်ႈ မီး တီႈၼၼ်ႈၶႃႈ သင်ဝႃႈ တူၵ်းသုမ်းၵႂႃႇၵေႃႈ ယႃႈႁႂ်ႈလႆႈမီး တၢင်းဝႃႈဢမ်ႇႁဵတ်းယဝ်ႉၼႆ ယႃႇႁႂ်ႈလႆႈပဵၼ် ႁႂ်ႈၶတ်းၸႂ် လုၵ်ႉၶိုၼ်ႈမႃးသေသိုပ်ႇႁဵတ်း ပေႃးဝၼ်းၼိုင်ႈ မၼ်းတေထိုင်တီႈယိူင်းမၢႆ ဢၼ်ႁဝ်းၶႂ်ႈၵႂႃႇၼၼ်ႉ ဝႃႈၼႆ။ ၼၢင်းမူၺ်ၶမ်းၼႆႉ ပဵၼ်လုၵ်ႈယိင်းလူင်ၸၢႆးလႃႉၵျေႃႇ ၼၢင်းသႅင်သႃႇ ပွၵ်ႉႁူဝ်ၵၢတ်ႇ၊ ဝဵင်းၼမ်ႉၶမ်း။ လႆႈႁပ်ႉၸုမ်ႈၶူး ၸၼ်ႉၸွမ် BA History မိူဝ်ႈပီ 2013 ယၢမ်းလဵဝ်ပိုတ်ႇႁၢၼ်ႉၶူဝ်းတႆးယဵပ်ႉၶူဝ်းတႆး၊ ဝႆႉတီႈႁိူၼ်း ဝဵင်းၼမ်ႉၶမ်းယူႇ ဝႃႈၼႆ။

['ၵူႈလွင်ႈလွင်ႈ']

2017-12-18T11:44:21

https://shannews.org/archives/1484

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 18/12/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.84 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1362 ပျႃး၊ ငိုၼ်းၶႄႇ 1 ယႅၼ်ႉ = 205.98 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 18/12/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 17/12/2017 ငိုၼ်းထႆး 1 ဝၢတ်ႇ = 41.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365 ပျႃး၊ ငိုၼ်းၶႄႇ 1 ယႅၼ်ႉ = 206.2 ပျႃး။

['ၵၢၼ်မၢၵ်ႈမီး']

2017-12-18T11:40:13

https://shannews.org/archives/1479

တႆးႁွတ်ႈၵဵင်းမႆႇ ၽိတ်းၵၼ်ယွၼ်ႉငိုၼ်း 2 ႁဵင်ဝၢတ်ႇသေ ႁႅမ်ၵၼ်တၢႆ

တႆးၵႂႃႇႁႃႁဵတ်းၵၢၼ် ၼႂ်းၵဵင်းမႆႇ 2 ၵေႃႉ ၽိတ်းမေႃးၵၼ် ယွၼ်ႉငိုၼ်း 2 ႁဵင်ဝၢတ်ႇသေ ထိုင်တီႈပေႃးလႆႈလူင်းမိုဝ်း ဢဝ်မိတ်ႈတမ်တႅင်းၵၼ်တၢႆ။ ဝၼ်းတီႈ 16/12/2017 ယၢမ်းၵၢင်ၶမ်ႈ 8 မူင်းပၢႆ ၸၢႆးမျႃႉဢွင်ႇ(ႁွင်ႉ) ၸၢႆးငႄး တင်း ၸၢႆးတွင်ႇ ၽိတ်းမေႃးၵၼ်၊ ၸၢႆးတွင်ႇၵူႈငိုၼ်း ၸၢႆးမျႃႉဢွင်ႇ 2 ႁဵင်ဝၢတ်ႇသေ ၵႂႃႇသိုဝ်ႉလူတ်ႉၶိူင်ႈ၊ ၸၢႆးတွင်ႇပႆႇတႅၼ်းငိုၼ်းလႄႈ ၸၢႆးမျႃႉဢွင်ႇ ယွၼ်းသေႃးလူတ်ႉၶိူင်ႈဝႆႉမၢၵ်ႈၼိုင်ႈ ၸၢႆးတွင်ႇဢမ်ႇတႅၼ်းငိုၼ်း 2 ႁဵင်သေ သမ်ႉမႃးယွၼ်းသေႃးၶိုၼ်းတိၵ်းတိၵ်းလႄႈ ထိုင်တီႈၽိတ်းမေႃးၵၼ်၊ ၸၢႆးမျႃႉဢွင်ႇ ဢမ်ႇပၼ်သေႃးလႄႈ ၸၢႆးတွင်ႇ တႅင်းၸၢႆးမျႃႉဢွင်ႇတၢႆ ၼႂ်းပွၵ်ႉၼွင်ယႅင်ႇ ၸႄႈဝဵင်းသၼ်သၢႆး ၸႄႈတွၼ်ႈၵဵင်းမႆႇ။ ၼၢင်းပုၼ်ႉ ၵေႃႉပဵၼ်မေးၼၢင်း ၸၢႆးမျႃႉဢွင်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈၶဝ် 2 ၵေႃႉ ၽိတ်းမေႃး ၵၼ်ၼၼ်ႉ ၶႃႈႁဝ်းမီးဝႆႉယူႇၼႂ်းႁိူၼ်း။ လွင်ႈတၢင်းမၼ်းပဵၼ်ၼႆ ဢၢႆႈတွင်ႇၼႆႉ မၼ်းမီးငိုၼ်းၸပ်းတူဝ်ဝႆႉ 4 ၽၼ်း ဝၢတ်ႇသေ ၸူဝ်းဢဝ်ၽူဝ်ၶႃႈႁဝ်းၵႂႃႇဢဝ်လူတ်ႉၶိူင်ႈဢွၵ်ႇ တီႈႁၢၼ်ႉၶၢႆလူတ်ႉၶိူင်ႈ။ ၵူၺ်းၵႃႈ လူတ်ႉၶိူင်ႈဢၼ်မၼ်း ဢဝ်ဢွၵ်ႇမႃးၼၼ်ႉ တေလႆႈဝၢင်းငိုၼ်းဝႆႉ 6 ၽၼ်းဝၢတ်ႇၼႆသေ မၼ်းၸၢႆးသမ်ႉ ယိုမ်ငိုၼ်းၽူဝ်ၶႃႈႁဝ်းဝႆႉ 2 ၽၼ်း။ ၵမ်းၼႆႉ ၽူဝ်ၶႃႈႁဝ်းၵေႃႈဝႃႈ ပေႃးၼႆ လူတ်ႉၶိူင်ႈၼႆႉ မႂ်းဢဝ်ၵႂႃႇၶီႇ ၵၢၵ်ႇသေႃးလူတ်ႉၼၼ်ႉ မၼ်းမီး 2 မၢၵ်ႈ မႂ်းဢဝ် ၵႂႃႇမၢၵ်ႈၼိုင်ႈ ၵဝ်ၵေႃႈၵဵပ်းဝႆႉမၢၵ်ႈၼိုင်ႈ သင်ဝႃႈ မႂ်းမီးငိုၼ်း မႃးပၼ်ၵဝ်မိူဝ်ႈလႂ် တေပၼ်ၶိုၼ်း ၵၢၵ်ႇသေႃး မၢၵ်ႈဢၼ် မီးတီႈၵဝ်ၼၼ်ႉ။ လူတ်ႉၶိူင်ႈၼႆႉ ဢဝ်ဢွၵ်ႇမႃးၶီႇ မွၵ်ႈပီပၢႆယဝ်ႉ။ ၵမ်းၼၼ်ႉ ၵေႃႉပဵၼ်ဢၢႆႈတွင်ႇၼၼ်ႉ ၸွမ်းမႃး ယွၼ်းၵၢၵ်ႇသေႃးလူတ်ႉၶိူင်ႈယူႇတိၵ်းတိၵ်း ၵေႃႉပဵၼ်ၽူဝ်ၶႃႈႁဝ်း ဢမ်ႇယွမ်းပၼ် ထိုင်တီႈၶႃသွင်ၵေႃႉ ပေႃးၽိတ်း မေႃးၵၼ် ဢၢႆႈတွင်ႇၼၼ်ႉ ဢဝ်မိတ်ႈတႅင်းၽၼ်းသႂ်ႇၽူဝ်ၶႃႈၵမ်းလဵဝ်။ ၵမ်းၼႆႉ ၽူဝ်ၶႃႈၵေႃႈ လမ်းၸွမ်းတၢင်း လင်မၼ်းသေ လႆႈၵႂႃႇလူႉတၢႆတၢင်းႁၢၼ်ႉၶၢႆၶူဝ်း ၼႃႈပၢၵ်ႇသွႆး” ဝႃႈၼႆ။ ၵဵဝ်ႇၵပ်းလွင်ႈၼႆႉ တေႃႈလဵဝ် တူဝ်ၸၢႆးတွင်ႇ ၵူၼ်းၵေႃႉဢဝ်မိတ်ႈတႅင်း ၸၢႆးမျႃႉဢွင်ႇၼၼ်ႉ ပၢႆႈလွတ်ႈၵႂႃႇ သေ ယူႇတီႈၵေႃႉပဵၼ်မေး ၼၢင်းပုၼ်ႉ လႆႈၸႅင်ႈၵႂၢမ်းဝႆႉတီႈ ႁူင်းပလိၵ်ႈၸႄႈဝဵင်းၵဵင်းမႆႇဝႆႉ ႁႂ်ႈၸဝ်ႈၼႃႈတီႈပလိၵ်ႈ တီႉၺွပ်း တူဝ်ၸၢႆးတွင်ႇ မႃးပၼ်တူတ်ႈတၢမ်ႇၸွမ်းၼင်ႇ ပၵ်းပိူင်မၢႆမီႈ ၸိုင်ႈမိူင်းမီးၼၼ်ႉ ဝႃႈၼႆ။ ၸၢႆးလိူၼ်ၶမ်း ၽူႈၸွႆႈထႅမ်ၸုမ်းတူင်ႇဝူင်းတႆး ၶႅၵ်ႇလီပၢင်ၸႃႉ ၸႄႈဝဵင်းၵဵင်းမႆႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈၼႆႉမၼ်းဢမ်ႇလီပဵၼ် ႁဝ်းပဵၼ်ႁႅင်းၵၢၼ်တႆးၼင်ႇၵၼ် မႃးႁဵတ်းၵၢၼ်ၼႂ်းမိူင်းပိူၼ်ႈၸိူင်ႉၼႆ မီးလွင်ႈယၢပ်ႇ ၽိုတ်ႇသင်ၵေႃႈ ႁႂ်ႈဢုပ်ႇဢူဝ်းၵၼ်လီလီ။ ထႅင်ႈလွင်ႈၼိုင်ႈၵေႃႈ ႁဝ်းပဵၼ်တႆးၼိူဝ်ႉလိူတ်ႈဢၼ်လဵဝ်ၵၼ်ၵူၺ်း။ ပေႃးထိုင်မႃး ဝၼ်းတီႈ 20/12/2017 ႁဝ်းၶႃႈ တေပူၼ်ႉၶၢပ်ႈတူဝ် ၸၢႆးမျႃႉဢွင်ႇ တီႈပႃႇႁဵဝ်ႈ သၼ်တီႇထမ်း ဝဵင်း ၵဵင်းမႆႇၶႃႈ။ ယွၼ်းမွၵ်ႇထိုင် ပီႈၼွင်ႉႁႅင်းၵၢၼ်တႆး ႁဝ်းၵူႈၵေႃႉ မႃးၸွႆႈၵိၼ်လူႇတၢၼ်း ၸွမ်းသေၵမ်းၶႃႈ” ဝႃႈၼႆ။ တေႃႈလဵဝ် ၶၢပ်ႈတူဝ်တၢႆ ၸၢႆးမျႃႉဢွင်ႇ(ႁွင်ႉ) ၸၢႆးငႄးၼႆႉ ဝႆႉတီႈဝတ်ႉပႃႇပဝ်ႈ ၵဵင်းမႆႇ တေပူၼ်ႉၶၢပ်ႈတူဝ် ၼႂ်းဝၼ်း တီႈ 20/12/2017 တီႈပႃႇႁဵဝ်ႈ သၼ်တီႈထမ်း ၸႄႈဝဵင်းၵဵင်းမႆႇ ဝႃႈၼႆ။ ၸၢႆးမျႃႉဢွင်ႇၼႆႉ ဢႃယု 46 ပီ ပဵၼ်လုၵ်ႈၸၢႆးလုင်းလႃႉ ပႃႈသူၺ်ႇမိၼ်ႉ ပဵၼ်ၵူၼ်းဝၢၼ်ႈလွႆဢွႆႇ ဢိူင်ႇမိူင်းတၢင်ႈ ၸႄႈဝဵင်းၵျွၵ်ႉမႄး တႄႇၼႃးႁိူၼ်းၵိုၵ်းၸွမ်း ၼၢင်းပုၼ်ႉ မီးလုၵ်ႈႁူမ်ႈၵၼ် 2 ၵေႃႉ။ ၸၢႆးတွင်ႇၼႆႉ ပဵၼ်ၵူၼ်းဝၢၼ်ႈ ၼႃးမုၼ်း ဢိူင်ႇမိူင်းတၢင်ႈ ၸႄႈဝဵင်းၵျွၵ်ႉမႄး မိူၼ်ၵၼ်ၼင်ႇၵဝ်ႇ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2017-12-18T11:31:43

https://shannews.org/archives/1474

သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း တေၶဝ်ႈတိုဝ်းၵမ်ပရိဝၢတ်ႈ ၼႂ်းႁၢင်လိူၼ်တီႊသႅမ်ႊၿိူဝ်ႊၼႆႉ

ပၢင်ၶဝ်ႈဝၢတ်ႈ/တိုဝ်းၵမ် သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း တေၶဝ်ႈတိုဝ်းၵမ်ပရိဝၢတ်ႈ ၼႂ်းႁၢင်လိူၼ်တီႊသႅမ်ႊၿိူဝ်ႊ 2017 တႃႇၶၢဝ်းတၢင်း 10 ဝၼ်း ပွၵ်ႈၵမ်း 6 ၵမ်းထူၼ်ႈ 68 တီႈဝတ်ႉထမ်မသဝၼ ၸႄႈဝဵင်းၵဵင်းတုင်။ တေထိုင် ဝၼ်းတီႈ 22/12/2017-02/01/2018 တႃႇၶၢဝ်းတၢင်း 10 ဝၼ်း တူၵ်းမႅၼ်ႈလိူၼ်ၵမ်မႂ်ႇ 5 ၶမ်ႈ ထိုင် လိူၼ်ၵမ်လွင်ႈ 1 ၶမ်ႈ သင်ၶၸဝ်ႈတင်း တၵ်ႉၵႃႇသတ်ႉထႃး ဝၢၼ်ႈပၢင်ႇၼမ်ႉ၊ ဝၢၼ်ႈပၢင်ႇၵျွင်းလႄႈ ဝၢၼ်ႈယၢင်းၵူင်ႉ ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ၶဝ်ႈဝတ်ႈ/ တိုဝ်းၵမ် တႃႇသင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း။ ပၢင်ၶဝ်ႈ ဝၢတ်ႈၼႆႉ ၸတ်းႁဵတ်းတီႈ ဝတ်ႉထမ်မသဝၼ (ဝတ်ႉဝိႁၢရ်ဝၢၼ်ႈပၢင်ႇ) ဢိူင်ႇယၢင်းၵဵင် ၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇၶူင်း ဝႃႈၼႆ။ ၸဝ်ႈၶူးၵုလိသ ၽူႈပွင်ၵၢၼ် ၼႂ်းပၢင်ပွႆးၶဝ်ႈဝၢတ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ သင်ၶတႆးႁဝ်းၶႃႈ တင်း ပွတ်းဢွၵ်ႇၶူင်း တေၶဝ်ႈတိုဝ်းၵမ်/ပၢင်ဝၢတ်ႈၼႆႉ တေပဵၼ်ၼႂ်းႁၢင်လိူၼ်ၼႆႉ၊ ၼိုင်ႈပီလႂ်ၼိုင်ႈပွၵ်ႈ ၼႂ်းႁူဝ်ဝတ်ႉတႆး (ႁူဝ်လဝ်ႈတႆး) ပၼ်ႇပုတ်ႈၵၼ်ၸတ်းႁဵတ်း။ ပီၼႆႉတႄႉ ၸဝ်ႈတႃႇၼ ႁပ်ႉပဵၼ်ပုၼ်ႈၽွၼ်း ပၢင်ၶဝ်ႈဝၢတ်ႈတိုဝ်းၵမ် သမ်ႉ ပဵၼ်တၵ်ႉၵႃႇသတ်ႉထႃး ဝၢၼ်ႈပၢင်ႇၼမ်ႉ၊ ဝၢၼ်ႈပၢင်ႇၵျွင်းလႄႈ ဝၢၼ်ႈယၢင်းၵူင်ႉ၊ ပေႃးသွၼ်ႇၼပ်ႉပွၵ်ႈမၼ်း ၼႆၸိုင် ဢၼ်မႃးၸတ်းႁဵတ်းတီႈဝတ်ႉဝၢၼ်ႈပၢင်ႇၼႆႉ ပဵၼ်ၵမ်းထူၼ်ႈ 6 ပႃးပွၵ်ႈၼႆႉ” ဝႃႈၼႆ။ သိုပ်ႇလၢတ်ႈဝႃႈ မိူဝ်ႈဝႃး ဝၼ်းတီႈ 17 ၼႆႉ သင်ၶၸဝ်ႈတင်း တၵ်ႉၵႃႇသတ်ႉထႃး ႁူဝ်ဝတ်ႉထမ်မသဝၼ လႆႈႁဵတ်း ပၢင်ၵုမ်ၵၼ်သေ ဢုပ်ႇဢူဝ်းၵၼ် တႃႇတေတမ်းဝၢင်းပွင်ဝၢတ်ႈ ဢၼ်သင်ၶၸဝ်ႈၶဝ် တေၶဝ်ႈတိုဝ်းၵမ် တေလႆႈဝႆႉ တီႈလႂ် ႁႂ်ႈမၼ်းသၢင်ႇထုၵ်ႇ။ ယဝ်ႉၵေႃႈ လၢႆးၵၢၼ်မၢႆမီႈ ၸဵမ်ၸိူဝ်းၼႆႉ ဝႃႈၼႆ။ ပီၼႆႉ ပွင်ဝၢတ်ႈ/တူပ်ႇဝၢတ်ႈ ဢၼ်သင်ၶၸဝ်ႈတေၶဝ်ႈတိုဝ်းၵမ်သမ်ႉ တင်းမူတ်း မီး 40 ပွင်။ သင်ၶၸဝ်ႈဢၼ်တေ မႃးၶဝ်ႈဝၢတ်ႈ/ တိုဝ်းၵမ်သမ်ႉ ၵဵင်းတုင်၊ တႃႈၶီႈလဵၵ်း၊ မိူင်းပဵင်း၊ မိူင်းၶၢၵ်ႇ၊ မိူင်းယၢင်းလႄႈ ၵုၼ်ႁဵင် ၸဵမ်ၸိူဝ်းၼႆႉ ဝႃႈၼႆ။ ၼႂ်းႁူဝ်ဝတ်ႉထမ်မသဝၼ (ဝတ်ႉဝၢၼ်ႈပၢင်ႇ)ၼႆႉ မိူဝ်ႈပီ 2003 ၵေႃႈ ၸတ်းႁဵတ်းမႃးယဝ်ႉ ပဵၼ်ပွၵ်ႈၵမ်းထူၼ်ႈ 5 ၼႂ်းၶၢဝ်းတၢင်း 10 ပီၼိုင်ႈပွၵ်ႈ ၸင်ႇပၼ်ႇႁွပ်ႈမႃး။ မိူဝ်ႈပီ 2016 သမ်ႉ ၸတ်းႁဵတ်းတီႈ ဝတ်ႉထမ်မိၵႃႉပုပ်ႉပရူင်ႇ (ဝတ်ႉၵၢတ်ႇတဝ်ႇ) ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ဝႃႈၼႆ။ လိူဝ်ၼၼ်ႉ ယင်းမီးထႅင်ႈ လၢႆလၢႆတီႈဢၼ်ၸတ်းႁဵတ်းပၢင်ၶဝ်ႈဝၢတ်ႈ/တိုဝ်းၵမ် တႃႇသင်ၶ ၸိုင်ႈတႆးပွတ်းဢွၵ်ႇ ၶူင်းသမ်ႉ မိူၼ် ဝတ်ႉယၢင်းလေႃး ဢိူင်ႇယၢင်းလေႃးတီႈၼိုင်ႈ၊ ဝတ်ႉပႃႇၸၢမ် ဢိူင်ႇၵၢတ်ႇတဝ်ႇလႄႈ ဝတ်ႉၸွမ်မႂ်ႇ ၸဵမ်ၸိူဝ်းၼႆႉ တေၸႄႇၸတ်းႁဵတ်း ၼႂ်းဝၼ်းတီႈ 21/12/2017 ထိုင် 01/01/2018 ဝႃႈၼႆ။ လႅတ်ႇၼုမ်ႇ မင်းရၢႆး (ၵဵင်းတုင်)

['ၵူႈလွင်ႈလွင်ႈ']

2017-12-18T11:25:39

https://shannews.org/archives/1468

ဝဵင်းလႃႈသဵဝ်ႈ ၸတ်းႁဵတ်း ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ မေႃသွၼ်ႁူင်းႁဵၼ်းထမ်မထႅင်ႈ

ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ မေႃသွၼ်ၼႂ်းႁူင်းႁဵၼ်းထမ်မ ပွၵ်ႈၵမ်း 2 တီႈဢိူင်ႇၼမ်ႉပွင်ႈ ၸႄႈဝဵင်း လႃႈသဵဝ်ႈ မီးမေႃသွၼ် မႃးၶဝ်ႈႁူမ်ႈလဵပ်ႈႁဵၼ်း 153 ၵေႃႉ။ ဝၼ်းတီႈ 15-20/12/2017 ယၢမ်းၵၢင်ၼႂ် 9 မူင်း ထိုင် 4 မူင်းဝၢႆးဝၼ်း သင်ၶၸဝ်ႈတင်း တၵ်ႉၵႃႇသတ်ႉထႃး ၼႂ်း ဢိူင်ႇၼမ်ႉပွင်ႈ ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ၾိုၵ်းၽွၼ်ႉၽိူမ်ႉထႅမ်ၼမ်ႉၵတ်ႉ။ ပၢင်သွၼ်ၼႆႉၸတ်းႁဵတ်း တီႈဝတ်ႉဝိႁၢရ်ၽြႃးႁိၼ်ၶၢဝ် ဢိူင်ႇၼမ်ႉပွင်ႈ ၸႄႈ ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸၢႆးလႃႉထူၺ်း ၽူႈၶဝ်ႈႁူမ်ႈပၢင်သွၼ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပၢင်ၾိုၵ်းၽွၼ်ႉၼႆႉ ၸတ်းႁဵတ်းတႃႇ ၶၢဝ်းတၢင်း 5 ဝၼ်း။ ယဝ်ႉၵေႃႈ ၸႅၵ်ႇႁဵတ်းပဵၼ် 3 ပၢင်သေ ပူင်သွၼ်ၾိုၵ်းၽွၼ်ႉမေႃသွၼ်ၵႂႃႇ၊ မိူၼ် ၸၼ်ႉငဝ်ႈ တင်းၸၼ်ႉၼိုင်ႈ ယႅၵ်ႈပဵၼ်ပၢင်ၼိုင်ႈ၊ ၸၼ်ႉသွင် ပၢင်ၼိုင်ႈလႄႈ ၸၼ်ႉသၢမ် ပၢင်ၼိုင်ႈ” ဝႃႈၼႆ။ ၼႂ်းပၢင်ၾိုၵ်းၽွၼ်ႉၼႆႉ ၶူးသွၼ် ဢၼ်မႃးပူင်သွၼ်မီး သင်ၶၸဝ်ႈ 10 တူၼ်၊ မေႃသွၼ်ၸၢႆး 2 ၵေႃႉ၊ မေႃ သွၼ်ယိင်း 11 ၵေႃႉ။ ၶူးသွၼ်ဢၼ်မႃးပူင်သွၼ်သမ်ႉ တၢင်ႉယၢၼ်း၊ သႅၼ်ဝီ၊ တူၼ်ႈတီး၊ သီႇပေႃႉ၊ လႃႈသဵဝ်ႈ၊ ဝတ်ႉမိူင်းတိူၼ်း ဢိူင်ႇၼမ်ႉပွင်ႈ ၸဵမ်ၸိူဝ်းၼႆႉ။ လိူဝ်ၼၼ်ႉ မေႃသွၼ်ၸိူဝ်းမႃးၶဝ်ႈႁူမ်ႈလဵပ်ႈႁဵၼ်း ၾိုၵ်းၽွၼ်ႉသမ်ႉ သင်ၶၸဝ်ႈ 32 တူၼ်၊ ၸၢႆး 32 ၵေႃႉလႄႈ ယိင်း 89 ၵေႃႉ ႁူမ်ႈၵၼ် 153 ၵေႃႉ။ ပဵၼ်မေႃသွၼ် တၢင်းပွတ်းထုင်ႉမိူင်းယေႃ၊ မိူင်းယၢင်း၊ ထုင်ႉပၢင်ၼႃးၵုင်းသႃႇ၊ ၼႃးၼၢင်း၊ ႁူဝ်ပၢႆ၊ မၢၼ်ႈၸႄႈ၊ ႁူဝ်ၼႃး ၵုင်းသႃႇ၊ ၼမ်ႉပွင်ႈ မိူင်းတိူၼ်း၊ ၵုၼ်ႁဵဝ်း၊ ၸႄႈပွင်ႈ၊ ၵုင်းမူင်ႈ၊ ၶုမ်ႇၸူင်၊ မၢၼ်ႈပႅၼ်ႈ၊ မႅင်းၵႅင်း၊ ၼမ်ႉမႃႉ၊ လုၵ်းဝၢႆလႄႈ လွႆငိုၼ်း ၸဵမ်ၸိူဝ်းၼႆႉ ဝႃႈၼႆ။ ႁူင်းႁဵၼ်းထမ်မ ဢၼ်ပိုတ်ႇၼႂ်းဢိူင်ႇၼမ်ႉပွင်သမ်ႉ တင်းမူတ်း မီး 20 ပၢင်ပၢႆ ဝႃႈၼႆ။ ၶေႃႈယိူင်းဢၢၼ်းလူင် ႁူင်းႁဵၼ်းထမ်မသမ်ႉ တင်းမူတ်း မီး 5 ၶေႃႈ – 1) ႁႂ်ႈလုၵ်ႈဢွၼ်ႇ မေႃၶဝ်ႈဝတ်ႉဝႃး ၼပ်ႉယမ် ရတၼႃႇသၢမ်ၸဝ်ႈ၊ 2) ႁႂ်ႈမီးတၢင်းႁူႉၼႂ်းထမ်မလႄႈ တၢင်းယၢမ်ႈလီ၊ 3) ႁႂ်ႈဢဝ်ထမ်မသေ ပူၵ်းပွင် ၽဝၸဝ်ႈၵဝ်ႇ၊ 4) ႁႂ်ႈမီးလွင်ႈၽွမ်ႉႁူမ်ႈ၊ 5) ႁႂ်ႈမေႃႁၵ်ႉသႃထိင်းသိမ်း ၽႃသႃ သႃသၼႃ၊ လိၵ်ႈလၢႆးလႄႈ ၾိင်ႈငႄႈ ၸဝ်ႈၵဝ်ႇ ၸဵမ်ၸိူဝ်းၼႆႉ” ဝႃႈၼႆ။

['ပၢႆးပိင်ႇၺႃႇ']

2017-12-18T11:14:06

https://shannews.org/archives/1463

သင်ၶၸဝ်ႈပူၵ်းပွင်ၶိုၼ်းပၢႆးပၺ်ၺႃ / သႃသၼႃ တွၼ်ႈတႃႇလုၵ်ႈဢွၼ်ႇထူပ်းၽေးသိုၵ်း

ၼင်ႇႁိုဝ်လုၵ်ႈဢွၼ်ႇ ၸိူဝ်းႁၢမ်းသုၼ်ႇလႆႈၵၢၼ်ႁဵၼ်းမႃး ၶၢဝ်းတၢင်း 2 ပီ ယွၼ်ႉပဵၼ်ပၢင်တိုၵ်း ပေႃးလႆႈႁဵၼ်းလိၵ်ႈ ၶိုၼ်းၼၼ်ႉ သင်ၶၸဝ်ႈၼႂ်းၸႄႈဝဵင်းမိူင်းၼွင်-မိူင်းသူႈ ဢွၼ်ႁူဝ်ၼမ်းၼႃႈ ပိုတ်ႇပၼ်ၶိုၼ်း ႁူင်းႁဵၼ်းၶၢဝ်းၵတ်း လႄႈ ႁူင်းႁဵၼ်းထမ်ႇမ တီႈဝၢၼ်ႈၼွင်ၶဵတ်ႇၼႃးပေ။ ၸဝ်ႈၶူးသီႇရိထမ်ႇမ ၸဝ်ႈၽူႈလႆႈႁပ်ႉသူး/ရၢင်းဝလ်း ၸဝ်ႈၼၢင်းသူႉၸၼ်ႇတီႇ လၢတ်ႈဝႃႈ- “ႁူင်းႁဵၼ်း တီႈဝၢၼ်ႈၼွင်ၶဵတ်ႇၼႃးပေၼႆႉ ယွၼ်ႉပိူဝ်ႈပဵၼ်ပၢင်တိုၵ်းၵၼ်သေ ဢမ်ႇလႆႈပိုတ်ႇမႃးလႆႈၶၢဝ်းတၢင်း 2 ပီယဝ်ႉ။ ၸင်ႇမီးသင်ၶၼႂ်းၸႄႈဝဵင်းမိူင်းၼွင် ဢိၵ်ႇသင်ၶၸဝ်ႈၼႂ်းၸႄႈဝဵင်းမိူင်းသူႈ ဢၼ်မီးၸွမ်းၾင်ႇၼမ်ႉပၢင်တင်းသဵင်ႈ လႆႈတိုၵ်းသူၼ်းဢွၼ်ႁူဝ်ၼမ်းၼႃႈသေ ၸင်ႇမႃးပဵၼ်ပိုတ်ႇႁူင်းႁဵၼ်းၶၢဝ်းၵတ်းလႄႈႁူင်းႁဵၼ်းထမ်ႇမ ၵႂႃႇမိူဝ်ႈဝႃး ဝၼ်းတီႈ 17 ၼႆႉ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ သိုပ်ႇလၢတ်ႈဝႃႈ- “ၶၢဝ်းတၢင်း 2 ပီ တႄႇဢဝ်ပၢင်တိုၵ်းၵၼ် မိူဝ်ႈပီ 2015 တင်းဝၢၼ်ႈႁႆးလႄႈၸုမ်းသိုၵ်း လူင်ပွင်ၸိုင်ႈၶဝ် တီႈတႃႈသၢမ်ပူးၼၼ်ႉလႄႈ ႁူင်းႁဵၼ်းၶဝ်လႆႈၵိုတ်းလိုဝ်ႈၵႂႃႇ။ ၸဝ်ႈႁဝ်းလႆႈၵႂႃႇဢႅဝ်ႇယဵမ်ႈၶိုၼ်း ၼႂ်းဢွင်ႈတီႈယၢမ်ႈပဵၼ်ပၢင်တိုၵ်းသေ လႆႈၵႂႃႇႁၼ်လုၵ်ႈဢွၼ်ႇၶဝ် ဢမ်ႇမီးႁူင်းႁဵၼ်းလႄႈ လႆႈတိုၵ်းသူၼ်းႁႂ်ႈပေႃး လႆႈပဵၼ်မႃးႁူင်းႁဵၼ်းတႃႇလုၵ်ႈဢွၼ်ႇတႆးႁဝ်းၶိုၼ်း တီႈဝၢၼ်ႈၼွင်ၶဵတ်ႇၼႃးပေ။ ၵွပ်ႈၼၼ် ယွၼ်းတိုၵ်းသူၼ်း ႁႂ်ႈၽူႈႁူႉႁၼ် ၽူႈပွင်ပဵၼ်လႆႈၶဝ် ၶဝ်ႈမႃႈၸွႆႈႁႃပၼ်သဵၼ်ႈတၢင်းတႃႇၸိူဝ်းၶဝ်သေၵမ်း”- လၢတ်ႈတိုၵ်းသူၼ်းပႃးၼင်ႇၼႆ။ ပၢႆးပၺ်ၺႃၼႂ်းထုင်ႉၼၼ်ႉ လႆႈဝႃႈတူၵ်းတႅမ်ႇတႄႉတႄႉ၊ ဢမ်ႇၵွမ်ႉၵႃႈတီႈဝၢၼ်ႈၼွင်ၶဵတ်ႇၼႃးပေၵူၺ်း၊ ယင်းမီးယူႇထႅင်ႈလၢႆတီႈ ဢၼ်ယင်းပႆႇလႆႈၵႂႃႇလဵပ်ႈႁဵၼ်းႁွတ်ႈထိုင်တီႈၼႂ်းပိုၼ်ႉတီႈဝၢၼ်ႈၶဝ်- ၸဝ်ႈၶူးသီရိထမ်မ လၢတ်ႈၼႄပႃးထႅင်ႈၼင်ႇၼႆ။ လိူဝ်သေၼၼ်ႉ ဢၼ်လႆႈႁူႉထႅင်ႈ မိူဝ်ႈပႆႇပဵၼ်ပၢင်တိုၵ်းၵၼ်ၼၼ်ႉ ၸုမ်းဝၢၼ်ႈႁႆးၵေႃႈမီးငိုၼ်းတွင်းၸွႆႈထႅမ် မေႃသွၼ်လႄႈပပ်ႉႁဵၼ်း ၶိူင်ႈတႅမ်ႈၶိူင်ႈၸႂ်ႉသွႆၼႂ်းႁူင်းႁဵၼ်းယူႇ။ ဝၢႆးသေတိုၵ်းယိုဝ်းၵၼ်ယဝ်ႉ ပိုၼ်ႉတီႈၸိူဝ်းၼႆႉ တူၵ်းၵႂႃႇၼႂ်းပိုၼ်ႉတီႈ ၸုမ်းသိုၵ်းလူင်ပွင်ၸိုင်ႈမၢၼ်ႈၵုမ်းၵမ်။ ၾၢႆႇၼိုင်ႈ မေႃသွၼ်ၶဝ်ၵေႃႈဢိင်ဢၢင်ႈဝႃႈ တိုၵ်ႉပဵၼ်ၼႃႈတီႈသိုၵ်းသိူဝ်ယူႇၼႆလႄႈ ဢမ်ႇပေႃးၶႂ်ႈႁတ်းမႃးယူႇ။ ႁဵတ်းႁႂ်ႈလုၵ်ႈဢွၼ်ႇၼႆႉ လုတ်ႈႁၢမ်းၵၢၼ်ႁဵၼ်းၵႂႃႇ 2 ပီ- ၵူၼ်းလူင်ၼႂ်းပိုၼ်ႉတီႈၶဝ်လၢတ်ႈၼႄၼင်ႇၼႆ။ ဝၢၼ်ႈၼွင်ၶဵတ်ႇၼႃးပေၼႆႉ ယူႇၼႂ်းဢိူင်ႇႁၢႆးပႃ ၸႄႈဝဵင်းမိူင်းသူႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ မူႇဝၢၼ်ႈၼႆႉ မီးယူႇၼိူဝ်သဵၼ်ႈတၢင်းၵႃးမိူင်းၼွင်-မိူင်းၸၢင်၊ မီးလင်ႁိူၼ်းမွၵ်ႈ 60 ပၢႆ။ ယွၼ်ႉပၢင်တိုၵ်း ဝူင်ႈၵၢင်တပ်ႉသိုၵ်းလူင်ပွင်ၸိုင်ႈမၢၼ်ႈ တင်းပႃႇတီႇမႂ်ႇသုင်ၸိုင်ႈတႆး/တပ်ႉသိုၵ်းၸိုင်ႈတႆး (SSPP/SSA) ပူၼ်ႉမႃးမိူဝ်ႈပီ 2015 ၶၢဝ်းတၢင်းလိူၼ်ပၢႆၼၼ်ႉသေ တေႃႇထိုင်ဝၼ်းမိူဝ်ႈၼႆႉ ႁူင်းႁဵၼ်းဢမ်ႇပႆႇၸၢင်ႈပိုတ်ႇသွၼ်လိၵ်ႈလၢႆးၶိုၼ်းလႆႈ။ ႁဵတ်းႁႂ်ႈလုၵ်ႈဢွၼ်ႇၼႂ်းပိုၼ်ႉတီႈမွၵ်ႈ 70 ၵေႃႉပၢႆ ႁၢမ်းသုၼ်ႇလႆႈႁဵၼ်းလိၵ်ႈလၢႆးဝႆႉတႃႇၶၢဝ်းတၢင်း 2 ပီ-ၼႆယဝ်ႉ။

['ပၢႆးပိင်ႇၺႃႇ']

2017-12-18T11:08:27

https://shannews.org/archives/1457

ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉ ၸုမ်းတူင်ႉၼိုင်လႄႈႁႅင်းၵၢၼ်ႁူပ်ႉၵၼ် ႁႃတၢင်းၵႄႈပၼ်ႁႃ ဝတ်းဝႂ်လႄႈသုၼ်ႇလႆႈ

ၸုမ်းတူင်ႉၼိုင်လွင်ႈႁႅင်းၵၢၼ် ႁူမ်ႈၵၼ်ၸတ်းႁဵတ်းပၢင်ႁူပ်ႉထူပ်းဢုပ်ႇဢူဝ်းလွင်ႈ ပၼ်ႁႃႁႅင်းၵၢၼ် ယၢၼ်မိူင်းတီႈၵဵင်းမႆႇ ၽူႈၶဝ်ႈႁူမ်ႈ 100 ပၢႆ ဢုပ်ႇဢူဝ်းပႃးလွင်ႈသုၼ်ႇလႆႈႁႅင်းၵၢၼ်။ ဝၼ်းတီႈ 18 /12/2017 ၸုမ်းတူင်ႉၼိုင်ၾၢႆႇႁႅင်းၵၢၼ်ယၢၼ်မိူင်း မိူၼ်ၼင်ႇ ၸုမ်းၶူင်းၵၢၼ်ပၢႆးယူႇ လီလႄႈ ပၼ်တၢင်းႁူႉၸၢဝ်းၶိူဝ်း Map Foundation ၊ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ၊ ၸုမ်းႁႅင်းၵၢၼ်ၽွမ်ႉႁူမ်ႈ WSA ၊ ႁူမ်ႈတုမ်ႁႅင်းၵၢၼ်ယၢၼ်မိူင်း MWF ၊ မူလ်ၼိထိ FES ၸိူဝ်းၼႆႉ ႁူမ်ႈၵၼ်ၸတ်းႁဵတ်း ဝၼ်းႁႅင်းၵၢၼ်ယၢၼ်မိူင်းလုမ်ႈၾႃႉ မီးပီႈၼွင်ႉႁႅင်းၵၢၼ်ယၢၼ်မိူင်း ၶဝ်ႈႁူမ်ႈ 100 ၵေႃႉပၢႆ။ ၸတ်းႁဵတ်းတီႈ ႁူင်းႁေႃးၸၼ်ႉၸွမ်ၵဵင်းမႆႇ Uniserv CMU ၸိုင်ႈထႆး ။ ၸၢႆးတီ ၽူႈၶၢၼ်ပၢၵ်ႇ MWF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ပီႈၼွင်ႉႁႅင်းၵၢၼ် ဢၼ်မႃးႁဵတ်း ၵၢၼ်တီႈမိူင်းထႆးၼႆႉ ႁႂ်ႈဢွၼ်ၵၼ်ႁဵတ်းႁႂ်ႈမၼ်းထုၵ်ႇမႅၼ်ႈၸွမ်းၼင်ႇပၵ်းပိူင်မၢႆမီႈမိူင်းပိူၼ်ႈ ၊ ထူပ်း တၢင်းယၢပ်ႇၸိူင်ႉႁိုဝ်ၵေႃႈ တၢင်ႇလၢတ်ႈလႆႈယူႇ ဢၼ်လမ်ႇလွင်ႈမၼ်းပေႃးၵႂႃႇၸၢႆႇငိုၼ်းတီႈလႂ် ပၼ် ငိုၼ်းၽႂ်ၵေႃႈ လူဝ်ႇယွၼ်းဝႆႉဝႂ်တိုတ်းငိုၼ်းဢမ်ႇၼၼ်ႉထၢႆႇၶႅပ်းႁၢင်ႈဝႆႉၵူႈၵမ်းသေၵမ်း ပေႃးမီးသၢၵ်ႈ သေႇမၼ်းၸင်ႇ တေၸၢင်ႈၸွႆႈထႅမ်ၵၼ်လႆႈ” ဝႃႈၼႆ။ ၼႂ်းပၢင်ၼႆႉမီးၸဝ်ႈၼႃႈတီႈၾၢႆႇလူင်ပွင်ၸိုင်ႈမိူင်းထႆး မိူၼ်ၼင်ႇၾၢႆႇသုၼ်ႇလႆႈႁႅင်းၵၢၼ်၊ ၾၢႆႇၵူတ်ႇ ထတ်းၵူၼ်း ၶဝ်ႈမိူင်း၊ ၾၢႆႇႁပ်ႉႁွင်းၸွႆႈထႅမ်တူင်ႇဝူင်းၵူၼ်း ၸိူဝ်းၼႆႉ။ ဝၼ်းႁႅင်းၵၢၼ်ယၢၼ်မိူင်း ပီ 2017 ၼႆႉ ႁူမ်ႈၵၼ်တႅမ်ႈလိၵ်ႈထိုင်ႁွင်ႈၵၢၼ်လူင်ပွင်ၸိုင်ႈထႆးလႄႈ လုမ်းၽွင်းတၢင်မၢၼ်ႈဢၼ်ပၵ်းၼႂ်းမိူင်းထႆး ၼႂ်းၽိုၼ်လိၵ်ႈၼၼ်ႉ ပႃးလွင်ႈၵႂႃႇၶဝ်ႈထႅဝ် ယွၼ်းဝီႊ သႃႊ တႃႇယူႇၼႂ်းမိူင်းထႆး။ ႁႂ်ႈၸဝ်ႈၼႃႈတီႈပၼ်ဝႂ်ၶိဝ်း(မၢႆၶဝ်ႈထႅဝ်) ၼမ်လိူဝ် 50 ၵေႃႉ ။ ႁႂ်ႈပၼ်လွင်ႈ ငၢႆႈလူမ်တွၼ်ႈတႃႇႁႅင်းၵၢၼ်၊ လွင်ႈၵႃႈႁႅင်းၸၼ်ႉတႅမ်ႇလႄႈ ႁႂ်ႈႁႅင်းၵၢၼ်လႆႈ ႁဵတ်းၵၢၼ်တေႃႇထိုင် ဢႃယု60ပီ(ယၢမ်းလဵဝ်ပေႃးဢႃယုတဵမ်55ပီဢမ်ႇပၼ်သိုပ်ႇႁဵတ်းၵၢၼ်)။ ႁႅင်းၵၢၼ်ၼႆႉ ၶဝ်ႈပႃးၼႂ်းၽူႈၸွႆႈပူၵ်းပွင် ပၢႆးမၢၵ်ႈမီးၼႂ်းမိူင်းၼႆသေ ၸဵမ်မိူဝ်ႈပီ 1990 ၸၢတ်ႈၸိုင်ႈ လုမ်ႈၾႃႉ လႆႈမၵ်းမၼ်ႈဝႃႈဝၼ်းတီႈ 18 လိူၼ်တီႊသႅမ်ႊၿိူဝ်ႊ ပဵၼ်ဝၼ်းႁႅင်းၵၢၼ်ယၢၼ်မိူင်းလုမ်ႈ ၾႃႉ (International Migrant Day ) ။ ပိူဝ်ႈႁႂ်ႈႁႅင်းၵၢၼ် ယၢၼ်မိူင်းလႆႈယူႇတႂ်ႈပၵ်းပိူင်မၢႆမီႈ ၸိုင်ႈမိူင်းလႂ်ၸိုင်ႈမိူင်းၼၼ်ႉ ။ မိူင်းၸိုင်ႈထႆးၼႆႉၵေႃႈ ပဵၼ်မိူင်းဢၼ်မီးႁႅင်းၵၢၼ်ယၢၼ်မိူင်း ၶဝ်ႈမႃးႁဵတ်းၵၢၼ်ၼမ်တီႈသုတ်းမိူင်းၼိုင်ႈ ။ Photo MAP Radio

['ႁႅင်းငၢၼ်းၶၢမ်ႈမိူင်း']

2017-12-18T11:01:30

https://shannews.org/archives/1453

ၸုမ်းၵူၼ်းၼုမ်ႇတႆး TYO ၼမ်ႉၶမ်း၊ထုင်ႉလွႆႁူဝ်သိူဝ်လႄႈ မေႃယႃ သၢၼ်မိုဝ်းၵၼ်ပၼ်တၢင်းႁူႉ လွင်ႈပၢႆးယူႇလီ

ၸုမ်းၵူၼ်းၼုမ်ႇတႆး TYO ၼမ်ႉၶမ်းတင်း ထုင်ႉလွႆႁူဝ်သိူဝ် သၢၼ်မိုဝ်းတင်းမေႃယႃ ၼႂ်းပိုၼ်ႉတီႈ သေၵႂႃႇပၼ်တၢင်းႁူႉၵဵဝ်ႇၵပ်းပၢႆးယူႇလီၵူၼ်းမိူင်း လွင်ႈတၢင်းပဵၼ်ၼိူဝ်ႉလိူင်တပ်းၵႂ်ႈ ၸိူဝ်ႉမႅင်းသႅၼ်း B တင်း C ပွတ်း ။ ဝၼ်းတီႈ 18/12/2017 ၸုမ်းၵူၼ်းၼုမ်ႇတႆး TYO ၸႄႈဝဵင်းၼမ်ႉၶမ်းတင်းထုင်ႉလွႆႁူဝ်သိူဝ်လႄႈ မေႃယႃDr. ၸၢႆးၼေႃႇမိူင်း ႁူမ်ႈၵၼ်လူင်းပိုၼ်ႉတီႈ ပၼ်တၢင်းႁူႉၵူၼ်းမိူင်း လွင်ႈတၢင်းပဵၼ် ၸိူဝ်ႉမႅင်း C လႄႈ B တႃႇၵူၼ်း 100 ပၢႆၸတ်းႁဵတ်းတီႈ ဝၢၼ်ႈၼွင်ၶၢင် ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။ ၸၢႆးဢွၼ်ႇပိုၼ်းတႆး ၽူႈၶဝ်ႈၸုမ်းပွင်ၵၢၼ် TYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ႁဝ်း လူင်းပိုၼ်ႉတီႈ သမ်းပၼ်ယႃႈႁႄႉၵင်ႈတၢင်းပဵၼ် ၸိူဝ်ႉမႅင်း C B ၼႆႉ ဢမ်ႇၸႅၵ်ႇၽႄၸၢဝ်းၶိူဝ်း သမ်းပၼ်ၵူႈၵေႃႉ ၼင်ႇႁိုဝ်ၵူၼ်းဝၢၼ်ႈပေႃးတေမီးပၢႆးယူႇလီၽဵင်ႇပဵင်းၵၼ်ၼၼ်ႉ ” ဝႃႈၼႆ။ မိူဝ်ႈဝၼ်းတီႈ 11-12 /11/2017 ၼၼ်ႉၵေႃႈ ၸုမ်းၵူၼ်းတႆး TYO ၼမ်ႉၶမ်းလႄႈ ထုင်ႉလွႆႁူဝ်သိူဝ်၊ ၸုမ်းၽွင်ႊၻေႊသျိၼ်ႊၸၢဝ်းၶိူဝ်းၼႂ်းပိုၼ်ႉတီႈ သၢၼ်မိုဝ်းၵၼ်တင်းမေႃယႃ Dr. ၸၢႆးၼေႃႇမိူင်းသေ ၵႂႃႇၵူတ်ႇထတ်းလႄႈ ပၼ်တၢင်းႁူႉ လွင်ႈတၢင်းပဵၼ်ၸိူဝ်ႉမႅင်း B/C ၼိူဝ်ႉလိူင်တပ်းၵႂ်ႈ တီႈဝၢၼ်ႈသွၼ်း ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇလႄႈ ၼႂ်းဢိူင်ႇထုင်ႉလွႆႁူဝ်သိူဝ် ၸႄႈဝဵင်းမၢၼ်ႈၸေႊ ၸႄႈတွၼ်ႈမၢၼ်ႈမေႃႇ ။

['ပၢႆးယူႇလီ']

2017-12-18T07:53:52

https://shannews.org/archives/1448

ပၢင်ၵုမ်ၵၢၼ်ၵေႃႇသၢင်ႈလွင်ႈၵွင်ႉႁူမ်ႈသၢၼ်မိုဝ်းၸုမ်းတႆးလၢႆၸုမ်းၼႂ်းၵဵင်းမႆႇ

ၵၢၼ်ၵေႃႇသၢင်ႈလွင်ႈႁူမ်ႈ ဢၼ်လၢႆလၢႆၸုမ်းတႆးၼႂ်းၵဵင်းမႆႇ ၸတ်းပၢင်ႁူပ်ႉထူပ်းဢုပ်ႇၵိူဝ်းၵုမ်ၵၼ် လႆႈၸႂ်ၵေႃႇ တင်ႈ “ၵေႃႁူမ်ႈသၢင်ႈၸိူဝ်ႉၸၢတ်ႈတႆး” မိူဝ်ႈႁူပ်ႉၵၼ် ၵမ်းတီႈ 2 ၼႂ်းၸိူဝ်းႁူဝ်ၼႃႈလၢႆၸုမ်းၶဝ်ႈႁူမ်ႈ။ ဝၼ်းတီႈ 17/12/2017 (မိူဝ်ႈဝႃးၼႆႉ) ႁူဝ်ၼႃႈလႄႈလုၵ်ႈၸုမ်းလၢႆလၢႆၸုမ်း ႁူပ်ႉထူပ်းဢုပ်ႇၵုမ်ၵၼ် တီႈ ၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇ ပိူဝ်ႈၶဵၼ်ႇသၢင်ႈပၵ်းပိူင် တႃႇၵူႈမူႇၵူႈၸုမ်းလႆႈတိုဝ်းၵမ် တင်ႈတႄႇ 10.00 မူင်း တေႃႇထိုင်ၶၢဝ်းယၢမ်း 16.00 မူင်းသေတႃႉ တိုၵ်ႉလႆႈၸႂ်ၵၼ် ၼိူဝ်ၶေႃႈဢဵၼ်းဢၢၼ်းၸိူင်ႉၼင်ႇ – တႃႇၶဵၼ်ႇတႅမ်ႈပၵ်းပိူင်ၵေႃႁူမ်ႈသၢင်ႈၸိူတ်ႉၸၢတ်ႈတႆး – ၵမ်ႉထႅမ်ယုၵ်ႉယွင်ႈၾိင်ႈငႄႈလိၵ်ႈလၢႆး ပၢႆးပိုၼ်းတႆး ၵူႈပၢႆးပၢႆး – ၵမ်ႉထႅမ်ပၼ်ႁႅင်းလူၺ်ႈလၢႆးၽွင်းငမ်းၻီႊမွၵ်ႉၶရေႊၸီႇလႄႈမိူင်းႁူမ်ႈတုမ်ၸိုၼ်ႈၸၢင်ႇ – ၵမ်ႉထႅမ် ပၼ်ႁႅင်းၸွႆႈၸိူဝ်ႉၸၢတ်ႈ ၸိူဝ်းၼႆႉ။ လိူဝ်ၼၼ်ႉတွၼ်ႈၵၢၼ်ဢၼ်ဝႃႈ “လူလွမ်တူၺ်းထိုင်ပီႈၼွင်ႉႁႅင်းၵၢၼ်တႆး” ၼႆၼၼ်ႉ တေဝွၵ်ႇၸိူၼ်းၸုမ်းဢၼ်ၵဵဝ်ႇၶွင်ႈလႄႈႁူႉလွင်ႈၾၢႆႇႁႅင်းၵၢၼ်မႃးၸွႆႈဢွၼ်ၶပ်းၶိုင်-ဝႃႈၼႆ။ ၵဵဝ်ႇလူၺ်ႈလွင်ႈၵၢၼ်ငိုၼ်းၼၼ်ႉ လိူဝ်သေၾၢႆႇယိပ်းငိုၼ်း သၢႆမၢႆငိုၼ်း ႁပ်ႉငိုၼ်းၶဝ်ႈ ငိုၼ်းဢွၵ်ႇ ၵၢၼ်ၸႂ်ႉၸၢႆႇ ၸိူဝ်းၼၼ်ႉ 1 ၸုမ်းၶဝ်ႈပႃးၼႂ်းၼႃႈၵၢၼ်ၾၢႆႇလႂ် 1 ၵေႃႉ ။ လိူဝ်ၼၼ်ႉ ၸုမ်းၸိူဝ်းပဵၼ်ၸုမ်း တၵ်းတေလႆႈသႂ်ႇ ငိုၼ်းၵမ်ႉၸွႆႈၼႂ်းၵွင်ၵၢင် 1 ၸုမ်း 1000 ဝၢတ်ႇတေႃႇလိူၼ်လႄႈသူၼ်ႇၿုၵ်ႉၵလ(သူၼ်ႇတူဝ်) 1 ၵေႃႉ 360 ဝၢတ်ႇတေႃႇပီ။ ၵဵဝ်ႇၵပ်းၼႃႈတီႈပုၼ်ႈၽွၼ်းသမ်ႉ တင်းသူၼ်ႇၸုမ်းလႄႈသူၼ်ႇတူဝ် ၶဝ်ႈပႃးမီးသူၼ်ႇႁူမ်ႈႁဵတ်းသၢင်ႈလႄႈ လဝ်ႈယိုၼ်ႈပၢႆးဝူၼ်ႉ ဢိၵ်ႇတင်း ၵၢၼ်ထတ်းသၢင်လႆႈတဵမ်ထူၼ်ႈ။ ၵူၺ်းၵႃႈ ၸုမ်းမီးသူၼ်ႇဢွၵ်ႇသဵင်လႆႈ 1 ၸုမ်း 1 သဵင်။ ၿုၵ်ႉၵလ (သူၼ်ႇတူဝ်) ဢမ်ႇမီးသူၼ်ႇဢွၵ်ႇသဵင်။ ၵဵဝ်ႇၵပ်းလွင်ႈတႃႇၶဵၼ်ႇတႅမ်ႈပၵ်းပိူင်ၼၼ်ႉ ၼင်ႇႁိုဝ်တေၶိုၵ်ႉၶႅမ်ႉလႅပ်ႈၵိုင်ႇတၢင်းၼႃႈၵၢၼ်တေႁဵတ်းလႆႈၵေႃႈ ထုၵ်ႇလီလႆႈဝူၼ်ႉထတ်းထီႇထူၼ်ႈလႄႈ လဵပ်ႈႁဵၼ်းပၵ်းပိူင် လၢႆးတႅမ်ႈလၢႆးႁဵတ်းလၢႆလၢႆတီႈသေ ၸင်ႇမႃး ၶဵၼ်ႇတႅမ်ႈ တေလီၼႆယဝ်ႉ။ ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉလႆႈတႄႇႁဵတ်းပၢင်ဢုပ်ႇၵိူဝ်းၵုမ်ၵၼ်မႃးမိူဝ်ႈၸုမ်းၸၢဝ်းၶိူဝ်းတႆးတင်းၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇ ၸတ်းႁဵတ်းမိူဝ်ႈဝၼ်းတီႈ 22/10/2017 တီႈၵေႃလိၵ်ႈလၢႆးၾိင်ႈငႄႈတႆး ၵဵင်းမႆႇသေ ဝၼ်းတီႈ 26/11/2017 ႁူဝ်ၼႃႈၸုမ်းၵူႈၸုမ်းၸုမ်း ၶိုတ်းၽတ်းၼတ်ႉမႃးဢုပ်ႇၵိူဝ်းၵုမ်ၵၼ်ယဝ်ႉ လႆႈၸႂ်တင်ႈၸိုဝ်ႈ ၾၢႆႇတႆး “ၵေႃႁူမ်ႈသၢင်ႈၸိူဝ်ႉၸၢတ်ႈတႆး (ၵသၸတ)”” ၾၢႆႇထႆး “เครือข่ายสร้างสรรค์ชนชาติไตย (คสชต)” ဢင်းၵိတ်း ” Tai National Partnership Constructive Engagement(TNPCE)” လႄႈၶိုၼ်းၽတ်းၼတ်ႉမၢႆပၢင်ၵုမ်ၼႂ်းဝၼ်းတီႈ 17/12/2017 ပိူဝ်ႈဢုပ်ႇလွင်ႈ ၶဵၼ်ႇတႅမ်ႈပၵ်းပိူင် ၵေႃႁူမ်ႈသၢင်ႈ ၸိူဝ်ႉၸၢတ်ႈတႆး ၼႆႉယဝ်ႉ။

['ၵူႈလွင်ႈလွင်ႈ']

2017-12-15T10:23:11

https://shannews.org/archives/1434

ပၢင်သွၼ်ၽူႈသိုဝ်ႇၶၢဝ်ႇ ႁႂ်ႈမေႃငိူင်ႉဝႄႈၶေႃႈၵႂၢမ်း ဢၼ်ၸၢင်ႈပဵၼ်ပၼ်ႁႃ ၸတ်းတီႈဝဵင်းတူၼ်ႈတီး

ယိူင်းဢၢၼ်းပိူဝ်ႈတႃႇႁႂ်ႈၽူႈသိုဝ်ႇၶၢဝ်ႇ မေႃငိူင်ႉဝႄႈၶေႃႈၵႂၢမ်းဢၼ်ၸၢင်ႈပဵၼ်ပၼ်ႁႃ၊ ဢၼ်ၸၢင်ႈပဵၼ်ပတိၵ်ႈၶၢတ်ႈ တေႃႇၵၼ်ၼႆသေ ၸုမ်း BNI တင်းၸုမ်းၶၢဝ်ႇၽူႈတွႆႇႁွၵ်ႈ ႁူမ်ႈၵၼ်ၸတ်းပၢင်သွၼ်ၵၢၼ်ၶၢဝ်ႇ တီႈဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်း။ ပၼ်ပၢင်သွၼ်လွင်ႈ ႁၢႆးငၢၼ်းၶၢဝ်ႇ ၵဵဝ်ႇၵပ်းလွင်ႈဢၼ်ၸၢင်ႈပဵၼ်ပတိၵ်ႈၶၢတ်ႈလႄႈ လွင်ႈယဵတ်ႈမွၼ် Conflict Sensitive Journalism and Anti-Corruption ၼႆႉ မီးၵူၼ်းၼုမ်ႇၽူႈသူၼ်ၸႂ်ပႃးၸႂ်ၼႂ်းၵၢၼ်ၶၢဝ်ႇ မႃးၶဝ်ႈႁူမ်ႈလဵပ်ႈႁဵၼ်း 20 ပၢႆ။ ပဵၼ်ၵူၼ်းၼုမ်ႇၼႂ်းၸႄႈဝဵင်းမူႇၸေႊ၊ လႃႈသဵဝ်ႈ၊ ၵျွၵ်ႉမႄး၊ တၢင်ႉယၢၼ်း၊ ၵေးသီး၊ ပၢင်လွင်း၊ ၾၢႆၶုၼ်ႇ၊ လၢင်းၶိူဝ်း၊ ၶူဝ်လမ် (ၶူဝ်ၶမ်း)၊ တူၼ်ႈတီး၊ ၵဵင်းတုင် ၸိူဝ်းၼႆႉ။ ၸၢႆးမိူင်း ၽူႈထတ်းလိၵ်ႈ ဢႄႊၻီႊတိူဝ်ႊ ၸုမ်းၶၢဝ်ႇၽူႈတွႆႇႁွၵ်ႈ လၢတ်ႈဝႃႈ- “မိူင်းတႆးၼႆႉမၼ်းၵႂၢင်ႈ၊ မီးပိုၼ်းယၢဝ်း၊ ၸၢဝ်းၶိူဝ်းၵေႃႈၼမ်၊ ၸုမ်းယိပ်းၵွင်ႈၵၢင်ႇၵေႃႈၼမ်၊ ၶူဝ်းႁႄႈၶူဝ်းတိုၼ်းဢွၵ်ႇၼမ်။ ၵွပ်ႈၼၼ် ပၼ်ႁႃၵေႃႈၼမ်။ ၼင်ႇႁိုဝ်ပၼ်ႁႃတေလူတ်းယွမ်းသေ တေယူႇလႆႈၸွမ်းၵၼ်ၵႂႃႇၵတ်းၵတ်းယဵၼ်ယဵၼ်ၼၼ်ႉ ပေႃးႁဝ်းႁၢႆးငၢၼ်းၶၢဝ်ႇၼႆ ႁဝ်းတေလႆႈမေႃငိူင်ႉဝႄႈၶေႃႈၵႂၢမ်း ဢၼ်တေၸၢင်ႈပဵၼ်ပၼ်ႁႃ။ ၵွပ်ႈၼၼ် ၸင်ႇလႆႈၸတ်းပၢင်ဢုပ်ႇၵုမ်ၼႆႉ”- ဝႃႈၼႆ။ တႃႇတေပဵၼ်ပၢင်သွၼ်ၼႆႉ ယူႇတီႈၸုမ်း FOJO ၵမ်ႉၸွႆႈသေ ၸုမ်းသိုဝ်ႇၶၢဝ်ႇမိူင်းမၢၼ်ႈ (Burma News International-BNI) တင်း ၸုမ်းၶၢဝ်ႇၽူႈတွႆႁွၵ်ႈ ႁူမ်ႈၵၼ်ၸတ်းႁဵတ်း။ ၸတ်းႁဵတ်းဝၼ်းတီႈ 14-15/12/2017 ၶၢဝ်းတၢင်း 2 ဝၼ်း၊ တီႈႁူင်းႁႅမ်း 21st Century TGI ဝဵင်းတူၼ်ႈတီး။ ၸၢႆးမူၼ်းဢွၼ်ႇ ၸုမ်းၶၢဝ်ႇ Tai TV Online ၽူႈမႃးၶဝ်ႈႁူမ်ႈပၢင်ဢုပ်ႇၵုမ်လၢတ်ႈဝႃႈ- “ဢၼ်လီသူၼ်ၸႂ်သေ လႆႈတၢင်းႁူႉၼမ်တႄႉ ပဵၼ်လၢႆးထၢႆႇႁၢင်ႈ၊ တတ်းတေႃႇဝီႊၻီႊဢူဝ်ႊ။ လႆႈႁူႉဝႃႈ ပေႃးမီးပၢင်ၵုမ် ပၢင်သွၼ်မႃး တေလႆႈႁူႉလၢႆးထၢႆႇႁၢင်ႈ ႁႂ်ႈလႆႈႁၢင်ႈဢၼ်လီ ဢၼ်ၶႅမ်ႉ။ ဢၼ်လမ်ႇလွင်ႈတႄႉ ပေႃးတႅမ်ႈၶၢဝ်ႇ ႁဝ်းတေလႆႈၸႂ်ႉၶေႃႈၵႂၢမ်းၸိူင်ႉႁိုဝ်၊ ၼင်ႇႁိုဝ်တေဢမ်ႇမီးပၼ်ႁႃ၊ ၼင်ႇႁိုဝ်တေၸၢင်ႈဝႄႈၶေႃႈၵႂၢမ်း ဢၼ်တေပဵၼ်ပတိၵ်ႈၶၢတ်ႈ”- ဝႃႈၼႆ။ တီႈပၢင်သွၼ်ၶၢဝ်းတၢင်း 2 ဝၼ်းၼႆႉ ဢုပ်ႇဢူဝ်းလႅၵ်ႈလၢႆႈလွင်ႈပၼ်ႁႃ ၼႂ်းမိူင်းမၢၼ်ႈလႄႈၼႂ်းမိူင်းတႆး၊ လွင်ႈသိုဝ်ႇၶၢဝ်ႇမိူင်းမၢၼ်ႈ၊ လွင်ႈၽူႈဢဝ်ၶၢဝ်ႇလွင်ႈငမ်းယဵၼ်၊ လွင်ႈၸႂ်ႉတိုဝ်းၶေႃႈၵႂၢမ်းၼႂ်းသိုဝ်ႇၶၢဝ်ႇ ယႃႇႁႂ်ႈပဵၼ်မႃးလွင်ႈပၼ်ႁႃ/ ပတိၵ်ႈၶၢတ်ႈ၊ လွင်ႈယဵတ်ႈမွၼ် ၸဵမ်ၸိူဝ်းၼႆႉ။ ၽူႈမႃးၶဝ်ႈႁူမ်ႈပၢင်သွၼ်ၼၼ်ႉ ပဵၼ်ၵူၼ်းၼုမ်ႇတူဝ်တႅၼ်းၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းၽႂ်မၼ်း၊ ပဵၼ်ၵူၼ်းၼုမ်ႇတူဝ်တႅၼ်းၸုမ်းဢၼ်ႁဵတ်းၵၢၼ်ၶၢဝ်ႇ မိူၼ်ၼင်ႇၸုမ်းၶၢဝ်ႇ EPRP ၊ Tai TV Online ၊ တႆးႁုၼ်ႈမႂ်ႇ၊ သဵင်သၼ်လွႆ၊ သႅၼ်ပၢႆး၊ ၸုမ်းၶၢဝ်ႇၸၢဝ်းၶိူဝ်း NRC, MRTV ၸဵမ်ၸိူဝ်းၼႆႉ။

['ၵူႈလွင်ႈလွင်ႈ']

2017-12-15T09:50:21

https://shannews.org/archives/1430

သင်ၶတႆး 10 တူၼ် ႁပ်ႉၸုမ်ႈၶူးတီႈၸၼ်ႉၸွမ် ၵေႊလၼီႊယ မိူင်းသီႇႁူဝ်ႇ

သင်ၶၸဝ်ႈတႆး ၸိူဝ်းဢၼ်ၵႂႃႇႁဵၼ်းလိၵ်ႈ တီႈၸၼ်ႉၸွမ် ၵေႊလၼီႊယ မိူင်းသီရိလင်းၵႃၼၼ်ႉ တွၼ်ႈတႃႇ ပီၼႆႉ လႆႈႁပ်ႉၸုမ်ႈၶူး BA 10 တူၼ် ၵူၼ်းမိူင်းတႆးၶဝ်ႈႁူမ်ႈၸူမ်းၸွမ်းၼမ်။ ဝၼ်းတီႈ 13/12/2017 သင်ၶတႆးဢၼ်ၵႂႃႇႁဵၼ်းတီႈၸၼ်ႉၸွမ် ၵေႊလၼီႊယ မိူင်းသီရိလင်းၵႃ University of Kelaniya ပီ 2016 ဢွင်ႇပူၼ်ႉယဝ်ႉတူဝ်ႈ လႆႈႁပ်ႉၸုမ်ႈၶူး BA ပီႈၼွင်ႉတႆး ၶဝ်ႈႁူမ်ႈႁူမ်ၸူမ်း 40 ပၢႆ ။ ၸဝ်ႈၶူးၵုသလ လၢင်းၶိူဝ်း (B.A) လၢတ်ႈတီႈၸုမ်းၶၢဝ်ႇၽူႈတွႆႇဝႃႈ – “ သင်ၶတႆးဢၼ်ဢွင်ႇပူၼ်ႉ ၼႂ်းပီၼႆႉမီး ယူႇ 10တူၼ် ။ ဢၼ်ႁဵၼ်းယူႇတီႈသီႁူဝ်ႇၼႂ်းပီ 2017 – 2018 မီးယူႇ 80 ပၢႆ။ ၸၼ်ႉၸွမ်ၼႆႉပေႃး လိူၼ်ၵျႅၼ်ႊၼိဝ်ႊရီႊ တေမႃးၼႆႉ တေႁပ်ႉလုၵ်ႈႁဵၼ်းမႂ်ႇထႅင်ႈယဝ်ႉ သင်ဝႃႈလုၵ်ႈ ႁဵၼ်းၸိူဝ်းဢၼ်သူၼ်ၸႂ်ၶႂ်ႈ မႃးႁဵၼ်းတီႈၼႆႈ ” ဝႃႈၼႆ။ သင်ၶၸဝ်ႈ ဢၼ်လႆႈႁပ်ႉၸုမ်ႈၶူးၼၼ်ႉမီး 10 တူၼ် မိူၼ်ၼင်ႇ ၸဝ်ႈၶူးဢေႃးၽႃႇသ မိူင်းယေႃ (B.A) ၸဝ်ႈၶူးပၺ် ၺႃၸေႃးတ လၢင်းၶိူဝ်း (B.A) ၸဝ်ႈၶူးၵုသလ လၢင်းၶိူဝ်း (B.A) ၸဝ်ႈၶူးၵုသလ လၢႆးၶႃႈ (B.A) ၸဝ်ႈၶူးဢၵ်ႉၵၺႃႇၼ လၢႆးၶႃႈ (B.A) ၸဝ်ႈၶူးဢႃႇၸေႇယ လၢႆးၶႃႈ (B.A) ၸဝ်ႈၶူးၶေမိၼ်တ ၼမ်ႉ ၶမ်း (B.A) ၸဝ်ႈၶူးသုၼၼ်ႇတႃႇ တၢင်ႉယၢၼ်း (B.A) ၸဝ်ႈၶူး သုၸိင်ႇတႃႇ တၢင်ႉယၢၼ်း (B.A) လႄႈၸဝ်ႈၶူးဝိတူႇရ မိူင်းၵိုင် (BA) ၸိူဝ်းၼႆႉ။ ၼၢင်းၶမ်းလွတ်ႈ ဝၢၼ်ႈတိုဝ်ႉၼိဝ်ႉ ဝဵင်းလၢင်းၶိူဝ်း ၽူႈၶဝ်ႈႁူမ်ႈပၼ်ႁႅင်း ပၢင်ႁပ်ႉၸုမ်ႈၶူး လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ- “ ယွင်ႈယေႃးၼမ်ႉၸႂ်ၵူႈၸဝ်ႈၵူႈပႃး ဢၼ် ႁဵၼ်းယဝ်ႉ သင်ဝႃႈမီးတိုဝ်ႉ တၢင်းႁဵၼ်းတေႃႇၼႆၵေႃႈ ႁႂ်ႈဢွၼ်ၵၼ်သိုပ်ႇၶိုၼ်ႈႁဵၼ်းသေ ႁႂ်ႈၶိုၼ်းမႃး ပူၵ်းပွင်ဝၢၼ်ႈမိူင်းႁဝ်း ၼင်ႇႁိုဝ်တေၶိုၼ်ႈယႂ်ႇၶိုတ်းၸၼ်ႉပဵင်းပိူၼ်ႈၼၼ်ႉသေၵမ်း ” ဝႃႈၼႆ။ တီႈပၢင်ပွႆးႁပ်ႉၸုမ်ႈၶူးၼႆႉ ၽူႈဢၼ်ၶဝ်ႈႁပ်ႉၸုမ်ႈၶူးတင်းမူတ်းမီး 600 ပၢႆ ။ ပဵၼ်ၵူၼ်းႁိူၼ်း 500 ပၢႆလႄႈသင်ၶ 50 ပၢႆ။ဢၼ်ပဵၼ်သင်ၶတႆးမီး 10 တူၼ်။ မိူဝ်ႈပီ 1991 ပႃရႃၵူႇၻွၵ်ႉတိူဝ်ႊၶမ်းမၢႆ ထမ်မသႃမိ ၸဝ်ႈသင်ၶတႆး ႁွတ်ႈၽႅဝ်ၵႂႃႇသီႇႁူဝ်ႇ ႁဵၼ်းဢဝ် B.A, M.A ဝၢႆးမႃး ၶၢႆႉၵႂႃႇႁဵၼ်းလိၵ်ႈ မိူင်းဢိင်းၵလဵတ်ႈ ပဵၼ်သင်ၶၸဝ်ႈတႆး တူၼ်ႁႅၵ်ႈသုတ်းဢၼ်လႆႈ (ၸုမ်ႈၶူးၻွၵ်ႊ တိူဝ်ႊ) D.Phil တီႈၸၼ်ႉၸွမ် ဢွၵ်ႊၾိူတ်ႊသ် (Oxford) မိူင်းဢိင်းၵလဵတ်ႈ ။ မၼ်းၸဝ်ႈပဵၼ်ၽူႈ သိူဝ်ႇတၢင်း ၸီႉၼႄႁႂ်ႈသင်ၶၸဝ်ႈတႆး လႆႈၵႂႃႇႁဵၼ်းလိၵ်ႈၼွၵ်ႈမိူင်း ဝၢႆးၼၼ်ႉမႃးထိုင်ဝၼ်းမိူဝ်ႈၼႆႉ ဢၼ်လႆႈႁပ်ႉၸုမ်ႈၶူး B.A, MA တီႈၸၼ်ႉၸွမ် ၵေႊလၼီႊယ မီးပႃးသင်ၶတႆးၵူႈပီ။ Photo : Jao Kinsana Tangyan

['ပၢႆးပိင်ႇၺႃႇ']

2017-12-15T09:45:59

https://shannews.org/archives/1427

ၽူႈယိင်းၵေႃႉၼိုင်ႈ ယဵပ်ႇၺႃးမၢၵ်ႇတႅၵ်ႇ လူႉတၢႆ ၼႂ်းၸႄႈဝဵင်းမိူင်းၵူဝ်း

ၽူႈယိင်းၸၢဝ်းၶိူဝ်းၶၢင် ၵေႃႉၼိုင်ႈ ဢႃယု 48 ပီ ၽွင်းတိုၵ်ႉၵႂႃႇၵၢတ်ႇၼၼ်ႉ ယဵပ်ႇၺႃးမၢၵ်ႇ ဢၼ်ႁၢင်ႈၵၢင်ဝႆႉႁိမ်းၶၢင်ႈ တၢင်း တႅၵ်ႇသႂ်ႇတူဝ်မၼ်းၼၢင်း လႆႈမၢတ်ႇၸဵပ်းႁၢဝ်ႈႁႅင်းသေ လူႉတၢႆၵႂႃႇ ဝႃႈၼႆ။ ဝၼ်းတီႈ 12/12/2017 ယၢမ်းၵၢင်ၼႂ် 7 မူင်းၼၼ်ႉ ၽူႈယိင်းၸၢဝ်းၶိူဝ်းၶၢင် ၵေႃႉၼိုင်ႈ ယူႇဝၢၼ်ႈၶူႉၶူး ဢိူင်ႇမၢၼ်ႈ သၢႆး ၸႄႈဝဵင်းမိူင်းၵူဝ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ ၽွင်းတိုၵ်ႉတေၵႂႃႇၸၢႆႇၵၢတ်ႇ တီႈဝၢၼ်ႈၽွင်းသႅင် ၼၼ် ယဵပ်ႇၺႃးမၢၵ်ႇ ဢၼ်ႁၢင်ႈၵၢင်ဝႆႉ ၼႂ်းယုမ်းႁိမ်းၶၢင်ႈတၢင်း။ တႅၵ်ႇသႂ်ႇမၼ်းၼၢင်းမၢတ်ႇၸဵပ်းႁၢဝ်ႈႁႅင်း။ သူင်ႇတူဝ်ယူတ်းယႃ တီႈႁူင်းယႃ မၢၼ်ႈၸေႈလႅၼ်လိၼ်တႆး-ၶႄႇ။ ထိုင်ယၢမ်းဝၢႆးဝၼ်း 2 မူင်း လႆႈလူႉသဵင်ႈၵႂႃႇ တီႈႁူင်းယႃၼၼ်ႉ ဝႃႈၼႆ။ ၽူႈၶဝ်ႈၸုမ်း တူင်ႇဝူင်းၸွႆႈထႅမ်ၸၢဝ်းၶိူဝ်းၶၢင် လၢတ်ႈဝႃႈ “ မၼ်းၼၢင်းတင်း လုၵ်ႈဢွၼ်ႇသၢမ်ၵေႃႉ တေၵႂႃႇၵၢတ်ႇ တီႈဝၢၼ်ႈၽွင်းသႅင်။ ထိုင်ၵၢင်တၢင်း မၼ်းၼၢင်းသမ်ႉ ၶႂ်ႈၵႂႃႇၽၢႆႈၼွႆႉသေ ၶဝ်ႈၵႂႃႇၼႂ်းယုမ်း ႁိမ်းၶၢင်ႈတၢင်းလႄႈ ယဵပ်ႇၺႃးမၢၵ်ႇတႅၵ်ႇသႂ်ႇမၼ်းၼၢင်း ၸွမ်းၶႃ၊ ၸွမ်းတူဝ် မၢတ်ႇၸဵပ်းႁၢဝ်ႈႁႅင်း။ ဢွင်ႈတီႈမၢၵ်ႇတႅၵ်ႇၼၼ်ႉ ပဵၼ် လႅၼ်လိၼ် မိူင်းတႆး-ၶႄႇလႄႈ ၸင်ႇသူင်ႇတူဝ်မၼ်းၼၢင်းၵႂႃႇ ႁူင်းယႃမၢၼ်ႈၸေႈ ၼႂ်းမိူင်းၶႄႇၵမ်းလဵဝ်” ဝႃႈၼႆ။ မၢၵ်ႇဢၼ်ႁၢင်ႈၵၢင်ဝႆႉၼၼ်ႉ ပဵၼ်ၼမ်ႉမိုဝ်းၸုမ်းလႂ် ၽႂ်လႂ် ဢမ်ႇလႆႈႁူႉ။ ၵူၺ်းၵႃႈ တၢင်းပွတ်း တွၼ်ႈၼၼ်ႉ မီးသိုၵ်းမၢၼ်ႈလႄႈ တပ်ႉသိုၵ်းၶၢင် တူင်ႉၼိုင်ၵႂႃႇမႃး ယူႇတႃႇသေႇ ဝႃႈၼႆ။ ၶေႃႈမုလ်း – DVB Photo: Helen Ma

['ၵူႈလွင်ႈလွင်ႈ']